
1972 


Capitolul I 
"Cască ochii, Dobrescule!" 


Profesorul Lucaci își potrivi perna sub cap. Braţul ostenit căuta colțurile 
cu urechi apretate din pânză albă, festonată. Gâfâind ușor, rămase cu ochii 
ațintiţi în întunericul înalt, plin de stele. Stele multe, lucioase, ghirlande de 
beteală cum se văd doar la munte. În fund, peste zidul alb se profila 
clopotniţa mănăstirii decupată parcă din carton. O adiere slabă înfoia delicat 
pliurile perdelelor de tifon. Pe icoanele de la căpătâi, luminile nopţii agăţau 
reflexe dulci, tremurânde, însuflețind surâsuri sfinte. 

Mișcarea ușoară de pe cerdac îi atrase atenţia. O umbră mângâia pereţii, 
strecurându-se cu paşi moi, de felină. Zâmbi: "Dau târcoale fetei..." și 
instinctiv îşi îndreptă ochii spre camera din dreapta. Îi plăcea s-o 
urmărească aşa, din întuneric, descifrând zgomotele intime greu de camuflat 
în odăiţele înguste cu pereţi subțiri. Pieptănul lăsat pe placa de sticlă, 
scrâșnetul periuţei de dinți pe dinţii albi, frumoși, cu margine albăstruie, 
papucii mici aruncaţi pe duşumeaua goală, nu deodată ci pe rând, răsfoitul 
nervos al cărţii ("fata asta nu știe niciodată unde a rămas") apoi, nu prea 
târziu, acelaşi roman "de dragoste și bineînţeles siropos" căzând singur din 
mâna adormită. 

Mişcarea se repetă. Văzu din nou umbra subţire, ori poate alta, 
alunecând pe cerdac, nefiresc de iute, ca o părere. Profesorul își trase pătura 
până la bărbie încercând să ghicească care din oaspeţii arhondaricului 
pândea uşa fetei. 

Nu putea fi paraliticul, bărbatul acela chipeș țintuit nemernic de viaţă pe 
un scaun cu rotile. Boala — era sigur — îl înrăise. Îi plăcea să spună lucruri 
dezagreabile, surprinzător de inteligente. Hm, da... da... cu adevărat 
inteligente. Mai degrabă farmacistul. Stă tot timpul la pândă... Cu ochii, cu 
simţurile, cu trupul subţire. Ce pui de lele... Pe vremuri avusese un 
colaborator care-i semăna. Prin '35? '36? Câţi ani trecuseră de atunci?... 
Poate pictorul excentric și aiurit, dar nu atât cât încerca să pară... Până şi 
nepricopsitul acela de Dabu, omul din spatele căruciorului. Ce privire 
ascuţită! De geambaș... Da, un geambaş cum văzuse odată, în copilărie, la 
un bâlci lângă Vaslui. Mâna niște telegari albi... Dabu ăsta e din aceeași 
familie. Minte... Hm, minciuni de vacanță. Vacanţă... Câte-i mai 
rămâneau? Una? două?... până la vacanţa cea mare... definitivă... 


Aţipise. Noaptea pătrundea prin perdelele uşoare, mireasmă iute de iarbă 
tânără, de romaniţă, de ziduri reci cu poveşti multe și vechi. Poveşti cu 
caftane şi conduri, cu cosițe blonde și mătăsoase scăpând de sub mantii 
romantice... 

Tresări. O siluetă, umbră fără consistență, se opri în dreptul ușii. 
Pătrunse în odaie odată cu vântul, o dată cu noaptea. Ezita... Parcă ar 
căuta... Ce caută? Acolo, pe masă... 

Lucaci deschise ochii mari. Văzu mâna întinsă, degetele încleştate 
cercetându-i buzunarele hainelor de pe spătarul scaunului. Nu, nu căuta 
bani... Agenda! 

Încercă să strige. Emoţia, spaima, mahmureala somnului îl sugrumau. 
Deschise gura dar nu reuși să articuleze nici un sunet. 

Umbra dispăruse... 

Abia atunci îşi reveni. "Agenda!... agenda!" 

Sări din pat şi cu mișcări neîndemânatice de om bătrân îmbrăcă halatul. 
leşi afară izbit de aerul puternic, ameţitor. Coborî împleticit treptele 
cerdacului. Jos în pivniţă, se vedea lumină. Inima! Cât de tare îl durea 
inima! Se lipi de ușa întredeschisă. Pe un butoi vechi, cu doage ruginite, 
strălucea ochiul unei lanterne. Aceeași siluetă răsfoia încet paginile agendei. 
Cu cealaltă mână regla aparatul de fotografiat. Asta era... Ţipă tare, să-i 
trezească pe ceilalţi, să-i alarmeze. Scâncetul jalnic nu trezi pe nimeni. Doar 
umbra se întoarse. Abandonă aparatul apucând ranga rezemată de butoi. Se 
apropia amenințătoare. Lucaci începu să alerge. Avea să-l omoare. Ştia bine. 
Va să zică asta era ultima... ultima vacanţă. 

Auzea distinct, din ce în ce mai aproape, paşii celuilalt. Elastici, ritmici. 
Unde să se ascundă? Până la cerdac era mult. Erau trepte. Alte trepte. Și nu 
putea să strige. Ajunse în curte. Făcu câţiva pași către tufişurile înșirate de-a 
lungul gardului, apoi se răzgândi. Prea departe. Distinse umbra mare, 
nefiresc de mare, a unui camion. Coti brusc. Cu eforturi disperate se căţără, 
rostogolindu-se sub prelată. Urechile-i vâjâiau. Nu putea să audă pașii 
celuilalt. Poate nu-l va găsi... Poate nu asta era ultima vacanţă... 

O ştiu sigur doar când simţi lovitura puternică în tâmplă. O durere 
covârșitoare, roşie, vâscoasă... 

Umbra urcă treptele cerdacului şi dispăru între zidurile vechi. 


Mănăstirea, siluetă umedă, înfricoșătoare, se înălța singură în noapte. 
Turnurile subțiri, ascuţite ridicau braţe descărnate invocând parcă mânia 
cerului. Apoi, după un timp, urgia se dezlănţui. Un bubuit prelung, depărtat, 
ameninţător ca o prevestire... 

Pe cerul de întuneric cineva începu să se joace desenând cu degetul 
grafice de foc... 


Simţi roua dimineţii udându-i picioarele prin sandalele încălțate fără 
ciorapi. Privi ferestrele arhondaricului întunecate, oarbe. Luă salopeta 
aruncată în ajun peste oblonul camionului și urcă la volan. 

Pe parbriz, actriţe în rochii de seară sau costume de baie decupate din 
reviste zâmbeau colorat. O maimuţă de pluș, aducătoare de noroc, tresărea 
la zbuciumul mașinii. 

Omul conducea atent, cu gura strânsă. Era singur pe şosea. Îşi privi 
ceasul. Patru jumătate dimineaţa. Văzu semnul, dar nu-l luă în seamă... 
Fluierul țâșni din spate, strident, stăruitor. Acceleră. După câţiva kilometri 
scrâșni din dinţi, scuipând gros maimuța cu ochi de sticlă. 

Un I.M.S. prăfuit bara șoseaua. Frână scoțându-și legitimaţia. Ochii 
subofițerului alunecară pe trupul șoferului, pe mâneca cenușie a salopetei de 
doc. Sânge! Sânge se scurgea în picături întunecate şi printre obloanele 
camionului. 

Făcu un gest scurt, săltând prelata. Cadavrul ghemuit pe grămada de saci 
ținea ochii deschişi. 


La şase dimineaţa, o trezi ţipătul lui Keops — papagalul cu creastă 
princiară: 

— a plus b la pătrat egal cu a pătrat minus doi ab... 

Nu izbutise însă să-i bage în cap sfârșitul formulei, dar maiorul de 
securitate Minerva Tutovan — celibatară convinsă — nu dispera. Îi dădu de 
mâncare, atentă la amestec și dozaj. Nu era o treabă simplă să-l convingi 
după aceea să înghită laxative. 


Îşi începu programul matinal umplând ca de obicei tabla neagră din 
fundul odăii cu simboluri sofisticate de algebră și trigonometrie. 
"Dezmorţesc mintea, băiete, și generează o excelentă stare de spirit pentru 
tot restul zilei", obişnuia să-l asigure pe tânărul său colaborator Dobrescu. 
Locotenentul încerca însă unele îndoieli... 

În dimineaţa aceea de vară, strălucitoare, cu arome vagi, citadine, 
maiorul Minerva Tutovan se simţea iritată. Îl trase de coadă pe Spiridon, 
caniche-ul cenușiu, verificându-i reflexele și, satisfăcută de rezultat, intră în 
baie. După dușul scoţian rather stiff ieși vânătă dar cu un sentiment cert de 
triumf. Ochii rotunzi, două călimări negre, străluceau luminând obrazul 
colţuros, lipsit de feminitate. 

În aşteptarea locotenentului Dobrescu, convocat pentru ora opt, se hotărî 
să înlocuiască garnitura robinetului, nu din spirit de economie, Doamne 
fereşte, ci pentru că ţinea foarte mult să dea întrebuințare iodului și 
pansamentelor din baie... 

Nimeni n-ar putea afirma că Minerva Tutovan avea cultul banilor. În 
ziua salariului, îşi umplea buzunarele cu dulciuri şi ronțăind tot drumul 
bătea magazinele pentru satisfacerea unor necesități "imediate". 
Locotenentul Dobrescu, antrenat într-o astfel de cursă, rămăsese stupefiat 
văzând-o achiziționând un acvariu uriaş "o ocazie extraordinară, înţelegi!" 
în care acum își păstra ciorapii şi mâncarea lui Keops. Deunăzi, obținuse "la 
un preț absolut derizoriu” o trusă completă de ceasornicărie, bifase în 
România liberă un anunţ privitor la o colecţie de pipe după care îi sticleau 
ochii: "Simt că n-am să am linişte dacă nu pun mâna pe ele. Îţi dai seama? 
Pipe din spumă de mare și pământ ars..." Evident, Minerva nu fuma. 

Sugându-şi degetul strivit îşi aminti brusc că uitase să-și ridice solda. 
Ieri, întorcându-se de la minister, abia încropise 65 de bani pentru autobuz 
investigând căptușeala jachetei, iar în Cișmigiu suspinase literalmente de 
poftă în faţa chioșcului cu bulgări de zahăr vanilat învârtiţi pe băț. 

Cineva sună. Traversă tiptil vestibulul strâmt şi deschise brusc. 

Neavertizat, locotenentul Dobrescu — sprijinit cu tot trupul de ușă — 
dădu buzna înăuntru gata să cadă. 

— Ce-i intrarea asta de operetă, Dobrescule”! 

— lertaţi-mă, tovarășe maior. N-am auzit când aţi deschis... 

— De când te cunosc, nu fac decât să iert. Și tot degeaba... Mă rog, ia 
loc. 


Privind în jur, locotenentul bănui că e vorba de o figură de stil. Scaunele 
erau ocupate cu maldăre de reviste, gazete, cărți. 

— Nu-mi sta în cap, băiete! 

Băgă reşoul electric în priză și puse la încălzit un ibric cu apă. 

— Bei o cafea? 

— Nu vă deranjati... 

— Lasă farafastâcurile! Bei sau nu? 

— Beau, riscă locotenentul care n-ar fi pariat că bicarbonatul în cafea îi 
prieşte. Minerva păstra zahărul într-o cutie albastră geamănă... 

— A! Scuză-mă te rog. Am uitat să-ţi mulțumesc. 

— Pentru ce? 

— Auzi vorbă... Pentru că ai avut amabilitatea ca în lipsa mea să treci 
zilnic pe-aici. Sper că i-ai dat lui Keops seminţele în doza recomandată? 

— Bineînţeles. 

— Bravo! Eşti un băiat de treabă. Și lui Spiridon? 

— I-am luat rasol de la măcelărie. 

— În fiecare zi? 

— În fiecare zi. 

Minerva îl sfredeli cu privirea apoi izbucni: 

— Se cutremură carnea pe mine când te aud! Minţi, Dobrescu Vasile! N- 
ai călcat o singură dată pragul acestei case! Bietul Spiridon! Bietul Keops! 
Cum ai putut să-i lași cinci zile fără hrană?! Numai măgarul de Diaconescu 
din a IX-a B a fost în stare să prindă muște și să le ţină nemâncate într-o 
sticlă. 

Se trase doi pași înapoi măsurându-l furioasă: 

— Pe mine vrei să mă duci!? Sunt cel puţin optsprezece amănunte care 
demonstrează că în loc să faci ceea ce te-am rugat — nota bene, rugat, 
puteai foarte bine să-mi spui că nu ai timp, sau că nu vrei — ai umblat 
brambura prin munţi! 

Dobrescu căscă ochii mari: "Cum naiba s-o fi prins?!" 

— L-am găsit pe Keops explorând lustra. O singură dată în viaţă a riscat 
asemenea exhibiție: când a năvălit pisica lui madam Stamate. Asta 
înseamnă că mulțumită ţie, Spiridon a revenit la instinctele primare. 
Robinetul din baie curgea. Eu l-am uitat deschis. O treabă pe care tu n-ai fi 
omis-o niciodată, cât eşti de tipicar. Ca şi ceasul rămas neîntors, ca şi uşa 
încuiată numai odată. În afară de asta, dragă Dobrescu, ai un tic nervos: te 
speli atât de des pe mâini, încât uneori ţi se cojeşte pielea. Ți-ar fi fost peste 


putere să umbli cu "rasolul" lui Spiridon fără să te speli după aceea. Ori 
săpunul e intact. Așa cum l-am cumpărat. Ca să ajungi la seminţele lui 
Keops trebuia să te strecori printre peretele vestibulului și dulapul de cărți. 
Spaţiul fiind îngust este imposibil să nu atingi zidul. Şi nu l-ai atins. Dâra 
— acolo unde varul s-a şters — îmi aparţine. Tu ar fi trebuit să lași o urmă 
cu cel puţin două palme mai sus... În ultimele cinci zile, a plouat în întreaga 
ţară cu excepţia masivului Bucegi. S-a scris în toate ziarele, s-a anunțat la 
toate buletinele meteorologice. Poţi să-mi povestești şi mie unde te-ai 
bronzat? Vrei poate să-ţi spun și cum arăta diva care te însoțea? Pentru că n- 
ai fost singur. Numai o femeie te putea convinge să baţi coclaurile și 
grohotişurile. Eşti un comod! Nu ai asemenea iniţiative. Îți spun, Dobrescu: 
gen sportiv, înaltă cât Everestul şi o cheamă Yvonne. 

Locotenentul simţi nevoia să se aşeze: 

"M-a turnat cineva, e clar! 

— Când la 1,82 înălțime, atât cât ai tu, îţi înalţi tocurile și pui talonete, 
înseamnă că vrei să-ți ajungi dulcineea din urmă... Că o cheamă Yvonne 
nu-i greu de ghicit. Ai venit cu un ziar a cărui manşetă e plină de iniţiale 
gingaş împreunate. Îţi recunosc majusculele Y + V. Cauţi, bănuiesc, o 
monogramă pentru aşternutul de nuntă. Yvonne și Vasilică! Sună frumos... 
De ce tocmai Yvonne? Zi-mi alt nume de femeie care începe cu Y! 

Locotenentul lăsă ochii în jos, oftând spășit: 

— Aveţi dreptate. 

Minerva traversă încăperea pufnind: 

— În sfârşit, despre isprava asta mai discutăm noi... Uite, pentru ce mi- 
am permis să te deranjez. Ai să pleci în locul meu la Mănăstirea Domniței. 

— La mănăstire? 

— Imaginează-ţi! Treizeci de kilometri de Râmnicu-Vâlcea. Dealuri, 
pădure, frunze foșnind, pârâiaş şi poieniţe. O să-ţi placă! În orice caz se 
înscrie în sfera ultimelor tale preferinţe... 

Locotenentul încercă să descifreze satisfacția pe chipul Minervei. Nu se 
omora după natură. "Sunt o citadină înrăită, îi mărturisise cândva. Dacă nu 
simt asfaltul sub tălpi şi n-aud tramvaie, devin melancolică. Un troleibuz 
aglomerat în miez de vară, cam pe la ora prânzului, reprezintă pentru mine 
tonicul ideal..." 

— Ce am de făcut? 

— Să stai cu degetul în gură. La mănăstire își petrece concediul doctorul 
Lucaci. Lucrează la un soi de anestezic cu proprietăţi excepţionale. În 


variantă finală va constitui o adevărată revelație pentru medicină din 
punctul de vedere al administrării și eficacităţii, fiind totodată complet lipsit 
de nocivitate pentru organism. Aici e chestia mare! 

— Nu văd de ce a trezit interesul nostru. 

— Ai răbdare! În funcţie de doză, anestezicul poate deveni un 
halucinogen extrem de periculos. Adevărul este că însuși Lucaci a rămas 
consternat când a înţeles ce drăcie a născocit. Substanţa acţionează asupra 
centrilor nervoși. De pildă, administrat în doză "N" unui individ, acesta pur 
şi simplu nu mai reacționează un anumit număr de ore. Cade într-o stare de 
euforie, voinţa şi capacitatea de discernământ îi sunt complet paralizate. 
Omul râde, e fericit, nu-şi dă seama ce se petrece, poţi face ce vrei cu el, 
fără să opună cea mai mică rezistență. Lucaci nu sesizează aspectul militar 
al chestiunii, dar el e acut îngrijorător. Este suficient să introduci o pilulă 
din halucinogenul respectiv într-un rezervor de apă, ori într-un cazan de 
mâncare, pentru ca un întreg oraş sau o unitate militară să-ţi ciugulească din 
palmă fără ca să se fi tras un singur foc de armă. Ajuns deci în mâini 
criminale, anestezicul poate declanşa o catastrofă. lată de ce ne interesează 
securitatea lui Lucaci și a descoperirii sale. După o săptămână petrecută la 
mănăstirea Domniței, aş afirma că nimeni nu pare preocupat de eforturile 
doctorului, deşi e înconjurat de o faună care nu-mi place. În concluzie, 
continuăm supravegherea pentru orice eventualitate. Eu nu mă mai pot 
ocupa de treaba asta. Am discutat cu colonelul Ionaș. E de acord să pleci tu. 
Îl privi amenințător: Vezi, poate i se întâmplă ceva... 

O întrerupse ţârâitul slab al telefonului. 

— Răspunde! 

După câteva secunde, Dobrescu îi întinse receptorul: 

— E pentru dumneavoastră. 

Minerva asculta cu faţa încruntată, apoi întrerupse convorbirea apăsând 
pe furcă. Oftă: 

— Prea târziu. 

— Ce s-a întâmplat? 

— Profesorul Lucaci a fost asasinat. Bietul om. Era un mare savant. 


Primul lucru pe care-l văzu intrând în birou fu o ceașcă uriașă de cafea și 
sticla cu suc de roșii. Minerva aprecie cu un zâmbet delicateţea colonelului 


lonaş. 

— Ai avut ghinion! 

Nu răspunse. Îşi duse ceașca la gură ţinând-o strâns cu amândouă 
mâinile ca un copil. Gestul îi era familiar colonelului. 

"De-ar fi oleacă mai frumoasă..." Se corectă repede: "Nu, n-ar mai fi 
ea..." 

De altfel, după ce o cunoşteai era imposibil să te mai gândești că nu e 
cârnă și că trupul slăbănog cu membre lungi sugerează un cuier sau poate 
un cocostârc. O urâţenie dezarmantă, căci Minerva și-o plimba cu 
dezinvoltură ca pe un stindard, părând în general că se simte foarte bine, că 
îşi ignoră cu desăvârșire aspectul fizic. 

— Te-ai întrebat desigur de ce asasinarea profesorului Lucaci a coincis 
cu plecarea dumitale de la mănăstire. 

— Da. Sunt convinsă că nu există nici o legătură. O coincidenţă 
nefericită și atât. Nici măcar Lucaci nu-mi cunoștea adevărata identitate. 
Bănuia în urma discuţiei cu dumneavoastră că este supravegheat, iar ideea 
în sine îl amuza. Nu-i acorda prea mare importanță. Considera probabil că 
cifrându-și manuscrisul a devenit invulnerabil. El și opera. 

— Mă izbesc mereu, oftă Ionaș, de același fenomen: Cu cât cineva este 
mai dotat profesional, cu atât mai dezarmat rămâne în viaţa de fiecare zi. Ca 
şi cum geniul canalizat într-o singură direcţie ar epuiza toate resursele. 
Când l-am chemat pe Lucaci, s-a comportat ca un copil. I-am atras atenţia 
să nu ia nimic la mănăstire. Nici măcar o însemnare. S-a strâmbat la mine. 
Munca lui nu interesează pe nimeni, totul e codificat, adevărate hieroglife, 
etc. Aspectul militar al problemei îl ignora deliberat: "Ce? Suntem în 
război?! Exageraţi..." De altfel, afirma că nu are propriu-zis intenţia să 
lucreze. Îi rămăseseră de pus la punct câteva detalii... La mănăstire urma să 
reflecteze. Nimeni nu-i poate interzice să gândească... Nici n-a vrut să audă 
de un om de al nostru în preajma lui. "Guvernantele mă indispun”. 

— Mda... 

— Din nefericire însă, lucrurile stau mai prost decât îţi imaginezi. Am 
telefonat la institutul lui Lucaci. 

— Şi? 

— Safe-ul e intact dar gol. 

Minerva îl privi lung: 

— Asta înseamnă că... 


— Înainte de a pleca la mănăstire şi-a scos lucrarea fără să anunţe pe 
nimeni. A lăsat înăuntru un bilet, avertizând că isprava îi aparține. 

— Un fals? 

Colonelul clătină din cap. 

— Nu. E scris de Lucaci. 

— De necrezut! Exclamă Minerva. De ce a făcut-o? 

— În bilet motivează că lucrarea nu era pusă la punct. Erori, 
imperfecţiuni, lipsuri, pe-aicea. N-a suflat o vorbă, fiindu-i teamă de 
opoziţia direcţiei și evident a noastră. Și pentru ca dezastrul să fie complet a 
scos şi mostra. Un etu cu câteva pilule... 


* 


Se stăpânea eroic dar Minerva știa că după plecarea ei femeia se va 
prăbuși. Își va încleşta degetele în așternut, își va astupa ţipătul hohotind 
înăbuşit între perne, se va zvârcoli până durerea se va ostoi, lăsând în urmă 
ochi goi și obraji secătuiți ascunși în valuri cernite. Acum stătea dreaptă, o 
bătrână măruntă și zveltă, cu un cap cochet de bucle albe. Linia gurii 
înţepenită strângea parcă în colțuri toate lacrimile. 

— Sunteţi sigură că n-a luat materialul la mănăstire? 

Doamna Lucaci dădu din cap: 

— Eu i-am făcut valiza. Era foarte neajutorat în chestiuni practice. A 
plecat doar cu agenda. Restul, dosarul și proba de substanţă le-a încuiat aici, 
în birou. 

Minerva își reprimă oftatul. 

— De ce nu le-a dus înapoi, la institut? 

— N-a mai avut timp. Se grăbea. De fapt, încă nu isprăvise. Abia după 
ce s-ar fi întors din concediu... Ochii i se înceţoşară. 

— Mă iertaţi că insist. Îmi dau seama prin ce treceţi... 

O întrerupse cu un zâmbet silit. 

— Lăsaţi... 

— Aş vrea să cercetez conţinutul biroului. Atât timp cât lucrarea se află 
aici, trebuie să vă avertizez că nici dumneavoastră nu vă aflați în siguranță. 

— Acum mi-e egal, suflă abia auzit bătrâna. 

O conduse într-o încăpere spațioasă cu mobilă puţină risipită prin 
unghere: Cărţi, plante exotice, două fotolii de piele și în fund, un birou 
somptuos de mahon, cam greoi. 


— Aici, şopti sprijinindu-se de perete. 

Minerva se lăsă în genunchi. Mângâie ușor broasca. O așchie subțire îi 
înţepă degetul. 

— Aveţi cheia? 

— Da. 

"Dumnezeule, gândi Minerva. O închizătoare pe care o forțezi în câteva 
secunde cu un cuţit de bucătărie..." 

Trase mânerul fin de bronz. Bătrâna avu o exclamaţie de groază. Sertarul 
era gol. 


— Spargerea s-a comis aproximativ acum trei săptămâni. Adică imediat 
după plecarea lui Lucaci la mănăstire. 

Colonelul îşi încruntă sprâncenele. 

— În seara respectivă, reluă Minerva, bătrâna fusese în oraş. O partidă 
de remy de la care s-a întors mai devreme ca de obicei. Unul din parteneri 
nu se simţea bine. Când a intrat în casă, a avut impresia că vede o umbră 
strecurându-se în bucătărie. Evident, n-a găsit pe nimeni, în schimb 
fereastra era deschisă. 

— Stau la parter? 

— Da. Doamna Lucaci își aminteşte totuși că înainte de a ieși în oraş o 
închisese. 

— Incidentul nu i-a dat de gândit? 

Minerva îşi ridică umerii colţuroşi: 

— E bătrână şi în cele din urmă, văzând că nu lipseşte nimic — 
spargerea s-a comis fără urme, o broască extrem de simplă — a rămas cu 
ideea că memoria i-a jucat o festă. 

— Deci ce s-a sustras în mod practic? 

— Totul sau aproape totul, zâmbi amar Minerva. Dosarul cu lucrarea 
propriu-zisă şi mostra — un etu de metal cu douăzeci de pastile. 

Colonelul o privi încordat: 

— Dumneata înţelegi ceva? Nici un spion nu lucrează atât de descoperit. 
Aproape că ne trage de mânecă să-i vedem isprăvile. Fură, asasinează... 

— Nu ştiu încă de ce la lichidat pe Lucaci, dar sustragerea se poate 
explica. Înlătură orice concurență. 


— Într-o singură eventualitate: Știind că lucrarea nu are duplicat și 
având certitudinea că ceea ce își însușește reprezintă originalul. 

— Poate că are certitudine. 

— Situaţia este extrem de gravă, opină lonaș. O descoperire drăcească. 
În momentul de faţă, nu ne mai aparţine şi oricând poate fi împotriva 
noastră, evident în formulă destructivă. Mă întreb ce s-a întâmplat de fapt la 
mănăstire. Îşi frecă obrazul gânditor: crezi că şi pe ceilalți oaspeţi ai reuşit 
să-i induci în eroare? 

Minerva îşi azvârli capul pe spate: 

— N-aveam de ce să mă trădez. Prezenţa mea în arhondarie nu era de 
natură să atragă atenţia. N-am anchetat, n-am iscodit, nu m-am vârât în 
sufletul profesorului. A fost dacă vreţi, o misiune de contemplare. Trebuia 
să sesizez un interes special, manifestat pentru Lucaci şi lucrările sale. Nu 
le-am sesizat şi asta mi-o reproşez. Căută ochii colonelului: Dacă nu m-aţi 
fi chemat... 

— Ai dreptate, Minerva. 

Zâmbi: Eu sunt vinovat. N-aveam voie să procedez ușuratic. Eram 
obligat să previn orice accident, să anticipez ca la șah eventualele mișcări 
ale adversarului. Recunosc că m-a derutat aparenta acalmie de la mănăstire, 
m-a liniștit lipsa intenţionată de publicitate de care a fost înconjurat Lucaci 
şi descoperirea sa. lar de dumneata aveam nevoie. Trebuia să te trimit într-o 
misiune specială la Oradea. Acum, nu mai poate fi vorba. 

— Ce mai! Am încurcat-o amândoi. Nu e cazul să mă menajaţi. 
Adevărul e că oamenii din mănăstire nu mi-au plăcut, fără însă ca cineva 
să-mi pară suspect din punctul nostru de vedere. 

— Cu alte cuvinte, după dumneata, ucigașul e unul din oaspeţi. 

— Da. Plec de la ideea mobilului. Pentru a-și atinge scopul, deocamdată 
nu știu care, bănuiesc însă că e vorba de agenda doctorului, erau necesare 
anumite preparative, mai concret o pipăire prealabilă a terenului. Știu eu, 
tabieturile bătrânului şi ale celorlalţi, ora la care se culcă, unde-și ţine 
carnetul, momentul precis când se poate acţiona cu cel mai mic procent de 
risc, amplasarea odăilor, calculul atent al incidentelor ce pot interveni. Deci 
un întreg preambul de cunoștințe privitor la mecanismul de viață al 
mănăstirii și al casei de oaspeţi. Or, cei mai avertizaţi în acest sens sunt 
locatarii arhondaricului. 

— Adică? 


— În casa de oaspeţi, de care îngrijeşte o călugăriță, locuiesc acum 
pentru o perioadă sau alta de vacanţă cinci persoane. Fiecare reprezintă în 
felul său un număr. De fapt, dacă stau şi mă gândesc, n-am văzut încă atâţia 
"originali" adunaţi la un loc. Un pictor gălăgios şi foarte saxon, o fată 
morbidă, un farmacist neserios — genul motan la pândă după fuste — în 
sfârşit un arhitect, figură cu totul remarcabilă. A rămas paralizat în urma 
unui accident de automobil. Servește cu voluptate și fără efort sarcasme 
suculente. ÎI însoţeşte un bătrân care îndeplinește oficiul de infirmier. 

— Mda... Obiectivul numărul unu rămâne recuperarea notelor 
profesorului. În concluzie pleci imediat. Îţi vei păstra falsa identitate: Jeni 
Cociaşu, de profesie nevastă care habar n-are pe ce lume trăieşte. În fine, 
cunoşti personajul. Cum ţi-ai motivat plecarea de la mănăstire? 

— M-a apucat dorul de "soțul meu Titi". 

— Perfect. L-ai văzut şi te întorci. Zâmbi: Te va însoţi Dobrescu, 
bănuiesc? 

— Ca de obicei. 

— El va avea calitatea oficială. Procuror, să zicem. Un procuror abia 
ieşit de pe băncile facultăţii, puţin infatuat, care anchetează crima. Atât şi 
nimic mai mult. Își mângâie pumnii cu un gest mecanic: Cred că-i bine așa. 
Acţionând pe două planuri, aveţi un orizont mai larg şi totodată posibilitatea 
coordonării unor date provenite din surse distincte. 

Rămase mult timp pe gânduri după ce Minerva părăsi biroul. 

În stradă, un invalid îşi manevra căruciorul cu roţi înalte, spiţate. ÎL ştia 
bine. De ani de zile, vindea iconiţe şi poze cu mucenici undeva lângă 
biserica Sf. Vineri. 

Ionaș zâmbi și se îndepărtă de fereastră. 


* 


Maşina aluneca pe drumeagul îngust cu sinuozități de reptilă. Maiorul 
Minerva Tutovan privea satul înfipt în coasta unui deal. Terase cu vegetație 
măruntă, viu colorată, compunând imagini idilice cu risipă de roșu, galben 
şi verde — vopsea tare, iute ca și aerul ameţitor, uşor acidulat. Căsuţele, de 
un estetic naiv, mai toate albe, și împodobite la ferești și frontispiciu cu 
cioburi de oglindă păreau făcute pentru copii ori pentru oameni foarte tineri. 
Pe zidurile netede se cățărau până spre buza acoperișului trandafiri mici de 
un roşu consistent, aproape negru. 


Minerva încerca să-și explice, legat de originea meleagurilor, frecvenţa 
unui anumit motiv: cocoşul. Fie cocoţat în creștetul casei, simbolizând pare- 
se prerogative masculine certe ce-i strâmbau nasul lung, fie doar pictat pe 
una sau mai multe laturi ale clădirii. 

Aruncă locotenentului o căutătură din colţul ochilor. Dobrescu privea 
cerul printre genele blonde. O expresie de beatitudine, de totală detașare îi 
scălda obrazul încă foarte tânăr, păstrând intacte culorile adolescenţei. 
Vântul — mergeau în mașină descoperită — îi răscolea părul. Ochii păreau 
două lacrimi, picături căzute de sus, de un albastru pur. 

— Zorile, începu Minerva pe un ton elegiac, cu mâini diafane destramă 
aşternutul nopţii... Gândăcei învioraţi după dușul de dimineaţă își usucă 
lăbuţele fără ciorapi la soare... Un soare cald, dulce, o mahmudea 
portocalie, ieșind de-a dura din adâncuri... Nourași transparenţi fac gargară 
fâţâindu-se grațios pe ringul unui cer impecabil bleu... În pragul căsuţelor 
de turtă dulce... Făcu o pauză, mușcându-și buza subţire: Trebuie să-mi 
manifest via satisfacţie că am un colaborator sensibil... ăăă... receptiv... 
Un suflet nealterat. Schimbă totul: Te-am rugat să caști ochii, Dobrescule! 

— Poftiţi? Făcu acesta trezit brusc din reverie. Bine, dar încă n-am 
ajuns... 

— Ei şi? 

Minerva se răsuci ca un leopard. Şoferul, care se gândea la ale lui, 
surprins de mișcarea bruscă, se tulbură și devie traiectoria mașinii. 

— Ei şi? reluă Minerva. Există un limbaj al obiectelor. Dacă știi să le 
întrebi, să le asculți, îți furnizează mai multe indicii decât șapte mărturisiri 
complete luate în bloc. Oamenii pot să mintă și o fac adesea. Obiectele nu. 
Eşti la început de meserie. Caută, născocește-ți probleme. Încearcă 
explicaţii, acolo unde aparent nu există, sau acolo unde banalul, aspectul 
imediat, îți distrage atenţia determinându-te să nu aprofundezi. Asta e 
profesiunea noastră, băiete! Să vezi, să înţelegi... Iute, căci totdeauna eşti în 
competiție cu un altul. Cea mai mică eroare, chiar dacă nu fatală, te 
handicapează în orice caz. 

— Eu, în general, mă străduiesc... privesc... 

— Ce? Mergi, de pildă, pe stradă. Obişnuieşte-te să vezi şi altceva decât 
vitrine și glezne subțiri. Observi un copac, dintr-un şir de alți douăzeci. A 
înfrunzit înaintea celorlalți. Fenomenul are hotărât o explicaţie. Caut-o, 
zdrobeşte-ţi creierii şi găseşte. Ce poate fi? O conductă de apă caldă, 
desigur. Ea a încălzit pământul accelerând evoluţia arborelui. Iar exemple 


sunt mii... Uită-te la casa aceea galbenă, cu un mesteacăn în spate. O vezi? 
Unde te uiţi? Acolo, în stânga bisericii, la marginea șoselei! 

— Da... 

— Nu ţi se pare nimic ieşit din comun? 

— Ar fi ceva. 

— Ce anume? 

— Vă gândiţi, probabil, la gardul înalt care o împrejmuiește, cu poarta 
zidită. 

— Exact! Ce-ţi spune faptul că în tot satul e singura clădire ferecată 
astfel? Toate celelalte au grădiniţe, ocrotite de garduri cochete din câteva 
şipci. Mai mult pretext. Aproape că le vezi borşul clocotind pe plită. 

— Aşa a avut omul chef să-și facă poarta. Altfel decât toţi ceilalți. 
Conchise doct: Gusturile nu se discută. 

Minerva îl măsură lung clătinând din cap decepţionată: 

— Ai crescut cât plopul, Dobrescule, și tot degeaba! Ţii minte ce ţi-am 
spus la corigență? Hm! Ai fugit la modern ca să scapi de mine... Zidul 
acela, băiete, trădează mai mult decât o "opinie" arhitectonică. E o 
mentalitate, o tradiție încăpăţânată adusă în lada de zestre de prin alte părți. 
Individul e un tip ascuns, ursuz, morocănos, detestă amestecul vecinilor în 
ograda lui. Capriciu a avut acela care şi-a pictat deasupra ușii doi porumbei 
ciclamen, cioc în cioc pe niște ramuri de măslin, sau celălalt, cu lozinca 
bătută în ceramică pe frontispiciu: "Noi doi ne iubim și pe dumneavoastră la 
fel vă poftim”. 

Maşina stopă brusc. Şoferul pocni înciudat din degete. Se lăsase bariera, 
oprind trecerea peste drumul traversat de calea ferată. 

Minerva privi în jur. Era un sat răsărit, aproape un orăşel. La câţiva 
metri depărtare, un grup de oameni pălăvrăgeau în faţa cooperativei 
așteptând să se deschidă. O fetiță desculță, în rochie roz, sărea coarda, 
ridicând nori de praf care păreau să nu stânjenească pe nimeni. Mai la o 
parte, sprijinindu-se de zid, un bărbat tânăr, la vreo 27 de ani, fuma. Purta 
blue-jeans lăsaţi pe şoldurile încinse cu o centură lată. Paftaua lucioasă 
sclipea în soare. Omul părea străin de locuri. Ceilalţi îi aruncau din când în 
când priviri sfredelitoare și circumspecte. 

— Vezi, reluă Minerva, tânărul acela... 

Dobrescu îşi drese glasul: 

— Dacă aş avea de ales un suspect din grupul de acolo, cu el aş începe. 

Minerva își lăsă pleoapele în jos şi se interesă calm: 


— De ce? 

— E un tânăr viguros, care ar putea face față celor mai dificile probe 
fizice. 

— Apropo, crezi că asasinarea lui Lucaci a necesitat astfel de 
performanţe? 

— Nu... Desigur că nu. Dar încercam să schițez datele unui prezumtiv 
spion la modul cel mai general. 

— Asta-i foarte interesant. Dă-i drumul! 

— Faţa osoasă, unghiulară, trădează forță, energie, ca și bărbia puternică 
despicată în două. Izbeşte apoi felul în care își ţine braţele, ca nişte arcuri 
depărtate de trup. Sugerează animalul la pândă. Gata să sară, gata să 
acţioneze. Hainele... 

— Şi la-la-la şi lo-lo-lo, îl întrerupte plictisită Minerva. Cum poţi bate 
câmpii în halul ăsta, Dobrescule? Dacă individul are mutră de spion 
înseamnă că nouăzeci la sută din tinerii de pe stradă pot fi încadraţi la 
aceeaşi rubrică. Când te trezești? Pe vremea lui Mata Hari!? Silabisi 
strigând, pentru a acoperi zgomotul trenului care trecea în plină viteză: Nu 
se mai poartă spionul-star! Înţelegi? 

— Înţeleg! Nu văd totuși un amărât de șaizeci de ani paraşutat pe o 
noapte fără lună în mijlocul unei păduri. 

— De ce parașutat, băiete? Adică de ce n-ar veni frumușel cu trenul sau 
avionul? 

Locotenentul, bosumflat, își strâmbă colţul gurii: "Dacă o luăm aşa..." 

— Te-am întrebat, Dobrescu Vasile! De ce? 

— Pentru că anumite acţiuni impun pătrunderea în ţară pe căi anormale, 
evitând frontiera cu formalităţile ei. 

— Şi de aia trimit dublura lui Alain Delon? Superbărbatul care cu două 
degete rupe dintr-o lovitură o carte de telefon? Sau stă agăţat în canini de 
streaşina unui zgârie-nori în timp ce cu piciorul drept emite? 

— Contestaţi existenţa indivizilor antrenați la sânge în școli speciale 
tocmai în vederea unor acţiuni subversive? 

Minerva îl măsură compătimitor: 

— Mă decepţionezi, Dobrescule! Trebuia să știi de mult un lucru: lupta 
se dă azi la nivelul inteligenţelor. Nu pumni! Materie cenușie! Există și 
gladiatori din ăia, de care-mi pomeneai. Reprezintă însă un procent minim 
care apare în arenă doar într-un moment determinat al unei operaţii 
determinate. Spionul periculos, spionul ideal este cârtița vârâtă într-un post 


umil, pe lângă care treci în fiecare dimineaţă, dându-i indiferent bineţe. Nu 
seamănă cu nici un actor de film, n-are nimic extraordinar în ţinută, nu e 
nici blond, nici brunet, nici înalt, nici scund, n-are mutra nici aşa, nici pe 
dincolo. Expune obrazul cel mai inofensiv cu putință, manierele cele mai 
cuceritoare, o bunăvoință angelică. Se strânge amabil ca să-ţi facă loc în 
tren, îți oferă un pachet de ţigări străine "procurat de un cumnat care 
lucrează în port", râde măgulitor la bancurile tale răsuflate, iar tu, gâdilat, îi 
povestești unde lucrezi, care-s problemele de producţie sau ce-l preocupă pe 
inginerul şef... A doua zi, pe stradă, nu-l mai recunoști. Are obrazul despre 
care ești absolut incapabil să oferi vreun amănunt. Asta-i formula ideală, 
Dobrescule, indiferent că lucrează ca perceptor cu mânecuţe de serj negru și 
degete murdare de indigo, ori că, doar mușchi și nerv, a fost parașutat într-o 
noapte cu fulgere și trăznete... Mai poţi conspecta și faptul că nici unul nici 
altul nu va trage la hanul din sat și nu-l va întreba cu accent străin pe badea 
Gheorghe, care-i drumul spre mănăstirea Domniței. Nu va abandona sub o 
salcie pletoasă cutii goale de conserve — Made în străinătate — nu va cere 
la debitul din comună Pall-Mall, și nu va bate ulița principală cu o cutie de 
chibrituri răzuită pe o parte ca semn de recunoaștere. Aș putea de asemenea 
garanta că n-o să dea buzna peste agentul sanitar ori peste felceriță cu o 
jumătate dintr-o hârtie de o sută, cerând cu mâna pe pistol parola — cealaltă 
jumătate... 

Tăcu o vreme urmărind manevrele șoferului. Urcau, iar contorsiunile 
şoselei îi zvârleau dintr-o parte în alta a mașinii. Jos, în stânga, umplând 
prăpastia, drumul parcurs lăsa o panglică îngustă traversând sate, păduri, 
livezi. În lumina violentă a dimineţii, culorile ţipau. Un panoramic uriaş pe 
care verdele părea ud, albul devenea argint, orbitor, albastrul dur, cu contur 
ferm. Satele, miniaturi înălțând câte o clopotniță lucioasă, cu sfericităţi de 
bostan, îi aminteau Minervei un joc din copilărie: Capitally. Acolo, căsuţele 
erau de lemn. Roşii și galbene. Jucau pe poze de artişti și peniţe redis nr. 
il 

— Ceea ce-ţi spuneam, reluă ea ca şi cum nu şi-ar fi abandonat nici o 
clipă gândul, e valabil și pentru femei. Dumnezeu știe de ce e destul să fie 
una bine machiată şi cu unghii lungi pentru ca cei din jur s-o blagoslovească 
cu toate păcatele, încărcându-și diapazonul de la frivolă și ajungând până la 
aventurieră. În treacăt fie spus, poţi spăla o albie de rufe, fără să ţi se 
clintească o unghie. E chestie de calciu. S-a creat o opinie falsă pe care 
personal mi-o explic plecând de la existența unor coarde romantice care 


supraviețuiesc în noi. E mai fascinant să ne imaginăm o Lily Serghiev — 
ştii, individa care a lucrat concomitent în timpul celui de-al doilea război 
mondial pentru mai multe servicii de informaţii — deci să ne imaginăm o 
Lily Serghiev drăcoasă, blondă sau roșu-tizian, fatală din toate punctele de 
vedere, decât o oarecare figură cenușie cu ciorapi jalnici şi bolnavă de 
uremie. 

Îşi propti ochii în obrazul locotenentului care se întrebă speriat ce va 
urma. 

— Asta vroiam să reţii, Dobrescule. Că desigur la modul principial, un 
fizic îngrijit nu exclude existența unor preocupări majore, constructive, aşa 
cum nu presupune obligatoriu o traistă de defecte lipită de spinarea 
frumosului ori a frumoasei. Şi acum, nu te hlizi la mine! Personal, nu mă 
avantajează albastrul de pleoape, sau cel puţin aşa consideră o "anumită 
persoană" care se încăpăţânează să scrie despre minett. 

Se înghesui ţâfnoasă în colțul mașinii. 

— A! exclamă brusc și şoferul zăpăcit frână. Uită-te la casa aia! Unde-ţi 
arăt eu, cu perdele de dantelă. Are la intrare, chiar deasupra, o suliță de fier. 
Cum îţi explici treaba asta, Dobrescule? 

"Măiculiţă..."”, invocă în gând locotenentul. 

Soarele râdea cald, imobil, pe cerul pâclos. Maşina gonea mai departe 
alunecând pe lângă livezi de un verde ud... 


Capitolul II 
Mărturisiri postume 


Postul de poliţie se afla în fundul unei curți mari, între cooperativă și 
căminul cultural. 

Trandafiri, straturi cu pansele, tufe elegante de dalii și câteva bănci albe 
înviorau sobrietatea clădirii. Soţia șefului de post, o femeie veselă și 
plinuţă, afişând expresia caracteristică imprimată de căsniciile tinere şi 
fericite, stătea la soare. Ţinea în braţe o fetiță mucoasă cu moţ mare roşu 
prins în ac de siguranță pe căciuliță roz. Un câine plin de scaieţi picotea 
toropit de căldură și lumină, pândind cu jumătate de ochi curtea. 

Șeful de post, înalt şi blond, încremeni în poziţia regulamentară și 
povesti incidentul. Şoferul intrase neregulamentar la o intersecţie, mai la 
vale, unde satul se îmbuca cu şoseaua. Îl somase, dar degeaba. Luase 
[.M.S.-ul de serviciu și tăind pe scurtătură îi ieșise în cale. Apoi văzuse 
sângele. Camionul în care descoperise victima era acolo, sub dud. I-l arătă 
cu mâna. 

— Unde-i omul? 

— Înăuntru. Aşa... pare blând, miel nu alta. 

Şoferul, năruit pe un scaun, privea fix duşumeaua. Capul mare, adus 
între umeri, era năpădit de o sudoare rece. Când auzi ușa deschizându-se, 
ochii i se întoarseră greu, fără vlagă, ca două animale bolnave. Era îmbrăcat 
cu bluza de salopetă murdară de sânge, care atrăsese atenţia milițianului. 

Dobrescu îl măsură concentrat cercetându-i îndelung hainele, 
încălțămintea, mâinile mari, muncite, cu urme de ulei. Se întoarse brusc 
simțind mişcare la fereastră. Câteva babe și neveste mai tinere își turtiseră 
nasurile de geam privind avide, cu gurile căscate la "ucigaş". Ba una, mai 
toantă, îşi săltase copilul aproape sugaci pe umeri "să vază și el". 

Dobrescu se adresă șefului de post: 

— la expediază cuconetul ăsta! Ce-i aicea? Panoramă!? 

Miliţianul ieşi buzna şi în câteva secunde, asistența dispăru. Se auzi 
rumoare în curte, zvon de glasuri, o voce spartă asigurând: 

— Ho, că nu ţi-l mâncăm, maică! 

Apoi glasurile se amestecară. 

— Cum vă numiţi? 

Şoferul răspunse răguşit, cu o voce nesigură: 


— Panait Ilie. 

— Vârsta, ocupaţia, stare civilă! Adăugă surâzând: Și mai cu viaţă! 

— Treiş'opt de ani, îngână omul. Şase copii... ăl din urmă de patru 
luni... 

Dobrescu fluieră subţire. 

— Bravo! Şase copii nu-i glumă! Cu ce vă ocupați? 

— Sunt şofer la mănăstire. Maica stareță m-a angajat. Suspină: Ce- 
aveam eu cu bietul om?! Bătrân nevolnic. Dar când ţi-e scris să pătimești 
pentru altul... 

— S-o luăm pe îndelete, propuse locotenentul. Cunoașteţi victima? 

— Cum să nu! Don' doctor Lucaci. În fiece an vine, aşa pe vară, o lună 
două. Liniştit, nu supără pe nimeni. Maica stareță îi păstrează odaia. 

— Înnoptaţi de obicei la mănăstire? 

— Nu totdeauna. Am casă la Râmnic. Doar când întârziez cu trebile... 
Așa păţii și aseară. Venii târziu, trebuia să mă scol în zori. Noaptea scurtă. 
Când îmi ciocăni la ușă maica Zenobia... 

— Cine-i maica Zenobia? 

— A de îngrijește arhondaricul. Când mă trezii, zisei că abia m-am 
culcat. Afară dăduse zorile. Urcai în camion și... 

— N-aţi observat nimic? 

— Ce adică să observ? 

— Vreo mişcare, vreun zgomot... 

— Ţţ... Eram cu ochii cârpiţi de somn. Frigul ce m-a mai trezit. E drept, 
la intersecţie am încurcat-o. Acum, nu mi-ar fi de amendă... 

Sergentul-major Florea zâmbi cugetând adânc: "Cred și eu..." 

Dobrescu se apropie de fereastră. În curtea pustie, arsă de soare, 
Minerva discuta cu soția șefului de post. 

Îi făcu un semn mic. Locotenentul își luă ţigările şi se adresă 
milițianului: 

— Rămâi aici. Lipsesc câteva minute. 

Câinele ridică puţin capul clipind din ochii urduroşi. Îşi pendula coada 
alungând muște mari în zale verzi. 

Minerva se apropie roșie la față. Îi era cald: 

— Şeful de post să plece imediat la mănăstire. Nimeni nu părăsește 
locurile. Șoferului dă-i drumul. Nu el a ucis... 

Dobrescu înghiţi în sec. Învăţase să-și stăpânească reacţiile. Nu era 
prudent să-și manifeste surprinderea în fața Minervei. 


Camionul fusese adus într-o viroagă, departe de privirile curioșilor. 

Locotenentul tuşi uşurel dregându-şi vocea, apoi îşi luă inima în dinţi: 

— Deci, după opinia dumneavoastră, şoferul e inocent. 

— Dar după opinia ta? 

Cum Dobrescu încerca o expresie savantă, îndeajuns de enigmatică, 
Minerva nu mai aşteptă răspunsul. 

— Ai citit spovedania victimei, băiete? Efortul merită oarecare atenţie. E 
scrisă cu sânge. 

— Există un asemenea document? 

Minerva îşi oferi o mică pauză înainte de a se repezi. 

— Dobrescu Vasile, te-am rugat să caşti ochii! De ce mă enervezi? 
Desfăcu salopeta şoferului, vârându-i-o sub nas: Priveşte! Scrie aici despre 
un bătrân ghemuit lângă oblonul din dreapta, care e surprins și ucis printr-o 
lovitură puternică aplicată cu un obiect contondent? Scrie sau nu? 

— Scrie, tovarășe maior. 

— Perfect. Citeşte mai departe. 

Locotenentul frecă stofa între degete, întoarse haina pe toate părţile, 
cercetând-o din toate unghiurile. 

— Salopeta e stropită pe spate, Dobrescu! Nu-mi vine să cred că sângele 
l-a aşteptat pe Panait să se întoarcă pentru a ţâşni. Și apoi, în mod logic, 
orice agresor rămâne cel puţin câteva secunde spre a-și contempla, speriat 
sau satisfăcut isprava. 

— Oare nu putem presupune că exact în clipa loviturii criminalul aude 
un zgomot care îl determină să se întoarcă? 

— Nu! Urmăreşte împrăștierea stropilor. Parcă s-a lucrat cu rigla, 
respectându-se anumite limite precise. Asta înseamnă... Ce înseamnă, 
Dobrescu? 

— Că în momentul crimei, salopeta era împăturită. 

— Bine. 

— Evident, împăturită întâmplător. 

— Foarte bine! 

— Fâşiile alternative fiind determinate de pliuri. 

— Excelent!! Bravo, Dobrescule! 


— Mai mult, se lansă încurajat locotenentul, îi putem preciza şi poziţia: 
pe braţul asasinului. 

— Faci tu ce faci şi o feşteleşti! Cum naiba nu poţi duce raţionamentul 
până la capăt? Dar aici te-ai uitat? Urmele astea le-ai văzut? Stropii ăştia de 
sânge care evită o anumită porțiune de oblon, desenând un spaţiu 
dreptunghiular precis, i-ai privit? 

— Aveţi dreptate, tovarăşe maior, făcu locotenentul amuzat. 

— Mersi. 

— În momentul crimei, salopeta se afla pe oblonul camionului. 

— În sfârşit. Asta ar fi prima concluzie. Continuă! 

— Tot eu?! 

Minerva zâmbi înțelegătoare: 

— Eşti surmenat, băieţaș, nu-i aşa? Ai muncit mult astăzi... Ţi-ai bătut 
capul, nu glumă... Oftă: Victima se afla ghemuită jos, pe podeaua 
camionului când a primit lovitura. Numai din această poziţie jetul de sânge 
putea să ajungă pe oblon. În mod logic, ar fi trebuit să-l descoperim şi pe 
pantalonii șoferului. E logic, Dobrescu? 

— Perfect logic. Cel puţin câteva picături trebuiau să ajungă și pe 
pantaloni. 

Minerva exclamă triumfătoare: 

— Aiurea! De ce nu am accepta ideea că agresorul s-a urcat pe roata 
camionului, s-a aplecat şi a lovit în timp ce oblonul îi proteja pantalonii? 

— Chiar, făcu luminat Dobrescu. E o ipoteză. 

— Crezi?! 

— Singura ipoteză valabilă. 

— Aşa conchise, după o matură chibzuinţă dumnealui, locotenentul 
Dobrescu Vasile! Și cum explicăm, mă rog, cele două cărări de urme găsite 
pe podeaua camionului? Două cărări de urme proaspete, una lăsată de 
picioarele victimei înglodate în noroi, iar cealaltă de niște bocanci numărul 
42? 

— Formidabil! Cum de nu m-am gândit? Varianta ucigașului urcat pe 
roată cade. 

— Sigur? 

— Absolut. 

— Nu crezi că putea foarte bine întâi să-l ucidă din afară şi apoi să urce 
în camion pentru a-i cotrobăi prin buzunare? 

Locotenentul se hotărî să nu mai creadă nimic. 


— lată deci, reluă Minerva zâmbind subțire, că semnul întrebării 
persistă. Putem forfeca încă zece ipoteze asemănătoare, mai mult sau mai 
puţin verosimile, dar nu putem ignora evidenţa. Şoferul nu a ucis! Primo: 
Când transporţi ceva care nu trebuie văzut — zarzavat de contrabandă să 
zicem — îţi iei cel puțin o măsură elementară de precauţie: îl acoperi. Cu 
atât mai mult în cazul unui cadavru. Ori victima nu avea acoperite decât 
picioarele. Şi le acoperise singur, încercând să se strecoare sub prelata 
îngrămădită în apropierea cabinei. Secundo: Firesc era ca șoferul să 
astâmpere scurgerea sângelui înfășurând capul celui ucis. Nu-l lași să 
sângereze la îmbucătura oblonului cu podeaua. Picăturile ar atrage atenţia, 
ceea ce de altfel s-a şi întâmplat. Terţio: încerci să treci cât mai neobservat. 
Panait însă, ignoră regulile de circulație nu pentru că s-ar grăbi (raportul 
sergentului-major Florea precizează că păstra viteza legală) ci dintr-un 
vechi nărav al şoferilor care, socotindu-se fără martori, mușcă din fructul 
oprit. Quarto: Am stabilit că în momentul crimei salopeta se afla aruncată 
pe unul din obloane. Când sfarmi capul cuiva, nu îmbraci o haină care se 
află în apropierea victimei fără să cercetezi dacă nu cumva se păstrează 
urmele crimei. Quinto: Panait poartă sandale numărul 44, iar cea de a doua 
cărare de urme înregistrată pe podeaua camionului e făcută de bocanci cu 
numărul 42. Așadar, Panait şi-a uitat în ajun salopeta pe oblon şi a îmbrăcat- 
o a doua zi dimineaţă înainte de plecare... Făcu o mică pauză privindu-l 
țintă: Nota doi pe ziua de azi! Rectifică concesiv: doi plus... 

Locotenentul îi urmări privirea întrebându-se ce mister o mai fi 
descoperit Minerva printre crengile copacului din apropiere. Se aştepta la 
un nou examen de perspicacitate când o auzi: 

— Dragă Dobrescule, mătuşa mea, o femeie foarte rezonabilă, 
obișnuiește să afirme că înălțimea este invers proporţională cu inteligenţa. 
N-am meditat încă asupra veracităţii acestui aforism, dar cum se pare că 
înălțimea te avantajează, eşti amabil să întinzi mâna după câteva corcoduşe? 
Mor de poftă!! 


Capitolul III 
Oaspeţii arhondaricului 


Mănăstirii nu-i lipsea nimic din idilicul așezămintelor de același fel. 
Împrejurimile superbe, bisericuţa veche de câteva secole, muzeul cu piese 
rare de cult ori mirene, icoane doldora de argint, un naş de obârşie 
domnească, inevitabila legendă romantică, puţin înfricoșătoare. 

Măicuţele, în straie negre, alunecă umbre sfioase, şovăielnice, printre 
zidurile vechi. Au chipuri blajine, zâmbete cuminţi, se miră repede şi râd 
ușor, copilăreşte, acoperindu-și gura cu mâna rotofeie, fără unghii. 

Locotenentul Dobrescu observă poziția casei de oaspeţi situată în afara 
zidurilor mănăstirii. Arhondaricul fusese conceput ca o aripă specială, 
distinctă. Noaptea, o dată cu închiderea porţii înalte de fier, orice 
comunicare între cele două corpuri era complet tăiată. Stilul şi dispunerea 
camerelor la parter şi etaj amintea arhitectura hanurilor de odinioară. 

Florea, şeful de post, îi ieși înainte: 

— Conform dispoziţiile dumneavoastră, nimeni nu a părăsit mănăstirea. 
Adăugă conspirativ: Maica stareță vrea să vă vorbească. 


* 


Era o femeie suplă, nu prea în vârstă cu chip ascetic. Emana o liniște 
deplină, izvorând nu atâta din resemnare dogmatică, cât dintr-o filozofie 
personală asupra existenţei. Mâinile înguste gesticulau rar, dându-ţi senzația 
inexplicabilă, copleşitoare de alinare. Îl primi pe Dobrescu într-o încăpere 
aerisită, cu mobile puţine. O ladă de zestre domnească, câteva jilțuri cu 
spătar incomod, sculptat, un sfeşnic din argint greu, icoane vechi. 

— L-am cunoscut bine pe doctorul Lucaci, începu stareţa privindu-l 
deschis, în faţă. 

Avea o voce cultă, cu intonaţii calde. 

— Este a cincea vară când vine la noi. Un pasionat al profesiunii. Din 
nefericire, îmi lipsesc elementare cunoștințe medicale. Nu înţelegeam tot ce 
spune, dar suficient ca să-mi dau seama ce aport extraordinar pentru știință 
ar fi reprezentat rezultatul eforturilor sale. 

— Aveţi idee în ce stadiu se aflau lucrările sale? Ca prieten vechi... 

Stareţa zâmbi cu îngăduinţă: 


— Simţămintele, domnule procuror, ni le lepădăm îndată ce păşim în 
acest locaș. Nu putea fi vorba acum de prietenie. Venea la noi pentru că îi 
plăceau meleagurile. Nu ascund că l-am protejat puţin. Îi rezervam odaia, 
maica Zenobia îl îngrijea atent. Timpul, treburile noastre, nu ne îngăduiau 
să tăifăsuim pe cât am fi vrut. 

Bătu scurt din palme. Uşa se deschise şi apăru faţa rotundă, copilăroasă 
a unei călugărițe de vreo 40 de ani. 

— Maică Zenobie, ceru stareţa blând, adu cele cuvenite oaspeţilor. 

— Nu vă deranjaţi, se opuse de circumstanță Dobrescu. Adăugă după 
câteva clipe: Vă rog să n-o consideraţi drept o imixtiune nedelicată. Încerc 
să-mi verific o impresie: Aveţi studii superioare? 

O lumină mică, nostalgică aprinse ochii stareţei: 

— Am absolvit în anul 1932 facultatea de filozofie. 

Maica Zenobia se ivi în pragul ușii. Pe o tabla întinsă aducea câteva 
chisele de dulceaţă. În ceasul tihnit al amiezii, în interiorul răcoros alb- 
negru, căpșunile, portocalele, nucile verzi și cireşele din vasele de cristal 
aruncau bulgări colorați de lumină. Apa rece aburea paharele înalte ca niște 
pocale. 

— L-am văzut pe doctorul Lucaci, abia a doua zi după sosirea sa la 
mănăstire. Mi-a spus că cercetările sale sunt isprăvite. Urma sinteza. Își 
exprima oarecum nemulțumirea față de oaspeţii arhondaricului. Ce-i drept, 
mai mulţi ca niciodată. 

— Câţi sunt? 

— Şase, fără Lucaci. 

— Asta înseamnă mult? 

— Suntem una din mănăstirile care nu găzduim decât în cazuri 
excepționale. 

— Ce înţelegeți prin aceasta? 

— Rătăciţi în faptul nopţii, cărora din creştinească datorie le oferim 
adăpost. În rest, primim oaspeţi trimişi de Mitropolie. Zâmbi: Permisiunea 
se acordă cu destulă zgârcenie. 

— Cei șase locatari ai arhondaricului v-au prezentat astfel de avize? 

— Da. Şi-am fost puţintel surprinsă. 

— Nemulțumirea doctorului Lucaci era generată în acest sens şi de o 
oarecare îngrijorare? Mă refer la securitatea persoanei și a operei sale. 

— Acum, după cele întâmplate, înclin să cred că da. Atunci mi s-a părut 
doar iritat, sâcâit că nu se putea odihni. 


— Înţeleg. Dat fiind că oaspeţii dumneavoastră au intrat în mănăstire pe 
baza unor aprobări speciale, înseamnă că dispuneţi de un minimum de 
relaţii în ceea ce-i priveşte. 

— Destul de sumare. Numele, ocupaţia, seria buletinelor. Ni se cer de la 
miliție. 

Se ridică şi trase un sertar camuflat al lăzii de zestre, scoțând o foaie de 
hârtie. 

— Aici sunt trecuţi toți, cu datele respective și forul care a emis 
recomandarea. 

Locotenentul privi hârtia completată cu cerneală neagră. 

— Când aţi întocmit această listă? 

— Nu eu am întocmit-o, surâse stareța. Maica secretară ţine evidenţa. 

— Figurează absolut toată lumea? 

Femeia zâmbi: 

— N-avem ascunzători sau camere secrete, domnule procuror. Cel puţin 
nu le cunoaștem. Șopti, bătând cu unghia în foaia de hârtie: Cel care i-a luat 
viaţa e aici, pe listă. 


Locotenentul ieși pe cerdac. De-acolo, de sus, se vedea curtea 
arhondaricului, destul de largă, împrejmuită cu un zid înalt. Bănci de piatră, 
tufișuri de trandafiri şi iasomie, copaci bătrâni care-și uitaseră anii, un rond 
cu mușcate, o fântână. 

Trecu în revistă locatarii strânşi în grup ori răzlețiți. Comentând cu 
gesturi largi și priviri piezişe spre cerdacul stareței unde bănuiau că se află 
anchetatorul sosit din București, ori doar plimbându-se cu mâinile la spate, 
erau în mod evident agitaţi, preocupaţi de ultimele evenimente. 

— l-aţi cunoscut personal? se interesă Dobrescu. 

Stareţa clătină capul. 

— Evit contactul direct. Maica Zenobia vă poate oferi eventuale 
informaţii. Dânsa se ocupă de casa de oaspeți. 

— Vreţi s-o chemaţi? 

Stareţa se retrase. 

Unul din locatari atrăgea în mod deosebit atenția. Un bărbat foarte brun, 
la vreo 35 de ani, de o frumuseţe impresionantă. Trăsăturile puternice, 
masculine, prindeau în lumina soarelui amiezii luciri metalice. Stătea într- 


un cărucior de infirm, cu genunchii acoperiți de un pled pufos, cadrilat. 
Privindu-i mâinile suple, cu tresăriri nervoase, bărbia fermă ridicată într-o 
mișcare caracteristică, Dobrescu încercă o strângere de inimă. "Un șoim cu 
aripile amputate..." 

Ghicea în fruntea încăpăţânată, în conturul hotărât al buzelor, în sclipirea 
ochilor o voinţă de oțel, o trufie drăcească, o inteligenţă ce depășea cu mult 
media. 

"Da, da, murmură locotenentul amintindu-și descrierea Minervei: Un 
individ cu adevărat remarcabil..." 

— Cine e? 

Maica Zenobia, măruntă, plinuță cu fața ca o lună plină răspunse 
precipitat, oprindu-se des: 

— Domnul arhitect Liviu... Liviu Radian. Din Bucureşti... Cam repezit, 
dar cumsecade... Anul ăsta a venit la noi. Pentru prima oară a venit. 

— Ce-are la picioare? 

Chipul femeii se întristă. 

— Parcă poți să ştii? Da-i întreg... Numai că nu umblă. Își făcu o cruce. 
Voia domnului! Îl îngrijeşte nea Dabu. Om cumsecade, nevoiaş... 

— Cine? 

Călugăriţa clipi nedumerită: 

— Nea Dabu. 

Şi-i indică silueta unui bărbat în vârstă — 55 poate 60 de ani — trântit la 
câțiva metri de cărucior. Mesteca un fir de iarbă, plimbându-și ochii în jurul 
curţii. Ochi mici, vicleni, înfundaţi în orbite. Altfel, faţa era inexpresivă, 
ridată, cu păr puţin și cărunt. Individul iradia nedefinit o anumită atmosferă. 
Un soi de dezinteres suveran, paradoxal față de atenția mereu trează a 
ochilor. Părea să nu-i scape nimic. Un om cu urechile ciulite. "Climatul îmi 
e familiar, remarcase Minerva: Dabu are aerul, pecetea imposibil de 
confundat pe care o imprimă anii de vagabondaj. Nenumăratele toamne, 
ierni sau primăveri petrecute sub un pod, pe o scară, într-o magazie, în fân, 
sub cerul liber ori în culcușuri de ocazie îşi stigmatizează victimele. Totală 
nepăsare față de ziua de mâine, atenţie concentrată pentru vânarea unui 
chilipir imediat, o masă, o haină, un adăpost”. 

O femeie suplă, tânără, se apropie de căruciorul arhitectului. Schimbară 
câteva cuvinte apoi se îndepărtă. 

— Domnișoara Elena Dimitriu, și chipul călugăriţei se lumină. Un înger, 
un adevărat înger. Slabă de plămâni, sărăcuţa... 


Dobrescu zâmbi recapitulând recomandările Minervei:. "Fata face tot ce- 
i stă în putință să pară neajutorată. Treaba asta păcălește al naibii bărbaţii. 
Îți atrag atenţia pentru că te știu sensibil..." 

Într-adevăr, Elena Dimitriu aducea cu un înger. Un înger fragil, nu 
dolofan cu rotunjimi roze, ca în pozele vechi. O frumuseţe cuminte, cu plete 
blonde, mătăsoase, ochi mari albaștri, nas subţire, ușor acvilin, gura mică 
nefardată. "Neprihănită!" Termenul ţi se urca reflex pe buze. Ceea ce 
contribuia însă la climatul de candoare, precizase Minerva, era tenul diafan, 
palid, imaculat, pielea transparentă sub care i se simţea zvâcnetul sângelui. 
"Hm! Plămânii! De-aici, culoarea asta de madonă..." 

Caracterizând-o, găsise că fata reprezenta un prototip: "Victima 
neajutorată din filmele Western de o anume factură, unde șeriful, după 
prodigioase curse de cai și focuri de Colt-45 în preeria aridă, sfârşeşte prin 
a-i cere mâna. Siluetele lor se pierd în baia roșie a unui apus magnific..." 

Fata ajunse în spatele bărbatului care lucra lângă șevalet. Omul se 
întrerupse şi explică ceva gesticulând cu paleta şi pensula. 

Însăilă o conversaţie ciudată, incoerentă, presărată la prima vedere cu 
expresii englezești pronunțate impecabil. Pictorul habar n-avea de limba 
gentlemenilor din City. Emitea doar sunete, fără nici un sens, reproducând 
cu real talent pentru urechi neavertizate, o melodie English language. 

Maica Zenobia începu să râdă domol, astupându-și gura cu degetele 
grăsuţe: 

— Domnul Bomby, Bomby Zanfirescu. Tare mai e nostim... L-oţi fi 
cunoscând... E pictor mare, venit din București. I-a făcut un potret 
Florichii, nevasta popii din sat de ne-am crucit, nu alta: Să juri că-i ea. Și nu 
se uită la vopseluri. Femeia se ambalase: I-a desenat așa de la dânsul, rochie 
roşie de catifea lungă, coroană pe cap, cercei verzi cât pumnul... L-a mai 
omenit soacră-sa cu o păreche de gâște și o turtă de caş — ce-i drept, 
mărişoară — de l-a băgat în tablou și pe Gigi, ăl mic de șapte luni. Cu 
aripioare și diblă de aur. Da' cel mai mult se pricepe la rațe, ţigănci şi sfinţii 
doctori fără arginți Cosma şi Damian. Zici că e vii, nu alta! Pe nemţește o ia 
numai când bea. O fi luat-o de dimineaţă... Încheie împăcată: Om 
cumsecade... 

"Toţi sunt oameni cumsecade la femeia asta", conchise Dobrescu. 

Observă nasul pictorului scurt, cârn, gura nare croită în formă de 
inimioară — "semn sigur, spunea Minerva al celor mai mari cusururi la un 
bărbat". 


— Acu', e adevărat, reluă maica Zenobia, nu-i singurul care trage la 
măsăluță. Se aghezmuieşte şi don' farmacist Popescu... Realiză păcatul şi 
îndesă câteva cruci deasupra buzelor. 

— Cel cu mustață? 

— Dumnealui. 

— Om cumsecade... 

— Cumsecade, săritor... 

Înainte de a se lăsa văzută, Minerva îi cuprinse într-o privire de 
ansamblu. Comentau, evident, moartea lui Lucaci, fiecare expunându-și 
punctul de vedere pe tonalități de sentinţă. Simţeau nevoia să vorbească, nu 
să asculte, astfel că opiniile emise erau combătute formal cu câte un "nu 
cred" sau "imposibil", rămase fără argument. Vocile se încrucișau, oamenii 
se trăgeau de mânecă solicitându-și reciproc atenţia. 

Calm, urmărindu-i cu un zâmbet lucid, arhitectul Radian participa vag la 
discuţie. Rezerva impunea celorlalți, așa cum orice atitudine distinctă 
manifestată de membrul unui grup, singularizându-l, atrage atenţia. Și 
pentru că tăcerea poate fi divers interpretată, cel mai adesea îngrijorând, 
oamenii, după fiecare ipoteză formulată, îi cereau avizul din ochi. 

Zamfirescu ţipa cel mai tare, împroșcând cu silabe și interjecţii 
englezeşti. La intervale regulate, se dădea un pas înapoi măsurându-și 
tabloul din diverse unghiuri. 

— Bietul om! exclamă Elena Dimitriu. Peste ochii albaştri trecu o 
umbră. Se zgribulise toată. O floare înaltă, doborâtă de o pală de vânt: Prin 
ce clipe îngrozitoare trebuie să fi trecut... 

Dabu, întins lângă căruciorul arhitectului, deschise ochii, ferindu-l pe 
celălalt de soare. O privi fix dar nu spuse nimic. 

— Hai, că picași bine, cucoană, exclamă sarcastic farmacistul Popescu. 

Se amuza copios, nu se ştie de ce. 

Minerva, deconcentrată, își lăsă pe iarbă bagajul, "recuzita" încropită la 
Vâlcea: pachete unsuroase în hârtie cafenie și legate chibzuit cu sfoară, 
borcane învelite în jurnal sub care se ghiceau mâncăruri grase, gospodăreşti, 
o sticlă cu un lichid roșu "vin natural, fără chimicale..." 

În cerdacul stareţei, maica Zenobia o arătă cu degetul. Pe chipul placid, 
gelatinos sub piele, locotenentul citi oarecare spaimă şi un dispreţ mirean. 

— Asta-i Jeni Cociaşu. Suflă: E sub stăpânirea Satanei... 

Dobrescu o privi surprins. 

— Cum aşa?! 


Maica Zenobia își strânse buzele fără sânge: 

— Nu-i întreagă... 

Locotenentului nu-i veni să creadă urechilor. O considerau pe Jeni 
Cociașu "plecată cu sorcova". Foarte bine, ăsta era jocul. Dar ca să se 
izbească în anno domini 1970, chiar într-un astfel de locaș, de o mentalitate 
ținând de evul mediu că nebunii sunt suflete pierdute aflate sub stăpânirea 
diavolului, nu, hotărât la asta nu s-ar fi aşteptat. 

Minerva ridică ochii. Silueta locotenentului i se păru mai fragilă ca 
oricând. Încerca o neliniște. 

Îngrijorarea rățuştei care-și lasă puiul pe apă prima oară... 


Capitolul IV 
Reconstituirea 


Chilia lui Lucaci nu se deosebea de celelalte. Obişnuitul colț al 
icoanelor, scoarțe oltenești, un pat îngust, înalt și incomod cu multe perne, 
masa rudimentară din lemn de brad. Un singur amănunt — atenţie gingașă 
din partea maicii Zenobia — o ulcică cu margarete şi flori de cicoare 
înveselea fereastra. 

Profitând de absenţa oaspeţilor, Minerva scotocea printre hârtii. 
Însemnări ciudate, semne stenografice. Felul în care fuseseră aşternute, 
uneori pentru un singur semn o foaie întreagă, o determinau să se gândească 
la ideograme. Atenţia îi fu atrasă de un plic obișnuit alb fără nici o indicație. 
I-l întinse locotenentului. 

— Citeşte, te rog, chestia asta. Cu dicţie și interpretare... 

— "Căci lacomii, avarii şi desfrânaţii, începu mirat Dobrescu, nu-și vor 
găsi adăpost în împărăţia cerurilor. Și în ziua aceea, îngerii vor trâmbiţa și 
va fi primul vai! Și va coborî un alt înger cu cartea deschisă și înfricoșa-se- 
vor păgânii și netrebnicii. Iar glasul din cer va zice: Acum mergi și ia cartea 
cea deschisă. Acolo e cuvântul și învăţătura răstălmăcite pentru alte neamuri 
şi alte împărăţii”. 

Locotenentul răsuci foaia de hârtie în mână. 

— Ce zici, Dobrescu? 

— Bigotism ieftin! Mă surprinde doar că profesorul se ocupa se 
asemenea chestii. 

— Şi dacă ţi-aş spune că în camera mea se află o "chestie" identică? 

Locotenentul își lăsă ochii în jos: 

— Mi-amintesc, o luă pe după vişin, că la ultimul curs de învăţământ 
politic, tovarășul colonel Ionaș remarca lipsa de spontaneitate a unora dintre 
noi... 

— Și care ar fi ăia? Dar că ţi-am recomandat mereu, să nu stai cu capul 
între urechi, nu-ţi amintești, dragă Dobrescule? Schimbă tonul: Toţi din 
arhondaric au găsit ieri strecurate sub ușă asemenea scrisori. Faptul nu-ţi 
sugerează nimic? 

— Se pare că maica Zenobia își consumă surplusul de energie în 
preocupări intelectuale. 

Minerva îl privi înecată de admiraţie: 


— Ia te uită! Nici nu ştiam ce colaborator spiritual am. Spune drept, te- 
ai apropiat azi mai mult de 15 metri de domnișoara Elena Dimitriu? Se 
încruntă: Dobrescu Vasile, mă cutremură atâta ingratitudine! De ce mă 
obligi să-mi regret indulgenţa de la bacalaureat!? 

Locotenentul își mușcă buzele: La urma urmelor, promisese atunci că va 
urma dreptul, și nu politehnica. El unul se ţinuse de cuvânt. Alţii și-au 
schimbat profilul... 

— Să vedem ce explicație putem da scrisorilor. La prima vedere s-ar 
zice că avem de a face cu răvașele mistice. Expeditorul, o persoană 
obsedată de sumbrele profeții ale apocalipsului, poate fi oricine: o 
călugăriță, o cuvioasă din sat ori bigoți ambulanți însărcinându-se gratis cu 
oficiul. Incidentul nici măcar nu surprinde. Ambianţa pravoslavică 
pregăteşte terenul psihologic. Până aici e clar! 

— Clar, admise locotenentul. Mai departe... 

— Eşti bine dispus, Dobrescule? Mă rog! Da... Textul propriu-zis mă 
şochează. 

— De ce? Atrage luarea aminte a celor vizaţi în primul rând: un grup de 
vizitatori tineri, indiferenți la disputa dintre cer şi Satana, oameni care 
probabil n-au intrat de ani de zile într-o biserică. 

Minerva se strâmbă: 

— Poate. Totuși, nu-mi place finalul: "Acum mergi și ia cartea cea 
deschisă. Acolo vei găsi cuvântul şi învăţătura răstălmăcite..." Sună a 
dispoziţie: Du-te, fă şi drege! O chestie precisă. 

— După iz, fraza pare copiată aidoma dintr-un text religios. 

— De acord. Dar de ce tocmai ăsta? S-au scris pagini mult mai 
semnificative şi în fond mai adecvate unor intenţii pioase. Ţine minte, aici 
se ascunde ceva. 

— La ce vă gândiţi? 

— Presupun deocamdată. Am impresia că mă aflu în fața unui mesaj. Un 
mesaj limpede pentru cel căruia îi era adresată misiva. Și, ca să nu reperăm 
destinatarul, copii identice au fost trimise tuturor oaspeţilor. "Cuvântul și 
învățătura răstălmăcite..." nu-ţi sugerează o cheie? Ochii îi sclipiră: O cheie 
care se afla în posesia doctorului... 

— Cheie? Ce fel de cheie? 

— De la dulapul cu pălării! pufni Minerva. Îi întinse una din hârtiile de 
pe masă: Pricepi ceva? Nu! Simple semne pentru noi şi alții fără 


semnificație. Deci cheie ar putea în ultimă analiză însemna cifru. Cifrul 
doctorului Lucaci. Și mai înseamnă... Ce mai înseamnă, Dobrescu? 

— Că materialul, substanţă solidă, lichidă sau gazoasă... 

— Sau apă de ploaie... 

Locotenentul ezită într-o poză ofensată și atitudinea încăpățânată a 
omului cu opinii. 

— ...a fost sustras. 

— Cum poţi bate câmpii despre solide, lichide şi celelalte aiureli? 
Lăsând la o parte faptul că eu îl supraveghez de o săptămână și că cel puţin 
îi cunoaştem modalitatea concretă de lucru, arată-mi un singur obiect în 
încăpere, microscop, eprubete ori măcar o lampă de spirt care să certifice o 
activitate de ordin practic. Deci, dintr-un bun început putem afirma cu 
certitudine că ceea ce s-a sustras egal fotografiat, au fost hârtii: caiet sau foi 
volante. Cifrul — în ipoteza că raționamentele noastre despre scrisoarea- 
mesaj se confirmă — răspunde totdeauna la o formulă. Formulă! înţelegi? 

— Aşa e! Exclamă locotenentul. Limpede ca lumina zilei. Aveţi 
dreptate. 

Minerva deveni dintr-o dată circumspectă: 

— la ascultă, Dobrescu Vasile, nu cumva ai început să-mi dai dreptate 
aşa, ca la nebuni, numai ca să scapi de mine? Totuşi: dacă aici se caută 
cheia, logic materialul a fost subtilizat înainte. Din datele pe care le 
deținem, putem afirma când: în timp ce Lucaci se afla la mănăstire, 
efectuându-se o spargere la locuinţa sa din Capitală. Pe undeva, savantul și- 
a făcut-o cu mâna lui. Să păstrezi astfel de documente într-o casă particulară 
şi să te plimbi apoi cu rezumatul lor în vilegiatură, asta-i pur și simplu 
inconştiență. Dar te întreb eu, dacă au obţinut materialul la Bucureşti, 
pentru care rațiune spionul l-a urmat pe Lucaci aici? 

Dobrescu se grăbi să răspundă: 

— Ca să pună mâna pe cifru. 

— Serios? Şi atunci ce-i cu scrisoarea? Mesajul, am convenit, 
deocamdată, atrage atenţia că manuscrisul e cifrat, iar în lipsa cheii nu poate 
fi folosit. 

— Chiar! 

— Există o singură explicaţie. S-a considerat că materialul e incomplet, 
fapt pentru care spionul a rămas în preajma profesorului. Scrisoarea-mesaj 
rectifică, precizând că ceea ce lipseşte este cifrul. 


— Cu alte cuvinte, remarcă locotenentul, în momentul de față spionul și- 
a îndeplinit misiunea. De ce continuă să rămână la mănăstire? 

— Ei, aici e aici! Persoana se simte foarte bine camuflată și ţine minte, 
Dobrescule, ne mai rezervă surprize. Bun! Hai să vedem cum stau lucrurile 
în noaptea crimei. Așadar, Lucaci a fost ucis afară sub cerul liber, sau dacă 
ţii la precizări sub prelata camionului. Ce-l putea determina pe un om în 
vârstă, culcat, poate adormit — vezi aşternutul răscolit și pijamaua în care i- 
am găsit cadavrul — ce-l putea determina să iasă din cameră în puterea 
nopţii? 

— Un zgomot de afară. 

— Nu e suficient ca să se aventureze dincolo de cerdac dezbrăcat, 
riscând la vârsta lui o pneumonie. Doarme cu șase pături, ba se simte și rău, 
vezi termometrul de pe noptieră, scos din etu, indicând 380. 

— Putea să fi rămas așa de dimineaţă. 

— Cu atât mai grav. Când dimineaţa ai 38, seara baţi spre 40. Deci îl 
vezi tu cu belelele astea făcând nudism sub clar de lună? Ce Dumnezeu, 
băiete?! 

— Un interes acut. 

— Vezi bine. Sare în ochi. Ei, continuă raționamentul. Ce să-l 
intereseze? Nurii domnișoarei de alături? Exclus! Numai ceva legat de 
invenţia sa îl putea scoate pe savant din odaie. Pentru mine e aproape o 
certitudine. Încerc să-mi imaginez filmul nopţii: Un zgomot oarecare îl 
trezeşte. Reţine! Un zgomot produs în odaie, nu afară! 

— De ce? 

— la gândeşte-te, Dobrescu! Când spionul să zicem pătrunde în cameră, 
primul lucru de care se asigură este să constate dacă Lucaci doarme. Dacă 
n-ar fi dormit, de teamă să nu reacționeze, bătrânul ar fi fost lichidat pe loc, 
în patul lui, eventual era amânată acţiunea. Deci, căutând ceea ce îl 
interesează, se mişcă neîndemânatic, scapă ori loveşte ceva şi îl trezeşte pe 
savant. Lucaci vede umbra dispărând şi primul lucru la care se gândeşte 
sunt însemnările sale. Nu le găseşte şi disperat iese afară să şi le recupereze. 
În pivniţă îl surprinde pe spion fotografiindu-le. Individul habar n-avea de 
faptul că atrăsese atenţia savantului. Nu s-ar fi apucat de treabă care se face 
pe îndelete, înainte de a-și asigura liniştea... 

Ignorând axioma că "Minerva nu se lansează în afirmaţii gratuite”, 
locotenentul îndrăzni totuși: 

— De unde ştim că se fotografia în pivniţă și că cifrul se afla în agendă? 


Minerva îi adresă un zâmbet amabil, care nu-l mai înșela demult: 

— Dacă ne aruncăm ochii în altă parte decât perimetrul în care 
evoluează domnişoara Dimitriu, știm, Dobrescule! Lucaci avea o agendă 
format de birou cu scoarțe negre. Nu se despărțea niciodată de ea. Pe 
butoiul din pivniță am găsit amprenta perfectă pe care a lăsat-o în crusta de 
praf. Parcă trasă cu rigla. Alături, altă urmă, mai mică, corespunzătoare 
dimensiunilor unei lanterne. Deci, spionul şi-a însuşit conţinutul agendei — 
cifrul mult râvnit probabil — fotografiindu-l. Procedeu clasic şi expeditiv. 
Semnalându-și prezenţa, profesorul îşi semnează sentința de moarte. Nu mă 
întrebi de unde știu? Pe trepte diferite am găsit papucii doctorului. I-a 
abandonat câte unul în fugă. Urmarea? Afară, în spatele arhondaricului. Să 
ne grăbim până nu se întorc ceilalți. 

leşiră. Minerva smulse dintr-un oţetar câteva crenguţe și rupându-le în 
bucăţi le înfipse în pământul moale, căutând o anumită ordine. Contemplă 
rezultatul cu mâinile încrucișate la piept: 

— E clar, Dobrescule, nu-i așa? 

— Aţi distins între două categorii de pași, individualizând una prin 
nuiele cu frunze şi cealaltă rupându-le frunzele. 

— Exact. Care îl identifică pe agresor şi care pe victimă? 

— Cărarea de urme cu frunze aparţine lui Lucaci. 

— De unde sistemul ăsta, să răspunzi la nimereală? Ce constaţi în 
primul rând? Cum mergeau cei doi? Calm, în pas de promenadă sau 
alergau? 

— Alergau. Distanţa dintre paşi e mare. Amprentele scurte, iar vârful 
bine imprimat spre deosebire de mersul normal care apasă pe tocuri. Și cum 
profesorul îşi abandonase papucii, urmele imprimate de piciorul gol îi 
aparțin. 

— Deci, cărarea fără frunze. Uită-te! Iniţial s-a îndreptat spre tufișurile 
din stânga. Pe drum se răzgândește şi o taie spre camion. Ce-ţi spun urmele 
celuilalt? 

— Asasinul parcurge drumul complet până la tufiș, îl caută pe profesor 
şi, negăsindu-l, o ia spre camion. După încălțăminte pare a fi un bărbat 
înalt. 

— Cu sau fără mustață? Spiritul de observaţie, Dobrescule! Nu-mi 
recunoşti maniera cu totul personală de a bate blacheurile pe partea 
interioară? 

Locotenentul o privi năuc: 


— Formidabil! Sunt urmele dumneavoastră! 


Capitolul V 
Jeni Cociaşu intră în scenă 


Cu șevaletul sub braţ, Zamfirescu se îndrepta spre pădurea din coasta 
mănăstirii. 

Minerva, care îl pândise în spatele perdelelor de tifon, îl urmă după 
vreun sfert de oră. În mod excepţional, îmbrăcase o rochie de doc cafeniu la 
care asortase o pălărie rotundă de pai cu borul scurt. Elasticul îi sugruma 
bărbia, intrându-i adânc în piele. Semăna mai mult ca oricând cu o 
guvernantă englezoaică. 

Trecu pe lângă odaia lui Popescu. Glasul farmacistului, alterat de 
anumite canoane de bulevard, răzbătea limpede. Din spatele ușii închise, 
vocea abstractă desprinsă de chip trăda mai acut personajul. Modulaţiile 
nazale, din gușă ori "șmecheroase", scăpate prin colțul gurii încremenite 
într-un rictus flegmatic de mâncător de chewing-gum, izbeau urechile 
Minervei ridicându-i de fiecare dată semne de întrebare. Hotărât, Popescu 
era un individ curios... Ca şi ceilalți. Radian, arhitectul olog, cu o minte 
scăpărătoare, îngrijorător de perspicace... Fata, apariţie  gracilă, 
nepământeană, luptând resemnată cu plămânii șubrezi... Pictorul, un 
excentric agreabil în fond, de o originalitate ostentativă, prea tare, fără 
nuanțe... Prea multă vopsea... Popescu, individ ieftin... Nu se putea 
debarasa o imagine parazit, obsedantă: figuri alunecoase, cu gulerul ridicat, 
încercând să-ţi vândă la negru bilete pentru un Western cu John Wayne... 

Era o după-amiază splendidă de vară cu mult aur. Gâze, fluturi albi, 
viespi mârâind pe nas îşi făceau de cap la soare. Minerva culese un mac. 
Membrana subțire, aderentă, i se lipi de degete. Se întrebă dacă nu era cazul 
— aşa, pentru pitorescul personajului — să-și prindă un bucheţel la pălăria 
de pai. Oare câte femei, într-o ambianţă similară, ar fi rezistat tentaţiei? 

— Hello, Milady! How do you do? 

Minerva socoti că în asemenea împrejurări Jeni Cociaşu s-ar topi 
fermecată, copleşită de personalitatea artistului. 

Adoptă deci un aer fâstâcit și se opri timidă la câţiva paşi, încercând o 
compoziţie toantă cu picioarele împreunate la vârfuri. Frământându-și 
mâinile la spate răpusă de emoție îngână: 

— Ştiţi, eu nu vorbesc englezeşte... Privi peste umărul pictorului și căzu 
în extaz. Vai ce frumuseţe! Și ce seamănă! 


Zamfirescu se dădu un pas înapoi, contemplându-și satisfăcut opera: 

— How rampcapto! Cown not go! 

Minerva îl privi de jos în sus ca un copil sfios şi repetă: 

— Ştiţi... eu nu vorbesc pe englezește. 

— Oh! Da?! Părea să încerce o mare surpriză. Nu-i nimic. Bătu cu 
degetul în carton: Vă place? 

Trântit pe un covor de rugăciune turcesc, farmacistul Popescu, paşă cu 
turban de atlas alb şi un briliant cât ceapa agăţat cu meşteșug în pliurile de 
mătase, privea melancolic semiluna pe un cer bleumarin. 

Izbea efectul ieftin. Culorile erau tari, contrastante, din familii diferite: 
verde-otavă, orange, violet. 

"Înfiorător! Seamănă cu acadelele, peştii oribili de la Moşi boiţi strident 
ca să atragă ochiul. Tipul are mare tupeu". 

Îşi ajustă zâmbetul: 

— E minunat, domnule Zamfirescu. Ca pe fotografie. Și mustaţa... 
Parcă... Îşi duse degetul la tâmplă căutând comparaţia oportună!: Parcă e 
vie... 

— Oh, yes! Vie! Hm, nostim spus. Nostim de tot! 

Mai trase o pensulă îmbrăcând în albastru electric imineii farmacistului. 

Minerva se aşeză pe un trunchi retezat, jucându-se cu un fir lung de 
iarbă din care încerca să-și meşterească un inel. Deodată, începu să cânte, 
făcând totală abstracţie de prezenţa pictorului. Întâi încet, mârâit, pe nas ca 
un bondar, apoi cu oarecare avânt. Era ceva cumplit, fals, fără melodie dar 
indiscutabil plin de vervă şi bunăvoință: 

— Deschide, deschide fereastra,/ În braţele mele să cazi/ Frumoase-s 
cireșile coaaapte/Ca buzele tale nu-s! 

Surprins, pictorul se holbă la ea: 

— ÎI ştiţi pe tot, Milady? 

Minerva dădu din cap şi trecu la strofa a doua. 

— Plin de artiști pe aici, oftă Zamfirescu. Răcni: How my tow now just 
me! 

— Cum să vă spun... Eu... 

— Nu mai spuneţi că știu. Nu vorbiţi pe englezește... 

Minerva indică spre tablou cu degetul mic ingenuu întins: 

— Acolo lipseşte ceva. 

— Unde? 

— Pe umărul lui don' Popescu, și își înghesui pălăria. 


— Ce lipsește? 

— Un porumbel. Chicoti: Am eu nişte poze acasă cu Titi. 

— Care Titi? 

— Soţul meu personal... Vroiam să vi le aduc, aşa de model, numai c- 
am uitat. Constată natural: N-am memorie, domnu' Zamfirescu. Știţi... De 
la bombardament... Întrebă fără legătură: Dar tabloul coanei preotese l-ați 
isprăvit? 

— Oh yes, Milady. Dumneavoastră nu doriţi unul? 

Minerva îl privi deconcertată: 

— Ce să fac eu, domnu' Zamfirescu, cu coana preoteasă? 

Pictorul râse adânc, din piept, emițând cascade distincte: 

— Dumneavoastră să vă fac portretul, Milady? 

— Vai... Ce idee... Sări în picioare. Obrazul i se înflăcărase: Ce idee! 
Pe 25 e ziua lui Titi. Ar fi o surpriză... Nu credeţi, domnu' Zamfirescu? 

— Un gest cât se poate de delicat, Milady. 

Minerva își aminti cu un zâmbet ascuns întâmplarea unei prietene. 
Femeia se fotografiase la un mare studio de pe Calea Victoriei în vreo opt 
poziţii sentimentale — să-ți dea lacrimile — cheltuind o grămadă de bani. 
Era aniversarea bărbatului ei și îşi bătuse mult capul căutând o surpriză 
inedită. Nefericitul contemplase năuc fotografiile, neînţelegând în ce 
constase cadoul. Nevastă-sa pe de altă parte, ultragiată, nu înţelegea de ce 
nu pricepe el... 

— Numai că... (fâstâcită, trăgea de nasturele rochiei) numai că nu ştiu 
dacă am bani destui. 

— Cum îl vreţi, Milady? 

— Ştiu eu?! Cam așa! Și desemnă cu mâinile în aer un dreptunghi uriaş. 
Îl pun în sufragerie, deasupra bufetului, lângă peretar. 

— Peretar? Cown snowd patre stowe?! 

— Eu l-am brodat, don' Zamfirescu. Are chenar de floricele albastre și la 
mijloc scrie: Mult mă gândesc, ce să gătesc, pe Titi să-l mulțumesc. Scump 
să nu fie tare și gustos la mâncare". Adăugă triumfătoare: Poezia mea! 

Era un slogan, descifrat cândva în Obor pe o bucată de etamină între 
pușculițe de ghips, balerine cu zâmbet tâmpit, peisagii dulcege și colombine 
trase în indigo pe pânză... 

Zamfirescu îmbujoră luna cu o tentă portocalie. Părea să facă nişte 
calcule complicate. 


— Ei, Milady, pentru dumneavoastră 300 de lei. Șopti conspirativ: 
Farmacistului i-am luat patru. Dar pentru că e o surpriză... 

Dezamăgirea alungi chipul Minervei. 

— Vai! E... e prea mult, domnu' Zamfirescu. N-am de unde... Suspină: 
Ce pot să fac? 

— Prea mult! O cer! O demoni! Gentil clown songto! faither! Ascultaţi 
la femeia aceasta! Și eu care presimțeam o capodoperă, moment de unică 
inspirație! O culme! Apoi, brusc pe un ton cotidian: Las la doi cincizeci. 
Hai! Respinse aerul cu palmele: Treacă de la mine. 

Prompt îl dădu jos pe Popescu şi puse un carton nou. Rândui printre 
pensule şi tuburile de vopsea, își şterse mâinile într-o cârpă murdară şi 
decise expeditiv: 

— Gata! începem! 

— Vai! Domnu Zamfirescu! Chiar acum?! se miorlăi Minerva, dând a 
înțelege că altfel vedea ea treaba. Adică în orice caz după prealabile 
preparative sufleteşti şi la oglindă. 

— Acuși e 25, Milady. Dacă vreţi să vi-l livrez la termen! 'Tună din 
senin: Somo now rowtea! Aveţi o poză de-a lui Titi? 

Minerva se felicită că nu ignorase nici un element din existența 
"personajului". Stăruise chiar să se înjghebeze căminul așa-zisei Jeni 
Cociaşu. Undeva într-un apartament din Drumul Taberei fusese agățată 
fotografia Minervei la braţ cu "Titi", surprinși în timp ce ieşeau de la Sfatul 
Popular... 

"Titi" (fusese ales un ofițer mustăcios, cu aer de familist) cumpăra în 
fiecare dimineaţă iaurt și chifle, dădea relaţii cui vroia să-l asculte despre 
sănătatea lui Jeni, vecinii interceptau aproape zilnic câte o ilustrată duioasă 
expediată de la mănăstirea Domniței. 

Minerva avu grijă să piardă în curtea arhondaricului, chitanța de plată a 
întreținerii emisă pe numele lui Jeni Cociașu, câteva rețete medicale, ca şi o 
hârtiuță cu socoteli gospodărești (zahăr, ulei, flecuri la pantofii lui Titi etc.) 

Îşi duse reflex mâna la buzunarul rochiei şi scoase o fotografie boţită 
reprezentând un sergent în permisie tras în poză cu un picior înainte și mâna 
sprijinită pe o masă cu flori. 

— Nu mă despart niciodată de ea... Dar de ce vă trebuie, domnu 
Zamfirescu? 

— Mai puneţi doi poli şi-l fac şi pe el. Imaginaţi-vă! Îşi duse inspirat 
mâna la frunte: în stânga jos, calul. Titi, cu iatagan şi turban ca al lui 


Popescu, puţintel crăcănat... 

— Crăcănat, domnu Zamfirescu?! 

— Nu mă întrerupeţi. Chap now tucraw! E în poziţie de atac. Pe braţul 
stâng, dumneavoastră, cu o nuia în rochie de muslin, eşarfă de moar, și 
conduri de aur. Răpirea din Serai! Asta e! 

Îşi scutură pumnii amenințând copacii. 

— Vai! Domnu Zamfirescu! Exclamă extaziată Minerva. Dar lună nu 
puneţi? E așa de frumos cu lună... 

— O.K.! Gata. Poziţia! 

Aranjă capul Minervei, săltându-i puţin bărbia. 

— Vai de mine , domnu Zamfirescu, fiți cuminte. Chicoti: Mă gâdil... 

Cu un ciot de cărbune, pictorul trăgea linii ample. 

— Credeţi c-o să fie gata la timp? 

— Certamente, Milady. Oricum, ne rețin aici cercetările. 

— Vai, aşa e! Ce ţi-e cu soarta asta! Uite cum n-a avut parte domnul 
profesor să-și vadă portretul. Vorba lu' Titi: Viaţa omului ca lumânarea. 
Sufli și gata. 

— Justme urnte people! 

— Dar oare nu puteţi să-l terminaţi așa, din memorie? 

— Evident, Milady! Dacă mi-o cer moştenitorii. 

— Săracul de el... Vă lăuda mereu: "Ce băiat blajin şi impostor..." Oare 
ce-o fi vrut să spună? 

Pictorul se înecă subit. 

— Că-i viaţa grea... Bărbia, bărbia sus! Pentru numele lui Dumnezeu! 

— Stau şi mă gândesc, domnu Zamfirescu, când aveţi timp să lucraţi 
atâta: coana preoteasă, rațele, Sfinţii doctori fără arginți Cosma și Damian. 
Acum eu... Știţi, îi spuneam și lui Titi: Dragă motănel — că eu aşa îi zic în 
intimitate — cred că dumnealui pictează și noaptea... 

— Noaptea! urlă Zamfirescu. Noaptea, spune femeia asta! Noaptea la 
lumină de opaiţ! O, Botticelli! O, Michael-Ange! O, Da Vinci! 

— Vai! V-aţi supărat? Eu... Eu aşa credeam. 

Enervat, pictorul îşi înfundă basca până la sprâncene. 

— Bine faceţi, domnu' Zamfirescu! E curent aici. Trage pădurea. Vai, 
ştiţi cât mă necăjeşte Titi! Iarna nu îmbracă decât pijamaua sub pantaloni. 
De-ar fi şi el așa prudent... 

Omul rămase cu pensula în aer, vag crăcănat. 

— Prudent? Ce-i trece prin minte femeii ăsteia!? 


— E foarte bine, bătu câmpii mai departe Minerva. Cum zice Titi: paza 
bună trece primejdia rea. De pildă azi noapte când a început să strige 
domnul Radian, altul mai bezmetic ieşea pe sală de curiozitate sau altceva, 
se întâlnea ferească Dumnezeu cu ucigașul... 

— Ce vă face să credeţi că n-am ieșit? 

— Păi... făcut Minerva încurcată, ziceaţi că dormeațţi. 

— Nu dormeam. 

Glasul urca amenințător. Minerva îşi încruntă sprâncenele încercând o 
logică elementară. 

— Păi dacă nici nu dormeaţi, și nici nu lucraţi... Privirea i se aprinse: A! 
îşi lăsă ochii pudică: Ştiu unde erați... 

— Unde? 

— Nu pot să spun... 

— Unde? răcni pictorul. Justme owcarl sing! 

— Dacă nu pot, se bosumflă Minerva, trăgând de tivul rochiei până se 
desprinse. 

— Ce vreţi să insinuaţi, Milady? 

Minerva şopti în spatele palmei făcute căuş spre mănăstire: 

— Mă... mă gândeam că poate... la domnișoara Elena în odaie. Nu vă 
supăraţi... aşa, ca s-o liniștiți... 

— Domnişoara Dimitriu dormea. 

Dar în glasul voit indiferent, Minerva ghicea satisfacția căreia nu-i 
rezistă nici un bărbat între 15 şi 90 de ani când i se atribuie gratuit succese 
de ordin sentimental, mai ales dacă acestea vizează femei frumoase. Se 
schimbă imperceptibil vocea, pieptul se bombează agresiv, un zâmbet 
special alunecă pe obrazul aprins. 

— Înseamnă... Înseamnă că aţi ieşit pe culoar. 

Chipul Minervei ilustra cea mai mare surpriză. 

— Ce vi se pare formidabil, Milady? 

— Cum să iasă cineva noaptea!? Pustiu... Întuneric... Trebuie să ai 
curajul domnului Popescu. Îi spuneam și lui Titi: Vai, dragă motănel, că eu 
aşa... mă rog, e acolo la mănăstirea Domniței o persoană foarte îndrăzneață, 
un farmacist, un om extraordinar. Dezlegă și cuvinte încrucișate. Șopti 
conspirativ: L-a văzut pe criminal! 

— O.K. Şi de ce n-a pus mâna pe el? 

— A! Asta am uitat să-l întreb... Ştiţi, memoria... Dar mi-a povestit 
totul. 


— Hm! Făcu ironic pictorul. Dar că pe mine m-a încuiat în odaie v-a 
povestit? 

— Domnul Popescu? Nu se poate! 

— Atunci cine! Cine, Milady? urlă din senin. Panait dormea, fata 
aşișderea, Radian se exclude. 

— De ce, domnu' Zamfirescu? întrebă nevinovată Minerva. Dormea şi 
dumnealui? 

Interzis, pictorul rămase fără glas. Se uită un timp înainte, căutându-și 
aerul. Izbucni pe neașteptate, într-o avalanșă de imprecaţii englezești, urlete 
și ţopăieli samba, stranii în decorul patriarhal al mănăstirii. 

— Mă omoară! Această femeie a venit să mă omoare! Ce-are cu mine?! 
O, demoni! Can troub es emurder!!! 

Minerva se ghemuise după buştean, aşteptând să se liniştească. Ochii îi 
jucau înspăimântați şi tresărea parcă lovită la fiecare răcnet. Profită de o 
pauză a pictorului și îngână abia auzit: 

— Vai, domnu' Zamfirescu! lertaţi-mă. Vă... vă mai dau zece lei. Să fie 
trei sute, cum aţi zis dumneavoastră la început. 

Omul își lărgi gulerul: 

— E nemaipomenită! De ce nu putea să mă încuie Radian!!! 

— Am înţeles, domnu' Zamfirescu, îl întrerupse ofensată Minerva. Un 
tovarăș ca dumnealui, serios, distins, arhitect, n-ar fi făcut o astfel de glumă. 

Pictorul se sufoca. 

"De astă dată, cred că am mers prea departe". 

Minerva îşi pocni o palmă peste frunte: 

— Vai! Acum îmi dau seama. Sigur că da. Domnul Radian nu poate să 
umble. Că-i spuneam și lui Titi... 

Zamfirescu, extenuat, gâfâia. Renunţă la reverenţe și, cu o curiozitate 
aducând a ultimă dorinţă, se interesă: 

— Ascultă, coană Jeni! Cum te suportă? Ce-i Titi ăsta? Misionar?! 
Pocăit?! 

Minerva găsi prilejul să se sclifosească, legănându-și umerii cu mișcarea 
aceea care la copii înseamnă "sâc, tăticul meu e..." 

— E înscris la parașutiști şi are carnet de donator! își îngustă privirea 
luând o expresie de adâncă meditaţie: Dar la domnișoara Elena Dimitriu v- 
aţi gândit? 

— Crezi că toți sunt sonaţi, madam? 


— Adică cine mai e? întrebă Minerva surprinsă. Vai! Râdeţi de mine, 
domnu' Zamfirescu. Păi de unde ştiţi că fata dormea, dacă eraţi încuiat în 
cameră? 

— Dar fereastră n-am? 

— Se vede de la dumneavoastră? 

— Am sărit pe geam, Milady! Puse mâna pe pensulă. Capul sus! 
Degetul mic încârligat. Face distins! 

— Vai, domnu' Zamfirescu! Dar ceasul îl puneţi? Nu mai contează 
câţiva lei acolo... 

— Hatm pals owgonotbet! Oh, Odin! Oh, vikingi! Răpirea din Serai cu 
ceas la mână! Televizorul nu vreţi să se vadă? Dar frigiderul "Fram"? 

— Păcat! Îl am de zece ani. Își pironi ochii pe mâna pictorului: Al 
dumneavoastră e de aur? 

— Yes! 

— Ce seamănă cu al lui domnu' profesor... 

Pictorul păru o clipă descumpănit dar se redresă repede: 

— Aş! Al meu are cadran fosforescent. 

— Înseamnă că puteţi vedea și pe întuneric ce oră e. Vai! Acum înţeleg 
de unde știa domnu' Popescu că era patru când aţi sărit pe fereastră. 

— Hm! Patru era, dar nu de la mine o știa. 

— Lo fi întrebat pe domnu' profesor... 

— Unde?! Pe lumea ailaltă? 

Dincolo de cinismul pictorului Minerva sesiză ceva, un ton, aproape un 
glas nou, altul decât cel cu care se obişnuiseră oaspeţii arhondaricului. 

— Vai, domnu' Zamfirescu... apoi, după o pauză: Nu înţeleg. 

— Lasă că-ţi explică Titi. Bărbia sus! Mai mult! Mai mult! Aşa! 
Zâmbetul obosit! 

— Cum să-l obosesc, domnu' Zamfirescu? 

Pictorul îşi aruncă pe spate capul leonin cu bucle dese, brune. Un leu cu 
nasul cârn și gura în formă de inimioară. 

— Jesus Maria! 

— Aşa zice şi Titi al meu când pierde la șeptic. Aruncă cu papucii de 
pereţi. Dar că veni vorba. Știţi ce cred eu, domnu' Zamfirescu? Privi în jur 
circumspectă apoi şopti misterios: Ucigaşul a intrat întâi la domnul Radian. 
Domnul Radian a început atunci să ţipe şi să azvârle cu papucii. Altminteri 
ce rost avea să strige, aşa din senin? Dumneavoastră nu l-aţi auzit că 
dormeați... 


— Imaginaţi-vă, Milady, că tocmai atunci săream pe fereastră. 

— Îmi închipui ce era pe culoar. Ca la noi la bloc, când se întoarce a lu' 
Ciolac beat. leşim cu toţii în cămăși de noapte, cum ne-apucă. Vai nici nu 
Ştiţi ce teatru e!! 

— Colentina Street... Aicea-i lume subţire, Milady. Se făceau că plouă. 
Curajosul dumneavoastră Popescu se vârâse cu siguranţă sub pat, că-n odaie 
nu era şi nici pe sală. Domnișoara Dimitriu s-a întors pe partea ailaltă, în 
timp ce enigmaticul Dabu se odihnea în spatele dulapului din odaia 
dumneavoastră. 

— A mea!? Vai! Știţi, domnu' Zamfirescu, încep să intru la idei. Ce au 
oamenii cu mine?! De exemplu, eu urmez un tratament pentru... În fine, 
făcu cu tonul omului care nu ţine să vorbească despre neplăcerile personale. 
Și mă duc mereu la doctor. Închipuiţi-vă, domnu' Zamfirescu, intru, dau 
frumos bună ziua, și doctorul aşa, tam-nisam, mă întreabă repezit: "Cât fac 
7 ori 8?" 

— Ce chestie!? 

— Staţi că n-am terminat. Astăzi m-am întâlnit de trei ori cu domnul 
procuror. Ce credeţi?! Din senin, din iarbă verde, nici noroc, nici altă vorbă, 
de fiecare dată ce ziceţi că mă întreabă? 

— Ei?! 

— Oare ce-o fi căutat pictorul la patru dimineaţa în odaia victimei? 

Zamfirescu scăpă paleta din mână. 


MINERVA CĂTRE LOCOTENENTUL DOBRESCU: 

"Cască ochii, Dobrescule, nu gura! 

1. Atenţie la felul în care-l abordezi pe Zamfirescu. E importantisim! 
Nu-l lăsa nici o clipă să te ia tare și fă-l să înţeleagă de la bun început că 
atmosfera english-language te mișcă tot atât de mult ca și curentul nu știu 
care din Marea Caraibilor. Ca să nu te asasineze, poţi la un moment dat să-i 
demonstrezi că e un impostor. Amicul — mă simt obligată să-ţi atrag atenţia 
— recurge adesea la bruiajul saxon nu doar din considerente de ordin 
pitoresc: o face mai ales când se simte încolţit și încearcă să câștige timp. 
Sfatul meu: tratează-l ca pe un om absolut normal, care își truchează 
personalitatea. Aceasta îl va îngrijora. 


2. Zamfirescu pretinde că nu lucrează noaptea. Vezi cum stau lucrurile în 
realitate. Treaba e destul de simplă. Tablourile constituie barometrul ideal. 
Ar fi trebuit să te gândești singur la chestia asta, dar înțeleg că nu ai timp. 
Domnișoara Elena Dimitriu merită oarecare atenţie... 

3. Cineva l-a încuiat în cameră. Pretinde că Panait și Elena Dimitriu 
dormeau. Prin excludere, ajunge la concluzia că farsa i-a făcut-o Popescu. 
Oare e vorba de o farsă? Ce zici băiete? 

4. A sărit pe fereastră în momentul în care Radian a început să strige 
după Dabu. Încearcă să afli ce a făcut practic, după aceea. Întrebări directe, 
fără jenă, cu aerul că ştii totul şi nu aştepţi decât confirmarea. 

5. Zamfirescu se concentrează greu. În consecinţă ia-l repede, nu-i lăsa 
timp să se adune. Trecerea de la o chestiune la alta să fie bruscă, aparent 
fără legătură. Este esenţial ca în acest moment al discuţiei să nu-i îngădui 
divagaţii shakespeariene. 

6. Cum a ajuns la mănăstirea Domniței? Nici un detaliu nu e de prisos. 

7. Stoarce maximum de amănunte. Prin deformaţie profesională, ochiul 
pictorului e ager şi exersat. Dacă știi cum să-l iei, poţi obţine detalii 
interesante. De altfel, nutresc convingerea că Zamfirescu e un bun psiholog. 
Reţeta lui comercială o dovedește cu prisosinţă. 

8. Cândva, aceste sugestii vor intra în Larousse la rubrica "Pilde și 
precepte bine simţite". Fii mai pătruns de chestia asta, Dobrescule! 

9. P.S. Distruge totuşi epistola. Poate cădea în mâna asasinului sau a 
unei "anumite persoane" care, lipsită fiind de simţul umorului, şi-ar induce 
în eroare cititorii..." 


— How do you do, my Lord? 

Pictorul Bombi Zamfirescu deschisese ușa larg, înclinând o reverență 
țeapănă. Îl măsură pe Dobrescu cu ochi sticloși şi repetând knics-ul, urlă: 

— Îmi daţi voie? Ducele de Essex. 

— Hai noroc, tovarăşu', făcu moale locotenentul: Cardinalul de 
Richelieu. 

Stăpânindu-șşi râsul, se întoarse cu spatele observând dezordinea 
încăperii. Tuburi de culoare; cartoane pictate, schiţe, în creion sau cărbune, 
şevaletul înconjurat de sticle goale. Judecând după etichete — coniac, 
vodcă, șliboviţă, gin — pictorul nu manifesta preferinţe. 


Zamfirescu îi sesiză privirea şi explică: 

— Combustibil. Nu pot lucra fără! Mycasttl megrowoyoungs little! 

— Oxford? 

Pictorul își umflă pieptul şi scoase un muget înfricoşător. 

— Teab justlings andso! 

Concomitent, bubuiră lovituri în peretele din stânga și se auzi vocea 
înfundată a lui Popescu: 

— Hei, Dilimache! Sonoru! 

Zamfirescu bău scurt paharul cu gin. Îşi pironi ochii asupra 
locotenentului cu fixitatea aceea sticloasă care nu se datora atât alcoolului, 
cât unei conformaţii specifice. Părul negru buclat îi cădea pe frunte. 
Exclamă cu bărbia înfiptă în lavaliera bogată, portocalie: 

— Doriţi un tablou, gentleman! 200 simplu, 300 compus! So and my 
job. Ce-aţi zice de o liră în dreapta, lauri pe frunte și togă romană! Răcni: 
Evrika! Nero privind Roma incendiată! Mâine seară livrarea. 

Locotenentul îl cântări lung. Spuse blând: 

— Eşti mata drăguţ să stai ţeapăn? Mă oboseşte vânzoleala... 

Zamfirescu rămase o clipă deconcertat. Se așeză totuşi pe marginea 
patului, încrucișându-și marţial braţele pe piept. 

— Azi-noapte, în jurul orei patru, doctorul Lucaci a fost asasinat. 

— Sunt dezolat. Nu i-am isprăvit tabloul. 

— Ţi-l comandase el? 

Pictorul scutură hotărât din cap. 

— Oh, nu! L-am conceput pentru plăcerea mea. Sunt un om de artă. 
Aspectul material e secundar. 

— De-aia pictezi rațe, lebede plutind, ţigănci despuiate şi-ncoronezi 
toante cu dinţi de tablă în faţă? 

Arată spre vraful de cartoane. Mâna avea har în mod cert, dar subiectul 
şi maniera nu depășeau anumite preferințe oborene în zi de târg. 

— Oh, yes go new kaw!!! 

Ridică pumnii, amenințând cerul. 

— Gata băiete! îl întrerupse Dobrescu. Cunosc partitura. Mă interesează 
ce-ai făcut azi-noapte. 

— Am lucrat. 

— La opaiţ? 

— Yes! 

— Ce anume? 


— Portretul preotesei, cu puradelul... ăăă... cu prinţul moștenitor. 

— N-ai ieşit deloc? 

— Nu. Până spre miezul nopţii, mi-a ţinut companie Popescu, 
farmacistul. Eram beat, my Lord, beat mort. 

— Poate de aceea nu-ţi aminteşti. 

— Exclus! Cineva mi-a făcut o glumă azi-noapte. M-a încuiat în odaie. 

— Cine? 

— Habar n-am. De dimineaţă eram prea agitați în legătură cu moartea 
doctorului şi, evident, n-am mai întrebat. 

Ochii locotenentului alunecară pe încălțămintea pictorului. 

— Ce număr porţi? 

— 42. 

— Hm! Ca şi asasinul profesorului... Nu ţi se pare ciudat? 

— My God! Habar n-am despre ce vorbiţi, dar vă asigur că suntem trei 
indivizi în arhondaric cu încălțăminte identică. Chiui: Sortimentul Mondial 
pus pe piață acum două săptămâni! Coincidenţă bizară, o zei! o, Edgar 
Wallace! toţi cu acelaşi număr! 

— Cine sunt ceilalţi? 

— Farmacistul și arhitectul. 

— Cei trei apostoli erau doi, parafrază Dobrescu. Arhitectul Radian iese 
din competiţie din cauza infirmităţii. 

— Oh, yes! Un băiat admirabil. Are o inimă să tai geamuri cu ea. Am 
rămas doi: Popescu și cu mine. Unul din noi e asasinul. Își umflă plămânii: 
Cant my so white mizerably! 

— Dumneata spre cine înclini? îl întrebă serios locotenentul. 

Pictorul luă poza lui Napoleon la Waterloo. Își lăsă colţurile gurii în jos 
şi mugi înfundat: 

— Popescu mi-e prieten. Deci eu, eu sunt asasinul. E logic! Radian n-are 
picioare, farmacistul e prea simpatic. Prin excludere... 

Dobrescu se ridică... 

— Mi-e teamă c-am să te iau în serios, domnule Zamfirescu. În primul 
rând, astă noapte n-ai lucrat la portretul preotesei. 

— Interesant! 

— În engleză, interesting! N-ai lucrat, pentru simplul motiv că n-ai avut 
lumină. Ti se isprăvise gazul de la lampă, asta dacă în general erai dispus să 
lucrezi şi o poţi face în astfel de condiţii. 

— Gazul se putea isprăvi spre dimineaţă. 


— Uite ce e "my Lord", dacă ai tras o singură pensulă în noaptea trecută, 
în condiţiile de umiditate de aici, tabloul ar fi fost ud acum. Atinse portretul. 
Sunt cel puţin două zile de când n-ai mai pus mâna pe el. Probabil te 
tocmeşti încă pentru nourași, vegetaţie tropicală sau naiba mai ştie ce. Pe 
scurt: te sfătuiesc la modul cel mai amical să-ţi bagi minţile în cap. Să ştii 
că english-song-ul dumitale nu mă impresionează — în treacăt fie zis — 
habar n-ai de limba lui Byron, dacă pot spera că ai auzit despre el. S-a 
comis o crimă iar dumneata ai obligaţia unor relatări exacte cu privire la 
evenimentele din noaptea trecută. Insist: exacte! Aşadar, s-o luăm 
cronologic. Ce te-a determinat să alegi mănăstirea Domniței şi cum ai 
obținut aprobarea? 

— Dragă tovarășe procuror — bag de seamă că aveţi alergie pentru 
apelativul my Lord — orice artist care se respectă și crede în posteritate... 

— Louvre, Prado şi Ermitaj-ul îşi dispută de pe acum căprioarele și 
țigăncile dumitale... Te-am rugat să fii serios. 

Pictorul oftă semnificativ: 

— Oare care dintre contemporani l-a înţeles pe Van Gogh, pe Manet... 
Three carefill you... Se întrerupse brusc, amintindu-și recomandarea 
locotenentului. În sfârşit! Am venit la mănăstire ca să admir peisajul, iar 
aprobarea am obținut-o fără dificultăţi. Îşi supse buzele: Din fericire, mai 
există oameni — o, rara avis! — se interesă amabil: Vă deranjează și latina? 
Reluă: Mai există oameni care pot sesiza licărul, scânteia. Urlă: Fulgerul 
divin, atunci când îl întâlnesc. 

Un nou bubuit zdruncină peretele: 

— Dom'le! ţipă exasperat Popescu, chem miliția! 

Pe un ton cotidian, pictorul comentă: 

— Târlă, neică, ce mai! 

— Totuşi nu i-ai disprețuit compania azi-noapte... 

— Sunt un generos. Îmi încasasem o parte din onorariul pentru ultima 
lucrare... 

— Cât? 

— O gâscă, răspunse concesiv Zamfirescu. La urma urmelor, Gauguin, 
ridică degetul în sus, marele Gauguin picta pe banane! De fapt, Popescu 
reprezintă un tonic. Ca să-ţi realizezi propriile valenţe, un termen de 
comparaţie e strict necesar. l-am suportat deci prezenţa timp de două ore. 

— Adică? 

— De la 9 la 11. 


— Apoi? 

— M-au trezit vocalizele domnului Radian. Cred că repeta pentru 
brigada artistică Arhitecţii veseli... 

— Şi? 

— Cum ușa era încuiată pe dinafară — bănuiesc că amicul Popescu se 
afla în criză de umor negru — am ieşit pe fereastră. 

— Curiozitate? 

— Um! Să-i zicem necesitate. O anumită necesitate... 

— Logic, te-ai întâlnit pe sală cu ceilalți oaspeţi ai mănăstirii. 

— Eroare. N-am întâlnit pe nimeni. 

— Pesemne dormeau. 

— Doar Panait și domnişoara Elena Dimitriu. Am remarcat cu totul 
întâmplător privind pe gaura cheii... 

— Nu te-ai înșelat cumva? 

— Aş! Ochi de artist. Întorcându-mă în cameră n-am mai putut dormi. 
Făcu o pauză şi şopti: Nu m-a lăsat ea... 

— Cine? 

— Town rostcup! Muza! Inspirația... Mă obseda chipul unui tânăr zărit 
prin împrejurimi. Ce cap! Ce trăsături! Câtă expresivitate... Schițasem ceva 
chiar atunci. Un tip amabil care ne căuta societatea. Cum cea de aici nu este 
eminamente politicoasă, a trebuit să renunțe. 

Străfulgerat de o idee, Dobrescu întrebă disimulându-și interesul: 

— Când l-ai văzut? 

— Ieri dimineaţă. Precis. Pusesem bascul roșu. 

— Nu înţeleg. Ce legătură are bascul dumitale cu... 

— Oh! îl întrerupse Zamfirescu, am şapte băști diferit colorate: Luni, 
marți, miercuri... joia pun bascul roșu şi desenez în creion roşu. Vinerea e 
albastră. N-aţi auzit de epoca bleu a lui Picasso? 

Dobrescu își încruntă sprâncenele: 

— Eşti amabil să-mi arăţi şi mie schiţa? 

Zamfirescu râse larg: 

— Is so strange! Schița a dispărut... 


Capitolul VI 
Jeni Cociaşu e suspectă! 


Stăteau în cerdac. Pictorul Bombi Zamfirescu vorbea despre 
împerecherea culorilor într-o terminologie incomprehensibilă, punctată des 
cu sonorități englezeşti şi divagaţii inutile. Radian asculta fără să-l audă. 
Dabu trăgea dintr-un capăt de ţigară, rar, gospodărește, privind undeva, 
departe, dincolo de zidurile vechi ale mănăstirii. Răsfoind plictisit o revistă 
franțuzească cu aerul intelectualului de rasă, Popescu cerceta discret efectul 
preocupărilor sale. Fata descifra sentința soartei în labirintul zaţului din 
ceaşcă zâmbind trist. 

Privindu-i de jos, locotenentul Dobrescu medita asupra ceea ce va să 
zică plictiseală colectivă. Atunci își făcu apariția Minerva. Purta aceeași 
rochie largă, lungă, șleampătă, la care asortase "șalul cel nou primit de la 
Titi cu zece ani în urmă". Exclamă tonică: 

— Bonjur copii! Cum nimeni nu se înghesuia să-i răspundă se apropie 
de arhitect: Vai, domnu' Radian! Se poate?! Poftim, iar v-aţi dezvelit 
picioarele. Să știți că mă supăr! Zău mă supăr... 

Și îi aranjă peste genunchi pătura cadrilată, cu o dragoste de mamă. 

Dobrescu îşi imprimă vocii timbrul baritonal: 

— Dacă sunteţi amabilă, doamnă, aş vrea să discut cu dumneavoastră. 

Minerva se uită în jur, apoi întrebă surprinsă: 

— Cu mine?! 

Cobori treptele cerdacului. Ferindu-și fața, în paginile revistei, 
farmacistul o povăţui: 

— Vezi cum o suceșşti, coană Jeni. Ăsta e procurorul... 

Păşea nehotărâtă trăgând de cutele rochiei. Îndată ce ajunse în preajma 
locotenentului, șopti fără să miște buzele: 

— Întoarce-mă cu faţa la ei. 

Dobrescu descrise un arc de 180 de grade, cercetând-o curios. Minerva 
se roti încercând să dea o întrebuințare firească mâinilor. În cele din urmă le 
duse la spate. Clipea des așteptând. 

— Cociașu Eugenia — începu locotenentul — casnică, 39 de ani... 

— 38 şi zece luni, rectifică ofensată Minerva. 

— Unde vă aflaţi azi-noapte? 

— Unde să fiu? La Bucureşti. 


— Sigur? 

— Vai! 

— V-aș ruga să-mi răspundeţi fără farafastâcuri și cât mai limpede. Cine 
poate să confirme că acum zece ore eraţi în Capitală? 

— Știu eu cine? 

— Cum nu ştiţi, doamnă?! Pentru ce aţi plecat de la mănăstire? 

— A! Coborî pudic pleoapele mărturisind rușinată: Voiam să-l văd pe 
Titi... Completă mândră: E soţul meu. 

— Deci aţi rămas lângă Titi până azi-dimineaţă. 

— Până aseară. Că și dumnealui... tot artist. Zugrav ca domnul 
Zamfirescu... 

Pictorul îşi înălță braţele spre ceruri mugind: 

— O Michael Ange! Crow sea law smokegran... 

— Săptămâna asta, reluă Minerva senină, lucrează de noapte. 

— Tocmai săptămâna asta? Ce coincidență! Când aţi plecat spre gară, 
bineînţeles vecinii dormeau... 

— Păi, ce erau să facă?! Că nu luaseră chenzina. Abia pe 14. Chicoti: 
Atunci să vedeţi bairam!!! Ies în hol, domnu' procuror și dă-i râs, şi dă-i 
chiote toată noaptea... Adăugă pe tonul cetăţeanului onest, solicitat să dea 
referințe: Nişte tovarăși foarte simpatici de altfel. Activează şi în comitetul 
de bloc... 

Dobrescu socoti că e momentul s-o întrerupă. 

— Pe drum, desigur nu v-aţi întâlnit cu nimeni... 

— Vai! Cu cine să mă întâlnesc?! Eu sunt o femeie cinstită. 

— lar biletul de tren l-aţi pierdut! 

Minerva inventarie poşeta conştiincios, fără grabă, apoi, stupefiată de 
perspicacitatea "procurorului", confirmă: 

— Ştiţi că aveţi dreptate?! 

— Cu ce eraţi îmbrăcată? 

— Când? 

— Azi-noapte. 

— Vai!! 

Roşise toată. 

"Cum naiba — se întrebă locotenentul — îi reușește figura?" 

— Mă rog, azi-dimineaţă în tren. 

— Azi-dimineaţă... azi-dimineaţă... cu... 

Vorbele i se opriră undeva în cerul gurii. 


— Nu vă amintiţi? 

— Aşa... ca de obicei... 

— Adică? 

— Cu ghetuţele. 

— Aha! Scoase din sacul de sport bocancii Minervei: Îi recunoaşteţi? 

— Cum să nu? Sunt ai mei. 

Locotenentul clătină din cap lămurit: 

— Cercetările atestă fără dubiu, că în noaptea crimei asasinul purta 
aceşti bocanci. 

— Vai! 

— Aţi putea să-mi explicați şi mie cum au ajuns la mănăstirea Domniței 
de vreme ce posesorul lor îi purta în Bucureşti? 

Minerva se holbă cu atâta convingere încât Dobrescu avu impresia că 
ochii sunt gata-gata să-i sară din orbite. 

— Domnu' procuror... eu... ştiţi... de la bombardament... Îi spuneam și 
lui Titi: Dragă motănel — că eu aşa îi zic în intimitate — cred că eu am 
uitat ghetuţele la mănăstire. 

— Zău?! Adineauri le aveaţi în tren. 

— Așa am zis? Poate că le aveam... 

— Vă bateţi joc de mine, explodă locotenentul. Ba-i aveam, ba nu-i 
aveam! Ce-i aici, hopa Mitică? 

Farmacistul Popescu completă în surdină și spiritual: 

— Cade jos şi se ridică! 

— Unde vă treziţi?! Ce-s chestiile astea cu comitetul de bloc, cu 
bombardamentul şi motăneii?! Vă rog să aveţi o atitudine cuviincioasă! 

— Vai! 

— Şi fără scălămbăieli! Ar trebui să vă fie ruşine! Femeie în toată firea! 

Minerva, gata să plângă, se îndreptă spre grupul de pe cerdac. Ţinea 
mâinile întinse ca un copil admonestat care-și caută refugiul la poala 
bunicii. Căzu la pieptul Elenei Dimitriu. Impresionată, fata îi mângâie 
bretonul șoptind: 

— Fii cuminte. Te rog... Gata... gata... 

— Domnule procuror, am impresia că depășiți orice măsură! 

Palid, arhitectul Radian frământa spasmodic, braţele căruciorului. În 
jurul Minervei, farmacistul şi pictorul o copleşeau cu amabilităţi. 

— Lasă, Milady... 

— O fi având omul supărări pe acasă... 


— Nu opinia dumneavoastră mă interesează, domnule Radian, declară 
locotenentul, ci ceea ce aţi făcut azi-noapte. La asta vă rog să reflectați. 
Și se îndepărtă meditând la "adevărata vocaţie" a Minervei... 


* 


Pe la cinci după-amiază, farmacistul Popescu ieşise în faţa cerdacului la 
soare. Se tolănise sprijinit de zid şi fuma leneş urmărind toropit pe maica 
Zenobia care curăța mazăre cu un lighean în poală. 

Femeia îngâna ceva, un psalm, mai mult o tânguire. Buza inferioară a 
farmacistului, foarte roşie pe chipul alb, se umfla cu un dispreţ în care 
ghiceai instinctiv o înaltă apreciere de sine. Găini pestriţe își făceau de lucru 
dând cu clonţul în pietricele, ori grăbind pasul cu mișcări sincronizate de 
gușă. Farmacistul rupse un șomoiog de iarbă, încercând să le ademenească. 
Întoarse capul şi o văzu pe Minerva coborând treptele cerdacului. 

— Bonjur, cucoană! 

Minerva şopti stins, ca o pisică prizonieră sub duş: 

— Vai, domnu' Popescu, ce m-aţi speriat! Și îşi astâmpără cu mâna 
bătăile inimii. 

— Ei, ce mai e pe la Bucureşti? 

— Mersi bine. Se furlandisi un timp, apoi adăugă din vârful buzelor: Nu 
vă supăraţi, nu pot sta de vorbă cu dumneavoastră... Nu mă lasă Titi. 

— Măi, măi, măi... Și de ce, mă rog? 

— O femeie căsătorită, cinstită, la locul ei, trebuie să-și respecte 
căminul. 

Farmacistul râse mult, sumecându-și buzele. 

— Serios?! Lasă, coană Jeni, că nu vorbim la telefon... 

— Vai! 

— Şi-apoi de unde să ştie Titi ce faci dumneata? 

— Îi spun eu. Eu îi spun întotdeauna tot. 

— Chiar tot, tot? 

— Vai, domnu' Popescu! 

Minerva roși oportun şi convingător. Se rezemă de fântână, calculând 
onorabilitatea celor patru metri care o despărțeau de farmacist. Respecta 
astfel hotarul unei cumsecădenii mic burgheze teribil de riguroasă în 
privinţa aparenţelor. 

— Şi altceva?! 


— Ce să fie, domnu' Popescu... Oftă adânc, mângâindu-și nostalgic 
bretonul: Ştiţi, am auzit că ne rade în cap... 

— Unde”! 

— La puşcărie... Așa zicea domnu' Zamfirescu. 

— Dar el de unde ştie? 

— Din câte am înţeles, bunica dumnealui — o doamnă foarte politicoasă 
de altfel — și-a petrecut acolo ultimii 20 de ani din viață... Apropo, domnu' 
Popescu, mie cât credeţi că-mi dă? 

— Pentru ce? 

— Pentru... îşi frecă ochii cu pumnii mici roşii. N-aţi auzit ce spunea 
domnu' procuror? Că eu l-am ucis. Când o afla Titi mă lasă! Precis mă lasă! 

— Stai, coană Jeni, nici aşa să n-o luăm. Adică de ce? Legi nu-s? N-ai 
dormit azi-noapte la mănăstire, salutare și bonjur! 

— Credeţi? Chiar dacă n-am martori? 

— Păi noi ce păzim? 

Minerva își rostogoli ochii clipind mărunt. 

— Care noi domnu' Popescu? 

— Eu, Bombi, ăilalţi... Că n-a închis unu' ochii toată noaptea... 

— Înţeleg. A luat domnu Zamfirescu banii pe tablou de la nevasta popii 
şi... vorba lui Titi... 

Făcu un gest semnificativ cu degetul gros spre gură. 

— Aşi! N-a luat decât aconto. O gâscă, şi aia șchioapă, că i-a ciordit 
maica Zenobia o gambă. Ne-a trezit șmecheru' ăla! 

— Care șmecher, domnu' Popescu? 

— Radian. 

— Care Radian? 

— Arhitectul, cucoană!! 

— Vai! Făcu o pauză scociorând cu vârful pantofului în iarbă: Eu nu 
prea am memorie, domnu' Popescu. De la bombardament mi se trage... 
Vorba lui Titi: Dragă Pisi — că mie aşa îmi spune în intimitate — asta e! 
Chicoti: Ştiţi cum se întâmplă? Să zicem că plec la farmacie să cumpăr... să 
cumpăr... na, că iar am uitat! Pentru palpitaţii de inimă... 

— Valeriană. 

— Exact. Intru, stau la rând și când să cer... uit, domnu' Popescu! 

ÎI privi de jos în sus cu expresia: Ei? Ce zici de mine?! 

— Eşti plină de calităţi, cucoană. 


— Mersi. Tocmai îi ziceam lui Titi: Dragă Motănel — că eu aşa îi spun 
în intimitate — ce cap trebuie să aibă domnu' Popescu de ţine minte toată 
medicamentele!? Dar numai medicamentele? Pe mine, uite poţi să mă tai 
dacă mai ştiu ce-am mâncat la prânz. Şi dumneavoastră vreţi să vă amintiţi 
ce s-a întâmplat azi-noapte... 

Pătrunsă de adevărul celor anunţate, Minerva, aștepta confirmarea 
farmacistului, reflectând că prostul dacă nu-i și fudul, nu-i prost destul... 

Umflat, culcându-și gușa în piept, Popescu confirmă pronosticul 
Minervei: 

— În primul rând, te-am văzut cu ochii mei când ai urcat în tren. 

— Care tren, domnu' Popescu? 

— Acceleratul. 

— Care accelerat? 

— De Bucureşti, cucoană! 

— Da?! Nu știam. 

— Deci, au rămas la mănăstire pictorul, Radian, Dabu, Lucaci, fata şi cu 
mine. 

— Aşa să fie? 

Farmacistului i se încrucișară ochii de enervare: 

— Ascultă, madam, eu în timpul bombardamentului am lipsit din 
Capitală!! 

Scoase pachetul de ţigări şi îl întinse reflex. 

— Vai, domnu' Popescu! Se poate?! Nu mă lasă Titi! Am să iau totuşi 
una. Ştiţi... De amintire... 

— Așa! Către orele 11 noaptea ne-am dus la culcare. 

— Vai! 

— Ce s-a întâmplat? 

— Dacă zice domnul procuror că m-am întors seara cu trenul de 9, ce 
mai zic? 

— La ora 9, eu şi domnişoara Dimitriu eram în gară. 

— Înţeleg. Aţi rămas de dimineaţă. 

— Pe dracu! Am revenit. Are un fix cu trenurile. Îi place vânzoleala. 
Batiste, lacrimi, aiureli... 

Minerva râse scurt, înfundat: 

— Vai, domnu' Popescu! Se vede treaba că ne-am adunat aici cu toții... 
Şi eu, şi domnișoara, și domnul Bombi... Mie cel puţin, tot de la 
bombardament mi se trage... 


— Ce?! 

— Țâca-ţăca. Ştiţi, simt așa din când în când ceva ca o musculiță care 
urcă pe dinăuntru spre tâmplă: Tâc, ţăc, ţâc... şi gata! 

Popescu fluieră subţire: 

— Şi-ţi vine des chestia asta?! 

— A, nu des. O dată, de două ori pe săptămână. Se schimbă brusc la 
față: Vai! 

— Ce mai e? 

— Vai!! repetă dozând atent crescendo-ul. 

— Ce-i cucoană?! Urcă insecta? 

— Dacă zice domnul procuror că m-am întors în timpul nopţii, fără să 
mă vadă nimeni? Mai juraţi dumneavoastră pentru mine, domnu' Popescu? 

— Cu ce să fi picat? Cu helicopterul? N-ai nici o legătură până la șase 
dimineaţa. Și pe urmă, m-am uitat la dumneata în cameră. 

Minerva îşi întoarse faţa pudică. 

— Vai! Aţi deschis uşa mea? 

Farmacistul o privi câteva clipe stupefiat, apoi începu să râdă în hohote: 

— Doamne sfinte! A, nu că-i tare! Tare de tot! La asta nu m-am 
gândit... Îşi reveni greu! îl căutam pe amărâtul ăla... 

— Care amărât? 

— Moş Dabu. Radian răcnea după el ca un căpiat, arunca în pereţi cu 
ce-i venea la mână și ăla tămâie. 

— Şi... Şi aţi crezut, domnule Popescu — bărbia Minervei tremura — 
că la mine... Că eu şi nea Dabu... 

Popescu îşi plimbă degetul pe lângă ureche: 

— E clar! întâi că te ştiam la București. Al doilea, la el în odaie nu era. 
M-am gândit c-o fi băut cu Panait, şoferul, și-or fi adormit pe masă. Dar 
nici acolo nu l-am găsit. Panait sforăia de duduiau pereţii și nu părea... 
Acum ai înţeles? 

— Nu, îngână ultragiată Minerva. Ce să caute nea Dabu la mine în 
odaie? 

— E mare Titi al dumitale, cucoană! Eu zic c-o să-l decoreze! Izbucni 
exasperat: Păi dacă nu era nici la el, nici la Panait, nici la Radian, unde 
putea să fie? Doar la dumneata. La urma urmelor, o fi vrut nenorocitul să se 
odihnească, să scape de nebun barem câteva ceasuri, și s-a culcat în odaia 
coanei Jeni. Silabisi: Coana Jeni care visează acum la București în braţele 
lui Titi... 


— Acum?!? 

— Acum! Adică azi-dimineaţă la ora patru. 

— Da de ce v-aţi trezit așa devreme, domnu' Popescu? se interesă 
Minerva cu ton de conversaţie. 

— Ei nu, că e fantastic! Nu ţi-am spus că a început să urle Radian? Că- 
nnebunise? Că-l apucaseră pandaliile? 

— A, ba da! Uitasem... 

— Nu-ţi trebuie mult pentru asta, bombăni farmacistul, aprinzând altă 
țigară. 

— Şi? 

— Şi basta! N-ai dormit la mănăstire. Ce mai vrei? 

Minerva își ridică ochii rugători: 

— O să faceţi lucrul ăsta pentru mine, domnu' Popescu? 

Farmacistul rânji: 

— Ce-mi dai? 

Minerva se gândi câteva clipe. Apoi, cu o expresie de dureroasă 
renunțare îşi desprinse elasticul de la bărbie şi-i întinse pălăria de pai. 

— Asta vă place? Mângâie panglica apretată de tafta violet, oftând: 
Funda o schimbaţi când vreţi... 

Peste chipul lui Popescu trecu o umbră. Părea impresionat. 

— Am glumit, cucoană. Păstrează-ţi jobenul! 

— Vai, domnule Popescu! Sunteţi într-adevăr un om extraordinar. Nu 
ştiu... nu ştiu cum să vă mulţumesc. Îşi frecă mâinile: Numai că... 

— Iarăşi? 

— Ce bine era, domnu' Popescu, dacă afară de dumneavoastră s-ar mai 
fi găsit cineva, ştiţi, care să poată spune procurorului: Uite, tovarășa Jeni 
Cociașu n-a fost la mănăstire în noaptea crimei. 

Popescu îşi scărpină ceafa: 

— De! 

— Poate domnul Zamfirescu... 

— P-ăsta nu l-a văzut nimeni. În odaie era întuneric. Cică nu suportă 
candela, îi miroase... 

— A, făcu decepţionată Minerva. Dormea... 

— Aş! Nu-l ştii?! Sforăie ca un buldozer. Când am deschis ușa, nu se 
auzea musca. 

— Tttt! 

— Acuma?! făcu speriat Popescu. Urcă? Urcă? 


— Nu. Ziceam ţțţţ. adică mă miram. Ce curaj aveţi... Cum de nu v-a 
fost frică? 

— De ce să-mi fie frică? 

— Să ieşiţi noaptea pe întuneric, singur în tot arhondaricul. Privi 
circumspectă în jur şi-i șopti aproape de ureche: Putea să vă omoare. 

— Cine? 

— Ucigaşul... Ca pe Lucaci. Ce noroc că nu l-aţi întâlnit. 

— Norocul lui, cucoană, se umflă Popescu. Măcar de mi-ar fi căzut în 
mână. Îşi pocni degetele: Știi că mi-ai dat o idee! 

Radioasă, Minerva trecu de pe un picior pe celălalt: 

— Vai! 

Popescu îşi muşcă unghia degetului mare, fără să o asculte. 

— Cum de nu mă gândii?! Când l-am căutat pe Dabu în odaia dumitale, 
cineva, o umbră s-a strecurat în nișa cu icoane. 

— A! ţipă Minerva. O umbră... Nu mai spuneţi, domnu' Popescu... Mor 
de frică. 

— De-odată, simt că mă bate cineva pe umăr... 

— Vai! 

— Mă întorc, nea Dabu: "Pe mine mă cauţi, nenicule?" 

Râdea strâmb, cu ochii ăia pişicheri de ţi se uită în piept. 

Minerva se agăţă de braţul farmacistului: 

— Domnu' Popescu... Înseamnă că ucigașul a fost în camera mea. 

— Pun pariu pe ce vrei, coană Jeni. Îi privi chipul verde. Acuma ce te-ai 
fleşcăit? Asta fu azi-noapte. 

— De unde ştiu că nu vine şi diseară? Scânci: I-o fi plăcând camera 
mea. 

— Prostii! De ce să-ți fie teamă? Adăugă generos: Cât sunt eu aici, poți 
să n-ai nici o grijă. 

— Dumneavoastră sunteți apărătorul meu, domnule Popescu. Cum o să 
vă mulţumească Titi! I-am şi spus: Dragă Motănel, eu acolo la mănăstire, 
mă simt în siguranţă doar lângă domnul farmacist Popescu. Să vezi ce 
putere are... şi ce cult! Nici părintele Ștefănescu de la Sfântu' Vasile nu 
vorbește mai frumos. 

— Ei, ce mai prind și eu printre picături. Ca intelectual, eşti obligat, nu-i 
aşa, să mai deschizi o carte, o revistă... 

— Nu toţi intelectualii fac aşa, domnu' Popescu. Uite doctorul meu... Că 
mi-a zis şi Titi: Dragă Pisi, trebuie să-l schimbi. Nu e de tine. Întreabă-l şi 


tu pe domnul farmacist, dacă nu cunoaște pe cineva. 

— Eu?! se miră Popescu. 

— Un om cu relațiile dumneavoastră... 

— Ei asta-i bună! râse gâdilat farmacistul. Ce te face să crezi că am 
relații? 

— Păi aţi fi ajuns altfel aici? Ce, eu nu știu cât a umblat Titi după 
aprobare? 

— A, la asta te refereai?... Un fleac... Am o cunoștință la Mitropolia de 
Vâlcea. Râse mânzeşte: De fapt, pe nevastă-sa o cunosc... 

Minerva exclamă consternată... 

— Vai, domnu' Popescu... 

— Ce te miră? 

— Nu mă miră. Un bărbat chipeş ca dumneavoastră... cu succese... 

— Să nu exagerăm, o întrerupse farmacistul cu jumătate de gură. 

— Chiar discutam cu Titi: De ce nu s-o fi dus domnu' Popescu la mare? 
Acolo era de dumnealui. De ăilalți, înţeleg: domnu' Radian bolnav, 
domnișoara Elena slăbuţă și ea, mie mi-a prescris doctorul liniște... Știţi, 
pentru ... În sfârşit! Dar dumneavoastră? 

Farmacistul se lăsă pe spate, important: 

— Sunt obosit, coană Jeni. Ce să mai discutăm! Serviciu cu răspundere, 
femeile, uite, nici aici n-am scăpat... 

— Nu mai spuneţi!? 

— Simt nevoia să mă odihnesc. La mare nu-i concediu. Cârciumi, 
baruri, iar fetiţe... 

— Săracul de dumneavoastră, îl compătimi Minerva. 

— Şi uite, ghinionul dracului. Îmi fac planul să vin aici. Aer, lapte 
proaspăt, o carte bună şi când colo pică pe capul nostru dandanaua cu 
Lucaci. Ce să mai vorbim, coană Jeni, nu mai găsești liniște nicăieri. 

— Vai! îşi aminti Minerva. C-am şi uitat... 

— Ce? 

— Că a murit domnul Lucaci. Ce-o să ni se întâmple? 

— Ei gata, exclamă agasat. Ţi-am spus doar să n-ai nici o grijă. Eu sunt 
martorul dumitale. Ce mai vrei? 

Minerva începu să tragă de panglica pălăriei. Ridică brusc chipul lung, 
ascuţit, aureolat de borul rotund de pai. 

— Ştiţi... Mă întrebam... Dumneavoastră aveţi martori?! 

Farmacistul rămase cu gura deschisă. 


Minerva şleampătă, plecă cu paşi tonţi îndepărtând mult unul de altul 
călcâiele. Pe spate, îi flutura suivez-moi, jeune-homme, panglicile de tafta 
violet. 

"Sunt tare curioasă — îşi zise — cum explică picăturile de sânge de pe 
pulovăr”. 


MINERVA CĂTRE LOCOTENENTUL DOBRESCU 

1. Discută chestiunea scrisorii-mesaj, fără să ai aerul că ești avertizat. Fii 
surprins. Vei afla mult mai mult decât îți imaginezi. Oamenii încearcă 
voluptăţi rafinate când îţi povestesc primii, o noutate relativ ieșită din 
comun. M-am gândit de multe ori la fenomenul ăsta, fără să mi-l pot 
explica. Poate că tot o consecinţă a banalului pe planul realităţii, tinzând 
spre senzaționalul romantic. 

2. Popescu nu este ceea ce aș numi eu exact un tip deștept. Dar de aci 
până a-l trata de dobitoc... ar fi o gafă frumușică. Te văd în stare, 
Dobrescule. Nu zâmbi superior. 

3. Pare informat asupra filmului nopţii. Pretextul — reperarea lui Dabu. 
Întâi a văzut o umbră în camera mea, apoi s-a întâlnit cu bătrânul. 

4. Cum a făcut rost de aprobare la mănăstire şi mai ales cum își 
motivează preferința pentru aceste locuri? Nu e deloc genul. Înţelegi... 

5. Farmacistul e un îngâmfat. Cusurul a luat la individ proporţii atât de 
substanţiale încât a devenit o infirmitate. Nu te sfătuiesc totuşi să mergi pe 
coarda asta. Am stors eu tot ce s-a putut. Poţi ataca însă, reversul medaliei. 
Anulează-l! Fă-l praf! Enervează-l! Uşurel însă, băiete. Nu toți au 
stăpânirea mea de sine... (Aici a fost un oftat). 

6. Are pulovărul pătat de sânge. Cum explică? 

7. Din mărturisirile Elenei Dimitriu: "Îmi plac bărbaţii înalţi, cu ochi 
negri și nas vulturesc (sic!) Burt Lancaster s-ar apropia întrucâtva..." Nu 
ştiu ce-mi veni să-ţi spun chestia asta, Dobrescule... 


* 


Peste mestecenii înalți, luna palidă răsturnase o căldare de lumină. 
Locotenentul Dobrescu aruncă ţigara, ţintind departe, sus, obrazul 
astrului. Trecu pe lângă ferestrele arhondaricului și ignorând voit regulile 


politeții dădu buzna în odaia farmacistului. ("Măi băiete, — îl povăţuise 
cândva Minerva — nimic nu poate fi mai edificator decât reacţia individului 
neavertizat"”). 

În consecință, ciocănitul convenţional şi apăsarea pe clanță se 
produseseră concomitent. 

Popescu, în faţa oglinzii, ajustându-și cu o forfecuţă de unghii colțurile 
mustăţii, tresări violent, înfigându-și vârful ascuţit în buza superioară. 
Măsura năuc silueta subţiratică, adolescentină a locotenentului. Buzele 
foarte roşii, informe, se mișcau fără să articuleze o vorbă. 

— Te-am deranjat? 

Omul continua să-l observe aiurit, nevenindu-şi în fire. 

— Eu zic că aţi greșit odaia. 

Dobrescu îi aruncă o privire iute. "$mecheraș cu studii superioare, 
spusese Minerva. Deși..." 

Scoase o hârtie din buzunar: 

— Nicolae Popescu — farmacist — Bucureşti — mustață — păr creţ — 
serviabil — excesiv de politicos... Hm, dumneata ești, ce mai! 

Farmacistul râse. Îi lipsea un dinte din faţă. 

— Adică au băgat și ăștia cadre?! La mănăstire! Ce chestie! 

— Eşti o figură care nu poate trece neobservată... 

— Aşa? Luaţi loc. Sub fotomontaj — și-i arătă colţul icoanelor — vă 
convine? 

Dobrescu se apropie de fereastră. În curtea mănăstirii câteva călugăriţe 
alergau după treburi, mărunte şi iuți ca niște furnici. Prin homul bucătăriei 
ieşea fumul cinei. 

Întrebă cu fruntea lipită de geam: 

— Ce te-a determinat, domnule Popescu, să-ţi petreci concediul la 
mănăstirea Domniței? Dacă nu mă înşel, este primul an în care vii aici. 

— Nu vă înşelaţi. Sunt foarte surmenat. Ultimul trimestru am muncit din 
greu. 

— A fost vreo epidemie? Farmaciile... 

Popescu îl întrerupse superior: 

— Lucrez la o fabrică de medicamente. Nu vând purgative. 

— Chiar aşa stând lucrurile, raţionând în limitele bunului simţ, îmi 
imaginam că vara sectorul înregistrează oarecare stagnare. 

— Trebuiau livrate nişte comenzi pentru străinătate. Ne înnebunise 
ministerul. 


— La vârsta dumitale, o vacanţă la mare mi s-ar fi părut mai potrivită. 
Altă ambianţă, alte divertismente... 

— Asta zic şi eu. M-au convins niște șmecheri. Linişte, aer curat, lapte 
covăsit, tot felul de aiureli. La urma urmelor, n-aveam ce pierde. 

— Cum s-ar spune, ai venit într-o doară. 

— Exact. 

— Mda... Sunt puţintel surprins. Găzduirea în această mănăstire e 
condiționată de anumite aprobări, dificil de obţinut. Presupune diligente, 
recomandări, alergătură... Nu era mai comod Văratecul, de pildă, ori 
Agapia? Comentez, legat de faptul că n-aveai o preferință manifestă, 
preconcepută pentru mănăstirea Domniței. 

Ochii mobili ai farmacistului lunecară puţin în lături. 

— Sunt prieten cu directorul nostru. El mi-a făcut rost de aprobare. Are 
o serie de relaţii. 

— Îţi dai seama, bănuiesc, că afirmaţiile dumitale pot fi imediat 
controlate. O chestie de câteva ore... La ce fabrică spuneai că lucrezi? 

— Medicamente nr. 2, şopti Popescu. De fapt e inutil să le cereți 
informaţii... 

— Înseamnă că nu directorul ţi-a procurat recomandarea. 

— Nu... Nu el. În fond ce importanţă are? 

— Glumeşti, domnule Popescu, nu-i așa? Adică pătrunzi în acest 
aşezământ — mai ferecat ca o cetate — unde Lucaci, omul de ştiinţă, este 
asasinat și încerci să mă convingi că ai naufragiat în mijlocul naturii 
doborât de spleen? Se răsuci pe călcâie întrebând răspicat: Cine ţi-a 
intermediat aprobarea? 

— O cunoştinţă din Vâlcea. 

Locotenentul sesiză tonul nou agresiv. 

— Numele și adresa! 

— Mircea.., Mircea Roşca. Adresa n-o ştiu. L-am cunoscut la ștrand. 

— Înota pe sub apă probabil! Nu-i aşa? 

— Aş! Sub apă făcea plajă! Ce-s eu neică? De la miliție să se 
legitimeze? Mi-a dat hârtia şi ceao! 

— Cine ţi-a vorbit despre mănăstirea Domniței? 

— Adriano Celentano, de la contabilitate. 'Țipă, împroșcând în jur cu 
salivă: la mai slăbiți-mă! Nu eu l-am paradit pe hodorogul ăla! Habar n-am 
ce învârte şi nici nu mă interesează! 


— Sunt convins. Desigur, pentru a-i dat bineţe te învârteai azi-dimineaţă 
pe la ușa lui. 

— Şi ce? E sens interzis? 

Dobrescu remarcă faptul că dacă la începutul discuţiei farmacistul își 
supraveghea atent vocabularul, acum, nervos, renunţase la orice poză. 

— Domnule Popescu, ţi-aş sugera să-ţi revizuieşti tonul şi atitudinea. 
Oftă: Așadar, să contabilizăm: Ai tras la mănăstirea Domniței din motive 
neidentificate, beneficiind de o recomandare a cărei paternitate o camuflezi. 
Eşti văzut dând târcoale odăii doctorului Lucaci, iar acesta decedează 
asasinat în mod odios. Cum califici situaţia? 

— Foarte gravă! 

— Îmi pare bine că am căzut de acord, observă fin Dobrescu luând de pe 
masă niște cărți de joc cu nuduri. 

Le aruncă înapoi neglijent. 

Farmacistul se plimba prin încăpere cu mâinile înfipte în buzunare. 
Izbucni iritat: 

— Aş putea şti, domnule procuror, ce v-a căşunat pe mine? Dacă e s-o 
iei la bani mărunți, fierbem șase inși în aceeași oală. 

— Am să-ţi astâmpăr curiozitatea. Potrivit indiciilor de care dispunem, 
doctorul Lucaci a fost asasinat de o persoană cu datele dumitale fizice. 

— Să vă fie de bine! şi îşi continuă plimbarea. Se opri brusc, străfulgerat 
de o idee: Şi la o adică, ăla care m-a văzut de ce n-a pus laba pe mine? Sau 
doar m-a fotografiat? 

— Confunzi în mod regretabil indiciile cu semnalmentele. 

O clipă descumpănit, farmacistul îşi scărpină sprânceana cu unghia 
crescută a degetului mic. 

— În regulă. Atunci de ce nu luaţi babele la întrebări, şi îşi aruncă 
privirea peste zidul arhondaricului. 

— Tt! făcu locotenentul. La ora opt se închid porţile. Escaladarea e 
extrem de riscantă. Și apoi la mănăstire, dragă domnule Popescu, chiliile au 
pereţii de sticlă, dacă înţelegi ce vreau să spun. Nu încap secrete. Și, chestia 
asta poţi s-o reţii, cu cât viaţa unui individ este mai săracă în evenimente — 
ceea ce se întâmplă în astfel de lăcașe — cu atât curiozitatea pentru 
treburile vecinilor cât de mărunte sporește. Ar fi fost imposibil ca una din 
călugărițe să-şi părăsească odaia în miez de noapte fără ca amicele din 
dreapta și din stânga să nu-i aștepte cu urechea încordată întoarcerea. A 
doua zi, mustea mănăstirea de bârfe şi șușoteli. 


Farmacistul zâmbi otrăvit: 

— Așa-i când nu-ţi vezi de treabă! Dracu m-a pus să-l caut pe Dabu? 
Hai, că e haios! Faci pe filantropul, "i-o fi rău lui Radian săracul" și pe 
urmă cică te-au văzut adulmecând coteţul moșului. Răcni: Cine m-a văzut, 
domnule? Cine? 

— Ca să te citez, sunt şase oaspeţi în arhondaric. Oricare din ei... 

— Zău? se miră Popescu. Începu să enumere trăgând de câte un deget: 
Coana Jeni era la București, Panait dormea dus, fata aşișderea. Radian, ce 
să mai vorbim, doar dacă n-are ultraviolete la faruri să vadă prin zid! 

— I-ai omis pe Dabu şi pe Zamfirescu. 

— Păi pe Dabu îl căutam. Ce credeţi dumneavoastră, că mă apucase aşa 
să umblu cu sorcova în creierii zilei prin mănăstire?! 

— Şi pictorul? 

— Se juca de-a baba oarba! Când am deschis camera coanei Jeni, 
credeam că bătrânul s-o fi culcat acolo, am văzut o umbră furișându-se în 
nișa de lângă fereastră. 

— Ce motiv ar fi avut Zamfirescu să se ascundă acolo? 

— N-aveţi decât să-l întrebaţi pe el. Sau pe coana Jeni, că era camera ei. 

— Parcă ziceai că plecase la Bucureşti. 

— Ei şi? Enunţă filozofic: Pleacă omul, dar nu ştii când se întoarce... 
sau dacă a plecat. 

— Ce vrei să insinuezi? 

— Ştiţi dumneavoastră. Și mai ştiu și alţii. Moşul nu putea s-o înghită. A 
şi repezit-o de câteva ori. Ca să nu mai vorbim de figura cu bocancii... 

Se îndreptă cu paşi siguri spre masă, trase sertarul și-i întinse 
locotenentului un plic. 

— Eu în locul dumneavoastră aş bate alte cărări. Ia uitaţi-vă la chestia 
asta! 

"Căci lacomii, avarii şi desfrânaţii..." 

Dobrescu parcurse formal conţinutul scrisorii. Desenă un chip surprins 
şi își ridică privirea. 

— Ei! făcu încântat Popescu. Vă place? Ascultaţi-mă pe mine. Trebuie 
să fie vreo dilie de pe-aici care se crede pe post de Dumnezeu. Mare minune 
să nu ne curețe pe vreunul. 

— Când ai primit-o? 

— Ieri seară, când m-am întors de la gară. Am găsit-o sub ușă. Făcu cu 
ochiul: Au primit și ăilalţi, s-a discutat la cină. 


— Ai idee cine ar fi... expeditorul? 

— De expeditor nu-s sigur. Dar pun pariu că-l ştiu pe poştaş. 

— La cine te gândești? 

— E simplu, rânji Popescu, la prietena și confidenta coanei Jeni: maica 
Zenobia. 

Dobrescu îi privi pulovărul. Observă două găuri rotunde cu marginile 
negre. Farmacistul îngână nedeslușit: 

— Mi-a... mi-a căzut scrum de țigară... 


* 


Minerva desfăcu biletul. Câteva rânduri din partea locotenentului. 
Același scris rotund, abia format, perfect lizibil din caietele de teză: 
"Lucrare scrisă la algebră, elev Dobrescu Vasile, clasa IX-a B..." 

Bietul băiat! își aminti Minerva cu un zâmbet nostalgic. Nu putuse sări 
niciodată peste nota 8. Într-un rând, făcuse o teză de 9, dar atunci copiase 
după Popovici. Fără cap! Aceeași greşeală de calcul... Se enervase mai 
mult că nu-l prinsese asupra faptului... 

Oftă şi parcurse biletul, ciupindu-și nervoasă bărbia. 

"Fabrica de medicamente nr. 2 comunică prin adresă oficială că în 
rândul salariaților săi nu figurează farmacistul Nicolae Popescu ". 


Capitolul VII 
In plină beznă 


Se întunecase. Înconjurând mănăstirea, chiliile înşirau ca un feston, ca o 
ghirlandă, mărgele de lumină. 

Locotenentul se simţi brusc întors cu kilometri-ani în plin patriarhal, 
încercând nostalgic sentimentul yankeului la curtea regelui Arthur. "Cu trei 
mitraliere, Petru Rareş îl făcea knock-out pe Soliman Magnificul..." Şi 
realiză brusc că ambianța, locurile, se schimbaseră probabil foarte puţin. I 
se părea emoţionantă seara, aidoma cu o alta dintr-un iulie de acum câteva 
secole, când opaiţele se vor fi aprins după toaca de vecernie, veghind 
ghergheful unei domniţe bălane şi sfioase în strai cernit... Zâmbind, își 
sprijini capul de stâlpul sculptat acolo unde cândva un obrăjor înrourat de 
lacrimi... 

— Ai început să-ți povestești bancuri, Dobrescu? îl trezi Minerva. 

Locotenentul tresări oftând: 

— Mă gândeam... 

— E bine s-o faci din când în când. Cel puţin așa, de ochii lumii... Te 
ascult. 

— Înclin să cred că tânărul care a dat ieri târcoale mănăstirii, semnalat 
de aproape toţi oaspeţii arhondaricului, este ucigașul. 

— Dacă poţi să-mi demonstrezi treaba asta, Dobrescule, uit că te-am 
lăsat vreodată corigent! 

— În primul rând, vizita lui a coincis cu moartea lui Lucaci. 

— Mă cutremur! Omul a adus un mesaj care se referă la cifru, ţi-am mai 
explicat, iar mesajul nu cere lichidarea doctorului. 

— Înspăimântat, prins asupra faptului... 

— Putea să-i dea una în cap, imobilizându-l pe vreo două ceasuri, şi 
gata! Dar pui greșit problema. Nu-ţi dai seama că individul era un simplu 
sol? El trebuia să transmită o comunicare. Nici măcar nu ştia cui anume. Ca 
dovadă, şapte texte identice destinate fiecăruia din oaspeţi. lar mesajul avea 
sens pentru unul singur. Cel care a primit dispoziţia şi a înţeles că e vorba 
de cifru. Acest cineva, oaspete al arhondaricului, a fost surprins de medic, şi 
nu tânărul care în afacerea asta e doar un simplu poştaş. Înţelegi, 
Dobrescule? Poştaş! 

— Mai e o variantă. 


— Care? 

— Varianta unor acţiuni paralele. De pildă, destinatarul scrisorii să fi 
avut sarcina să subtilizeze cifrul, iar tânărul să-l lichideze pe doctor. 

— De ce să-l lichideze? 'Te-ai îmbâcsit de atmosferă legendară? Visezi la 
Meşterul Manole? Adică să nu poată Lucaci reitera lucrarea? Asta e în capul 
tău? 

— De ce nu? 

— Pentru că opera profesorului reprezintă încununarea eforturilor unor 
decenii de muncă. Nu-i o broşurică pe care s-o refaci în două luni la Sinaia 
sau făcând plajă la Tekirghiol. Iar la șaptezeci și ceva de ani, greu s-o iei d'a 
Capo... Încă o dată, Dobrescu, cel care l-a lichidat pe bătrân a fost văzut de 
victimă. Şi i-a fost teamă să nu-l divulge. 

— Nu credeţi că același considerent e valabil și în cazul tânărului? 

— Tt! Dacă ar fi venit la mănăstire cu intenţia să-l omoare pe doctor, 
după propria ta opinie, s-ar fi camuflat mai bine. Se aranja să distribuie într- 
un fel scrisorile și ar fi făcut pe dracu în patru să nu fie văzut de nimeni. Ori 
băiețașul nu se fereşte deloc, ba mai intră în conversaţie cu maicile. Ce-i 
spune faptul că schiţa pictorului a dispărut? Sau mai simplu, cine crezi că i- 
a subtilizat-o? 

— Tânărul... 

Minerva zâmbi mieros: 

— Tânărul! O fi descoperit în Bombişor vreun geniu și s-a grăbit să nu 
piardă momentul... Nu tânărul, Dobrescule, ci omul din arhondaric, care și- 
a dat repede seama ce poştaş tâmpit are. Pictorul îi reţinuse trăsăturile pe o 
bucată de carton. Și, în definitiv, dacă piesa cerea musai ca profesorul 
Lucaci să dispară, nu crezi că era mai comod pentru tinerelul tău să-l 
aranjeze în pădure? Doctorul îşi petrecea în fiecare dimineaţă câteva ceasuri 
acolo. 

— Dimineaţa, preciză cu tâlc locotenentul. Citeam însă undeva că 
noaptea facilitează asemenea fapte prin însăși ambianța ei. 

— Eşti nemaipomenit! Va să zică junele comite ziua o groază de 
imprudenţe și noaptea îl apucă subit măsurile de precauţie! Intră în 
arhondaric riscând să se întâlnească cu oricare dintre musafiri, îmi 
cotrobăiește prin chilie, încalță bocancii mei — evident ca să ne inducă în 
eroare — îl urmăreşte pe profesor până la camion etc. etc, apoi reface 
drumul pentru a-mi restitui încălțămintea. De ce? De ce, Dobrescule? 
Numai așa, de dragul misterului, făcând jocul unei "anumite persoane" care 


caută cu orice chip spectaculosul?! Dădu din mână a lehamite: A tunat și v-a 
adunat! Să-ţi intre bine în cap, băiete, ucigașul lui Lucaci este spionul și se 
află în mănăstire! Este unul dintre cei care acum asistă pios, poate 
lăcrămând la Te-Deum. Oftă: Trimite semnalmentele tânărului. Confruntă 
descrierea pictorului cu a celorlalți. Mediu — Jaluzele, Zig-zag, Katanga. 

Dobrescu făcu ochii mari. 

— Nu te holba! Băiatul e de șuetă lungă. Soarbe o cafea în două ore și 
fumează un pachet de ţigări. Cunosc genul. Nu curiozitatea, ci obișnuința 
conversației banale, stupide, așa numita pierdere agreabilă de timp, l-a 
determinat să caute societatea vizitatorilor ori a celor din arhondaric. Se 
plictisea de moarte așteptând răspunsul. 

— Răspunsul? 

— Imaginează-ţi, Dobrescu dragă, că orice spion care se respectă cât de 
cât nu păstrează asupra lui documente compromițătoare atunci când îşi 
propune să înfrunte ancheta. Deci tânărul a rămas peste noapte undeva prin 
sat sau la vreun hotel din oraș. Sugerează o anchetă prin împrejurimi. A 
doua zi, şi-a ridicat comisionul din cine știe ce cutie oarbă dinainte stabilită 
şi a ieşit la şosea. Nu cred că avea mașina lui. Băiatul e bişniţar ieftin. 
Numai un pierde-vară s-ar putea preta la asemenea afaceri. 

— Poate că a luat trenul. 

— Puțin probabil. De la Râmnicu-Vâlcea la Pitești faci 40 de minute cu 
maşina. Pe calea ferată, un ocol de aproape 200 de kilometri. E o chestiune 
de aritmetică elementară... 

Îşi zvâcni capul pe spate: 

— Repede! Ce dinte îi lipseşte farmacistului Popescu? 

Instinctiv, locotenentul se frecă la ochi. I se părea că visează. 

— Hm, făcu Minerva. N-ai reflexe! Eram sigură. 

Și se îndepărtă cu pași înțepați. 


Ca întotdeauna, bătrânul mesteca un fir de iarbă. Privirea îi era pierdută 
departe, în noapte, acolo unde soarele, incendiind zarea, murise singur 
ascuns după dealuri. 

Putea rămâne astfel ceasuri întregi, având în neclintirea și poate în 
indiferența lui ceva din măreţia unui idol. Nu era vorba despre o pierdere de 
timp, atunci când ochii îţi alunecă de la un obiect la altul, inventariindu-le 


absent, ci de o proprietate de ordin cu totul superior, extrem de rară, 
constând într-o detaşare specială, o ignorare absolută a mediului 
înconjurător. 

Minerva încerca — legat de personalitatea lui Dabu — să-și explice 
fenomenul. O obseda masca de vagabond uzat, îmbătrânit într-o existență 
de azi pe mâine, privirea somnoroasă din cauza pleoapelor căzute, uscate ca 
o scoarță. Foarte rar îi puteai surprinde ochii adevăraţi lepădându-și falsa 
indolenţă: vii, concentrați, mereu la pândă. Pentru un superficial supunere, 
uneori morocănoasă şi atât. Dar dincolo de ea, Minerva sesiza o rezistenţă, 
ceva iritant, ca un râs înăbuşit, anulând orice idee de servilism. 

O călugăriță de la bucătărie cărând două găleți de apă trecu pe lângă ei 
şi-i salută. Minerva, căţărată pe balustrada cerdacului, legănându-și 
picioarele în gol, răspunse cu chef. Abia atunci păru s-o observe bătrânul. 
Îşi îndreptă vag ţinuta şi scuipând resturile de iarbă, constată convenţional: 

— A, aici eraţi? 

— Aştept cina, nea Dabu. Oftă: Ca să fiu sinceră, mie supărările îmi fac 
foame. Se interesă amabil: Și dumitale? Apoi, fără să-i aştepte răspunsul: 
Oare ce ne-o da astă seară? 

— Știu eu...? 

— Vai nea Dabu, parcă ai fi Titi. Nici nu vede ce bagă în gură. Să-ţi 
spun drept, aş mânca o omletă. Mă dau în vânt după omletă. 

— Ca răposatul... 

— Nu mai spune? Adică aşa-i. Am uitat. Suspină: Eu cu memoria mea... 

— La ce vă trebuie atâta ţinere de minte? Omul e mai bine să uite. N-ar 
mai avea somn. 

— Ai dreptate, nea Dabu. Da' vezi, cât m-a sucit şi m-a învârtit azi 
domnu' procuror, m-am zăpăcit de tot. 

— De... 

— Vai! A discutat şi cu dumneata? 

Omul rânji. Se văzură doar dinţii de jos, negri şi rari. 

— N-a avut vreme. Încă nu m-a luat la întrebări. 

— De ce să te întrebe, nea Dabu? Eşti în serviciu la domnu' arhitect. Ce 
să aibe cu dumneata? 

— Dar cu dumneavoastră ce avu? 

— Chiar! Vorba matale. Sau cu domnul Radian. Nici nu poate umbla, 
săracul.... 

Dabu își subţie ochii: 


— Ăsta încaltea, mai ştie câte ceva... 

— Vai, nea Dabu! Crezi? 

— Eu aşa gândesc. De ce taman aseară nu-și luă hapul?! 

— Care hap? 

— De somn. Că n-are somn. I l-am pregătit pe masă. Dimineaţa tot 
acolo era. 

— O fi uitat. 

— Aşa o fi, numai că nu prea-mi vine a crede. 

Și râse încetişor pentru el. Un râs care nu-i plăcu Minervei: de geambaș, 
de om care știe multe dar tace, conţinând o tainică ameninţare. lar 
sentimentul era penibil, neliniștitor, căci nu știai de ce să-ţi fie teamă. Un 
râs care te face să întorci capul brusc, să vezi ce e în spate. 

— E un blestem, nea Dabu! 

— Ce? 

— Să nu poţi dormi. Uite eu: nici nu-ţi pun bine capul jos şi-s dusă. 

— Munciţi, aia e! Eu sunt la fel. De m-oi întinde unde ar fi să fie, poa' să 
ningă, poa' să plouă, habar n-am! Omul când e trudit, n-are nevoie nici de 
perină. 

— Te cred! Vai! De-aia nici nu l-ai auzit pe domnul Radian când a făcut 
tărăboi azi-dimineaţă. Dar parcă te înțelege cineva? 

Omul o privi iute, atent, și Minerva, revizuindu-se, întrebându-se dacă 
nu cumva o trădase ceva, un accent, o silabă, încercă să-și păstreze 
expresia: toantă şi de fapt fără expresie. 

— Nu dormeam. Mă dusesem după apă. Tocmai afară, în curte. Până să 
mă întorc — avu din nou râsul acela neplăcut — stăpânul sculase 
mănăstirea. 

— De fapt ce vroia de la dumneata, nea Dabu? 

— Cică îi era frig. Să-i mai aduc o pătură. 

— Vai! Ca Titi al meu. Chicoti: E şi el un tremurici!! 

— Da' Titi ăsta, cine mai e? 

Minerva luă un aer important: 

— Soţul meu. Suntem cununați. 

— Parcă aţi fi fie-mea, zâmbi Dabu. Una-două, zice de Vasile. Numai că 
nu-s luaţi. Cică mai încolo, după ce-or avea un fecior. Pe gâgâlicele 
ăstelalte, pe fete, nu le bagă la socoteală. 

— Ai şi dumneata o viaţă grea, nea Dabu. 

— Da... Da... Îngână absent bătrânul. 


Îşi pierduse iar privirea în zare. Întunecată, plină de umbre. 

Pe neașteptate, Minerva îşi pocni o palmă peste frunte. Contrar 
aşteptărilor, bătrânul nu tresări. Abia se întoarse mijindu-și ochii: 

— Ce-aţi păţit? 

— Vai! Am uitat! 

— Ce? 

— Să-i spun domnului procuror că cineva mi-a cotrobăit prin cameră 
azi-noapte. 

— De unde ştiţi? 

— Mi-a zis domnu' Popescu. Completă emoţionată: Dumnealui bagă 
mâna în foc că era ucigașul. Spunea că după degete l-ar putea descoperi. 
Dumneata crezi că se poate, nea Dabu? 

— Parcă am mai auzit eu de treburi din astea. Așa o fi... Domnu' 
Popescu, om cu carte, ştie mai bine. 

— E martorul meu, se semeţi Minerva. 

— Cum aşa? 

— O să-i spună domnului procuror: '"Tovarășa Jeni Cociașu — adică eu 
— n-a fost la mănăstire azi-noapte. Vă dau cuvântul meu de onoare". 

— Păi atunci nu vă doare capul. 

— Nu chiar! Îşi mişcă maxilarul inferior de parcă ar fi ţinut o bomboană 
în gură. Mi-ar mai trebui o persoană. Doi martori e altceva. Nea Dabu, n-ai 
vrea dumneata? Doar mă cunoşti... 

Omul o măsură lung apoi clătină liniştit din cap. 

— Nu... nu... De unde să știu eu pe unde aţi fost? Ce, v-am căutat în 
odaie sau în altă parte? 

— Vai!! 

Dar un țipăt straniu, neomenesc se rostogoli peste mănăstire, curmând 
consternarea Minervei. Îngrozită, strângându-și rochia la gât, încerca să 
străpungă noaptea mai deasă parcă la câţiva metri depărtare. 

— Ei, râse Dabu. Nu vă speriaţi. Cucuveaua! Observă liniştit: Astea ale 
naibii ştie când e să dea cineva ortu' popii! 

— Ce... Ce spui? 

— Nu luaţi seama. Vorbesc şi eu acolo... 

Luna roşie, groasă se urcase într-un pom. Crengile înalte cu frunze negre 
îi zgâriau obrazul. 

Începea încă o noapte la mănăstirea Domniței. 


MINERVA CĂTRE LOCOTENENTUL DOBRESCU 

1. Dabu pretinde că arhitectul nu şi-a luat somniferul ca de obicei (Nu 
întreba când! Evident, în noaptea crimei). Faptul nu-i întâmplător, individul 
suferă de insomnii crâncene. 

2. Dabu pretextează că n-a auzit strigătele lui Radian, fiind afară după 
apă. Cum s-a justificat față de arhitect? 

3. Din presimţirile lui Dabu: A orăcăit cucuveaua: Va muri cineva. 
Trebuie văzut ce-i cu aiureala asta. Cântă cam des şi am impresia că e de 
atmosferă. 

4. Încearcă să afli dacă Radian e la curent cu activitatea profesorului. Ai 
grijă cum o aduci din condei. În nici un caz, nu întreba direct. Arată că ești 
deştept, băiete! Mi-ar place s-o aflu şi eu. 

5. Radian e un adversar inteligent. Deci, ATENŢIE! Menajează-i 
susceptibilitatea, repetându-ţi că este un om infirm. Nu e nevoie s-o faci cu 
glas tare şi mai ales nu e nevoie s-o simtă. Ar fi o greşeală capitală. 

6. Dă-i senzaţia că-i soliciţi ajutorul. Asta îl va flata. Fii extrem de 
precaut. Nu ai de-a face cu Popescu. Deci, fără chestii groase. 

7. E de preferat să nu-l uluieşti cu mintea ta sprințară. (S-ar putea să fie 
într-o zi bună). Lasă-l să creadă că are de-a face cu un adversar mediocru. 
În astfel de împrejurări, atenţia slăbeşte, defensiva e mai moale. 

8. În general, procedează îndeajuns de bine pentru ca surâsul să nu-ţi 
piară pentru două trimestre. 

P.S. La zece și jumătate fata doarme ca un înger. Inutil deci să te 
baladezi după miezul nopţii prin faţa geamului ei, cu cămașa descheiată 
până la brâu, umflându-ţi pectoralii... 


Luna mângâia mâna sfântului Nicolae. Pată de lumină pe icoana veche, 
afumată, mâna căpătase materialitate şi locotenentul Dobrescu încercă 
impresia absurdă că la un moment dat ar putea să se miște singură, 
independent de trupul bogat înveșmântat, de chipul bizantin, ascetic şi rigid. 

În fond, toată atmosfera era ireală. Chilioara cu pereţi albi, atât de albi 
încât orice siluetă profilată pe zid părea trasă în cărbune, lampa afumată 
împrăștiind o lumină tulbure, bolnavă, parfumul de gutui nefiresc tocmai 


din cauza simbolului idilic, ochiul de fereastră îngust, meschin, înrămând 
un fragment de mănăstire ce aducea cu crenelurile unei cetăți. 

Cu adevărat fantastică însă, găsea personalitatea, atmosfera degajată de 
arhitectul Radian. Era îmbrăcat într-o cămașă de mătase roșie, adânc 
despicată în faţă, lăsând să se vadă lănţișorul subţire de aur cu un medalion 
rotund, nu mai mare decât o unghie. Pe genunchi avea ca de obicei pledul 
cadrilat. 

Sentimentul pe care Dobrescu îl trăia în fața acestui bărbat superb — 
masculin superb — cu tors atletic, viril, țintuit în căruciorul de olog, era atât 
de copleşitor încât ieşea din limitele realului. Şi locotenentul făcea eforturi 
de deconectare încercând să-și păstreze individualitatea, să nu se simtă, pe 
plan emoţional, personajul unei cărţi, ori al unui film dezvoltând o dramă 
puternică. lar faptul că o știa pe Minerva alături, în odaia lui Panait, 
ascultând și privind peretele subțire, palidă din cauza efortului de atenţie, îl 
paraliza. 

Îşi aprinse ţigara cu mâini mai puţin sigure decât ar fi vrut. Radian îl 
urmărea fără expresie, impenetrabil, un chip de piatră lustruită cu privire 
fixă. 

— Când aţi sosit la mănăstirea Domniței? 

— Acum două săptămâni. 

Glasul n-avea intonaţii, replica fusese rostită alb, indiferent și totuși 
locotenentul intui sub aparenţa de linişte o crispare, ceva înverşunat. 

— Aveţi un om care vă însoţeşte: Dabu. Se află în serviciul 
dumneavoastră permanent? 

Ah! Primele întrebări! Totdeauna dificile, anxioase, mai pline de 
capcane pentru anchetator decât pentru celălalt. "Cum abordezi, băiete, cum 
abordezi, asta e totul, repeta mereu Minerva. Un individ versat te simte de 
cum ai deschis gura. Nu trebuie să-şi dea niciodată seama cât — în fapte 
concrete ori procente — știi despre el". 

— L-am angajat pentru perioada concediului. Completă fără să 
zâmbească: Dosarul nu i-l cunosc. Nu m-a interesat. 

— Unde l-aţi găsit? 

— Mi l-a recomandat cineva din Vâlcea. 

— Probabil aceeași persoană care v-a făcut rost de aprobare. Sunt 
informat că se obțin foarte greu. 

— Vă complicaţi inutil existenţa, domnule procuror. 

— Găsiţi? 


Întrebase simplu, direct, fără nuanţe cu ochii albaștri nevinovați. 
Dincolo, Minerva conchise că în mod surprinzător Dobrescu avea uneori 
haz. 

— Personal, vă scutesc de prezumțţii. Sunt dispus să răspund la orice 
întrebare pusă onest. Fiți convins că atunci când voi considerat că nu e 
cazul să mă pronunţ n-o voi face, indiferent de abilitatea investigațiilor 
dumneavoastră. 

— Îmi pare rău că v-aţi supărat. 

Omul zâmbi doar cu buzele, nu comentă, dar locotenentul își spuse că 
tot e ceva în comparaţie cu mască de gheaţă pe care n-o părăsea niciodată. 

— Sper, reluă Dobrescu, că problema recomandaţiei intră în sfera 
chestiunilor despre care sunteţi dispus sa discutaţi. 

— Am lucrat acum câţiva ani în calitate de arhitect la renovarea 
mănăstirii. Mi s-a oferit găzduire pentru indiferent când voi avea chef să 
uzez de această favoare. 

— Probabil că nu e primul an în care sunteţi oaspetele arhondaricului. 

— Ba da. 

—  Mi-aş putea permite să vă întreb ce a determinat alegerea 
dumneavoastră? 

O umbră ușoară, abia perceptibilă, îi crispă trăsăturile. 

— Accidentul. 

— A, scuzaţi-mă... 

— De ce? întrebă răgușit arhitectul. Mă amuză să-i văd pe ceilalți 
ocolind ca pe un teren minat subiectul, deși crapă de curiozitate să cunoască 
amănunte. Ipocrizie mic burgheză. 

— Ce atitudine aţi prefera? 

— Să fiu lăsat în pace! Să fiu scutit de odioasele priviri lăturalnice care- 
mi asediază picioarele. Ce-o fi acolo, dedesubt? Le mai are? Unul? 
Amândouă? Am avut un accident de maşină. Mi-a fost atinsă coloana 
vertebrală. Nici o leziune, totuşi nervul nu mai răspunde. 

— Deci ceva funcţional, nu organic. E curabil... Cu răbdare... 

— Domnule procuror, îl întrerupse tăios arhitectul. Când am nevoie de 
oxigen, de baloane de săpun care se numesc moral, știu unde să mă adresez. 

Bărbia pătrată îi tremura. Nu era starea aceea de spirit prevestind de 
obicei lacrimile, ci trăda o iritare mocnită, nervi anevoie stăpâniţi. Dobrescu 
avu imaginea unor coarde sensibile de oţel întinse la maximum. 

"De unde îl cunosc eu pe omul ăsta?" 


— Mda... Ce părere aveţi despre ceilalți oaspeţi ai arhondaricului? 

— Nu am păreri în bloc. Cine anume vă interesează? 

— Să începem cu pictorul Zamfirescu. 

— Escroc. Mai mult sau mai puţin abil. Mai puţin, pentru că falsa 
tipologie pe care o afişează poate păcăli cel mult un superficial. Mai mult, 
pentru că scopul este atins: Buget substanţial, aş zice excedentar. Personal, 
nu-l văd capabil de crimă. Altcineva? 

— Bătrânul Dabu... 

"Băiete, băiete, se foi Minerva. Nu-l lăsa pe el să conducă ancheta!... 

— Un ratat! 

— Ratat? repetă surprins Dobrescu. 

— Poţi rata și ca măturător de stradă când vrei să ajungi fără să izbutești 
şef peste ăilalți, nu numai aspirând la scaunul de academician. 

— Ideea nu vă aparţine. 

— Evident. Nu mi-am permis să mizez pe ignoranța dumneavoastră. 

— De ce n-a răspuns apelului... ăăă... insistent, de azi noapte? 

— Pretinde că i-a fost sete şi n-avea apă în cană. 

— De fapt, de ce-aţi avut nevoie de el? 

— Trebuie să vă amintesc că nu l-am angajat pe Dabu ca damă de 
companie. N-am nevoie să-mi facă conversaţie ori lectură seara înainte de 
culcare. Îmi trebuie un infirmier. Mai clar: Nu mă pot mişca. Altul! 

— Un moment. Aţi iniţiat o rubrică: apt sau nu de crimă. Cum îl 
calificaţi pe bătrân? 

Radian îl privi atât de stăruitor, încât locotenentul se simţi străpuns. 
Senzaţia neplăcută era amplificată de privirea cealaltă, ca de jeratic, 
camuflată în spatele zidului: ochii Minervei... 

Arhitectul emise cu ton de sentinţă: 

— Orice în afară de crimă. 

— Curios. Asta e şi opinia farmacistului Popescu. 

— Înseamnă că trebuie să mi-o revizuiesc pe a mea. Mai mult ca sigur 
m-am înșelat. Adăugă fără îngâmfare: Şi ar fi prima oară. 

— Un barometru sui-generis. Vă e dezagreabil Popescu? 

— Dimpotrivă. O licheluţă nostimă. Singurul care m-a făcut să râd de 
când sunt aici. 

— O licheluţă care vă apreciază. Alertat de strigătele dumneavoastră, a 
început să-l caute pe Dabu. 


LA 


— Prilej de a-și băga nasul în toate odăile, inclusiv a domnișoarei 
Dimitriu. O precizare: nu strigătele mele l-au alertat. Era alertat de mult. 

— Vreţi să fiți mai explicit? 

— Popescu nici măcar nu s-a culcat azi-noapte. 

— Cum aţi ajuns la această concluzie? 

Arhitectul își cocoţă privirile sus, deasupra lui Dobrescu. Şi poate 
undeva, în spaţiul alb anulând peretele, ochii lui îi întâlneau pe cei ai 
Minervei. 

— Infirmitatea îţi ascute simţurile, domnule procuror. Sunt doar — râse 
amar: Hm, doar! — de un an și jumătate țintuit de boală. După ce izbuteşti 
să depăşești faza critică — faza sinuciderii, aș zice eu — încerci o revelaţie. 
Tristă, sinistră, dar elementul surpriză rămâne. Viaţa, oamenii, tot ce-i în jur 
ți se dezvăluie altfel. Ca un ecran a cărui jumătate îţi fusese ascunsă până 
atunci de o draperie grea. Cred că de fapt se schimbă doar unghiul din care 
priveşti lucrurile. Mai amplu, mai puţin superficial. Ai timp să meditezi și 
înţelegi ceea ce altădată nici măcar nu-ţi reţinea atenţia. În lupta de fiecare 
zi, plecând de la necesităţi imediate, instinctul, sensibilitatea evoluează. 
Proprietăţi noi vin în compensaţia organului pierdut. De ce vă spun lucrurile 
astea? Acum doi ani nu distingeam de exemplu ce se discută cu voce 
normală la cealaltă extremitate a unei săli de 30 de metri. Aici, după două 
zile cu uşa închisă puteam afirma fără dubiu cine a trecut pe culoar. 

— Înseamnă că l-aţi auzit pe Popescu plimbându-se. 

"Hodoronc-tronc, Dobrescu! scrâșni Minerva, amenințând pereţii. Cine 
te-a învăţat să sugerezi răspunsurile?!" 

— Pe el și pe ceilalți. 

— Ce-nseamnă ceilalți? Toţi? 

— Mă gândesc la Dabu, Popescu și Zamfirescu. Pașii fiecăruia trădau 
altceva. 

— Ce anume? 

— Zamfirescu se furişa. Aveam tot timpul impresia că se uită înapoi. A 
străbătut culoarul dus și întors de cel puțin cincisprezece ori. Popescu 
pândea sau aştepta ceva. Îl auzeam limpede, aproape că-i vedeam mersul 
legănat. Apoi, zece-cincisprezece minute nimic. Și din nou începea cursa. 
Despre Dabu, în schimb, pot afirma cu certitudine că se ascundea de 
ceilalți. Matematic, înainte ca Popescu ori Zamfirescu să apară în arenă, 
paşii precipitaţi ai bătrânului dispăreau la un capăt sau altul al coridorului. 

— Bănuiesc că toate acestea s-au petrecut înainte de a-l striga. 


— Evident! 

— Au rămas femeile. 

— Despre una din ele, cred că nici nu mai e cazul să discutăm. 

— La cine vă referiti? 

— La... În sfârşit... Îmi scapă numele, să-i zicem coana Jeni. Văd că 
aşa o alintă cei de pe aici. O nefericită. Genul care isprăveşte la azil sau — 
în vechile romane rusești — ca rudă scăpătată ţinută de milă, ocupându-se 
de cămară şi chei, în casa unui văr de-al treilea, moșier în gubernia X. O 
dilie... 

Dobrescu ipocrit se făcu că nu pricepe, obligându-l pe celălalt să repete: 

— Cum aţi spus? 

— O dilie. Termenul aparţine magistrului Popescu. 

Minerva își pipăi obrajii dogoritori. Suspectase modulaţiile din glasul 
arhitectului, cântărindu-le sinceritatea. Sărise aproape de pe scaun, auzind 
comentariul locotenentului. 

— Desigur, nu vreau să mă las copleşit de aparenţe, dar împărtășesc 
punctul dumneavoastră de vedere. Este cam... 

Minerva putea să jure că mâna lui Dobrescu plecase spre tâmplă și mai 
putea jura că acesta încerca un complex de delicii ştiind-o în spatele zidului 
subțire. 

— Mda, mormăi arhitectul. Nu ştiu ce tot spune despre o insectă. Asta 
— dacă îmi permiteți — nu ne îndreptățește s-o brutalizăm. În fine! 
Domnișoara Dimitriu... 

— O secundă! Aţi omis să precizaţi dacă Jeni Cociașu, aşa cum vedeţi 
dumneavoastră lucrurile, ar fi capabilă de crimă. 

— Exclus! De altfel sunt convins că a fost într-adevăr la Bucureşti. 

— Spuneaţi ceva de domnișoara Dimitriu. 

— Da... Am impresia că n-a părăsit încăperea, dar... 

— Dar? 

— N-aş jura! Calcă atât de uşor, încât... În sfârșit... mi-e greu să mă 
exprim în mod ferm. 

— Ca om, cum vi se pare? 

— Genul predestinat să moară foarte tânără. 

— Nu cumva sunteți influenţat de o anumită morbiditate, de anumite 
reflecții lugubre în care se lansează? 

Radian izbucni iritat: 


— Vă asigur, domnule procuror, că nu obișnuiesc să împrumut opiniile 
altora. Nici măcar sub beneficiu de inventar! 

"Curios", reflectă Dobrescu. Găsea ieșirea arhitectului deplasată, 
nejustificată de observaţia inofensivă pe care o emisese. Cea mai amabilă 
conversaţie nu exclude la urma urmelor o divergență de păreri. lar acum 
nici măcar nu fusese vorba de o altercaţie. Formulase doar o ipoteză. Și îşi 
aminti avertismentul Minervei: "Infirmii sunt extrem de susceptibili. Nu 
doar vizavi de defectul lor fizic, ci în general. Distinge între reaua voință 
generată de culpabilitatea şi sensibilitatea exacerbată, atribut al bolii..." 

— Scuzaţi-mă. Dobrescu îşi observa unghiile stânjenit: Ipoteza unei 
Elene Dimitriu autoare a crimei... 

— O consider absolut ridicolă. Își privi ceasul: Domnule procuror, nu 
mă simt tocmai bine. 

— O ultimă chestiune. Aţi primit în cursul zilei de ieri o scrisoare. 

— Nu numai eu. 

— Ştiu. Şapte bileţele cu conţinut identic. 

— Exact. Am înţeles de la început că elucubraţiile acelea delirante 
ascund un mesaj. 

Dincolo, Minerva privi atât de concentrat zidul încât îi dădură lacrimile. 

— Ce fel de mesaj? se interesă locotenentul încordat. 

— Un mesaj referitor la lucrările doctorului Lucaci. Mi se mai întâmplă 
să deschid câte o gazetă ca să ştiu cine a fost profesorul. Și nu era greu de 
ghicit că lucra şi aici, deşi pretindea că se odihneşte. 

— Credeţi? 

— Dragă domnule procuror, mi-am pierdut picioarele, nu organul 
vizual. Când timp de două săptămâni, ţii sub braţ aceeaşi agendă și stai zece 
ore pe zi închis în odaie, asta în concediu, iar masa — regim de favoare — 
ți se serveşte în cameră, se pot trage anumite concluzii. 

— Iată un aspect pe care îl ignoram. În consecință? 

Radian își aruncă ochii pe fereastră: 

— L-am avertizat. Eram sigur, simţeam cu toate antenele că-l paşte un 
pericol. 

— Şi? 

— "Nu există” . A râs, a ridicat din umeri și s-a dus la culcare. Eu nu. De 
aceea n-am dormit toată noaptea. N-am vrut să dorm... 

— Mai este cineva informat despre această discuţie? 

— Nu. Poate că nici nu v-aş fi pomenit despre toate acestea dacă... 


— Dacă... 
— Dacă Dabu nu v-ar fi avertizat că aseară am refuzat să înghit 
somniferul. Imi sunteţi prea simpatic ca să vă creez probleme inutile... 


Mult timp după aceea, Minerva obsedată de o idee continua să privească 
zidul. Avea o expresie ciudată. O expresie pe care locotenentul nu i-o 
cunoștea. 


Capitolul VIII 
"In noaptea asta va muri cineva" 


Pictorul Zamfirescu îşi propti coatele în pervazul ferestrei. Vremea se 
stricase pe neașteptate. Vântul îngrămădise norii, nu moi, grei de apă, ci 
vineţii, reci, bulgăroși. Era frig. Zamfirescu se înfioră în haina subțire. Îşi 
simțea degetele îngheţate, oase fără carne. Pupilele i se dilatară brusc. 
Alungă răsuflarea caldă de pe sticlă cu dosul palmei. Cineva aluneca pe 
lângă cerdac, de-a lungul zidului, apoi umbra rămase acolo, lipită de stâlpul 
de lemn. Pictorul suflă în lampă și se întoarse la fereastră. 

"Ciudat, ciudat mersul acela. Nu poate fi decât... Numai de s-ar isprăvi 
odată... 

I se făcu frică. O spaimă nemotivată, absurdă, urca, îl strângea de gât, îl 
sufoca. Ar fi vrut să urle. 

În spatele lui, uşa se deschise încet... 


* 


Farmacistul Popescu se întinse pe pat, până simţi că-i pârâie oasele. 

"S-a făcut al naibii de frig..." 

Trase sus, până la gât cergile grele cu vergi cenușii. Dar nu ţineau de 
cald. Își propti ochii pe icoana sfântului anonim luminat tulbure de flăcăruia 
mică, domoală a candelei. Rânji, tremurând: 

"Aleluia, tovarășu'! Nu mă mai prindeţi pe mine în prăvălia asta..." 

Și se lăsă într-un cot deschizând cartea: Mâna care ucide. Întorcea avid 
paginile, umezindu-și gros degetele. Amprentele rămâneau ude pe colţuri. 

Afară se pornise vijelia. Balamalele slabe scrâșneau. Vântul zgâlțâia 
ferestrele, pătrunzând în încăpere prin lemnăria șubredă. 

"Trebuie să astup cu ceva drăcia asta..." 

Și coborî din pat. Apucă o haină, dar se opri fulgerat. 

De geam, lipită o glugă neagră... Ochi ficşi, fascinanţi, insuportabili 
priveau înăuntru... 


Strânse braţul căruciorului puternic, până simţi că-l dor falangele. Îi veni 
în minte o dimineață de vară. Cât e de atunci? Trei, patru ani? Pare atât de 
departe... Parcă s-ar fi petrecut într-o altă existență... Era la Grădina 
Botanică cu o fată blondă. Tot blondă... Începuse furtuna... Îşi scoseseră 
pantofii și alergau desculți pe alei. Ce curios, își amintea exact sandalele 
fetei. Câteva bride albe strânse într-o cataramă. Se adăpostiseră sub un fag 
înalt. Fagus Sylvatica scria pe tăbliță. Fata râdea nervos. Îi era teamă... O 
îmbrăţișase. Șuviţele blonde îi udau obrazul, îi intrau în gură. Le mai simţea 
gustul, mirosul... 

"De ce, Dumnezeule? De ce?!" Trebuia încercat. N-avea cine să-l 
vadă... Da, trebuia! Mereu, din nou, de la început până... până când? 

Arhitectul Radian își ridică pledul pufos, cadrilat. Privea — statuie 
neclintită, aproape inumană — în noapte. 

Minerva își tortura degetele încercând să-și răsucească părul aspru pe 
moaţe. Moaţe din hârtie de ziar, cum văzuse odată la gazda din Muscel unde 
petrecuse o vacanţă. La fiecare 20 de secunde, lăsa jos braţele. Obosise și- 
avea chef să tragă un pumn oglinzii. 

Îşi strânse între degete nasul, meditând la ce anume ar putea completa 
tipic, pitoresc şi autentic toaleta de noapte a lui Jeni Cociaşu. Îmbrăcă o 
cămașă lungă "de zestre", cu câte un porumbel brodat în cruciulițe albastre 
de fiecare parte a bustului. Puse nişte șosete albe de bumbac și, aruncându- 
şi o privire de ansamblu, ieși din cameră. Pe spate îi flutura un şal cu ciucuri 
ondulaţi, niște gâţe tresărind la fiecare mişcare. Coridorul era gol. Trecu pe 
lângă odaia locotenentului. 

"Ce-o fi în capul lui Dobrescu la ora asta?! Pariez că aiureli și cosiţe 
blonde... 


Elena Dimitriu îşi simţi picioarele îngheţate în așternutul rece. I-ar fi 
plăcut o sticlă fierbinte. Să o lipească de genunchi, de coapse, de tot trupul. 
Până ar fi durut-o. Ar fi durut-o căldura. 

Auzi mișcare pe sală. Cine știe... Nu-i era teamă. Nu. Ei nu-i era teamă. 
Nu i-a fost niciodată. Şi avu un râs mic. Un râs pe care nu-l auzi nimeni. 


Ţipătul, acelaşi țipăt dar altul decât vântul, altceva decât tunetul, 
zvâcnind din beznă, oribil ca un coșmar, lugubru ca o agonie, sfâşietor ca 
un suspin pătrunse în chilii, în încăperile arhondaricului. Odăile părură mai 
reci, somnul și mai departe. 

Și vaietul se repetă amplificat de ecoul dealurilor vinete, fatidic ca un 
destin... 


Dabu își desprinse haina din cuier. Un loden vechi, cafeniu, cu spinarea 
și coatele roase. Îl îmbrăcă, încheindu-se la toţi nasturii. Ochii, abia mijiţi, 
lunecau în toate părțile. Își pipăi buzunarele. 

"Nu, n-am uitat nimic..." 

Privi spre odaia arhitectului. Un zâmbet urât îi strâmba obrazul. Suflă în 
lampă și deschise ușa fără zgomot. 


Maica Zenobia se trezi speriată. Candela se stinsese. Îşi făcu de trei ori 
cruce şi căută cu mâna tremurândă cutia de chibrituri. Dar întâlni altă mână, 
mică, umedă, care i-o luă înainte. 

Mai simţi o răsuflare fierbinte, pârjolitoare și îşi pierdu cunoştinţa. 


* 


Minerva numără camerele alunecând pe lângă pereţi. A treia, a patra, a 
cincea... Aici! 

De sub ușă se strecura vag lumină. Un colţ al păturii de la geam se 
desprinsese. Arhitectul Radian, în picioare, zâmbea. 

Din întuneric se născu un gând: "Poate să umble...!" 


* 


Popescu se trezi în plină beznă. Cineva a stins lumina. Ce-i asta?! Paşi, 
paşi, rari, uşori și totuşi apăsaţi. Nu, nu pe sală. Aici, în cameră, lângă pat... 
Spaima paralizează. O află acum... 

"Cine? Cine e?" 

Dar nu poate articula cuvintele. Răspunsul totuşi vine abstract, 
impersonal. 

— 'Ţi-e teamă? 

A vorbit cineva sau a fost noaptea? 


Elena Dimitriu scoase o exclamaţie de surpriză. În prag, conspirativă, 
Minerva îşi duse degetul la buze și închise ușa fără zgomot. Fata nu-și 
reprimă zâmbetul. Minerva, cu părul ţepos pus pe bigudiuri, în cămașă 
lungă de noapte, brodată cu motive naive, era o apariţie neobişnuită. 

Privi circumspectă în jur şi se strecură în aşternutul fetei, aspru, cu miros 
dulce de busuioc. Își trase pătura până la bărbie, ciulind mereu urechile spre 
ușă şi fereastră. 

Elena Dimitriu o observă amuzată. Ciuful negru, ochii enormi 
rostogolindu-se speriaţi, nasul lung, vibrant. 

— Ai un cap de Pinochio... 

— St! făcu Minerva. Ne aude... 


— Cine? 

— EL. 

— Care el? Nu înţeleg nimic... 
— Ucigaşul. 


— A, zâmbi liniştită fata. ÎI cunoşti? 

— Tt. Minerva dădu din cap. Dar l-am auzit. Vai, l-am auzit cu urechile 
mele! Dumneavoastră nu vă e frică? Dacă ne omoară?! 

— Fii cuminte. Nu ne omoară nimeni. O să dormim împreună. Ai făcut 
bine că ai venit. Mi-era urât singură... 

Se depărtă de fereastră. O siluetă fragilă, puţin, foarte puţin adusă de 
spate, îmbrăcată în albastru. Părul blond despletit îi cădea peste obrajii 
palizi, aproape transparenţi. Părea fără vlagă, neajutorată. O frumuseţe care- 
ți strângea inima. Minerva se gândi la chipurile încremenite pentru 
eternitate pe lespezile de mormânt. Medalioanele acelea cafenii, cu surâsuri 
triste, emailate. 


Se săltă brusc în capul oaselor șuierând: 

— Vai, auziţi? 

— Merge cineva pe sală. Vrei să mă uit cine e? 

Minerva își scutură violent bigudiurile. 

— Nu, nu! 

— Ce copil eşti, zâmbi fata. E probabil Popescu sau nea Dabu. Și 
noaptea trecută tot aşa s-au foit. Când unul, când altul. Cel puţin 
Zamfirescu... Vorbea singur, a închis şi a deschis ușa de vreo douăzeci de 
ori. Abia spre dimineaţă dacă am reușit să aţipesc. 

Se întinse pe pat. 

— Am să dorm în capot. E foarte frig... 

Își potrivi perna sub ceafă şi suspină ușor. Capetele lor, unul brun cu 
trăsături precise, aproape caricaturale, dar viu, izbitor de viu — celălalt 
blond, foarte pur, imaterial, cu ten de madonă. 

— Vai! Mi-e aşa de frică... Se ridică într-un cot. Bine că n-am fost azi- 
noapte... Dacă... dacă aş fi știut nici nu mă întorceam. Rămâneam la 
București. 

— Gândesc... că n-ar fi fost bine, opină absentă Elena Dimitriu. 

— Domnul procuror spune că eu l-am omorât pe doctorul Lucaci, și 
începu să se smiorcăie. 

— Ce prostie! 

Râsul cristalin al fetei păru strident în liniştea mănăstirii. Înspăimântată 
Minerva îi astupă gura cu palma. 

— St! Dacă vine peste noi? 

— Mie nu mi-e teamă, șopti Elena Dimitriu. Tot am să mor. Acum, ori la 
anul... Nu-i același lucru? Moartea... un bun oficiu şi atât... 

— Vai de mine! Nu vorbiţi așa în puterea nopţii. E drept, sunteţi cam 
debilă, aprecie Minerva cu ochi critic. Știţi, am avut o mătușă dinspre partea 
mamei, bolnavă de piept... 

— Şi? întrebă fără curiozitate fata. 

— A murit, dar nu din asta. De înghesuială. Da. Se dusese la Moși cu 
neamurile. Vroia să-l vadă pe ăla cu limbă de bou. Au strâns-o oamenii... că 
era la omenire! S-a făcut mototol... 

— Şi? 

— Şi gata! Așa i-a fost scris... 

— La Moşi... A murit frumos. Lume, veselie, muzică... Mai bine decât 
într-un sanatoriu, ameţită, sufocată de alb. Pereţii, patul, halatele surorilor, 


crizanteme şi narcise... Totul alb... Râse: până și hârtia igienică... 

Minerva se cutremură: 

— Lasă că vă faceţi bine. Sunt medicamente. Acum doi ani, Titi al meu 
a avut vătămătură... Vai! Nici nu ştiţi cât plângeam. Când colo, l-au tăiat, i- 
au scos hernia, și l-au cusut la loc. Acum nici nu se mai cunoaşte. 

— Am să mor, reluă în întuneric cu intensitate dureroasă, Elena 
Dimitriu, şi Minerva avu impresia că fata vorbeşte făcând abstracție de 
prezenţa ei. 

Recunoscu tonul specific al oamenilor care vorbesc singuri, în fața 
zidurilor goale, argumentând, comentând, combătând opinii închipuite într- 
un monolog sfâșietor căci cuvintele, lacrimile unor astfel de oameni mor 
fără ecou, alunecă pe suprafeţe surde. 

— E un destin... Un blestem... Și mama... şi.... Scrisorile bunicii din 
Baden... Sanatoriul alb. O dureau ochii de atâta alb. O ilustrată de crăciun, 
1925. Mâna tremurată. Mama era o fetiță. Blondă, palidă, tristă de pe 
atunci... 

Minerva se crispă brusc: 

— Vai! 

— Ce s-a întâmplat! 

— N-aţi tras zăvorul! 

Sări din pat şi tiptil se apropie de ușă. Luându-și inima în dinți o crăpă 
cu precautii infinite. O închise repede la loc, lividă. 

— Ce ai? întrebă Elena Dimitriu. 

— Vai!!! O umbră! O umbră întunecată la capătul coridorului! E 
ucigașul, vă spun că e ucigașul! 

Į se auzeau dinţii clănțănind. Noaptea era rece şi pe sub uşile șubrede ale 
arhondaricului, trăgea. Dădu fuga sub aşternut. Fata râse: 

— Credeam că e o figură de stil. 

— Poftim? 

— N-am văzut încă pe nimeni clănțănindu-i dinţii de frică. Dar e 
adevărat. 

— S-a ascuns! Dacă aţi ști cum s-a ascuns...! 

— Cine? 

— Umbra. Se tupila gheboasă, neagră... 

— O umbră? Gândesc că ţi s-a părut. 

— Jur! 


— Ciudat... Ca şi azi-noapte. Mi-era sete. Maica Zenobia uitase să-mi 
umple carafa. Când m-am întors a trecut pe lângă mine. 

— Cine? Maica Zenobia? 

Fata își recăpătă zâmbetul: 

— Ei gata, hai să ne culcăm. 

— Vai, nici cu Titi nu m-aș încumeta. Mai bine stăm așa... 

— Prostii. N-au nimic cu noi. 

— Dar nu stingem lumina! 

— De acord! 

Curios, foarte curios, reflectă Minerva. De ce acest "n-au nimic cu noi?" 
De ce aprioric, reflex, pluralul când firesc într-o crimă gândeşte singular: 
"EI, ucigașul..." Ce ştiu oamenii ăștia? 

— Ce să aibă, reluă fata. Eu, o nefericită care voi muri oricum. 
Dumneata... Se opri. Ar fi vrut să spună altceva. Completă fără convingere: 
O femeie la locul ei, modestă... 

— Ba, ba eu cred că au! 

Îşi astupase ochii cu palmele. 

— Liniștește-te. 

— Dumneavoastră nu mă cunoaşteţi... Sunt... Sunt una din alea... 

Fata râse ușurel tamburinând cu degetele pe cuvertura aspră. Unghiile 
foarte scurt tăiate păreau albastre. 

— Ei asta-i! 

— Da, sughiță Minerva. Dacă aţi şti, nici nu m-aţi primi în pat. Hohoti 
sfâșietor: Nu-s cununată cu Titi! 

— Cum așa? Ziceai că... În fine... v-aţi luat cu acte... 

— Cu acte, dar nu suntem cununaţi! 

Nu se putea linişti. Elena Dimitriu îi mângâie bretonul cu degete umede, 
reci. 

— E o copilărie. Câţi se mai duc azi la biserică? 

— De-aia mi-au trimis scrisoarea. "Lacomii, desfrânaţii şi avarii..." 

Fata zâmbi: 

— Am primit şi eu una la fel. Asta nu înseamnă nimic... Au primit toți. 
Hai, şterge-ţi lacrimile. 

— Şi domnul Lucaci? 

Fata înclină capul. 

— Vedeţi? Şi l-au omorât... Căscă gura: A... Acum vine și rândul 
nostru... 


— Cu el e altceva. 

— Ce? 

— Nu ştiu. Dar curios... presimţea ceva. S-a dus la culcare mai devreme 
ca de obicei. Și rămas bun și-a luat într-un fel, cum să-ţi spun... ciudat... 
Ne-a strâns mâinile lung... a zâmbit... Radian l-a provocat pentru a doua zi 
la o partidă de șah. 

Elena Dimitriu povestea calm, fără să se monteze. Minerva, aşezată 
turceşte, o urmărea ţinându-și respirația. 

— Şi au jucat? 

— Cum erau să mai joace? 

Se auzi un zgomot îndepărtat. Fata deveni atentă. 

— Din nou ţipătul!... 

— Ce țipăt?! 

— M-a trezit azi-noapte. Abia adormisem. Probabil o pasăre, poate 
coşmarul unei călugărițe... Hm! De ce-mi vine în gând că tocmai atunci a 
murit Lucaci? 

Îşi întoarse faţa. Argintat de lună, obrazul părea de ceară, cadaveric. 

— Nu vrei... 

Un vaiet jalnic, o tânguire stridentă, dureroasă, venind de departe 
pătrunse în odaie. 

Minerva îşi trase pătura în cap. O mogâldeaţă neagră în mijlocul patului. 

— Vai, asta ce-a mai fost? 

— Același țipăt, şopti stins fata. Exact același țipăt. 

Ascultau încordate. Zgomote seci, rare, pocneau întunericul. Bătea 
toaca. Nu, nu ritmul vijelios chemând la vecernie ori la slujba de dimineaţă. 
Parcă se juca cineva clămpănind cu degetul pe un pian cu claviatură de 
lemn. Sentimentul era lugubru căci bătăile rare prelungeau aşteptarea, 
imaginaţia, intuindu-l pe celălalt tot acolo, ascuns în beznă. 

— Ce ne facem?! 

Elena Dimitriu se apropie de fereastră. Ridică perdeaua subţire de tifon 
şi își duse mâna la gât. 

— Ce-i? 

— Cred că nu mă simt bine. Am febră. Nu se poate... Mi se năzare... E 
o lumină, o lumânare singură, acolo în întuneric. Abia pâlpâie. 

Simti în ceafă răsuflarea caldă a Minervei. 

— O vezi? 

— Vai!!! 


Flăcăruia nesigură stătea agăţată în beznă ca un bumb de foc, ca un ochi, 
unicul ochi însângerat al unui cerber. 

Minerva nu putea aprecia distanța, dar îşi dădu seama că sursa de 
lumină, după toate probabilitățile o lumânare, reprezenta un punct fix. 

— Ciudat, spuse Elena Dimitriu. Azi-dimineaţă, am observat pe 
pantalonii lui Zamfirescu niște pete de ceară. L-am întrebat dacă a fost la 
slujbă. S-a uitat la mine nu știu cum... Nu mi-a plăcut deloc cum s-a uitat. 

— Poate a pictat... 

— Exclus. Avem toţi lămpi de gaz. Și mai e ceva... Acum lucrează la 
portretul farmacistului. Știu unde a rămas ieri. Pot jura că până azi- 
dimineaţă n-a adăugat o pensulă. 

— Nu... Nu înţeleg nimic... Ce vreţi să spuneţi? 

Elena Dimitriu oftă şi se aşeză pe pat: 

— Lasă acum... Mai discutăm noi. Sunt obosită... Foarte obosită... 
Vreau să dorm. 

Minerva îşi desprinse ochii de la flăcăruie: 

— Vai! Şi eu ce fac?!. 

Fata nu-i răspunse. Se întinsese, ţintind peretele cu icoane. Candela 
lumina chipul Fecioarei: 

— Să ştii că în noaptea asta va muri cineva! 

O spuse cu atâta certitudine, încât Minerva se cutremură. 


Fata adormi în zori. Minerva deschise geamurile alungând aerul stătut, 
cu miros de candelă şi busuioc. Privi un timp lumina dimineţii palidă, 
cenușie, trudind să biruie pâcla, apoi, păşind pe vârfuri, părăsi chilia. 

Nu era nimeni pe culoar. Rămase o clipă locului încercând să localizeze 
zgomotul ușor, ca un zumzet. 

Deodată arhondaricul se umplu de un urlet strident. Alergă în camera 
fetei. 

Un cuţit înfipt în lambriul patului vibra încă la câţiva centimetri de gâtul 
Elenei Dimitriu. Îngrozită, cu ochii ieşiţi din orbite, aceasta arăta ceva în 
direcţia ferestrei apoi îşi pierdu cunoştinţa. 


Minerva străbătu în fugă culoarul deschizând toate ușile. Cu excepţia 
locotenentului care zâmbea în somn, nici unul din locatarii arhondaricului 


nu se afla în odaie... 


Capitolul IX 
Un martor incomod 


— Asta-i măgărie, dom'le! 

Radian îl observa ironic pe Popescu. Dar în ochii arhitectului se mai 
desluşea ceva, o expresie nouă, particulară, de triumf. Întinse pledul peste 
genunchi, apoi îşi cuprinse bărbia în căușul palmei acuzând o atenţie 
concentrată. 

Farmacistul, călare pe cerdac, continua să peroreze indignat, montându- 
se singur: 

— Ce-s chestiile astea, vreau să știu!? Fac ăştia pe nebunii? Se joacă de- 
a fantomele?! 

— Cine, domnu' Popescu? se interesă ingenuu Minerva. 

Încerca să-şi domolească iritarea: "Care din ei?" 

Întrerupt, omul o măsură furios. Vru să spună ceva, — Minerva intui că 
nu prea măgulitor — dar reuși să se stăpânească la timp. 

— Chiar, interveni Radian. De fapt la cine te referi? 

Popescu le aruncă o căutătură întunecată, urâtă. Rictusul îi schimba 
complet obrazul. 

— Mă luaţi la mişto? Adică ce-a fost circul de azi-noapte? 

Scuipă, lat, cu chef, într-o parte: 

— Nu-mi pică mie în mână vârcolacul ăla? Să-l învăţ eu geamparalele. 
Străpunse aerul cu degetul ca un burghiu: Dacă i-o mai arde după aia de 
spiritism... 

— Ai avut ocazia astă-noapte, constată arhitectul. 

— Adicătelea, ce vrei să spui matale? 

— M-am exprimat limpede, domnule Popescu. Avea un surâs uşor, lipsit 
de orice umbră de maliție. Pretinzi că azi-noapte n-ai putut să te odihneşti 
din cauza... În fine, găsi amuzat, din cauza unui exces de culoare locală. 

— Ce culoare e asta, domnu' Radian? întrebă Minerva. Îşi plimba 
privirile de la unul la celălalt. 

Arhitectul îi răspunse amabil: 

— Domnul Popescu susține că în timpul nopţii a fost deranjat de 
vizitatori ciudaţi, nepământeni: vârcolaci! Pe bună dreptate supărat, vrea să- 
i înveţe minte. De ce tocmai geamparalele, n-am înţeles, dar e probabil o 
chestiune de metodă. L-am întrebat motivul pentru care n-a făcut-o pe loc. 


Se întoarse spre farmacist: O corecție administrată la timp e mult mai 
eficace. 

— Chiar, domnu' Popescu, fu de acord Minerva. 

Farmacistul îşi aprinse o ţigară, tremurând de iritare: 

— Eşti deștept, domnule Radian, nu-i așa? Al naibii de deştept! Izbucni: 
Să te iei la trântă cu întunericul, că nu vedeai la doi paşi! 

— Adversarul dumitale se afla în aceeași situație dezagreabilă. Cum se 
spunea odinioară, când oștile se înfruntau față în față: Ninge şi la noi și la 
turci. 

— Ce mă aiureşti cu chestii din astea? Adică vrei să spui că mi-a fost 
frică? 

Radian surâse din nou: 

— Nu cunosc alt termen care ar putea desemna mai exact starea 
dumitale de spirit de azi-noapte. 

— Aşa?! 

— În fond de ce te superi? Teama este un sentiment eminamente uman. 
Marea îndrăzneală ţine de circumstanțe particulare. Totdeauna am 
considerat temeritatea — folosesc sensul cu majuscule — drept o anomalie. 

Minerva intui sub masca placidă a arhitectului un complex de delectări 
speciale. Îi făcea plăcere să-l irite pe farmacist. 

— Ei află, domnule, exclamă Popescu pe tonul agresiv, specific lipsei de 
argumente şi tocmai de aceea strident, gratuit şi neconvingător, află că nu 
mi-a fost frică! 

— Puteţi să-l credeţi, domnu' Radian se asocie solidar Minerva. E atât 
de curajos! Îi şi spuneam lui Titi al meu: Vai, Motănel, că eu așa îi zic în 
intimitate, e o persoană, la mănăstire, un domn atât de temeral... 

— Aşa i-ai spus? 

— Pe cuvântul meu, domnul Radian. 

— Dacă doamna afirmă... arhitectul schiță o reverență, atât cât îi 
permiteau picioarele bolnave, e cu totul altceva. 

Farmacistul îşi mușca buzele căutând replica. 

— Aş vrea să-i văd pe alții ce-au făcut. 

Radian râse bine dispus: 

— Cred că nu te așteptai să mă vezi pe mine, gonind după strigoi... 

Minerva rămase gânditoare. Arhitectul, în picioare în mijlocul 
încăperii... Expresia stranie a chipului... Nu putea să-și explice... Încă nu 
putea. 


— De altfel, continuă Radian, brusc și aparent împăciuitor, este posibil 
să ţi se fi părut. Poate ai avut un coşmar. 

Dar știa bine că nu-i așa. Și mai ştia la fel de bine că simpla sugestie 
despre eventuale năluciri îl va scoate pe Popescu din sărite. 

Farmacistul reacționă atât de prompt și în sensul dorit, încât Minerva se 
întrebă cum reușește Radian să-și stăpânească hohotele de râs. 

— Zi, mi s-a năzărit! Va să zică aşa, tăticule, mi s-a năzărit!!! Muianul 
ăla bleg lipit de geam a fost aiureală! Și că mi-au umflat filmul din aparat, 
tot aiureală a fost?! 

— Cine ştie când ţi-o fi dispărut, făcu indiferent arhitectul. 

— Poate că nici nu l-am cumpărat tăticu'! Ce zici? 

— Vai, interveni Minerva, ştiu şi eu precis că domnu' Popescu avea film, 
doar m-a fotografiat şi pe mine. Acolo, la vâlcea, cu coroniță de margarete. 
Chicoti: Când m-o vedea Titi... 

Radian își trecu mâna prin păr: 

— Unde ţii aparatul? 

Farmacistul se strâmbă: 

— În şorțul Sfintei Filofteia! Vezi bine că-n odaie... 

— Cum vine asta? Adică ţi-au scos filmul în timp ce dumneata... 

— Da, dom'le! E bine? Ce mai tura-vura! Mi l-au săltat cu mine treaz în 
cameră. 

— Cine?! 

— Asta aş vrea s-o ştiu şi eu, rânji farmacistul privindu-l lung, 
concentrat pe Zamfirescu care — cu şevaletul sub braţ — tocmai cobora 
poteca. 

Pictorul îi salută bine dispus: 

— Hello, gentlemen! Pot nădăjdui că aţi petrecut o noapte plăcută? 


* 


MINERVA CĂTRE LOCOTENENTUL DOBRESCU 

1. Fata ştie ceva! În vreme ce tu te odihneai — surâzând îngereşte — 
cineva a încercat să o suprime. Noroc că şi-a greşit ţinta. 

2. Află ce conţinea filmul farmacistului. Pretinde că azi-noapte i-a fost 
subtilizat. 


Biletul era alarmant. Comunicarea laconică îi amplifica sentimentul, iar 
locotenentul o cunoştea îndeajuns de bine pe Minerva ca să-și dea seama că 
nu graba în sensul vulgar al lipsei de timp o determinase să recurgă la o 
formulă lapidară. Își trecu de câteva ori pieptănul ud prin păr şi ieşi. 

Soarele de dimineaţă vioi, agreabil, făcea plajă pe cerdac. Dobrescu 
respira cu un surâs lăuntric, juvenil, de care el însuşi făcea abstracţie, 
dimineaţa minunată de vară, strălucitoare, totul numai cer, lumină și argint. 
S-ar fi tăvălit prin iarbă, sorbind tivul ud al rochiţei-rândunicii, ar fi cuprins 
din câteva salturi dealurile scunde cu pântec vineţiu, ar fi şoptit un nume, nu 
ştia ce nume... Dar părul era blond, ca grâul copt, obrajii fragili, palizi, de 
alabastru... 

Aşteptă câteva secunde în fața ușii. Bătu discret. Repetă mișcarea ceva 
mai ferm, dar fără rezultat. Apăsă pe clanţă. 

Elena Dimitriu, întinsă în aşternutul grosolan, nu deschise ochii. Avea 
înfiptă în inimă o andrea lungă, subţire. Pata de sânge desena pe cămașa 
albastră de noapte un mac roșu, imaculat. Icoanele afumate sclipeau blând 
la căpătâi. 


Se sprijini de fereastră încercând să-și astâmpere gândurile. Fata ştiuse 
ceva. Mai mult poate decât își închipuise Minerva. De aceea fusese 
suprimată. Ca să nu vorbească. Şi acum? Ce trebuia să facă? 

Ca toți oamenii foarte tineri, trăi acut sentimentul absurdului, 
imposibilului. Totul era ilogic, oribil: ziua desăvârșită izbucnită în toată 
splendoarea miezului de vară, râsul gros al pictorului, pălăria de pai a 
Minervei... O neparticipare care-l copleşea, îl durea mai mult decât faptul 
în sine: trupul Elenei Dimitriu încremenit în ultimul somn, aici, în chilia 
rece. 

leşi pe cerdac. Figură împietrită, fără culoare, o bucată de lemn din care 
viaţa se stinsese lăsând cenușă. Întâlni, abstract, privirea Minervei, apoi pe a 
celorlalți. Se făcuse liniște. Îi simţi dintr-o dată atenţi, crispaţi, cu pumnii 
strânși de parcă ar fi înțeles, de parcă ar fi ştiut înainte ca el să fi articulat 
vreo vorbă. Radian cu zâmbetul șters, uitat pe buze, farmacistul cu gura 
ușor întredeschisă, pictorul Zamfirescu ţinând capul întors ca un om care nu 
aude bine decât cu o singură ureche, Dabu mereu la pândă, în ciuda vârstei, 
ca o felină înaintea saltului prelung. Și fața colțuroasă a Minervei 


îngrijorată, căci era fără îndoială singura care sesiza adevărata stare de spirit 
a locotenentului. Era altceva decât panica eșecului profesional, mai mult, 
mai definitiv. 

Minervei nu-i plăcură ochii: temi, obosiţi, indiferenți, ochi care și-au 
pierdut interesul pentru viaţă. 

Locotenentul se sprijini de balustradă şi anunţă cu glas uscat, străin: 

— Elena Dimitriu a fost ucisă. Se adresă Minervei repede, fără pauză, 
înăbuşind reacţiile celorlalți: dumneavoastră ați dormit cu victima în odaie. 
Vreau să vă vorbesc. 

Ajuns în dreptul subofițerului Florea, șeful postului de miliție din sat, 
șopti: 

— Nu urcă nimeni! 


Dobrescu o aștepta în chilioara lui. Stătea pironit în mijlocul camerei, 
pion solitar pe tabla goală. I se păru absent, fără gânduri. Îi atinse uşor 
braţul: 

— A fost chiar aşa de serios? 

— Nu-i vorba despre asta... Îşi duse pumnii la gură. O fată tânără, atât 
de tânără. De ce?... De ce? 

— Ştii bine de ce. Minerva vorbea neobișnuit de blând. Trebuiau să-i 
închidă gura. Ai întârziat puţin. Foarte puţin. După atentat, i-am dat un 
calmant şi-am rămas cu ea până a adormit. 

— V-a... v-a spus ceva? 

— Nu, băiete. Era prea îngrozită. Mă asculți? Avem puţin timp la 
dispoziţie. Crima este evidentă. Cineva s-a strecurat în odaie și a ucis-o în 
timp ce dormea. Arma — andreaua de croșetat — putea să şi-o procure 
lesne. Majoritatea călugărilor de aici au asemenea instrumente STAS 
evident, deci fără putinţă de individualizare. 

— Cine... Cine credeţi că a făcut-o? 

Minerva îşi încrucișă braţele la piept. Privi pe geam: 

— În momentul atentatului, nici unul din oaspeţii arhondaricului nu se 
afla în odaie. Asta înseamnă că oricare din ei putea să se apropie de 
fereastră. Deși sunt convinsă că nu a lăsat amprente, trimite totuși cuțitul și 
andreaua la laborator. Pe cei de aici, ia-i din scurt. Ce au făcut între patru și 
opt dimineaţa. 

Se îndreptă spre ieșire.. 


— A, să nu uit. În chilia fetei am găsit clonţul ăsta de tablă. E un capăt 
de șiret. Ştii cui aparţine? Un singur om din arhondaric are asemenea 
șireturi. 

Locotenentul privi lung bucata de metal apoi zise: 

— Arhitectul Radian... 


Medicul legist, un omuleţ șubred, adus de spate, cu ochelarii îmbrăcaţi 
în ramă subţire, metalică, clătină încetișor capul. Văzându-l, te gândeai fără 
să vrei la bătrânii medici de familie de acum multe decenii, consumându-și 
vizitele în docărașul înalt tras de cai voinici cu picioare scurte, prescriind 
jovial și bonom aceleaşi infuzii ori hapuri inofensive. Bătrânul medic care 
adusese succesiv pe lume vlăstarele a două-trei generaţii din aceeași 
familie, care urmărise fazele bolii de ficat ori ale infamului diabet începând 
cu bunicul — un domn important cu barbete și cărare pe mijlocul capului 
— regăsind aceleaşi simptome la nepot, un domn în blue-jeans mai puţin 
important dar mult mai sigur de el. 

Închise fără zgomot fermoarul trusei vechi de piele neagră. 

— Cu permisiunea dumneavoastră, putem transporta cadavrul pentru 
autopsie... 

Locotenentul se crispă imperceptibil. Privi un timp trupul inert, apoi lăsă 
capul în jos. 


Se aflau într-un restaurant mic din Râmnicu-Vâlcea, undeva în apropiere 
de gară. Minerva, cu capul adus între umeri și coatele înfipte în masă, își 
bea cafeaua cu înghiţituri mici. 

— E infectă, decretă punând ceașca jos. 

Dobrescu observa strada prin vitrina murdară, năclăită de muște. Avea să 
țină mult timp minte casa aceea galbenă cu frontispiciu triunghiular pe care 
scria 1890, o casă veche în care acum părea să nu locuiască nimeni. 

— Da, e proastă, confirmă locotenentul. 

Simţea nevoia să-și încălzească mâinile reci, lipindu-le de ceașca din 
faianță groasă. Chipul recăpătase culorile firești. Ochii mai păstrau doar 


ceva tern, fără viață, doi pumni de cenuşă. Spuse, continuând să privească 
strada: 

— Mi s-a comunicat rezultatul autopsiei. Vârful andrelei i-a perforat 
inima... Hm, ce simplu e totul... 

— Ascultă, băiete, ar fi timpul să-ţi bagi minţile în cap! 

— Dar ce-am făcut?! 

— Aia e că nu faci! Ce-i apatia, blegeala asta? Suspini ca o fecioară și 
dai ochii peste cap! Nu ţi-e ruşine? 

Locotenentul roși. 

— Uită-te la mine! Aşa! Mai mult ca oricând, acum se cere să avem 
capul limpede. Limpede, Dobrescu Vasile! Trebuie să-ți explic de ce? 
Ascult. 

— Zamfirescu, începu Dobrescu oftând adânc, pretinde că s-a dus să 
picteze răsăritul soarelui undeva la marginea pădurii dar i-a lipsit inspiraţia. 

— Nu inspiraţia i-a lipsit Dobrescule, ci "vopselurile". I-am vizitat 
chilia. Cutia se afla pe masă. O fi el zăpăcit, dar nu într-atât încât să plece la 
vânătoare fără pușcă. Totdeauna — chiar și atunci când e beat — înainte de 
a pune mâna pe șevalet își rânduieşte tuburile. 

— Popescu mi-a dat să înţeleg că îl aştepta și o femeie din sat. O femeie 
bine... 

— La patru dimineaţa? Uite unde era Casanova... Bineînţeles, fiind — 
vorba lui Zamfirescu — un gentleman sută la sută — a refuzat să-ţi 
comunice numele persoanei. 

— Cam aşa ceva. 

— Minte! Farmacistul e de o cochetărie bolnavă, aproape feminină. 
Schimbă trei cămăși pe zi, se rade de două ori și dă cu parfum. Aseară la 
cină însă a înfulecat gospodărește o căpățână de usturoi. Când ai în zori 
întâlnire cu o femeie "bine" te abţii naibii! Și-apoi nu pleci la rendez-vous 
cu haina peste pijama şi nebărbierit... 

Dobrescu își consultă agenda. 

— Radian a simţit nevoia să ia puţin aer. Jos, la cascadă, și-a amintit că 
nu are ţigări și l-a trimis pe Dabu în sat să-i cumpere... 

— lar Dabu s-a întors după un ceas și jumătate cu un pachet de 
"Carpaţi". 

— Exact. 

— Numai că bătrânul a minţit. Drumul până la cooperativă și înapoi nu- 
ti ia în nici un caz nouăzeci de minute. În al doilea rând, toate unitățile din 


judeţ desfac ţigări de Râmnic. Pachetul pe care Dabu i l-a adus — și asta ar 
fi trebuit s-o observi băiete — purta vigneta fabricii de țigarete Bucureşti. 
lată deci că oricare din ei avea la dispoziţie timpul necesar ca s-o suprime 
pe fată. De ce? Mi-am petrecut aproape trei ceasuri în camera Elenei 
Dimitriu. Am încercat să-i recapitulez mișcările, privirile din toate 
unghiurile. Speram unu contra o mie să aflu ceva. Să pot deduce dintr-o 
anumită panoramă care ţi se dezvăluie stând într-o poziţie ori alta ce anume 
a putut vedea compromiţător. Ce şi pe cine ar fi putut auzi lipită de peretele 
din stânga sau din dreapta ce ar fi înţeles traversând odaia, privind în același 
timp pe fereastră. Cât se vede din cerdac stând întinsă pe pat? Dar de pe 
scaun? Şi aşa mai departe, de zece ori, de o sută de ori. Am încercat toate 
posibilităţile, am verificat toate variantele. Inutil! Își consultă ceasul: Mai 
am douăzeci de minute și vine mașina îi adresă un zâmbet lung, mieros, atât 
de convingător, încât locotenentul avu senzaţia că o strâng pantofii. Rămâi 
singur, de capul tău, la mănăstire. 

— Cât timp? 

— N-am idee. În Capitală au intervenit evenimente noi legate de dosar. 
Am fost chemată urgent. S-a dat de urma tânărului. De fapt, din câte am 
înţeles au de gând să plece şi ei... 

— Unde? 

— Bravo! La Bucureşti. 

— Şi Dabu? 

— N-avea grijă, vine după arhitect. E năbădăios, dar plătește bine. 

— Parcă spuneaţi că n-are nevoie de infirmier... 

— L-am văzut în picioare. Atât! Nu te grăbi să tragi concluzii definitive. 
Un sfat: continuă să fii condescendent, amabil, dacă e posibil isteţ, şi, cum 
ziceți voi, mereu pe fază. 

Se întrerupse pentru câteva clipe, privind zidurile galbene din faţa 
restaurantului. Ziduri vechi, cu tencuiala roasă. Aplicațiile de ghips cu 
motive pretențioase — putti dolofani, lauri, frunze de acantă — erau 
jalnice. În spatele ușii şubrede, cu lemn plesnit, ghiceai igrasie, sobe reci, 
miros de şoareci. Întrebă pe neaşteptate: 

— Ştii al cui e cuțitul? 

— Care cuţit? 

— Ţi-a luat Dumnezeu minţile, Dobrescule! Bag de seamă că trebuie să 
facem şi repetiţie... Cu puţin înaintea crimei, a avut loc un atentat... 

— A! 


— Ai venit de-acasă. L-a recunoscut maica Zenobia... Cineva s-a servit 
de el împărțind frățeşte onorariul primit de la nevasta popii. Inchide gura, 
Dobrescule! 


Capitolul X 
Omul de la aeroport 


— În concluzie, spuse Minerva, am intuit bine. Spionul este unul dintre 
oaspeţii mănăstirii. 

— Te gândești la cineva anume? 

— Da. Ideea mi se pare atât de îndrăzneață, încât pentru moment prefer 
să nu mă exprim. 

Colonelul Ionaș lăsă chibritul să ardă până la capăt. Își ridică ochii: 

— Procedeul iese din comun. În general după ce un agent îşi atinge 
scopul, se grăbeşte să dispară. Fie că încearcă să fugă peste graniţă, fie că 
îşi reia identitatea care-l acoperă în mod obişnuit. În orice caz, se dă la fund. 

— Omul nostru însă recurge la altă formulă. Se consideră minunat 
camuflat. Își închipuie că a lucrat ireproşabil, fără urme, şi din păcate acesta 
este adevărul, deci n-are de ce să se teamă. Dispărând, s-ar fi desemnat 
implicit ca autor. Vorba ceea, s-ar fi arătat singur cu degetul. Toate 
organismele competente puse în alertă, frontierele avertizate — iată o 
perspectivă nu prea veselă. Ca dovadă, dispunând doar de câteva indicii aţi 
luat urma complicelui. Dan Firu, omul ștafetă. 

— Da, făcu Ionaș. Firu... Raționamentul dumitale a fost exact. În 
noaptea crimei a dormit într-un hotel din Râmnicu-Vâlcea. O atestă 
registrul — băiatul e un pion oarecare, nici măcar acte false nu şi-a procurat 
— iar portarul susține că n-a părăsit camera până dimineaţa. L-au dibuit 
băieţii în Bucureşti. Un pierde-vară. Cafe-baruri, fliper şi toate drăciile alea 
automate, jocuri de noroc, în sfârşit, tacâmul complet. Nu poate avea un rol 
de esenţă în povestea asta. Simplu executant și nu dintre cei mai abili. 

Se întrerupse pentru câteva clipe privind-o lung. Se bronzase la 
mănăstire și nu arăta tocmai rău... 

— De fapt uite de ce te-am chemat. Cred că locul acţiunii s-a schimbat. 
Piesa se va juca mai departe, probabil, aici la Bucureşti. De ieri, dimineaţa, 
Firu dă târcoale unui oarecare inginer Georgescu. Omul lucrează la 
Ministerul Construcţiilor de Maşini. După toate aparențele, e în afara 
combinației. În sfârşit, o să știm mai multe când cei de la mănăstire se vor 
întoarce în Capitală. 

— Destul de curând. Sunt pe picior de plecare. I-am atras atenţia lui 
Dobrescu să nu se opună. 


— Apropo de Dobrescu. Cum s-a descurcat? 

Minerva își ridică nasul în sus: 

— E în progres... În real progres. 

— Ascultă! râse colonelul. Ai dat vreodată în viața dumitale nota zece? 

— Niciodată, declară rigid. Nu e pedagogic. Așa cum, permiteți-mi să vă 
raportez, n-ar fi pedagogic să-i băgaţi gărgăuni în cap lui Dobrescu. Mi-a 
fost elev și-l cunosc. După ce împușca un opt nu mai punea mâna pe carte o 
săptămână. Calcula că luând un doi, îi iese media... 

— Am avut impresia că a mai crescut de atunci... 

— Evident. Dacă ţineţi foarte mult am să-i comunic eu că şi-a făcut 
datoria în mod... În sfârşit, satisfăcător. De... să zicem şapte. Corectă ca pe 
un hatâr adus colonelului: Şapte plus. 

Ionaș începu să râdă: 

— În fine, să-l lăsăm pe Dobrescu. Nu ţi-am comunicat amănuntul 
esenţial în legătură cu inginerul Georgescu. Face curse periodice București- 
Paris în vederea unor contractări speciale. 


* 


Tânărul intră în bloc şi urcă scara îngustă cu sinuozități de cochilie, 
aruncând priviri dese peste balustradă. Se opri în faţa uşii. Încercă câteva 
chei și deschise. Scoase o lanternă și plimbă pârtia de lumină pe lângă 
pereţi, printre mobile. Se apropie de un fotoliu care sprijinea o valiză. Pe 
pielea galbenă erau lipite alandala etichete colorate, rotunde, pătrate sau 
romboidale, cu tentă exotică ori sugerând prin edificii-simbol mari 
metropole. 

Telefonul sună strident și omul se întoarse speriat. 

Scoase din buzunar un cleşte, câteva capse, apoi un mâner scurt din 
piele galbenă. Îl enerva telefonul care-și continua încăpățânat apelul. Parcă 
ar mai fi fost cineva în odaie... 

Cu mișcări precise, demontă mânerul valizei și-l înlocui cu cel adus. 
Puse apoi la loc geamantanul, atent la reperele care-i precizau poziţia 
inițială: sprijinit de fotoliu, în unghi drept cu covorul. 

În drum spre ieşire, trenciul agăţă o ulcică de ceramică umplută cu 
creioane. Strivind o înjurătură între dinţi, încercă să le pună la loc în 
oarecare ordine. Privi jur împrejur, încuie și dispăru fără zgomot pe treptele 
întunecate. 


Il însoțea o privire piezișă strecurată prin crăpătura altei uși. 


* 


Inginerul Georgescu, înalt, bine clădit, avea o față dolofană, cu urechi 
groase, congestionate, care susțineau două smocuri de păr negru, sârmos și 
ochi exoftalmici, căprui deschis. În general, izbea expresia calmă, o linişte 
suverană caracteristică temperamentelor robuste, cu nervi sănătoși. 

Măsurându-l scurt, maiorul Minerva Tutovan zâmbi. 

Deși el însuși alertase miliția în legătură cu vizita primită, Minerva se 
întreba dacă nu cumva — aflând că Firu e urmărit — era o manevră menită 
să-i certifice buna credinţă. 

Raportul locotenentului Ciobanu preciza însă clar că tânărul îl pândise 
pe inginer, fără să-l abordeze şi că intrase în apartament folosind un 
şperaclu. 

Respinse ideea că omul face parte din combinaţie, păstrând totuși un ton 
neutru: 

— Numai vasul în care ţineţi creioanele v-a atras atenția? 

Georgescu clipi de câteva ori: 

— Găsiţi că nu e suficient? Accentuă: Ţin creioanele cu vârful în sus. 
Notaţi vă rog, totdeauna și numai cu vârful în sus, perfect ascuţite, iar 
culorile alternează în funcţie de nuanţe. Le-aţi văzut cum sunt acuma? 

— Poate femeia de serviciu. 

— Exclus! N-a trecut pe-aici de-o săptămână. Ezită, apoi adăugă: Naşte 
fiică-sa. 

— Poate că le-aţi răsturnat dumneavoastră, opină Minerva fără 
convingere. 

Individul, mostră de pedanterie, i se părea uimitor. Se gândi la propriul 
ei interior... 

— Sunt un om ordonat. 'Tipicar dacă vreţi. Priviţi în jurul dumneavoastră 
şi vă veţi da seama cât de... cât de excentrică este această ipoteză. 

— Căsătorit? 

Georgescu clătină din cap. 

— Aveţi desigur pe cineva... 

Inginerul tăie aerul cu o palmă atât de întinsă încât falangele se îndoiră 
în sus ca un arc. 

— Nu! 


Cu mâinile la spate, Minerva observă biblioteca. Respectând aceleași 
canoane, cărțile erau aranjate după dimensiuni și culori. De pildă, 
Dostoievski stătea alături de un tratat de rezistența materialelor numai 
pentru că fantezia ilustratorului le înzestrase cu coperţi albastre, în timp ce 
mai jos, pe raftul roșu, coexistau poeziile lui Rimbaud cu cartea de bucate a 
Sandei Marin... 

— Partea bizară în toată istoria asta, reluă inginerul, e că am mai primit 
asemenea vizite. 

Minerva se întoarse surprinsă. 

— Da... omul ezită, negăsind apelativul adecvat. Rândul trecut, căci 
repet, cursele mele în străinătate sunt relativ periodice, tot în ajunul plecării, 
am remarcat că franjurile covorului fuseseră deranjate. Am fost foarte 
intrigat. "Ţin enorm ca franjurile să fie bine pieptănate. I-am atras dealtfel 
atenţia şi femeii care-mi face curat. 

— De ce n-aţi anunţat autorităţile? întrebă Minerva cu un ton indiferent. 

— Îmi dau seama că trebuia s-o fac, dar... 

— Dar? 

— Mi-era teamă să nu fiu persiflat. 

Minerva continua să se plimbe prin odaie, oprindu-se din când în când 
cu câte un obiect în mână. 

Cineva sună la ușă și inginerul o privi derutat. 

— Deschideţi. 

Georgescu se întoarse însoţit de o femeie între două vârste. Peste capotul 
de barchet înflorat aruncase un pardesiu vechi. 

— Madam Creţu, vecina de alături. 

Femeia se repezi în mijlocul odăii, lipăindu-și papucii traşi în picioarele 
goale. 

— V-am văzut când aţi intrat. 

— Cum adică, m-aţi văzut? întrebă Minerva privind-o pe sub sprâncene. 

— Păi uşa mea dă chiar în capul scărilor. Când gătesc — am o chicinetă 
în vestibul — o deschid să se ducă mirosul. 

— Şi pe la alții..., completă în surdină Georgescu. 

— Vroiam să vă spun ceva, tovarăşe maior. 

— De unde știți că sunt maior? 

— L-am auzit pe dom! inginer când v-a deschis. 

— E limpede. Spuneţi! 

— Cred că o să vă intereseze. 


— Sunt convinsă. 

Doamna Creţu trase adânc aer în piept, învârtind priviri satisfăcute. Se 
vedea limpede că e în elementul ei. 

— Acum vreo două ceasuri, să tot fi fost opt, a intrat aici în apartament 
un bărbat. După cât s-a moșmondit să dășchidă, mi-am zis că nu-i lucru 
curat. Pe urmă, nu mă dumiream ce-o fi căutând la domnul inginer, un 
străin aşa, de unul singur. 

— Pe mine, mărturisi Minerva ascunzându-și zâmbetul, nu m-ar fi 
răbdat inima să nu arunc o privire pe gaura cheii. 

— Crezi dumneata că pe mine m-a răbdat? M-am uitat, tovarășă dragă. 
Dar parcă de al dracului a trecut în camera ailaltă. 

— L-aţi văzut și când a plecat? 

— Te cred! 

— Înseamnă că puteţi aprecia cât a rămas în apartament. 

— Ştiu şi eu? În tot cazul, n-a zăbovit mai mult ca la vreo douăzeci de 
minute. 

— Aţi reținut cum arăta? 

— Avea un fâş albastru. Potrivit de stat. Chipul nu prea l-am deslușit, că 
pe sală e întuneric. Era bec, dar l-a furat alde Săsoaia. Precis ea l-a furat. Se 
îngrijoră brusc: V-a luat ceva din casă, domnu' Georgescu? 

Femeia mai întârzie puţin, emițând considerații asupra fenomenului 
infracţional în general şi din bloc în special (Vasileasca lasă apa să curgă, 
Popovicii au pus monopol pe uscătorie, puştiul Cuculeștilor se trage toată 
ziua cu liftul etc), apoi pleacă condusă până la uşă de inginer. 

Când acesta se întoarse, o găsi pe Minerva îngenuncheată în faţa valizei. 
Spuse fără să-şi ridice ochii: 

— Dacă nu vă lipsește nimic, printr-un artificiu de logică, trebuie să 
conchidem că necunoscutul v-a lăsat ceva. 

— Mie? De ce? 

— Asta mă întreb și eu. Arătă spre valiză: Cu ea plecaţi mâine? 

— Da. E gata. Nu-mi place să las bagajul pentru ultimul moment. 

Minerva o răsuci pe toată părţile, apoi încercă cele patru nituri nichelate 
de pe fund. 

— Puteţi s-o deschideţi! 

Minerva admiră ordinea în care inginerul își aranjase schimburile. Plic 
de nylon special pentru cămăși, o cutie elegantă pentru cravate, trusa de 
bărbierit, batistele legate cu o panglică albă. Lucrurile emanau un parfum 


plăcut bărbătesc: Moustache? Chypre? Se gândi că deschizând valiza în alte 
condiţii ar fi atribuit fără ezitare paternitatea capodoperei de pedanterie unei 
femei. 

Nu găsi nimic. Rămase un timp pe gânduri: 

— Mi-ar trebui o lamă. 

Descoperi una pe birou, alături de creioane. 

— Ce vreţi să faceţi? 

Minerva apucă scurt mânerul valizei: 

— O mică operaţie. Vă deranjează? 

Ochii lui Georgescu se bulbucară. Ţinea la lucrurile lui. Încercă totuşi să 
zâmbească: 

— Asta-i situaţia! 

— Mulţumesc. 

Despică cusătura cu o crestătură lungă. Îi căzu în mână un tub mic, 
nichelat. Înăuntru se afla un microfilm. 

"Hm! Cifrul din agendă!" 

Inginerului nu-i venea să-şi creadă ochilor. 

— Cum... Cum l-aţi descoperit? 

— Ata cu care e cusută pielea mânerului e prea curată, prea albă, pentru 
o valiză nu tocmai nouă. Ori mânerul, prin însăși destinaţia sa, se uzează în 
primul rând. Bănuiesc că la fiecare plecare în străinătate vi se monta altul. 
Peste graniță, oameni avertizaţi preluau marfa, repetând operaţia. Cu alte 
cuvinte, aţi fost purtătorul unor ştafete. 

— Interesant! De ce tocmai eu? 

— În primul rând, datorită curselor dumneavoastră frecvente şi relativ 
periodice. Foarte comod un astfel de comisionar. În al doilea rând, pentru că 
nici unui vameș nu i-ar fi trecut prin minte că tocmai dumneavoastră aveţi 
asemenea preocupări. Când plecaţi? 

— Mâine seară la ora şapte. 

— Destinația? 

— Paris. 

— Perfect. Am să asist la decolare. În mod firesc, va asista şi cel care v- 
a vizitat. ÎL interesează formalităţile vamale. 

— Adică? 

— E obligat să se asigure că nu veţi avea dificultăţi. Şi acum vă rog să 
fiți atent. O precizare de maximă importanţă! Străduiţi-vă să vă comportaţi 
normal. Ca şi cum nimic nu s-ar fi întâmplat. 


— Înţeleg. 

Minerva părăsi apartamentul încercând să-și imagineze "capul" 
inginerului sosit intempestiv la ea acasă. Oftă: "Adevărul este că Spiridon e 
foarte dezordonat..." 


— Ia loc, o invită colonelul Ionaș. Îi observă chipul palid, buzele 
strânse: Ce s-a mai întâmplat? 

— Vin de la laborator, spuse încet Minerva. Microfilmul din mânerul 
valizei conţine, aşa cum am presupus, cheia lucrării lui Lucaci. Există și o 
precizare. Câteva cuvinte scrise de mână: Cifrul celor expediate anterior. 

— Să rezumăm! Acţiunea s-a consumat deci în două etape. Prima: 
sustragerea lucrării și a mostrei de la domiciliul lui Lucaci în timp ce acesta 
se afla la mănăstire. Materialul plus mostra sunt expediate la Paris prin 
intermediul inginerului Georgescu, ștafetă inocentă. A doua etapă: cei de 
acolo îşi dau seama că ceva lipseşte, iar în lipsa acestui ceva toată 
documentaţia devine inutilizabilă și în consecinţă își avertizează omul din 
România. Pentru a pune mâna pe cifru, spionul îl urmează pe Lucaci la 
mănăstire. 

— În concluzie, observă Minerva, noi posedăm cifrul iar ei lucrarea 
propriu-zisă şi mostra. Lovi uşor cu pumnul în braţul fotoliului: Ce ghinion! 
Am discutat cu directorul institutului. Aproape că-i venea să plângă. 
Susţinea că fără nici un fel de exagerare, cele douăzeci de pastile utilizate 
de o persoană avertizată pot scoate din circulaţie pe un interval de 18 până 
la 24 de ore un oraş cu câteva milioane de locuitori. Ce mai încolo și 
încoace, o metropolă. 

Colonelul se apropie de fereastră. Îşi lipi fruntea de sticla caldă. Era o 
seară fierbinte, fără cea mai mică adiere. O pereche traversa strada. Fata 
avea o fustă înflorată. Băiatul o ţinea de gât. Auzi glasul Minervei tulbure, 
venind parcă de departe. 

— Povestea asta îmi amintește de o întâmplare din copilărie. Eram la 
ţară. Mă jucam în curte cu un lănţișor de care atârna o inimioară roșie de 
sticlă. Un fleac oarecare, ieftin, dar mie îmi plăcea grozav. Deodată, s-a 
năpustit în zbor razant o coţofană şi mi l-a furat din mână. Îi simt şi azi 
ciocul în căușul palmei. Oftă: Am pândit după aceea săptămâni în şir. Până 


la sfârşitul vacanței. Născocisem tot soiul de capcane. Nu s-a mai întors 
niciodată. 

— Eşti foarte pesimistă. 

— Lucidă. 

— Spionul e încă în ţară. 

— Ei şi? Dar inimioara e la Paris. Admiţând că mâine îl depistăm și îl 
prindem, nu realizăm nimic. O să ne râdă în nas și dacă are simţul umorului 
ne va sugera un voiaj în Franţa. Să căutam acolo ce ne lipseşte. 

Colonelul tresări. Îi puse mâna pe umăr şi spuse rar: 

— Asta e soluţia. Ai să pleci. 

— Unde”! 

— La Paris, evident. 

Minerva, făcu ochii mari. Bolborosi: 

— Ce vreţi să spuneţi”?! 

— E prima oară când te văd atât de tulburată, surâse Ionaș. Este singura 
soluţie. Numai așa putem recupera invenţia doctorului Lucaci. Ai să pleci 
mâine împreună cu inginerul Georgescu. 

— Mă întreb dacă eu sunt cea mai indicată. 

— Hotărât. Cunoşti afacerea şi dedesubturile ei, vorbeşti curent limba. 
Dobrescu e prea tânăr. Ai să întâmpini însă dificultăţi. Fiind femeie... 

Minerva îl întrerupse crispată: 

— Din punctul ăsta de vedere nu este nici un impediment. 

— Ştiam că o să te irite. Mă refeream la anumite situaţii în care prezenţa 
unei femei singure atrage atenţia, iar dumneata vei avea de făcut faţă — 
sunt convins — celor mai stranii împrejurări. Degeaba te superi pe mine, nu 
eu am conceput lumea. Inginerul Georgescu te va ajuta. Nu e prima oară 
când primim sprijinul unor persoane particulare. Bine îndrumați, se 
descurcă excelent. Voi discuta personal cu el. 

— Cred că putem avea toată încrederea, opină Minerva bosumflată. Nu 
pare un nevricos. 

— Cu atât mai bine. Pe de altă parte, vom avertiza și autorităţile 
franceze despre sosirea ta. Dacă va fi nevoie vei recurge la serviciile lor. N- 
or să ţi le refuze. Sunt direct interesaţi. La urma urmelor, anestezicul 
doctorului Lucaci ameninţă și liniştea Parisului. Și-acum hai să ne gândim 
ce punem în mânerul valizei. 

— Am putea introduce un material măsluit, dar am altă idee: Să rămână 
gol. 


— Gol?! 

— Da. Georgescu înainte de toate reprezintă o nadă. Va fi căutat de cei 
cărora le e destinată marfa. Negăsind nimic în mâner vor continua să dea 
târcoale inginerului, unica legătură, presupun, cu spionul din România — 
imaginând fel de fel de ipoteze. Căutându-l, supraveghindu-l, încercând 
poate chiar să pună mâna pe el, se vor trăda. Este singura mea şansă de a 
repera destinatarul ori destinatarii materialelor. Mizez pe alerta lor. La ora 
asta, într-un imobil din Paris, cineva se mângâie cu nădejdea că mâine va 
avea cifrul. 

— Da, nu e rea ideea. Îi întinse mâna: Să ne luăm rămas bun. Zâmbi: Fii 
te rog atentă... Îţi spun sincer sunt tare neliniștit. Vei evolua într-un mediu 
cu care nu prea eşti obişnuită. 

Minerva râse: 

— Nici o grijă... Nu scapă Dobrescu de mine. 

Colonelul se întoarse la fereastră. Cerul înalt părea un gherghef pe care 
stelele brodau în paiete desene milenare. 


Æ 


"Băiatul ăsta o să-și rupă gâtul", gândi Ionaș urmărindu-l pe locotenentul 
Ciobanu. Privea insistent cu capul întors mult peste umăr o stewardesă 
blondă. 

Fata, într-o uniformă scurtă, bine tăiată, dădea explicaţii unui turist 
străin însoțindu-le cu zâmbete reținute și fluturări uşoare de mâini. 

Minerva împinse vameșului valiza mică de voiaj continuând să parcurgă 
cu același interes paginile unui volum de Democrit. Curând, trecu mai 
departe cu un aer de detaşare atât de convingător, încât Dobrescu își zise 
zâmbind: "Nu mi-a aruncat nici o privire, măcar așa de rămas bun..." 

Se întoarse la mănăstire în cursul nopţii, mereu pe urmele celor patru: 
Popescu, Radian, însoţit de Dabu, pictorul. Luase legătura cu Minerva şi 
aflase sufocat de surpriză că aceasta își făcea bagajul pentru Paris. 

Revenit la o poziție normală — stewardesa dispăruse în labirintul de 
coloane — Ciobanu îi făcu semn lui Dobrescu să se ocupe de tânărul cu faţa 
ascunsă în paginile unei gazete deschise. 

Părea adâncit în lectură, dar locotenentul se întreba ce se poate citi timp 
de o jumătate de ceas pe o singură coloană din Sportul — stânga jos — 
judecând după orientarea capului căruia nu i se vedea decât creștetul. 


Purta o canadiană scurtă și pantofi de catifea reiată. Când inginerul Ion 
Georgescu depăși oficiul în care se efectua controlul, purtându-și calm 
valiza și celelalte accesorii de călătorie, ziarul se strânse, descoperind figura 
uscăţivă, nerasă, a lui Firu, poştașul de la mănăstirea Domniței. 

Ionaș căută privirea locotenentului Ciobanu care înclină imperceptibil 
dar ferm capul. 

Tânărul părăsi holul. La un semn al colonelului, cei doi ofiţeri îl 
ajunseră din urmă luându-l "amical" de braţ. 


* 


Locotenentul Dobrescu mâzgăli ceva pe calendar, încercând să ignore 
prezenţa colonelului Ionaș. Păstra constant între sprâncene o cută mică, fără 
ca asta să-i maturizeze chipul rotund. Se fura cu coada ochiului în oglinda 
dreptunghiulară, peste capul arestatului, încercând ipostaze impunătoare. 
Reuşea doar să rămână încruntat şi nemulțumit. Îşi împleti degetele și 
culcând pumnii făcuţi ghem pe birou îl privi pe celălalt drept în faţă. 

Un tânăr cam de vârsta lui — amănuntul îl emoţionă fără să vrea — o 
figură interesantă, extrem de brună... Obrajii scobiţi desenau un cap 
triunghiular, cu linii fine. Ochii, depărtaţi, priveau cu o curiozitate calmă, 
fără nici un fel de participare lăuntrică, tert amabil interesat căci aşa e 
politicos. 

Fiind la începutul meseriei, Dobrescu confundă un flegmatism 
congenital, pe undeva o apreciere limpede și fatalistă a realității — "asta-i 
situația” — cu o blazare pozată. Nu putea crede în ruptul capului că în 
circumstanţele date, cineva ar fi capabil să rămână sincer impasibil. 

Netezi foaia de hârtie pe care așternuse câteva date sumare privind 
identitatea tânărului: Dan Firu — 22 de ani. Se interesă cu o voce joasă: 

— Ocupaţia? 

Peste ochii lui Firu alunecă un zâmbet și locotenentul, susceptibil, avu 
impresia că omul, intuindu-i starea de spirit crispată, se amuză. 

— Hm! Ocupaţia! Student, ospătar, hamal, funcționar, remizier Loto, 
paracliser. Atașaţi un "fost" dinaintea fiecăruia și veţi obţine un tablou de 
ansamblu. 

— În prezent unde lucrezi? 

— Nicăieri. Mi-am acordat o vacanţă de câteva luni... Mă simt cam 
obosit trimestrul ăsta. 


— Firesc, ţinând seama de activitatea dumitale din ultima vreme. 
Constat însă că ţi-ai regăsit calmul. La aeroport erai mai agitat. 

Firu râse: 

— Acuma e altceva. Aţi pus mâna pe mine. Ca la examen: după ce ai 
tras biletul, fie că ştii, fie că nu, ţi-a trecut teama. Chestia e cum o scalzi. 

— Şi dumneata cum ai de gând s-o scalzi? 

— Mi-am făcut de mult socotelile. Nu câștig nimic, abordând tăceri 
încăpăţânate. Până la urmă, tot aflați ce vă interesează. În fond, mă 
menajez. De ce să mă plictisiţi cu cinci interogatorii, când e de ajuns unul 
singur? Bănuiesc că nici dumneavoastră nu aveţi timp de pierdut. 

— Modul dezinteresat în care te gândești la mine, mă mişcă infinit. 
Ascult. 

Colonelul Ionaș surâse: "Școala Minervei..." 

— Sunt în combinaţie de două luni... 

Ochii tânărului cuprinseră toată încăperea, alunecară pe lângă pereţi şi se 
opriră în cele din urmă la presse-papier-ul din marmură cenușie de pe birou. 

Locotenentul, încordat, circumspect, îi urmărea fiecare reacție, nuanțele 
zâmbetului, mişcarea mâinilor mari, puternice, cu unghiile îngrijite. 
Suspecta premeditat sinceritatea lui Firu. Prea spontană... O pilulă oferită 
prompt, cu temerea abia camuflată că nu va fi înghițită îndeajuns de repede. 
Senzaţia se lupta cu alta, contradictorie: "Băiatul nu minte... Nu pare să 
mintă”. 

— Cum te-au racolat? 

— Eram pe tuşă — cunoaşteţi desigur termenul — de câteva săptămâni. 
Într-o seară m-am dus la cinema. O tâmpenie lăcrămoasă, Dreptul de a te 
naşte. 

— Chestie de optică... 

— Rula la Luceafărul. În spate stătea un moșneag sentimental pe care 
îmi venea să-l strâng de gât. Se smiorcăia tot timpul — n-avea batistă — și 
mânca niște dulciuri dintr-o pungă de celofan. Scârţâia şi se smiorcăia... 
Am plecat de la film foarte iritat. Îmi rămăseseră în buzunar exact şase lei și 
ceva mărunțiș. Scăzând doi lei pentru un pachet de Mărăşeşti şi chibrit, 
calculam ce aş putea face cu restul. Am intrat la lactobarul de lângă 
cinematograf, socotind că pot să mă regalez cu un iaurt şi două coruri. 
Băgând mâna în buzunar ca să plătesc, am găsit un plic. Înăuntru, cinci sute 
de lei şi câteva rânduri. Credeam că visez. Mi se propuneau trei mii pentru a 
lăsa un anumit material, într-o anumită zi, la o anumită adresă. Acordul de 


principiu urma să-l exprim pierzând a doua zi o jumătate de oră între 12 şi 
12,30 în Cafe-barul de la parterul magazinului Eva. 

— Ai păstrat cumva biletul? 

— Era elementar să-l distrug, râse Firu. Ştiu ce vă interesează. Scrisul. 
De mână, cu pix. O caligrafie cât se poate de oarecare. 

— În fine, am impresia că te-ai hotărât destul de repede... 

— Ce-i drept, nu pot afirma că noaptea am petrecut-o torturat de 
întrebări. După, hai să zic "întâlnirea" de la Eva am găsit un alt plic cu 
indicaţii concrete, un şperaclu și un mâner de valiză. Trebuia să mă strecor 
în apartamentul inginerului Georgescu, să detectez un geamantan galben și 
să-i înlocuiesc mânerul cu cel primit. 

— O clipă! îl întrerupse locotenentul. Pomeneai despre un bătrân aşezat 
în spatele dumitale la cinematograf. Faci vreo corelaţie? 

Tânărul ridică din umeri. 

— M-am întrebat mereu, cine-mi strecurase banii în buzunar. Pot 
garanta un singur lucru. Treaba s-a întâmplat în mod cert, la cinema. Moşul 
din spate nu putea s-o facă. Oricât de neatent, aş fi simţit că cineva se 
apleacă peste mine. 

— Ce te-a determinat totuşi să-mi vorbeşti despre el? 

— Știu eu? Probabil faptul că mă enervase îngrozitor. 

— Ai reţinut figurile celor din jur? 

— Vag. În stânga mea stătea un tip cu basc... 

— Ce culoare? întrebă locotenentul. 

Cele șapte băşti ale pictorului Zamfirescu îi jucau în faţa ochilor. 

— Cred că bej... 

— Era cumva duminică? 

— Da, făcu surprins Firu, neînţelegând unde vrea s-ajungă. 

— Bun. Continuă... 

— În dreapta, stătea un familist cu nevastă şi copii. Bănuiesc că operaţia 
s-a efectuat totuși la ieşire. A doua zi, conform indicaţiilor, m-am dus în 
vizită la Georgescu. Un tip al naibii de meticulos... și începu să râdă. A fost 
foarte simplu. Mânerul era fixat în două capse. În mai puţin de douăzeci de 
minute, isprăvisem. Joacă de copil. 

— Şi faptul în sine cum l-ai tratat? Tot ca o joacă de copil? interveni 
colonelul. 

— Ei aşa-i, la urma urmelor, furam un mâner de geamantan. Și nici 
măcar atât. Îl înlocuiam... 


— Ştii ce cred eu, Dobrescule? Era probabil un băiat foarte candid acum 
două luni, închipuindu-și că cineva plăteşte trei mii de lei pentru o simplă 
farsă. Căci ce altceva putea fi... 

— Aveţi de gând să-mi faceți morală? se încruntă Firu. Îmi trebuiau 
bani! Sau motivul nu vi se pare suficient? 

— Cum să nu! Mama bolnavă în spital, cinci frați mai mici acasă... Ce- 
a fost cu scrisorile de la mănăstirea Domniței? 

— V-aţi prins, deci? Îmi închipuiam... Acum patru zile, am primit un 
text, o aiureală bisericească pe care trebuia s-o multiplic de şapte ori, să mă 
deplasez la mănăstirea Domniței și să depun copiile — evident cu toată 
prudența — în odăile arhondaricului. Plicul era expediat din Paris. 
Bineînţeles, conform instrucţiunilor, l-am distrus, deşi nu conţinea nici o 
adresă. 

— Să zicem. Deci te-ai dus la mănăstire și ai luat legătura cu... 

Omul dădu hotărât din cap. 

— Aia e, că n-am luat! Aicea-s mari gagiii! M-aţi priponit, dar nu pot să 
vând pe nimeni. Habar n-am pentru cine lucrez. N-am primit nici măcar un 
telefon. 

— Continuă. 

— După ce-am lăsat acatistele, am tras la hotelul Unirea din Râmnic, iar 
în zori respectând întocmai indicaţiile, m-am întors cu prima cursă. 

— Ora! 

— 5,30. 

— Poate mai devreme, sugeră locotenentul. 

— Exclus. De fapt, m-a văzut portarul când am ieșit. M-a întrebat dacă 
rețin camera în continuare. 

— Ai pătruns în mănăstire? 

— Nu. La cincizeci de paşi de ziduri, trebuia să detectez piatra funerară 
a nu mai ştiu cărui Vlădică. Aici, în dreptul literei Chirilice K, răscolind 
puţin pământul, am găsit un tub metalic ceva mai mic decât un cartuș. L-am 
băgat în buzunar și m-am cărat cu prima ocazie la Bucureşti. 

— De la mănăstire până în Capitală e oleacă de drum. Pesemne ai făcut 
cunoştinţă cu cel care te-a adus. 

— Da, omul era vorbăreț rău, numai în bancuri m-a ţinut. Îl cheamă 
Emil Candel, economist la I.P.C. Bucureşti. M-a rugat chiar să-l mai caut... 

— Acesta a fost singurul drum la mănăstire? 

— Absolut. 


— la mai gândeşte-te! 

Chipul Elenei Dimitriu, rigid, îi răsărise în minte. Nările supte, gura 
vânătă, fără sânge. Nu-l vedea pe Firu în stare de crimă — de fapt două 
crime — dar trebuia să țină seamă de fiecare amănunt. 

— Locuiesc în comun cu o familie de pensionari, declară tânărul. Îmi 
contabilizează prin gaura cheii fiecare gest. Chiar şi când intru în baie... Or 
să vă servească cu plăcere. 

— Ce ai făcut cu tubul? 

— Am reperat figura de la locuinţa inginerului Georgescu. Numai că de 
astă dată am băgat etu-ul în mâner înainte de a-l înlocui. 

— Ce-ai căutat la aeroport? 

— Trebuia să constat dacă individul n-are probleme cu vama... 

— Mda... Ai idee în ce te-ai băgat? 

Firu rânji: 

— Sunt suficient de intuitiv. Chestia e să n-o iei în tragic. Mor oameni 
de cancer, sau şi mai stupid, călcaţi de tramvai. Prin comparaţie, sunt un 
fericit. Nu credeţi? 

Dobrescu ceru din ochi avizul colonelului Ionaş, apoi apăsă pe buton, 
chemând ofiţerul de serviciu. 


Capitolul XI 
Omul cu sprâncene groase 


Zburau deasupra norilor. 

Minerva, cu nasul lung lipit de sticla concavă, avea sentimentul că 
avionul străpunge straturile distincte — vioriu, albastru, argint, cenușă — 
ale unei epiderme pufoase. Amabilitatea, în costum de stewardesă, oferea 
călătorilor ţigări şi surâsuri decupate din Paris-Match. 

Observându-i linia încremenită a maxilarelor, Minerva reflecta la 
dezideratele imperative ale obligaţiei profesionale... 

Alături, inginerul Georgescu trecea în revistă pasagerii, comunicându-i 
concluziile în şoaptă. 

— Tipul din dreapta. 

— Ce-i cu el? 

— Nu citeşte, se preface. E de cincisprezece minute la aceeași pagină. 

— Firesc, ţinând seama că studiază o gramatică ebraică. Nu credeţi? 

Stewardesa se apropie, trăgând fermoarul aceluiaşi zâmbet fermecător: 

— Coniac? Pepsi? Ciocolată? Ţigări? 

Minerva refuză clătinând capul cu un licăr malițios ascuns sub 
sprâncenele groase, îmbinate ca o perie de dinți. Își imagina femeia 
anunțând o nenorocire. Un surâs larg prin care se strecoară vorbe mieroase: 
"Stimaţi pasageri, în următoarele zece secunde, ne vom prăbuși. Călătorie 
plăcută!" 

Îşi înfipse genunchii colţuroși în spătarul fotoliului din faţă şi rotindu-și 
ochii lucioși se întoarse spre Georgescu. 

— Domnule inginer, propun să stabilim amănuntele. În curând ajungem 
la Paris și ţin să vă avertizez că vom avea de-a face cu indivizi mai mult 
decât versați. În consecinţă, o privire, un gest, sunt suficiente pentru a ne 
trăda jocul. Avizat, infractorul se va retrage ştergându-și urmele. Nu vă 
pretind demonstraţii de sânge rece. Consideraţi drept axiomă ideea că viaţa 
dumneavoastră e în afară de orice pericol. Reprezentați un intermediar ideal 
pe care nimeni nu are interes să-l suprime. Vă cer un singur lucru: să fiţi 
dumneavoastră înșivă, cel dintotdeauna. Înţelegeţi? 

— Desigur, surâse Georgescu. În general, vă exprimați destul de 
limpede. 


— Bun. Atunci să recapitulăm. Din clipa aterizării, nu ne mai 
cunoaștem. Veţi coborî printre primii şi veţi cere hamalului să cheme un 
taxi. Înainte de a închide portiera, indicaţi şoferului adresa. Hotel Paradis, 
nu? 

— Exact. 

— E foarte posibil ca "legătura" să fie prin apropiere. Eu am să vă 
urmez cu altă maşină. Bănuiesc că hotelul are un bar... 

— Dar. Un bar mic, lipit de scară. 

— Perfect. Închiriaţi o cameră, şi, în timp ce vă întocmiţi formele, 
comandaţi ceva. Întârziind în hol, veţi înlesni "legăturii" posibilitatea de a 
ne ajunge din urmă. 

— Clar! 

— Urcaţi sus, faceţi un duş, schimbaţi-vă hainele, apoi coborâţi. 

— După cât timp? 

— Îndată ce vă isprăviţi toaleta. Anunţaţi chiar c-o să lipsiţi circa două 
ore. Dacă vă caută cineva, să revină. leșiţi apoi și așteptați-mă în colțul 
străzii. Cam asta ar fi totul. Încă o dată, vă rog să nu luaţi nici o iniţiativă. 
Lăsaţi lucrurile să se desfășoare de la sine. 


* 


Aereoportul Le Bourget îi întâmpină cu forfota sa obișnuită. În sala de 
aşteptare, Minerva privi jur împrejur cu o curiozitate lacomă așa cum de 
fapt procedează orice nou sosit la Paris. Încercă să-şi dea seama, acum, 
după primul contact cu Parisul, în ce măsură impresiile corespundeau cu 
cele de acasă, spicuite din filme, lecturi ori atmosfera șansonetelor lui Yves 
Montand. Se trezi fredonând în gând și mai puţin fals ca de obicei "Sous les 
ponts de Paris"... 

Trecu în revistă chioșcurile care ofereau produse specifice începutului 
ori sfârşitului de voiaj. Cărţi poştale menite să înverzească chipurile 
amicilor de-acasă, ca şi cum dacă expediezi o ilustrată cu Moulin Rouge 
înseamnă că ai şi petrecut acolo, reviste cu vedete superbe, sofisticat 
machiate, pe prima pagină, păpuşi franțuzești — suveniruri în costum de 
epocă închise în cutii de plexiglas — brichete nemţeşti, ciocolată Suchard, 
brelocuri cu tumul Eiffel, stilouri, ţigări americane, mii de fleacuri tentante, 
strălucitoare, inutile, desăvârşit ambalate. 


Reuşi să treacă și de vamă. Avu chiar plăcuta surpriză să constate că 
funcţionarii acordă oarecare bunăvoință posesorilor de pașapoarte 
românești. 

O luă pe urmele lui Georgescu, când o femeie voinică, foarte agitată, 
îmbrăcată în negru cu o broșă uriașă de doliu — onix și aur — prinsă la gât, 
o opri gâfâind: 

— Hello, mister Hardwill! Apoi într-o pariziană zbuciumată, greu de 
urmărit: Scuză-mă că am întârziat, în ultimul moment a trebuit... 

Minerva, cu ochii după inginer, își strâmbă perplexă nasul: 

— Pardon?! 

— Oh, femeia grasă păru să-și piardă puţin cumpătul: Nu sunteţi mister 
Hardwill, noul grădinar al familiei de Vries? Pastorul Dexter mi-a scris... 

"Ce tâmpenie", bombăni Minerva trecând prin ușile groase. Îşi surprinse 
silueta lungă, ţeapănă într-un costum de voiaj, pantaloni și jachetă cu 
carouri albe şi negre. 

"Hm, trebuie să-mi schimb genul..." 


x 


Trei taxiuri, printre care şi cel al inginerului, se desprinseră de lângă 
trotuar. Cum Georgescu se afla în ultima mașină, Minerva rămase puţin 
deconcertată. Curând, un Renault — Dauphine, cu un bărbat între două 
vârste la volan, demară luând urma taxiurilor. În apropierea celebrei Jardin 
Du Lexembourg, primele două taxiuri cotiră pe strada Vaugirard. 

Minerva zâmbi. Micuţul Dauphine, fără nici un fel de precauţiuni 
speciale, respecta traseul mașinii inginerului. 

În sfârşit, ajunseră la hotel. Necunoscutul parcă maşina în apropiere, îşi 
aprinse o ţigară și intră. Georgescu, rezemat de bar, sorbea dintr-un pahar cu 
vin roşu. Omul de la aeroport dădu un telefon. În cele din urmă, inginerul se 
hotărî să urce. 

Necunoscutul îl opri întrebând politicos: 

— Locuiţi cumva la camera 114? 

— 321. 

— Scuzaţi-mă. 

Minerva respiră ușurată. Legătura era făcută. 


Hotelul Paradis părea să nu-și dezică numele. Holul enorm, decorat cu 
elemente moderne — plante din aramă înconjurate de fotolii "bol de 
coniac", bazin de cristal cu peștișori aurii, lumini dulci bine camuflate — 
etala în prim-plan o scoică uriaşă pe marginea căreia se putea citi; 
Reception, Bureau de Change, Informations. 

Domnea o atmosferă de mare hotel distins. Vorbele se schimbau în 
şoaptă, funcţionarii bine dresați, cu mișcări precise, sobre, nu păşeau, 
alunecau; se râdea estompat, declanşarea unei brichete la un capăt al holului 
putând fi înregistrată la celălalt. Directorul dovedise o remarcabilă grijă și 
în alegerea personalului: funcționare superbe, cu surâsuri lungi, 
ademenitoare, și picioare de aceleași dimensiuni, lift-boys ferchezuiți, 
mulatri scunzi care-și arătau dinţii sclipitori la fiecare trei secunde, 
îmbrăcaţi evident în roșu și aur, femme de chambre, midinete nostime, și 
foarte sulemenite, cu nelipsitul şorțuleţ de dantelă. 

La microbar, câţiva indivizi sorbeau plictisiți din sondele cu Johnnie 
Walker and soda, Porto sau Martini, pe fondul unei interminabile bucăţi de 
jazz ce se revărsa dintr-un ungher. 

Omul de la aeroport își aprinse a treia ţigară când inginerul Georgescu 
coborî. Conform indicaţiilor Minervei, inginerul înmână cheia fetei de la 
recepţie şi spuse destul de tare, poate puţin prea tare: 

— Pentru oricine mă caută, revin la orele 23. 

— D'accord , m'sieur. 

Îşi controlă ţinuta în cubul de oglinzi "aruncat" într-un colţ şi ieşi 
fredonând încetişor: "Capri c'est fini..." 

Minerva, băieţoasă și excentrică fără să-şi dea seama continua să 
frunzărească ziarele de seară, oprindu-se mai ales la pagina anunţurilor 
matrimoniale, spre amuzamentul animatoarei cu priviri flămânde care, 
plictisită, o observa fără jenă. 

"De ce nu urcă? A trecut aproape o oră..." 

În sfârşit, omul de la aeroport se ridică, aruncă barmanului o bancnotă şi 
se îndreptă spre lift. 

Minerva îl lăsă să se îndepărteze apoi ieşi. Georgescu o aștepta la colțul 
străzii răsfoind o revistă ilustrată. Îi făcu semn şi inginerul se apropie. 

— Persoana a urcat spre camera dumneavoastră, aşa bănuiesc. 

— Ce trebuie să fac? 

— Întâi să vă convingeţi. După aceea ar fi interesant să ştim cum 
procedează. Zâmbi: Există o scară de serviciu şi una de incendiu. Vă aştept 


în hol. 

Refuzând serviciul mulatrului care-i deschisese uşa celuilalt ascensor, 
inginerul urcă scările. Ajuns la etajul III, înaintă cu precauţie. Zări silueta 
necunoscutului care, folosind cu pricepere un passe-partout, reuşise să 
deschidă ușa apartamentului. Se retrase pe scara de serviciu şi trecând 
printr-o uşă fereastră ajunse pe terasa din curtea interioară. Resturile de 
alimente, hârtii și cutii goale de conserve, mirosul acru, neplăcut, zidurile 
coşcovite contrastau flagrant cu aerul de prospeţime din hol. Călca atent, 
evitând orice zgomot. Urcă treptele scării de incendiu înfiptă în zid și ajunse 
sub fereastră. Ridicându-se pe vârfuri, privi printr-o crăpătură a jaluzelelor. 
Necunoscutul desfăcea mânerul valizei... 


— Ei? făcu Minerva. 

Inginerul clipi. Treaba părea să-l amuze. Avea aerul unui şcolar în 
vacanţă. 

— Operează mânerul. 

— E clar. Când sunteţi convocat la minister? 

— Mâine dimineaţă la opt. 

— Perfect! Vom proceda în felul următor: eu am să urmăresc individul, 
iar dumneavoastră îmi veţi asigura spatele. 

— Adică? 

— Vă veţi lua după noi. S-ar putea ca la rândul meu să fiu urmărită. Eu 
şi indirect omul de la aeroport. 

Traversă, adăpostindu-se în spatele unui chioșc de ziare. 

Privea mulțimea trecătorilor, un babilon de seminții: turiști americani cu 
pălării cât roata carului cărându-și patul în spinare, negrese tinere, grațioase 
ca nişte antilope, cu cârlionţii ascunși sub peruci linse, grupuri de japonezi, 
mai toţi cu ochelari, nemți nedespărţiți de aparatul foto, frantuzoaice grăbite 
afișând indiferenţă, dar cu ochi atenţi, de linx. 

Curând, omul de la aeroport părăsi hotelul și urcând la volan ieși în 
bulevardul Raspail. Minerva opri un taxi, recomandându-i inginerului, 
printr-un gest scurt, să facă acelaşi lucru. Necunoscutul traversă Sena şi 
magnifica Place de la Concorde, cea mai frumoasă piață din lume, după 
cum pretind francezii, ocoli La Madeleine, urcă încet spre bulevardul 
Clichy şi în sfârşit opri pe o străduţă îngustă. Îşi aprinse o ţigară, coborî şi, 
consultându-şi ceasornicul, porni agale spre Pigalle. 


Una din miile de frumoase ale nopții, într-un Ford-Mustang decapotabil, 
frână în apropiere. Un bec fixat la bord îi lumina bustul. 

"Să vadă creștinul pe ce dă banii" înţelese Minerva. 

Necunoscutul își plimbă ţigara de la un colț al buzelor la celălalt, 
măsurând-o cu competență. În cele din urmă, întrebă în silă: 

— Cât? 

Femeia deschise portiera lăsând să se vadă două bancnote de o sută 
expuse sub ciorap, sus, deasupra genunchiului. 

Omul de la aeroport strâmbă din nas. 

— Pe ce, mătușşico? 

— Salaud! 

ÎL înjurase calm. Invectiva era adresată mojiciei, căci acesteia trebuie să- 
i replici, aşa cum dacă cineva ţi-a dat împrumut o sumă de bani, eşti dator 
să i-o restitui. 

Frumoasa trânti portiera, demarând brusc. Omul de la aeroport zvârli 
mucul de țigară. 

Minerva, cu aspectul său de presbiteriană scăpată în escapadă nocturnă, 
îl urma îndeaproape. Cotiră și se trezi deodată într-o mare de lumini: Place 
Pigalle! 

Imagine de apocalips! O încrucișare fantastică de reclame cu litere de 
foc, mobile, multicolore. Milioane de becuri dând contur clădirilor, firme de 
toate dimensiunile anunțând o surprinzătoare suită de localuri cu același 
profil, eternul striptease sugerat prin aprinderi și stingeri succesive de 
lumini, un furnicar de oameni — fluturi de noapte atrași de puterea 
electricităţii. Minerva avea să observe în curând că francezii "de condiţie" 
evită compromițătoarea Place Pigalle, locul de întâlnire al turiştilor dornici 
de senzații ieftine. 

Omul de la aeroport arunca priviri dispreţuitoare portarilor, care pur și 
simplu te trăgeau de mânecă: 

— Poftiţi m'sieur! Veţi petrece o seară de neuitat. M'sieur! M'sieur... 

Intră într-un cabaret a cărui reclamă promitea un program "unic": 
numere de prestidigitaţie, yoga, cântăreaţă de culoare și evident, striptease. 

Minerva aşteptă câteva clipe în faţa vitrinei unui magazin lipit de 
local... Îl văzu pe Georgescu despicând fără efort mulţimea. Umerii largi 
atrăgeau privirile şi două fete îl măsurară cu un chicotit. 

— Aţi observat ceva? 

— Nimic deosebit, răspunse inginerul. Nostim pe aici, nu? 


— Individul a intrat în cabaret. Mă duc după el. Rămâneţi prin preajmă. 
Vizavi e o bancă. Ezită: Poate că vă cer prea mult. În fond... 

— Nici unul din noi n-a venit aici ca să se distreze, remarcă Georgescu 
coborându-și privirea. Și apoi, orice mi-aţi cere dumneavoastră, nu e prea 
mult. 

Glasul îi tremura ușor. 

Minerva încruntă sprâncenele. Își luă inima în dinţi şi pătrunse în 
cabaret. Avea să-şi dea foarte curând seama că mentalitatea francezului nu 
interzice unei femei să intre singură într-un local, că faptul în sine n-are 
nimic surprinzător, că în măsura în care ai o comportare rezervată nu rişti cu 
nimic mai mult să fii acostată decât într-o cofetărie din București. 

Comandă un Campari — băutură pe care o ştia de acasă și i se părea cât 
de cât mai indicată pentru o doamnă, regretând că nu-i poate oferi 
locotenentului Dobrescu o mostră de "emancipare". 

Localul, o încăpere romboidală cu pereţii drapaţi în catifea de culoarea 
vişinei și separeuri strâmte, era aproape gol. Necunoscutul salută un grup de 
tineri cu figuri deocheate care nu prevesteau nimic bun, apoi se apropie de 
un gigolo subţire şi excesiv de pomădat. Îi strânse mâna fără convingere, 
întrebând: 

— M-a căutat cineva? 

— Doamna în negru..., făcu celălalt amuzându-se. Cine naiba să te 
caute? Chiorul e la pârnaie, Jacques călătoreşte spre alte împărăţii și în afară 
de mine, alți prieteni nu ai. 

— Crezi? întrebă insinuant necunoscutul îndreptându-se spre bar. Un 
scotch, Pedro! 

Barmanul, mexican după ten, mustăcioară și priviri, se informă 
dezvelindu-și dantura, într-un surâs care-i decupa obrazul de la o ureche la 
cealaltă. 

— Dublu, señor Robert? 

— Ca de obicei. 

"E de-al casei" decise Minerva. 

Individul îşi aprinse o ţigară şi luând paharul sorbi încetișor. Gigolo-ul 
se apropie potrivindu-și dantela de la mânecile cămășii. 

— Altminteri? 

— Am o întâlnire şi-mi fac idei că văzându-mă cu tine tipul se va grăbi 
să dispară... Bei ceva? 

— Nu. Astă-seară, nu. 


— Pesemne ai intrat în anul morții. 

— Care din noi? 

Uşa se deschise şi intră o femeie în vârstă, decorată excesiv. Brăţări 
masive de aur, cercei, şiraguri de perle autentice, în vecinătatea stridentă a 
unui colier de diamante, kilograme de pudră și fard care luptau zadarnic cu 
pecetea anilor. Reprezenta atât de desăvârșit un anumit tip, era atât de 
clasică, atât de standard, încât Minerva se îndoi o clipă de autenticitatea ei. 

Gigolo-ul o întâmpină cu braţele întinse: 

— Ma petite... 

Minerva urmări amuzată eforturile lui de a părea îndrăgostit în dispută 
cu luciditatea femeii care plătea, apoi îşi concentră din nou atenţia asupra 
necunoscutului. Acesta comandase al doilea scotch, dând oarecari semne de 
nerăbdare. Îşi privea tot mai des ceasul şi ușa de la intrare. 

Barmanul îi întinse paharul șoptindu-i: 

— Dacă señor Robert îmi permite, am să-i dau un sfat. 

— După miezul nopţii. 

— Să nu fie prea târziu, señor. Băieţii din Quai des Orf&vres au o vorbă: 
"Lichidează-ţi afacerile până la ora 12 dacă vrei să rămână cât mai puţine 
urme..." 

Necunoscutul îl privi cu luare aminte: 

— Cât? 

— Să zicem cinci sute. 

— La revedere! 

— Trei? 

Omul puse banii pe tejghea șoptind: 

— Cântă! 

Minerva ciuli urechile. Începea să se deprindă cu fantasticul 
împrejurărilor în care evolua. Îi venea să râdă. Nu trecuseră nici douăzeci şi 
patru de ore de când îl muștruluia încă pe Dobrescu... 

— Mi-e teamă, señor Robert, începu barmanul, că gigolo-ul nu-i cel mai 
bun prieten al dumneavoastră. 

— N-am nici un fel de prieteni. Nici buni, nici răi. Altceva? 

— Pierre a evadat. 

— Ce?! 

Părea foarte speriat. Privi spre ușă, cerceta atent figurile celor din local, 
apoi se întoarse din nou către barman: 

— Ce-ai spus?! 


— A fost pe-aici, acum un ceas, un ceas și ceva. 

— Minţi, Pedro! 

— În primul rând nu-mi permit, în al doilea rând n-aş îndrăzni, señor. Pe 
papagali ştiu ce-i așteaptă. Gigolo-ul l-a tras deoparte şi i-a promis că îndată 
ce află ceva despre dumneavoastră îi va da de veste. Evident, am auzit fără 
să vreau... 

Robert își frecă bărbia în palmă, medită câteva clipe apoi spuse: 

— Ascultă, Pedro, eu o să mă cam topesc. 

— Veţi proceda foarte înţelept, señor. 

— Trebuia să mă întâlnesc aici cu un tip. Un tip... bine. 

— Dacă señor îmi îngăduie, aș face o remarcă. Toţi tipii care vin la 
Bufnița de aur sunt bine. E un local distins. Din păcate, poliţia este de altă 
părere. Domnii aceștia n-au dat niciodată dovadă de prea mult gust! Hein?! 

— Lasă prostiile şi ascultă! Ai să-l recunoşti ușor. Are sprâncene teribil 
de groase. Îi spui să vină mâine dimineaţă la Conciergerie. Să se amestece 
printre vizitatori. Fratele meu îi va înmâna "cadoul". Chiar așa spui 
"cadoul". Crezi că ai să ţii minte? 

Mexicanul ridică din umeri. 

— Nu sunt convins, señor... În ultima vreme am foarte multe pe cap. 

Omul de la aeroport mai scoase două bancnote. 

— Zici că gigolo-ul i-a promis să mă dea pe făraş? 

— Întocmai. 

— Cum? 

Barmanul indică una din vitrine. Robert întoarse capul. Bufnița cu 
becuri în loc de ochi era stinsă. În pragul ușii apărură doi bărbaţi. Omul de 
la aeroport sări peste tejghea mistuindu-se în spatele unei draperii... Câteva 
focuri de revolver sparseră trei sticle aflate pe raft. 

Noii veniţi, cărora spre nedumerirea barmanului li se alătură și 
"englezoaica" excentrică în negru — dar nu era convins că nu este vorba de 
un englez — porniră în fugă pe urmele lui Robert. Draperia masca un 
culoar îngust care făcea legătura între local şi sala de jocuri. O uşă era 
deschisă. În stradă, zăriră omul de la aeroport cotind spre un scuar. 

Robert parcurse în fugă câteva străzi înguste și intră în cimitirul 
Montmartre. 

"Al dracului ghinion! făcu Minerva. O răfuială între bandiți îmi lipsea 
acum! Dacă-l lichidează, am feştelit-o”. 


Din câteva salturi omul de la aeroport se făcuse nevăzut în cimitir, 
printre copacii și edificiile ridicate pentru eternitate. Ceilalți doi urmaţi de 
Minerva mai rătăciră prin alei înjurând în gura mare. 

Robert dispăruse. 


Se întoarse la Bufnița de aur. Deși era trecut de miezul nopţii, forfota se 
întețise. Minerva încercă o senzaţie stranie în fața unui drugstore — 
magazin universal — deschis la ora aceea, unde puteai să-ți cumperi în 
plină noapte pantofi, bijuterii sau un serviciu de ceai, dacă lipsa lui îţi 
alungase cumva somnul. O amuză deverul dughenelor cu clătite şi hot dog, 
cârnaţi fierbinţi, iuți și piperaţi, era surprinsă de minele odihnite ale 
hoinarilor şi negustorilor. 

"Un oraş care nu doarme niciodată”. 

Respirând adânc, își dădu drumul să cadă pe bancă alături de Georgescu. 

Inginerul aruncă ţigara. 

— N-aţi prea avut noroc. 

Minerva zâmbi obosită: 

— Așa e. Omul a dispărut. 

— Nu trebuie să vă necăjiţi. Vor continua să mă fileze tocmai pentru că 
n-au găsit nimic în mânerul valizei. Asta ne mai dă o şansă. 

— Sper. Deocamdată vom inversa rolurile. O să aştept afară, iar 
dumneavoastră veţi intra în local. Eu aș atrage atenţia. M-ar putea 
recunoaște. Așezaţi-vă lângă bar. Mă interesează un bărbat cu sprâncene 
foarte groase. Barmanul îi va comunica ceva din partea lui Robert, omul de 
la aeroport. Încercaţi să nu-l scăpaţi din ochi. 

— Destul de simplu, făcu inginerul. 

— Îmi place că sunteţi optimist. O rugăminte: Nu vă aventuraţi. Dacă 
izbutim să punem mâna pe o adresă e suficient. Nu întreprindeţi nimic pe 
cont propriu. E clar? 

Georgescu dădu scurt din cap şi intră în cabaret. 


Trecuseră aproape două ore. Se făcuse frig. Un vânt rece, matinal mătura 
trotuarele împingând de-a lungul rigolelor ghemotoace de hârtie, sticle din 


plastic, jurnale citite și abandonate, coji de fructe, cantităţi uriaşe de gunoi 
fără de care nu-ţi puteai imagina Place Pigalle. 

Minerva, zgribulită, mânca o portocală. Încerca să-și imagineze ce se 
întâmpla în local. "Să nu fi apărut tipul cu sprâncene groase?! Reflectă un 
timp apoi se îndreptă spre cabaret. Rămase ascunsă în spatele draperiei de 
pluş roșu, observând interiorul. 

Inginerul Georgescu dispăruse. 


La cinci şi jumătate, Minerva se trezi. Primul gând fu să-i telefoneze ca 
de obicei lui Dobrescu, așa ca să ştie în general că există, apoi se trezi de-a 
binelea. Comandă micul dejun — comuri, ouă moi, unt și cafea neagră — 
făcu un duş, se gândi că în împrejurări similare orice detectiv care se 
respectă ar fi aprins o pipă bună, dar ei îi plăcea să facă excepţie și ţinea 
foarte mult să pună în dificultate o "anumită persoană" care-și intoxica 
anchetatorii cu tutun, obligându-i să-și aprindă câte o ţigară la fiecare 
pagină. Înlocuiește facil lipsa de mijloace în descrierea reacţiilor... 

Începu să măsoare odaia în lung şi-n lat, trecând în revistă evenimentele 
din seara sosirii: substituirea mânerului, cabaretul, apariția evadatului 
nerăbdător să-şi lichideze conturile, volatilizarea lui Robert, omul de la 
aeroport şi, cel mai îngrijorător, dispariţia inginerului Georgescu. 

"Sper să nu i se fi întâmplat nimic..." 

Aşadar, legătura era ruptă. Blestemă ghinionul, căutând febril o soluţie. 
Fără îndoială, Pedro, barmanul de la Bufnița de aur, ştie câte ceva. Ştie şi 
gigolo-ul înalt și uscăţiv. Desigur nu prea multe. Înseşi principiile care stau 
la baza organizării unei bande impun ca fiecare membru să cunoască exact 
atât cât o impune raza lui de acţiune. Astfel, căderea unuia nu atrage în mod 
obligatoriu surparea întregului edificiu. 

Câteva bătăi uşoare în ușă îi întrerupseră meditaţia. Camerista aduse 
micul dejun interesându-se cu zâmbet larg: 

— Domnul mai doreşte ceva? 

— O informaţie, replică acordându-și vocea groasă, de duminică. 

— Numai atât? 

Minerva o măsură pe îndelete. Ochi frumoși, minunat machiaţi, 
picioarele suple, păr coafat, ceea ce pe străzile Parisului, după cum 
constatase cu surpriză, constituia o raritate. 


— Deocamdată numai o informaţie. Spune-mi te rog, nu te doare capul 
surâzând tot timpul? 

Femeia clipi repede şi se retrase stânjenită: 

— Scuzaţi-mă, m'sieur... 

Minerva ridică din umeri. "Hotărât, franțujii ăştia sunt absurzi. Să 
confunzi distincția unei femei cu masculinitatea, e prea mult..." 

Dejună pe îndelete, reluându-și raționamentele. 

"Hm, cel puţin pentru moment, pista Bufnița de aur trebuie abandonată”. 
Rămânea întâlnirea aranjată de Robert în faţa Conciergeriei. Un individ cu 
sprâncene groase urma să se amestece printre vizitatori şi să primească 
"cadoul". 

Minerva își zise nemulțumită că va trebui să caute acul în carul cu fân. 
Cine e, şi cum arată fratele lui Robert? 

Îşi mângâie bretonul în faţa oglinzii, puse o pereche de ochelari de soare 
uriași, şi porni cu paşi hotărâți spre ușă. 

Scoase o exclamaţie de groază şi sări repede pe masă. Un şoricel mic, 
cât o alună traversa tacticos încăperea... 

Cu ghidul în mână, ciocnindu-se de parizienii matinali, revărsați cu 
miile din staţiile de metro, ori străini gură-cască hoinărind pe bulevarde, 
Minerva încerca să se orienteze. Se încăpăţâna să nu apeleze la serviciile 
agenţilor de circulaţie, încercând o satisfacţie savuroasă ori de câte ori 
izbutea să ajungă doar graţie hărţii la destinaţia propusă. 

Cu această stare de spirit pătrunse în curtea Palatului de Justiţie. Câţiva 
polițiști în negru o priviră indiferent, apoi continuară să discute, atrăgându- 
şi atenția reciproc, ori de câte ori trecea prin faţa gardului din sulițe înalte 
câte un exemplar feminin remarcabil. 

Îşi aminti că la Vatican, garda elveţiană în uniforme pompoase făcea cu 
ochiul vizitatoarelor. 

"Hm! Ce-o fi în capul ăstora?!" 

Apoi, Minerva rămase literalmente cu gura căscată. 

La Sainte Chapele. Bijuterie de artă gotică! Un concert fantastic de 
lumini, o simfonie a soarelui prins în cușcă de sticlă, o claviatură uriaşă de 
vitralii alternând nuanțe, tonalități de roșu și albastru, de negru și aur 
copleşeau ochiul neavertizat. Minerva îşi simţi mâinile reci, și pentru o 
clipă, o singură clipă, uită de tot... 

Zgomote de pași însoţite de exclamaţii o făcură să întoarcă capul. Un 
grup de străini, nemți judecând după ora matinală și dotarea tehnică 


(ghiduri verzi Michelin, aparate fotografice, de filmat etc.) călcau pe urmele 
unui tânăr. Acesta dădea explicaţii cu glas mecanizat, monoton. Înalt, cu 
faţa suptă, de o paloare bolnăvicioasă, ghidul părea că se grăbeşte, 
întrerupând obișnuitele comentarii: 

— Schön, sehr schön... 

— Es ist wunderbar!... 

Minerva căută zadarnic pe omul cu sprâncenele groase. Toți erau blonzi, 
încântați de ei înșiși, de aparatele lor, de ghid și în general de ceea ce 
vedeau, îşi aruncau glume groase pocnindu-se zdravăn pe spate. 

Părăsiră capela și Minerva îi urmă... 

— La Conciergerie, anunţă ghidul, închisoarea din timpul revoluţiei, în 
care a stat Maria Antoaneta înainte de a urca pe eșafod. Dincolo de cele trei 
turnuri se află galeria prizonierilor şi curtea femeilor... 

Îşi plimbă privirea peste capetele celor din jur. 

"Caută pe cineva!" îşi zise Minerva. 

— Curtea femeilor, reluă tânărul insistând în explicaţii suplimentare, 
teatrul masacrului din 1792, care... 

Se întrerupse la mijlocul frazei, privind ţintă undeva în spate. 

Minerva întoarse capul "admirând" zidurile vechi. Îşi reprimă o tresărire. 
Omul cu sprâncene groase era alături. Un bărbat între două vârste, 
impecabil îmbrăcat, cu siguranţă agresivă în ţinută. 

La câţiva metri în spate, Georgescu își semnală prezenţa. "Dumnezeule! 
S-a ţinut după el toată noaptea!" 

Inginerul, cu o mimică răvășită, indică ceasul şi se depărtă în grabă. La 
ora 8 avea audienţă la minister. 

Ghidul sugeră grupului vizitarea muzeului și se apropie de nou venit: 

— Domnul Laurent? 

— Posibil. Tu? 

— Vreţi să spuneţi, dumneata. Daniel Sage. 

— Fratele lui Robert? 

— Din nefericire. 

— Păstrează aprecierile pentru tine şi scoate mâna din buzunar... Nu-mi 
plac tipii cu mâna în buzunar. Aştept. 

Daniel îi întinse un plic. Omul cu sprâncene groase îl privi circumspect: 

— Asta-i tot? 

Desfăcu scrisoarea, citi şi se îndepărtă fără să aștepte răspunsul celuilalt. 

— Ar mai fi ceva, făcu ghidul. 


Domnul Laurent se întoarse. 

— Aţi uitat să-mi spuneţi mulţumesc sau cel puţin la revedere. 

— Eşti obraznic! 

Traversă Pont Neuf şi urcă într-un Mercedes albastru, parcat în 
apropiere. Minerva opri un taxi. 

— Cincizeci de franci pourboire dacă nu scapi maşina din faţă. 

— Am înţeles, madame. 

"În sfârşit, oftă Minerva, iată un om cu bun-simţ..." 

Şoferul nu părea deloc surprins. Apatic, mesteca chewing-gum. 
Urmărirea începu pe malul drept — cartierul aristocratic al Parisului. În 
Place de la Bourse, domnul Laurent opri lângă un telefon public. Formă un 
număr, spuse câteva cuvinte și, revenit la volan, își continuă drumul. 
Mercedesul vira scurt dând preferinţă străzilor înguste şi întortocheate. La 
Gara de nord, un individ masiv se desprinse din furnicarul trotuarului 
semnalându-și prezenţa printr-o fluturare a mâinii. Era îmbrăcat ca italienii, 
cu haine foarte pensate și o cămașă violent colorată. 

Laurent încetini, deschizând portiera. Noul venit urcă din mers. 

Şoferul îi aruncă Minervei o privire pătrunzătoare și comentă pe un ton 
fără nuanţe: 

— Dacă doamna și-a propus să-şi mai vadă vreodată locurile de baştină, 
ar fi bine să-mi asculte sfatul. 

— Cât? întrebă plictisită Minerva încercând să-l imite pe omul de la 
aeroport. 

Spre surprinderea sa, şoferul clătină din cap. 

— Intră în preţul cursei. 

— Să auzim. 

— Pariez că nu ştiţi cine a urcat în Mercedes. 

Minerva îl privi de astă dată mai atent. Un chip brăzdat, foarte 
franțuzesc, cu un licăr maliţios în ochi. 

— Ce te face să crezi? 

Celălalt surâse. 

— De douăzeci de ani lucrez pe taxiuri... Am plimbat ceva lume... 
Indivizi cinstiţi, sau care vor să pară, de toate naționalităţile şi profesiile. 
Dumneavoastră de pildă... 

— Ei, ce-i cu mine? 

— La prima vedere, s-ar părea că sunteţi o străină excentrică în vacanţă 
la Paris. Judecând după sezonul pe care l-aţi ales, nu prea înstărită. 


— Dar știi că ai fantezie?... 

Şoferul continuă imperturbabil: 

— Cursa în care v-aţi angajat însă poate duce la mai multe concluzii. 

— De pildă? 

— Urmărire iscată din gelozie... 

— O! Îşi aduse aminte brusc că e la Paris și completă: La, la! 

— Răfuială între bandiți... 

— Începi să te apropii. 

— Une flic în incognito. Personal, aş înclina să cred că sunteţi detectiv 
străin. Particular, sau angajatul unei societăți de asigurare. 

Minerva se lăsă pe spate, camuflându-și surpriza. 

— De ce detectiv şi de ce neapărat străin? 

— Prea vorbiţi limba lui Balzac ca să fiţi de prin părţile locului. 

— Detest argoul. 

Şoferul dădu din mâini semnificativ: "À d'autres..." 

— Ați căutat în permanență indicatoarele cu numele străzilor pe unde 
am trecut, ceea ce pe bandiți nu-i interesează, iar sticleții locali nu au 
nevoie. Felul în care mi-ați indicat urmărirea, vorbeşte de la sine cu ce vă 
ocupați. În sfârşit, nici n-aţi clipit văzând cine a urcat la Gara de nord în 
Mercedes. 

— Era poate Al Capone? 

— Nu faceţi bine că râdeţi, madame! 

— Dar dumneata mă înspăimânţi! 

— Vă previn. 

— De ce? 

— Îngeraşul e un tip care nu ştie de glumă. 

— N-are simţul umorului, vrei să spui... 

— Dacă asta înseamnă opt sau nouă crime la activ, sunt de acord cu 
dumneavoastră. 

Minerva privi Mercedesul angajat în panta de la Sacré-Coeur. 

— Şi celălalt? 

— Pe celălalt nu-l cunosc. Tăcu un timp și apoi se întoarse întrebând 
aparent într-o doară: V-aţi hotărât? 

— Mergem mai departe. 

Şoferul ridică din umeri și apăsând pe accelerator scurtă distanţa. Cele 
două maşini se afundară într-un labirint de străduțe. "Parcă am fi pe 
Lipscani" îi trecu prin minte Minervei. Curând, Mercedesul coti brusc, 


intrând pe poarta unei vile elegante împrejmuită de un gard înalt asediat de 
iederă. 

Minerva achită cursa adăugând banii promiși. Şoferul clătină uşor din 
cap: 

— Nu, madame. N-am luat niciodată bacșiș de la clienţii decişi să se 
sinucidă. Aduce ghinion... Oui, vraiment de la guigne. 

— Pari un om de treabă, dumneata. Poate că nu mă sinucid. Poate o să 
mai stăm de vorbă. Unde te pot găsi? 

— Rue Duranti 5. Arondismentul 11, făcu șoferul nu prea convins de 
perspectivă. Întrebaţi de Paul Mercantier. Zâmbi: Good luck! 

Minerva ocoli gardul şi pătrunse în curte. Nu mai avea timp să se 
gândească la primejdie. Se furișă pe lângă chioşcul de vară şi garaj 
ajungând în spatele grădinii. 

Vila părea pustie. Nu se auzea nici un zgomot. Trecu în revistă ferestrele 
de la parter. Găsi una deschisă. Cu precauţii infinite escaladă pervazul şi 
sări în încăpere. 

Era o cameră goală, cu aer stătut. Pășind pe vârfuri, se apropie de ușă și 
pătrunse într-un coridor întunecos la capătul căruia se vedea o scară din 
lemn masiv. Urcă încet căutând locul unde treptele se îmbucau cu stâlpul de 
susținere. Îşi auzea bătăile inimii. "Căsoaiele astea vechi colcăie de 
şoareci". Traversă holul mic de la primul etaj şi ajunse pe un coridor identic 
cu cel de jos. 

Brusc, vocea omului cu sprâncene groase răzbătu clar printr-una din cele 
şase uși dispuse simetric de o parte și de alta: 

— Ai procedat foarte bine. Fratele tău e un imbecil. 

Minerva se apropie lipindu-și ochii de o crăpătură a lambriurilor. Se 
întreba ce explicaţie cât de cât verosimilă s-ar putea improviza asupra 
prezenţei ei în această casă. 

Domnul Laurent și Robert, omul de la aeroport, împărțeau sofaua 
comodă, cam uzată, din faţa unei măsuţe joase, încărcată cu băuturi. 
Rezemat de fereastră, Îngerașul sorbea dintr-un pahar cu un aer de 
satisfacție bovină. 

— Da, ai procedat foarte înțelept, repetă domnul Laurent, iar tipii 
înţelepţi trăiesc mult şi câștigă bine. 

Scoase un teanc de bancnote și-l aruncă pe un colț al mesei. La rândul 
său Robert făcu să apară dintr-un buzunar mânerul valizei de piele. 

Domnul Laurent luă un briceag și tăie cusătura. 


Minerva îşi reprimă cu greu surpriza. Degetele domnului Laurent 
scoaseră un etu mic de metal... Îl desfăcură extrăgând cu o pensetă 
microfilmul. 

"Ei cum dracu!!!? se întrebă stupefiată. 

Mânerul trebuia să fie gol! Îl înlocuise chiar la Bucureşti, iar valiza 
fusese supravegheată în permanenţă!... 

Făcu un pas înapoi călcând pe o cutie de chibrituri rătăcită în apropierea 
ușii. Se auzi un zgomot sec, aproape imperceptibil. 

Omul cu sprâncene groase ridică capul și îngeraşul se repezi. 

Minerva înţelese că nu mai are timp să se retragă. 


Capitolul XII 
Locotenentul Dobrescu nu mai înţelege nimic 


La şase și cinci dimineața Popescu ieși din casă mestecând. Se opri la 
chioșcul de ziare din colțul străzii și cu Sportul în mână se îndreptă spre 
stația de autobuz. Desfăcu gazeta şi timp de câteva minute citi foarte 
preocupat, continuând să muște din chiflă. Urcă în 31, înghesuind cu 
îndemnuri joviale pe ceilalți călători: 

— Hai, tăticule, că se răceşte faetonul... 

Cobort la Lucernei, traversă strada, trecu pe lângă nişte coșuri uriașe de 
flori păzite de ţigănci bătrâne și intră pe poarta unei întreprinderi. 

Surprins, Dobrescu privi lung firma roșie: Fabrica de medicamente nr. 2. 

"Asta-i culmea!" 

Cei de la Personal fuseseră categorici: N-aveau printre salariați nici un 
farmacist Nicolae Popescu. Şi totuşi omul era de-al casei. Felul în care 
intrase, saluturile familiare "să trăieşti, nea Mitică!", "ura, Nelule!", greţosul 
şi gâdilitorul "sărut mâinile domniţă!", semnalau obișnuitul, dezinvoltura 
prezenţei cotidiene în același loc, între aceiași oameni... 


* 


— Bonjour, monsieur le procureur! 

Pictorul Bombi Zamfirescu se oprise jovial în mijlocul străzii scoţându- 
şi cu un gest caraghios basca galbenă "de luni". Parcă ar fi apucat de ceafă 
un pui de pisică. 

— Remarcaţi, vă rog, că mi-am schimbat genul. Încerc cu tot dinadinsul 
să vă fiu agreabil. 

— De ce? întrebă de circumstanțţă Dobrescu. 

Pictorul, abandonând brusc tonul ușor, îl privi ţintă: 

— Parbleu — pe româneşte la naiba! Am ajuns la înţelepciune. 

— Te felicit. Personal, am toate motivele să mă bucur. Un aforism — 
inventă locotenentul — pretinde că primul pas spre adevărata înţelepciune 
este ... mărturisirea. 

— Vă compătimesc, plagie Zamfirescu. Dacă îmi permiteţi, desigur. 
Aşteptând confesiuni de la mine, rezultă implicit că n-aţi avansat prea mult 
în cercetările dumneavoastră. 


— Mi-aş asuma un risc prea mare, solicitându-ți ajutorul? 

Pictorul îl privi strâmb: 

— Hm, sunt derutat... Fac parte dintre oamenii incapabili să întoarcă 
spatele când vecinul li-e la ananghie. Dumneavoastră dispuneţi de un 
ascendent. Îmi sunteţi şi simpatic. Urlă în mijlocul drumului: How lot crow 
blamber you!! 

Câţiva trecători își întoarseră capul contrariaţi, apoi își continuară 
drumul comentând după un vechi obicei românesc: 

— Mare-i grădina lui Dumnezeu!... 

Netulburat, Zamfirescu reluă firesc: 

— Vă stau la dispoziţie. Cu cine începem ancheta? 

Dobrescu râse. Individul era incorigibil. Cel puţin în tenacitatea cu care 
îşi vehicula exotismul unei personalităţi false. 

— De ce râdeţi? Nu mi-aţi cerut ajutorul? 

— Mă gândeam la altceva: anumite amănunte, incidente petrecute la 
mănăstire care mie, să zicem, mi-au scăpat. 

Pictorul își împinse mult buzele în afară, de parcă ar fi vrut să scape de 
ele, își prinse palmele la spate și cu ochii în pământ tăcu un timp, dând a 
înțelege locotenentului că plin de bunăvoință reflectează. 

Dobrescu mergea alături, despărțind în silabe telegrama Minervei 
primită de dimineaţă: 

Vinovatul e întotdeauna cel mai nevinovat. 

Telegrama îl făcu să-i afurisească umorul sofisticat, renghiurile absurde, 
şaradele a la Anton Pann. Printr-o logică de rutină, la fel de bună ca oricare 
alta, presimțea că probabil și de astă dată rezolvarea este simplă, la 
îndemână, penibil de evidentă. Suficient parcă să-ţi dai doar la o parte părul 
din ochi ori să întinzi mâna după ceva... 

Făcu succint bilanţul: Firu nu ştia nimic, iar cuțitul şi andreaua, așa cum 
bănuise, nu păstrau nici un fel de amprente. 

Oftă: "Stăm bine”. 

Înfundându-şi mâinile în buzunarele blue-jeans-ilor, trase cu coada 
ochilor spre celălalt. Continua să afișeze poza unei meditații profunde. 

Mergeau pe Gramont (locotenentul se întrebă cum ajunseseră aici), o 
străduță veche cu ceva provincial în liniștea ei. Fostele case de zestre, 
scunde, multe într-o rână, primeau umbra groasă a castanilor prin perdele 
tepene moştenite de la mătuși bisericoase experte în vise și dulceaţă de 
vișine. 


— Evrika! urlă subit Zamfirescu. 

Fără să vrea locotenentul se opri locului, speriat. 

— Am găsit! 

Se lăsă într-un genunchi, scoase un ciot de cărbune din buzunar şi spre 
stupefacţia unor copii care jucau şotron trase niște linii pe trotuar. 

— Două drepte paralele cu a treia, sunt paralele între ele! 

"Iar matematici! se crispă Dobrescu. Ăşștia au un tic nervos!" 

Întrebă: 

— Şi ce-i cu asta? 

— E foarte simplu. Luaţi-i pe Radian, pe farmacist şi pe bătrânul Dabu. 
Izbește un anumit paralelism. Nu trebuie să fii prea deștept ca să-ți dai 
seama că pe arhitect îl preocupă doar picioarele domniei sale. De cum face 
ochi şi până evadează în neştiinţă prin intermediul amabil al barbituricelor. 
Psihic şi fizic este incapabil de acţiuni violente: crimă sau altceva. Popescu, 
pe alte date, îi este paralel. Un rumegător cu mustață! Și trecu la altceva 
considerând calificativul suficient pentru a-l scoate din cauză. Bătrânul e 
şmecher mare. Are niște ochi...Am să-i împrumut cândva. Mă gândesc de 
mult la o operă grandioasă, care să mă reprezinte: Cina lui Taras Bulba. În 
fine, spuneam că moșul e dat dracului. Dacă mi-ar fi dispărut ceva, un set 
de pensule ori un ac de cravată, m-aş fi gândit imediat la el. 

Dobrescu își mușcă imperceptibil buza de jos. Pictorul, confirmând o 
ipoteză mai veche a Minervei, se dovedea dacă nu un bun psiholog, cel 
puţin e un observator fin. 

— Dar crimă, reluă Zamfirescu, niciodată! Dabu e un găinar... 

— Bun, îl întrerupse locotenentul. Care e corelația? 

Pictorul dădu iar să se aplece și Dobrescu îl reţinu, apucându-l de braţ. 

— Nu e nevoie de schiţă... 

— Am plecat de la axioma unei nevinovăţii certe. 

— A dumitale? 

— A coanei Jeni. Nefericita cu bombardamentul... Ţâc-ţâc-ţâc... gâza! 
îi aminti văzând sprâncenele încruntate ale locotenentului. Demonstrând că 
datorită unor particularități de ordin anatomic ori spiritual cei trei nu pot fi 
autorii asasinatului, devin prin prisma inocenţei, paraleli cu coana Jeni. 

Se opri încântat: "Ce părere ai?!" 

— E o teorie interesantă, aviză locotenentul. Dar găsesc că nu te 
avantajează. 

— Tocmai de aceea! Observaţi meritul ştiinţific. Cran grow meet not! 


— Faptele sunt limpezi, domnule Zamfirescu: unul din cei cinci musafiri 
ai mănăstirii rămaşi în viaţă este asasinul. Conform superbei dumitale 
demonstrații, şterg patru de pe lista suspecţilor. 

— Şi am rămas eu! exclamă pictorul înveselit. Ca la prima noastră 
discuţie, vă amintiţi? 

— Tocmai. 

Și totuşi demonstrația părăsise coordonatele de atunci, sugerând date 
noi, semnificaţii noi... 

— Ei bine, declară emfatic Zamfirescu cu mâna pe piept, vă dau 
cuvântul meu de onoare că n-am omorât pe nimeni în viața mea! 

Locotenentul râse: 

— Dacă-mi dai cuvântul de onoare... Apropo! Ţi-a plăcut Dreptul de a 
te naşte? 

Omul făcu ochii mari: 

— Ce-i asta? 

— Un film. A rulat la Luceafărul. 

— Nu consum, făcu scurt Zamfirescu şi se răsuci prinzându-l de reverul 
hainei. 

Îşi apropie atât de mult obrazul, încât Dobrescu îi distinse firişoarele 
negre din iris. Sesiză atunci de ce ochii pictorului i se păruseră stranii, prea 
sticloși, anormal de imobili. Irisul albastru era nefiresc dilatat, lăţindu-se pe 
aproape întreg spaţiul alb. De aici, senzaţia de pietre nemișcate. 

— V-aţi gândit vreodată, domnule procuror, că cifrele îşi ascund uneori 
semnificațiile? 

Locotenentul se întrebă sufocat dacă nu cumva omul din faţa lui 
cunoştea trecutul relaţiilor cu Minerva. În orice caz, putea paria că afirmaţia 
ar fi uns-o la inimă. 

— Fii mai explicit. 

— Cinci poate însemna uneori şase, doi poate însemna unu... Gândiţi-vă 
la asta, evident, cu titlu de ipoteză. Începu să râdă: People scraw do not! 

— Am să mă gândesc. M-ar amuza să văd dacă... În fine... coincidem 
în raționamente. Unde te pot găsi în timpul zilei? 

— O ameninţare amabilă. Dar n-are importanţă. Îmi va face totdeauna 
plăcere să vă văd, indiferent de scopul vizitei. În eventualitatea că nu veți 
dispune emiterea unui mandat de arestare pe numele meu în următoarele 
două săptămâni, voi socoti un mare privilegiu, dacă aţi binevoi să-mi 


pozaţi. Crant strowe beech much tratter! Nu v-a spus nimeni că semănaţi cu 
Tânărul lui Botticelli? 

Locotenentul se întoarse brusc. Pe urmele lor pășea repede, cu pași 
mărunți, trăgând cu urechea, bătrânul Dabu... 


Capitolul XIII 
Fetiţa cu chibrituri 


— Cu cine am plăcerea? 

Minerva stătea pe scaun corect, cu coatele lipite, zâmbitoare și amabilă 
arborând aerul unei doamne din elită în vizită de binefacere. 

Robert şi Îngerașul o măsurau aiuriţi, nepricepând încă bine ce se 
petrece. 

— Te-am întrebat cine eşti, se auzi din nou vocea sigură a domnului 
Laurent. Numele, naționalitatea... Apoi măsurând-o din diverse unghiuri 
adăugă: Şi sexul! 

"Hm! Aștia-s nebuni!" 

— Fetiţa cu chibrituri, ciripi Minerva subțire. 

— Răspunsul tău nu-mi place, domnişoară. 

Minerva surâse modest: 

— Câte nu-mi plac mie... Şi totuşi te asigur că nu mă plâng. 

Laurent o privi concentrat: 

— Ce ai căutat ieri noapte în cimitirul Montmartre? 

— Calul lui d'Artagnan... 

Îngerașul făcu ochii mari: 

— Ce-a zis? 

Omul cu sprâncenele groase ridică mâna. Colosul își reprimă subit 
nedumerirea. 

— Prietenul nostru Robert pretinde că te-ai alăturat indivizilor care 
voiau să-l curețe. 

— De ce? 

— Posibil. 

— Vroiam să ştiu ce se întâmplă până la urmă. O, la, la! Era așa de 
captivant... 

Domnul Laurent izbi cu pumnul în masă: 

— Gata! 

— Gata, fu de acord şi Minerva. Se ridică: Ieşirea e la dreapta, dacă nu 
mă înșel? La revedere, mi-a făcut plăcere... 

Omul cu sprâncene groase se apropie. Vorbi apăsat, subliniind fiecare 
cuvânt: 


— Ascultă domnişoară, ascultă bine ce-ţi spun! Jocul ăsta nu e pentru 
mine. Vrei să mă scoţi din sărite cu orice chip, și nu văd scopul. De altfel, 
nici nu mă interesează. Ţi-ai vârât nasul în treburile mele. Chiar dacă aș 
vrea, şi fii sigură că nu e cazul, nu te pot cruța. 

— Cu alte cuvinte nu mai am nici o şansă. 

— Absolut nici una. 

Obsedată de o idee atât de năstrușnică încât nu îndrăznea să și-o 
mărturisească, Minerva îşi calculă cu grijă pauza: 

— Bunica mea din Zambia, în timp ce prepară tocana — un curry 
delicios... 

— Isprăveşte! 

— Păcat! Bunica mea obișnuiește să afirme că orice orchestră simfonică 
care se respectă trebuie să aibă... un virtuos... Al pianului, de pildă. 

ÎI privi ţintă. Ochii domnului Laurent rămaseră muţi. 

— E o femeie înțeleaptă. 

— Din păcate, reluă Minerva, nu pot spune același lucru despre 
dumneata. Te înşeli! Eşti un tip infatuat, mon petit, şi tipii infatuaţi sfârșesc 
în pardesiu de scânduri pe o alee de cimitir. Îmi pare rău că trebuie să ţi-o 
spun, pentru că la urma urmelor dai dovadă de oarecare amabilitate. 

Robert şi Îngerașul încremeniră. Domnul Laurent continua să asculte. 

— Repet, deci, te înşeli. Voi părăsi vila cum spuneţi voi "saine et saufe”. 
Vie şi nevătămată, mon choux, auzi? Altminteri bunica mea, care-i foarte 
intuitivă în ultimul timp, va alerta poliţia indicând o anumită adresă... 

Omul cu sprâncene groase traversă încăperea îngândurat. Reveni lângă 
masă, își umplu paharul cu porto şi se așeză pe sofa căutând o poziţie cât 
mai comodă. 

— Te ascult. 

— N-aş putea afirma fără a fi cuprinsă de remușcări că asociații 
dumitale îşi cunosc meseria. 

— Colaboratori, preciză domnul Laurent. Colaboratori ocazionali. 

— Eventual. Așadar, ieri seară aflându-mă la aeroport... 

— Cu ce ocazie? 

— N-are importanţă. 

— Pentru mine, da. 

— N-are nici un fel de importanță. Dar dacă ţii foarte mult, am să-ți 
spun. O aşteptam pe bunica mea din Zambia. 

— Care, bineînţeles, nu a venit. 


— Cum ai ghicit? 

— Continuă! 

— Cu totul întâmplător, am remarcat interesul prietenului nostru Robert 
pentru un anumit individ. Un individ cu o valiză obișnuită care tocmai 
coborâse din avion. Trebuie să-ți mărturisesc că sunt cam curioasă din fire. 

— Foarte curioasă. 

— Şi cum bunica mă fentase, i-am urmărit pe cei doi până la hotel. 

— Numele hotelului! 

— Paradis! Noul sosit a închiriat o cameră, și-a lăsat valiza și a ieşit în 
oraș. Prietenul nostru Robert ardea de nerăbdare să-i facă o vizită. 
Bineînţeles, m-am luat după el. A deschis uşa cu un passe-partout. 

— Numărul? 

— 321. Mi-am dat seama că băiatul e începător. 

— Ce? făcu Robert ridicându-se. 

— Blanc-bec, mon ami! Treabă de kinder-garten. Ţi-au trebuit aproape 
două minute să convingi o broască care în mod normal cedează în 
maximum 15 secunde. În sfârşit! Când cineva pătrunde într-o cameră de 
hotel prin asemenea mijloace, şi un copil şi-ar da seama că acolo e ceva 
interesant. M-am furișat în curtea interioară... Partea tehnică nu interesează. 
N'est-ce pas? Şi printr-o crăpătură a jaluzelelor l-am surprins pe dumnealui 
schimbând mânerul valizei. Evident, chestiunea m-a intrigat. Zic: Ia te uită 
ce meșteșuguri curioase se practică la Paris. 

Își plimbă ochii prin încăpere. O locuinţă veche cu decoraţiuni greoaie 
pe ziduri şi la marginea tavanului. Privi lung trâmbiţa unui "zeu" cu bustul 
gol. Mâna avea o poziţie curioasă. 

— Ştii că nu-i urât la dumneata? 

Omul cu sprâncenele groase reflectă un timp concentrându-și privirea 
asupra lichidului din pahar. În cele din urmă, sorbi puţin abia muindu-și 
buzele şi zise: 

— Mai departe! 

— Când am ajuns în stradă, l-am urmărit pe colaboratorul dumitale 
ocazional care, între noi fie vorba, de la aeroport până la ieşirea din hotel nu 
şi-a asigurat o singură clipă spatele. Mi-am propus — ştii, aşa din 
plictiseală, nu-i sezon — să aflu cine-i dumnealui și mai cu seamă pentru 
cine lucrează. 

— De ce trebuia neapărat să lucreze pentru cineva? 

— O, la, la! Un debutant nu se complică în asemenea combinaţii. 


— Hm, logic. 

Domnul Laurent emisese prima apreciere. 

— Era deci clar că atuurile le păstrează altcineva. 

— Şi pe tine te interesau atuurile. 

— Închipuieşte-ţi, chicoti Minerva. Nimeni nu şi-ar fi bătut capul cu 
mânerul unei valize care transportă marmeladă de contrabandă. La început, 
am crezut că este vorba despre nişte prafuri foarte gustate în ultima 
vreme... 

— Desuet! 

— Într-adevăr, ești un tip orientat, mon choux! Detest asemenea afaceri 
ca şi pe băieţii care se ocupă cu ele. Continuarea o cunoşti. La Bufnița de 
aur, bobocul află că-i încolţit. Îţi fixează o întâlnire prin intermediul lui 
Pedro, barmanul mexican, și o şterge. M-am convins încă o dată că micuțul 
e nou în profesiune. În loc să se piardă în Place Pigalle, aleargă iepureşte 
printre morminte. Macabru și fără umor! 

— Şi te-ai deplasat până aici ca să-l tragi de urechi! 

— Îhî! 

— Cine ţi-a dat adresa! 

— Dumneata. 

— Eu?! 

Firește. Ai avut chiar amabilitatea să mă conduci mergând înainte în 
frumosul dumitale Mercedes albastru. 

Domnul Laurent își goli paharul apoi întrebă: 

— Vorbeai adineauri despre o orchestră simfonică sau cam așa ceva... 
N-am înţeles legătura... 

— Bine, dar e simplu, improviză Minerva. În orice combinaţie, trebuie 
să existe un punct de atracţie. Un virtuos... 

— Interesant.. De fapt cine eşti tu? 

— Văd că trebuie să spun adevărul, oftă Minerva: O femeie obișnuită. 
Leslie Hart. Vând clătite în Boston-Massachusetts. Anul trecut am câştigat 
un concurs: 217 clătite pe oră, preparate într-un jeep în plină viteză. 

Bărbatul făcu un gest, alungând parcă o insectă supărătoare: 

— Flic? 

— Ce prostie! 

— Naţionalitatea? 

— Aztecă. Fiica lui Montezuma. 


Domnul Laurent izbi cu pumnul în masă. Câteva sticle se rostogoliră cu 
zgomot. 

— Cine eşti? 

Minerva izbucni în râs: 

— Voyons, mon choux, dacă-ţi închipui cumva că ai să mă faci să 
inventez altă identitate, te înşeli amarnic. Sunt Leslie Hart în concediu. 
Trebuie să recunosc că Europa m-a decepţionat. 

Îşi îngădui o poziţie mai relaxată. Băieţii ăştia trebuiau epataţi. Nu din 
vanitate gratuită, nu din plăcerea unor replici de umor discutabil, ci pentru 
că oamenii în general își pierd aplombul în faţa unei atitudini prea sigure. 
Chiar dacă în principiu îi irită, conduita le impune. "Celălalt" știe sau poate 
mai mult decât sunt ei în stare să-şi imagineze. Ascunde ceva în manșetă... 

Fluturând din degete, îşi opri un căscat grațios: 

— Darling, mă plictisesc. N-aveţi conversaţie... 

Îngerașul deschise gura. 

— Las-o în grija mea, patroane! Spune tot! 

Domnul Laurent schiță un gest vag. 


Minerva încercă să-şi deprindă ochii cu întunericul. Îi legaseră mâinile şi 
o conduseseră fără exces de amabilitate în gaura asta neagră. După aerul 
greu, irespirabil, jilav mucegăit, părea să fie o pivniţă. 

Îşi aminti — crâmpei de gând, pată de lumină în beznă — teoriile bine 
simţite administrate lui Dobrescu. "Dacă pici în mâinile adversarului, ceea 
ce, dragul meu, e preferabil să nu se întâmple, trebuie să repeţi continuu că 
nu ţi-e teamă. Când circumstanţele sunt favorabile, poţi s-o faci cu voce 
tare. Nici nu-ți dai seama cât e de reconfortant în anumite situaţii să-ți auzi 
glasul. Înfrânge-ţi panica, băiete! După aceea, poţi căuta eventual soluţii. 
Deşi cea mai cinstită e să aștepți după ușă și să dai cu pantoful în cap 
primului venit. Restul ţine de Hollywood". 

Râdeau, Lucrurile însă, trebuia să recunoască Minerva, nu mai erau de 
astă dată atât de simple. Mâinile îi erau prizoniere, legătura îi intra adânc în 
carne, iar lipsa oxigenului îi accelera respiraţia şi bătăile inimii. 

"Trebuie totuşi să mă eliberez..." 

Făcu câţiva pași nesiguri izbindu-se de un zid. Pipăi cu degetele și 
recunoscu conturul cărămizilor netencuite. O luă la întâmplare de-a lungul 


peretelui, orbecăind prin întunericul de cavou. Un întuneric indescifrabil... 
Cu vârful ghetei sonda terenul înainte de a călca. Încerca să-şi explice 
sentimentul straniu că pașii se înfundă în ceva moale. Un aşternut de vată... 
Nu-şi stăpâni exclamaţția de durere. Genunchiul se izbise surd de un 
obstacol. Se aplecă. O scară, o scară de fier. 

Marginea treptelor era zgrunțuroasă. 

— Da... asta putea fi o idee..." 

Găsi o poziţie comodă, prinse treapta între încheieturi și începu să frece 
frânghia. Era greu. Fiecare mişcare îi provoca dureri crâncene. Niciodată nu 
putuse suporta durerile fizice. Picături reci de sudoare i se prelingeau pe 
tâmple. Se opri o clipă respirând îndelung. Îşi încleştă dinţii puternici într- 
un efort disperat... 


Târziu, frânghia cedă. Obosită, Minerva rămase nemișcată. Urcă treptele 
frecându-și încheieturile. La capătul scării, îşi cercetă buzunarele. Găsi 
cutia cu chibrituri, un alt precept administrat locotenentului în vremuri 
bune: "Chibrituri sau bricheta nu trebuie să-ţi lipsească niciodată. Deşi 
sfatul e de prisos. Ai crescut băiat mare... Fumezi..." 

După câteva încercări nereuşite, bulbul de fosfor se aprinse. Drumul era 
barat de o uşă masivă ale cărei canturi se pierdeau în zid. 

"Hm, o glisantă prin comandă electronică. Nu stau rău cu tehnica, 
băieţaşii..." 

Dar realiză catastrofa. Era o copilărie să încerce forțarea unui asemenea 
sistem. Privi jur împrejur. Se afla într-o pivniţă largă, fără obișnuitele guri 
de aerisire. Focul îi atinse degetele. Aprinse un alt băț. 

"Și domnul Laurent care nu m-a crezut... Poftim! Sunt fetița cu 
chibrituri..." 

Desluşi un susur neîntrerupt. Își lipi urechea de perete şi zgomotul se 
amplifică. Clipocitul apei se auzea acum limpede. Abia atunci îşi dădu 
seama că îi e sete. O sete răscolitoare, ucigașă... 

Aerul devenise insuportabil. O usturau plămânii. Aruncă chibritul, fără 
să aprindă altul. Beţele trebuiau menajate. Începu să pipăie peretele 
centimetru cu centimetru. Lovindu-l, Minerva simţi că vibrează ușor. 
Repetă operaţiunea lovind ceva mai tare. Suna a gol. Îşi aminti că văzuse 
câţiva butuci aruncaţi într-un colţ. Apelă din nou la cutia de chibrituri și îl 
alese pe cel mai lung. Îşi fixă un punct în zid şi izbi cu toată forţa de câteva 


ori. Una din cărămizi crăpă. Continuă să lovească în același loc. In sfârșit, 
butucul îi scăpă din mâini, căzând cu zgomot în partea cealaltă a zidului. 
Prin gaura îngustă pătrundea aerul... 


Se lăsă jos respirând cu nesaţ: "Sper să nu afle o anumită persoană că m- 
am apucat să demolez Parisul..." 

Cu al doilea butuc lărgi gaura atât cât să se poată strecura. Încălecă zidul 
şi se lăsă să alunece. Simţi sub tălpi o margine îngustă de piatră pe care 
forfoteau şobolanii. De astă dată scoase un țipăt ascuţit. Avusese 
dintotdeauna o frică iraţională, idioată, de şoareci. 

"Reţeaua de canale!" 

Se întoarse în pivniţă. 

"Prea miroase a Misterele Parisului... Trebuie găsit altceva." 

Străfulgerată de un gând, înhăţă butucul şi luându-și avânt izbi cu toată 
forţa în glisanta cu comandă electronică. Un bubuit asurzitor zgudui 
măruntaiele clădirii. Minerva avu impresia că un minut după aceea, ecoul 
mai dura încă. 

"Pe sus, clănțăne lustrele în orice caz”. 

Uşa din capul treptelor se deschise brusc. Un jet de lumină alunecă de-a 
lungul pereţilor oprindu-se ştirb şi se pierdu în rețeaua de canale. 

Minerva ieşi de sub scară râzând: 

"Data viitoare am să-l întreb cum i-a plăcut la chiţcăială”. 

Urcă treptele extrem de bine dispusă. 'Traversă în vârful picioarelor holul 
pustiu, apoi ieși nestingherită în stradă. Mii de lumini, firme și reclame i se 
încrucișau deasupra capului. 


Noaptea învăluia orașul într-o perdea subţire de ceață. Ceasul public din 
colțul străzii arăta zece și jumătate. Urcă într-un taxi. 

— Rue d'Assas. 

Omul de la volan o măsură lung și parcă scuzându-se, preciză cu tâlc: 

— Nu ştiu să existe vreo curățătorie chimică prin apropiere. Privirile îi 
lunecau asupra mâinilor însângerate: Nici infirmerie după câte știu eu, 
domnule! 

"E.xasperant..." 


Minerva se uită în oglinda retrovizoare. Pete mari de noroi îi acopereau 
obrajii. Avea părul plin de praf, iar hainele în neorânduială atrăgeau atenţia. 
"Așa nu pot intra în hotel..." Îşi aminti de șoferul Mercantier. Zâmbi: 

— Ai dreptate! Duranti 5, Arondismentul 11. 

Paul Mercantier locuia la etajul II al unui imobil vechi. Jos, la parter, o 
boată, una din miile de cârciumioare ale Parisului care dau orașului aerul 
acela specific pitoresc şi ospitalier al unui cuminte şi etern carnaval, îşi 
răsturna pe trotuar mobilierul fragil: măsuţe vesel înfățate, scaune de pai cu 
perne de buret. Micile localuri semănau atât de mult unele cu altele, încât 
distincţiile erau dificile. Aceeași copertină veselă cu dungi roșii ferind de 
soare, același bar modem cu aparatură complicată, tonomatul, barmanul cu 
mâneci suflecate, placid sau jovial dar totdeauna extrem de politicos, 
paharele de bere une demi pression ori flacoane de un verde iute — 
chartreuse — consumată cu gheaţă. 

Minerva urcă treptele vechi ce scârțâiau reumatic sub fiecare pas şi sună. 

O mână o bătu pe umeri. Se întoarse surprinsă. Era Paul. 

— Dumneavoastră?! 

Minerva râse: 

— Încă nu m-am sinucis. 

Şoferul îi făcu loc să intre, interesându-se cu umor. 

— Veniţi direct din Infern? 

— Nu. Câteva ore le-am petrecut în Purgatoriu. 

Privi interiorul. Era un apartament drăguţ, aranjat cu o înduioşătoare 
lipsă de fantezie. Nicăieri nu se simţea mâna unei femei, locatară constantă. 

— Locuieșşti singur? 

— Deocamdată... 

— Menajera dumitale e străină, nu-i aşa? 

Şoferul zâmbi amuzat: 

— Cum aţi ghicit? 

Minerva îi indică divanul acoperit cu o pătură portocalie. Se vedeau 
atârnând marginile cearşafului alb cu picouri rare, bleu. 

— Nu aşa aşterneţi dumneavoastră, francezii, patul. Băgaţi totul, 
cearşaf, cuvertură sub saltea. Mă întreb mereu de când sunt la Paris, cum 
reușiți să vă strecurați în pungă fără să răvăşiți combinaţia. 

— O răvăşim, declară Mercantier râzând. 

Minerva ridică din umeri: 

— Atunci nu înțeleg de ce vă mai bateţi capul. 


— Considerente de ordin estetic. Adăugă: Menajera e într-adevăr o 
portugheză sosită de curând în Franţa. Nu ne cunoaşte încă tabieturile... 
Apropo, trebuie să vă dezinfectaţi. V-aţi julit serios la mâini. 

Scoase dintr-un dulăpior farmaceutic mai multe sticluţe și un pansament. 
Îi şterse încheieturile cu un tampon de vată muiat în iod. 

— Frânghie? 

— Aşi, râse Minerva. Brăţări. 

O pansă şi-i aduse o bluză de trening albastră. 

— Schimbaţi-vă. 

— De ce faci toate astea? întrebă Minerva impresionată. 

Omul ridică din umeri. 

— Nu ştiu... Aveţi ochi buni. 

Trecu în sufragerie, cotrobăi într-un dulap și scoțând o sticlă și două 
pahare adăugă: 

— Îmi plac ochii buni. 

— Ciudat! Nici măcar nu m-ai întrebat cum mă cheamă. 

— Are vreo importanță? 

— Adevărat. Ciocniră: îți mulţumesc, Paul. Aș vrea să dau un telefon. 

Formă un număr. Discret, șoferul se retrase în încăperea alăturată. 

— Hotel Paradis? Fii amabilă domnişoară, și dă-mi camera 321. Alo, 
domnul Georgescu? 

Recunoscându-i vocea, inginerul întrebă impacientat: 

— Unde aţi dispărut? 

— S-a întâmplat ceva? 

— Acum un sfert de ceas omul cu sprâncene groase se interesa la 
recepție de dumneavoastră. 

— De mine?! 

Minerva intui catastrofa. 

— A întrebat unde o poate găsi pe doamna brună cu breton și... 

— Și? făcu sâcâită Minerva. Daţi-i drumul, nu vă jenaţi. Încă nu s-a 
născut ăla gata să jure că aş fi vreo frumuseţe, sau cel puţin așa pretinde "o 
anumită persoană". 

— Mă scuzaţi, doamna cu breton şi... nasul lung, care m-a însoţit de la 
București. Evident, tipul habar n-are de ceea ce se numește distincţie... 

Minerva raţionă fulgerător. Îi cotrobăiseră desigur prin cameră, 
descoperind pașaportul. 


— Ascultaţi-mă! Individul s-ar putea să vă viziteze în curând pentru 
informaţii suplimentare. Alo, alo... 

După un timp, Georgescu șopti: 

— Cineva apasă clanţa. 

— Uşa e încuiată? 

— Da. 

— Puneţi lanţul de siguranţă și încercaţi să nu faceți apoplexie. 

Se auziră pași grăbiţi, un zgomot metalic și inginerul reveni la aparat. 

— L-am pus. 

— Unde dă fereastra? 

— În stradă, chiar deasupra intrării. Geamul din cealaltă odaie dă în 
curtea interioară. 

— Închideţi-le și lăsaţi jaluzelele. Alo, dacă vă telefonează pretextaţi că 
e o femeie la dumneavoastră şi nu puteți primi pe nimeni. Precizaţi că în 
jumătate de oră veţi coborî în hol. Sosesc în câteva minute. 

Închise. 

— Paul, trebuie să plec. 

Şoferul oftă: 

— Dumneavoastră ştiţi mai bine. 

— Trebuie să plec, Paul. S-a întâmplat ceva foarte, foarte grav. 

— Nimic nu este foarte grav. Nu v-aţi dat seama? 

— Încă o dată îţi mulțumesc pentru totul. Eşti un om minunat. Italienii 
spun că cei care nu mor se mai întâlnesc... 

Îi strânse mâna şi se precipită pe scări. 


Ajunsă în stradă, sări în primul taximetru. 

— Hotel Paradis! Drumul cel mai scurt! 

Ceasul de la bordul mașinii indica miezul nopţii. Peste douăzeci de 
minute se afla în faţa hotelului. 

Se uită prin fereastra largă. În afară de personalul obișnuit şi două 
animatoare care trăncăneau cu barmanul, nu se afla nimeni în hol. Intră. 
Fata de la Recepție își pregăti zâmbetul "de serviciu”. 

— Puteţi să-mi daţi o informaţie? 

Zâmbetul "de serviciu" se lăţi împrumutând o nuanţă de echivoc. 

— Depinde ce vă interesează... 

— Aveam întâlnire cu un domn. 


— Cu sprâncene groase? 

— Da. 

— A plecat acum cinci minute. 

Minerva își pocni palmele: 

— Quelle guigne! N-a mai avut răbdare să aştepte... În fond de ce 
râdeţi? întrebă contrariată. 

— Mi se pare nostim că domnul cu sprâncene groase s-a interesat despre 
dumneavoastră, cam în același fel. 

— Adică? 

— A întrebat de madame, precizând că este o brună subțire cu breton 
şi... Bineînţeles, am auzit fără să vreau. 

— Sunt convinsă. A urcat? 

— Nu. Au urcat indivizii care îl însoțeau. Spun indivizi, pentru că, 
scuzați-mi remarca, aveau niște mutre cam suspecte. 

"Colaboratorii! Robert şi Îngerașul..." 

— Poate am norocul să-i întâlnesc sus. 

— Exclus. Au plecat toţi trei. 

— Mulţumesc, domnişoară. 

Urcă în cameră. Răsturnă telefonul de pe noptieră şi îi desprinse 
capacul: pașaportul dispăruse. 


În hol, fata de la Recepție îi zâmbi superb. 

"Cred c-o face de-al dracului. Ştie că mă enervează." 

leşi în stradă. Făcu doar câţiva pași... 

Focuri de armă răsunară din spate și Minerva se prăbuși pe trotuar. 


Capitolul XIV 
Nedumeririle locotenentului Dobrescu 


Când dădu cu ochii de el, Dabu tresări. Îşi ascunse repede privirea sub 
pleoapele bătrâne şi cu paşi moi, neauziţi, îl conduse printr-un hol 
întunecos. 

— Domnul arhitect e pe terasă. 

Dobrescu mâzgăli ceva pe o bucată de hârtie. 

— Caută-mă mâine dimineaţă la numărul ăsta. 

Dabu mormăi ceva afirmativ şi dispăru topindu-se nesimţit, ca o umbră. 

Radian răsfoia nişte reviste de specialitate străine. Nu păru deloc 
surprins de vizita locotenentului; salutându-l amical cu două degete duse la 
tâmplă, îl invită să ia loc. Bătu palma peste o pagină ilustrată — un 
dormitor palisandru probabil — cu perdele somptuoase, bonne-femme din 
tafta roşie și comentă amuzat: 

— Ce fleacuri de bun-gust! Nu staţi jos? 

Îi indică un fotoliu de pai și trase mai aproape măsuţa volantă. 

Pe o tavă lungă de cristal negru erau rânduite pahare, sticle de băutură, 
un vas mic de argint cu gheaţă. 

— Whisky? Campari? Coniac? 

Dobrescu clătină din cap fără ipocrizie. Îi era sete — fusese o zi deosebit 
de călduroasă — și numai gândul alcoolului îi făcea greață. 

— Puțin sifon... 

Sorbind din pahar, admiră priveliştea. De la etajul X, Bucureştiul părea 
un joc de cuburi. Se amuză câteva clipe încercând să identifice clădirile 
înalte. Când întoarse capul, întâlni privirea fixă a arhitectului. 

Îl observa fără sfială şi în ochii negri, locotenentul desluși un licăr 
sarcastic. 

— Mi se pare că prezenţa mea vă distrează. 

— Infinit, declară Radian. E un spectacol deosebit să urmăreşti pe 
cineva care trebuie să abordeze o problemă stânjenitoare. Dumneavoastră, 
domnule procuror, vă aflaţi într-o astfel de situaţie. Mă înșel? 

— Nu vă înșelaţi, oftă Dobrescu. 

Arhitectul zâmbi: 

— Să-i dăm drumul atunci. După aceea putem trece la chestiuni mai 
agreabile, mai apropiate de adevăratele dumneavoastră preocupări. Ce face 


Rapidul, duminică, de pildă... 

Locotenentul își aprinse o ţigară și trase câteva fumuri. 

Radian își turnă două degete de whisky şi amestecă gheaţa cu o linguriţă 
lungă. Avea mâini deosebit de frumoase. O fulguială ușoară de păr negru îi 
umbrea falangele. 

— Domnule arhitect, începu locotenentul acuzând jena, vă deranjez într- 
o chestiune... În sfârşit, o problemă îndeajuns de spinoasă. Este vorba 
despre accidentul dumneavoastră. 

Radian își încruntă abia vizibil sprâncenele: 

— V-am spus cândva că detest menajamentele. Falsa delicateţe. 

— Ei bine, în noaptea petrecută la mănăstirea Domniței, cu totul 
întâmplător — un colţ al păturii se desprinsese la fereastră — v-am văzut în 
picioare în mijlocul odăii. Adăugă accentuând: Departe de cărucior. 

— Apreciez la justa lui valoare acel "cu totul întâmplător” declară 
Radian cu o ironie groasă. Mai apreciez și manierele dumneavoastră. 
Sunteţi o persoană surprinzător de bine crescută. Mă întreb dacă este o 
însuşire de breaslă, ori pur şi simplu am avut noroc. 

— Dumneavoastră cum v-ar conveni? 

Arhitectul îl privi iute. Nu încerca să-și ascundă enervarea. 

— Aş putea şti ce legătură au picioarele mele cu moartea profesorului și 
a Elenei Dimitriu? 

Dobrescu puse paharul cu sifon pe masă. 

— Sunteţi un om inteligent, aş zice o inteligenţă care depăşeşte media... 

— Acordaţi-mi favoarea de a nu mă confunda cu imbecilul de Popescu, 
îl întrerupse brutal Radian. Complimentele îmi repugnă! 

— Era o simplă constatare. Dar dacă vă deranjează, sunt gata să 
retractez. Mă refeream la faptul că asociaţia e limpede. În faza iniţială, din 
punct de vedere al subiectului criminal, dumneavoastră eraţi exclus din 
cauză. Modalitatea de comitere a celor două asasinate presupune acţiuni 
violente. 

— Cu alte cuvinte, am devenit suspect. Suspectă se relevă şi infirmitatea 
mea pe care probabil o consideraţi simulată. 

— Aţi pus punctul pe i. 

— Adică de doi ani încoace duc o viață nemermică numai pentru a vă 
induce pe dumneavoastră în eroare în contextul unor crime pe care le 
preconizam. 


— În materie e premeditare, istoria criminalisticii cunoaşte performanţe 
prodigioase. 

— Nu credeţi totuși — apropo de aprecieri — că aș fi putut găsi ceva 
mai inteligent? 

Locotenentul se strânse în fotoliu: 

— Regret că v-aţi enervat, domnule arhitect. Eu nu vă acuz. Scontând pe 
bunăvoința dumneavoastră, am venit să limpezim un amănunt, trebuie să 
recunoașteţi, cel puţin ciudat. 

— De ce aţi aşteptat până azi? 

— Sunteţi atât de susceptibil... Mă întrebam cum să vă abordez. 

— Aha! exclamă Radian. 

Lăsă capul în jos, trăgând nervos de ciucurii pledului care-i acoperea 
genunchii, apoi își ridică brusc privirea: 

— Aveţi pretenţia să vă cred? 

— Nu. 

Și Dobrescu zâmbi. Zâmbetul dezarmant care o irita pe Minerva încă de 
când îi era elev: "Zâmbet de sugaci precoce"... 

Radian rămase o clipă deconcertat. Șopti mecanic: 

— Așa... Aşa... Mda... În fond, nu văd de ce nu v-aş satisface 
curiozitatea. Îşi aruncă ochii peste balustrada balconului. De jos, din 
adâncul celor zece etaje, străbăteau zgomote vagi. Încerc să-mi înfrâng 
boala... Am plecat de la premisa că neexistând nici o leziune, totul e legat 
de o idee nocivă, de autosugestie. Mi-am propus să înving ideea, acționând 
în sens contrar, înfiripând, alimentând, educând un alt concept. Acela că voi 
putea să mă ridic. Cu condiţia s-o vreau. S-o vreau cu adevărat. De luni de 
zile fac asta: vreau din adâncul sufletului. Adăugă în surdină: Cu eforturi 
care aproape mă ucid... Atunci, noaptea la mănăstire, izbutisem pentru 
prima oară. Din nefericire, nu eram prea departe de cărucior. 75 de 
centimetri... Râse amar: Sunt arhitect, puteţi să mă credeţi. Mi se pare 
straniu ca prima bucurie de doi ani încoace să fi generat suspiciunile 
dumneavoastră. 

Locotenentul păru impresionat. Întrebă cu voce nesigură: 

— Nu înţeleg de ce vă fereaţi de ceilalți. Atâta mister... 

Radian își zvârli capul pe spate. Ochii întunecaţi sclipiră sălbatic: 

— După opinia dumneavoastră, cum ar fi trebuit să procedez? Să 
evoluez în văzul tuturor, cu spectatori amatori de senzaţional punând 
pariuri: " Se ridică!" "Ba nu!", "Cade!'", "Copăcel, tată!". Eventual un 


Popescu spiritual care să strige "Bis!" în aplauzele asistenţei? Și de ce nu, 
pictorul grăbit să mă imortalizeze biblic: Minunea sfântului Radian comisă 
într-o pădure de cactuşi. 

Dobrescu își trecu palma peste bărbia moale, întrebându-se unde și cât 
minţea. 

Dimineaţa, găsise în arhivele ministerului dosarul arhitectului Liviu 
Radian. Dăduse astfel răspuns întrebării care-l chinuia de la prima lor 
întâlnire: "Unde l-am cunoscut?" 

Cinci ani în urmă, cu ocazia unei excursii în străinătate, Radian fusese 
racolat de o agenţie de spionaj. Întors în ţară, făcuse o vizită organelor 
securității, mărturisind totul. Locotenentul  parcursese întâmplător 
declarațiile cu prilejul altei acțiuni. Privise îndelung fotografia. Chipul 
masculin, cu trăsături puternice, i se întipărise în memorie. De aci, 
sentimentul că l-ar fi cunoscut cândva. În cursul dimineții, intrase în arhivă. 

Încercase o satisfacție uriașă. Tot sângele i se urcase în obraji. Păcat că 
nu fusese şi Minerva de față... O pistă nouă, nebănuită... 

Acum, când entuziasmul i se mai domolise, încerca să descifreze jocul 
arhitectului. Un renghi rafinat. Vii să te denunţi, apoi camuflat în spatele 
recentei pocăinţi, acţionezi nestingherit. Manevra era riscantă, ţinea de un 
aventurism spectaculos... Dar dacă... Dacă se ciocnise pur şi simplu de o 
coincidență infernală, cel mai absurd concurs de împrejurări, o farsă idioată 
a întâmplării... 

"Ce ascunde omul ăsta?" 

Căută răspunsul în ochii arhitectului. Străluceau vâlvătăi întunecate, 
făclii mute pârjolind obrazul încremenit. 


* 


După plecarea lui Dobrescu, arhitectul îl trimise pe bătrân să facă 
cumpărături. 

Dabu mormăi ca de obicei ceva neînțeles, strecurându-se în odaia lui. 
Ridică salteaua și, vârându-și dedesubt mâna, până la subţiori, scoase un 
portofel burdușit, din pânză cadrilată. 

În hol, îl opri glasul iritat al lui Radian: 

— Încă n-ai plecat? Ce dracu te moşmondeşti atâta? 

Bătrânul ridică din umeri și ieși. Auzi pe cineva urcând scările. Pașii 
erau însoţiţi de un zgomot metalic. 


Pe ultimele trepte apăru gâfâind, lac de sudoare un individ scund și 
oacheș. Rostogolea sub pălăria pleoștită cu o dâră lată de murdărie între 
panglică și bor, ochii negrii cu corneea foarte galbenă. În spinare căra un 
morman de crătiţi şi oale noi, roşii şi albastre. Își împinse pălăria pe ceafă: 

— Săru' mâna, conaşule! Haini vechi aveţi? 

Și propuse trocul, făcând să zomăie cu câteva convulsii de şale, fierăria 
din spinare. 

— Ce-i pe mine, şi în ladă! mârâi Dabu. Vira ţigane! 

Oacheșul se uită urât şi se zborşi la bătrân, scuipându-i lat lângă pantof. 

— Ha, mo jungalo, ṣo sî nasol*? 

* Mă păduchiosule, de ce eşti rău? (tig. fonetic) 

Dabu îl privi pieziş 

— la vino încoa! Mi se pare că tot mai am câte ceva... Și își duse mâna 
la buzunar căutându-și cheile. 

Încântat, celălalt își uită supărarea și făcu să-i sticlească dinţii: 

— Săru' mâna don' primare! Te-am simţit eu că eşti barosan... 

Nu-şi isprăvi râsul. Pumnul lui Dabu ţâşni din buzunar. Omul simţi colții 
boxului înfigându-i-se în bărbie şi începu să alunece uşor ştergând peretele. 

Cu mişcări iuți, îndemânatece bătrânul îl trase în apartament. Îi dezbrăcă 
haina, schimbând conţinutul buzunarelor, îşi trase pălăria veche pe ochi şi, 
încărcând în spinare marfa ţiganului, ieși închizând ușa fără zgomot. 


Bătrânul privi jur împrejur, apoi se amestecă în furnicarul de lume. 
Mergea încet cu pași târșâiți. La primul colț abandonă bulevardul 
aglomerat, încercând să-și piardă urma într-un păienjeniș de străduţe 
singuratice. 

Intră într-o curte îngustă cu gardul povârnit și începu să strige cântat, nu 
prea tare: 

— Haini vechi, ghidi vechi, lucruri vechi cumpăăăr! 

Aşteptă un timp fără să se deschidă nici o fereastră, fără să apară nimeni. 
Aruncă o privire spre perdelele ieftine din aţică apoi merse mai departe, în 
ogrăzile vecine. Îşi plecă scurt umărul lăsând jos oalele, apoi părăsi repede 
curtea. 


Urcă în tramvaiul 12 și coborî la gară. Cercetă mersul trenurilor, 
îmbrâncit de mulţimea care traversa holul. 

Simti că-l bate cineva pe umăr: 

— Pot să-ţi fiu de folos? 

Dabu se întoarse moale. Cu mâinile în buzunare, locotenentul Dobrescu 
zâmbea. 


Capitolul XV 
Minerva Tutovan nu foloseşte revolver 


Agresorul se afla la volanul unui Peugeot albastru care se depărta în 
mare viteză. 

Pe strada pustie, împuşcăturile păreau să fi rămas fără ecou. Doar la o 
mansardă nişte perdele se mișcară uşor. Atât. Încolo, cartierul continua să-și 
rumege liniștea. Și totuşi Minerva simţea sub calmul aparent convulsiile 
tensiunii. Alerta. Ca un şuvoi lichid luptând zbuciumat să spargă pojghiţa 
subţire de sticlă, impecabilă, netedă. 

Minerva auzise adeseori (iar parizienii gâdilați acreditează aceeaşi idee) 
că pe francezi nu-i surprinde nimic. Reflectă că afirmaţia se referă, desigur, 
la fenomenul stradă și nu este lipsită de temei. Când, anual, suporţi 
capriciile a milioane de turişti care-ţi invadează bulevardele, muzeele și 
magazinele, desigur aspectele fistichii își pierd din inedit. Totuşi, a lua nişte 
împușcături drept sâmburi de caisă sparți cu o cărămidă, undeva, pe bordura 
trotuarului, însemna să forțezi puţinei nota. 


Inginerul Georgescu se apropie în fugă: 

— Ce-i? Ce s-a întâmplat? 

— Nimic, făcu Minerva ridicându-se. Băieţii s-au jucat niţel cu praştia. 
M-au confundat pesemne cu o vrăbiuţă. 

— Se îngroaşă gluma. Nu credeţi că ar trebui anunțată poliţia? 

— Poftim? 

— Scuzaţi-mă. Mă gândeam la altceva. 

— Poliţia? Puteţi fi sigur că nu ne-a scăpat din ochi o singură clipă. Dar, 
mă rog, asta-i altă poveste. Ce-aţi făcut azi-noapte? V-am aşteptat două ore 
în faţa cabaretului. 

— Îmi pare rău. Omul cu sprâncene groase a intrat pe ușa de serviciu și 
tot pe acolo a ieșit. Evident, m-am luat după el. 

— Foarte bine! Şi? 

— Întâi m-a plimbat prin vreo trei-patru cârciumi: Cina la Cochon d'or, 
îngheţata în drugstore-ul din Champs-Elysées, cafeaua într-un bar din 
Montparnasse. În cele din urmă a intrat la cazinou, iar spre dimineaţă a luat 
din nou boatele la rând. Suferă probabil de nomadism. 


— Sau căuta pe cineva. 

— Nu mi-a făcut impresia. Abia la Conciergerie părea că acordă 
oarecare atenţie celor din jur. 

— Aşa e. V-aţi descurcat excelent. Nici nu știu cum să vă mulțumesc. 

— Eu știu. 

— ?! 

— Să acceptaţi — în prima seară liberă îndată ce ajungem acasă — o 
invitație la Athénée Palace. N-aş vrea să mă înțelegeți greşit! Detest 
flirturile și n-am pasiuni de colecționar într-un anumit sens. Este prima 
invitaţie pe care o fac unei femei. 

Minerva intră subit în panică. Îl măsură printre gene. În ochii inginerului 
stăruiau lumini ciudate, două duminici în miniatură. 

"Ptiu drace". Dacă află de trebușoara asta o anumită persoană care 
vânează efecte literare ieftine, m-am ars!" Îşi potrivi zâmbetul de 
sărbătoare. Inginerul păli: 

— Vi-e rău? 

— Nu... Mă rog... Sunteţi foarte amabil... Desigur... dacă n-am să pot 
eu — și era sigură că n-are să poată — îl deleg pe locotenentul Dobrescu. 
Schimbă discuţia: Aţi încheiat contractele? 


* 


Place Pigalle îi prinse într-un cleşte de lumini și zgomote. Trecură pe 
lângă chioșcul de sticlă al unei ghicitoare din ghips care îți comunica 
viitorul pe un cartonaș gata tipărit, cum îi venea rândul, ca pe vremuri 
papagalii culți din Obor și Matache Măcelarul. 

Intrară într-un bistro. Minerva comandă rasol de melci şi salată de 
anghinare — artichauts. Erau infecte, dar nu înţelegea de ce adică ar mânca 
la Paris fleică şi pârjoale. Fără să fie gurmandă, avea o curiozitate lacomă 
pentru preparatele "exotice", chiar dacă ulterior încerca tulburări vagi. 

De altfel, pretindea ea, pe om îl cunoşti după pijama, coș de gunoi și 
preferinţele gastronomice. 

Inginerul ceru un ceai. Nu mânca seara. 

În faţa cafelei, "un expresso bien serre", tare, deasă, două degete de 
lichid, încercă să analizeze situaţia din toate unghiurile. 

Sorbi ultima picătură. Trebuia acţionat imediat. Ridicându-se de la masă, 
conchise că dacă materialul nu va fi recuperat în seara aceea, nu va mai fi 


recuperat niciodată. 
li comunică inginerului concluzia şi înregistrând cu o crispare reflexă 
zâmbetul casieriţei, părăsiră bistroul. 


Ochii verzi ai Bufniţei de aur clipeau îmbietor. 

— Ce am de făcut? se interesă Georgescu. 

— Umflaţi-vă pectoralii și aruncaţi priviri furioase barmanului. Nu 
exageraţi însă. N-aş vrea să leşine înainte de a-mi spune câte ceva... 

Localul era aproape plin. Mesele cu margini fosforescente desenau 
cercuri reci, bizare în semiîntunericul discret. Un reflector puternic cădea pe 
ringul de dans, unde evoluau șase cadâne într-un ucigător de lent danse du 
ventre. Rezemaţi de perete, câţiva indivizi cu braţele încrucișate mestecau 
chewing-gum. 

Minerva se apropie de bar. Mexicanul agita discret un shaker. Mişcările 
erau atât de elegante, încât îți venea să crezi că omul se simte în faţa unui 
aparat de filmat. 

— Bună Pedro! 

— 'soir monsieur. Vă... 

Rămase cu gura întredeschisă. O recunoscuse. Printr-o metamorfoză 
rapidă, împrumută trăsăturilor expresia sa obișnuită, profesională. 

— Scuzaţi-mă, madame, întunericul... Cu ce vă putem servi? 

— Lasă teatrul, Pedro, nu te avantajează. Eşti un actor prost. 

— Desigur, señora glumește. 

— Ridică mâna. Te avertizez că la prima mișcare mă indispun. 
Zâmbeşte, Pedro! Zâmbeşte! Băieţii pot să creadă că am de gând să te 
mănânc. Și nu am de gând. Sunt o femeie gingașă... 

— Oh! Am înţeles. Señora are amabilitatea să mă confunde. 

Încercă din nou să strecoare degetele sub tejghea. 

— Ridică mâna, Pedro, şi roagă-te dumnezeului tău să nu mi se întâmple 
nimic. E singura ta şansă. Îl cunoşti pe Pierre... 

— Care din ei? Cunosc atâţia... 

— Evadatul. 

Barmanul îşi încruntă sprâncenele. 

— Parcă am auzit câte ceva. 

— Dar despre Gorila? 


— Vă asigur că mai nimic. 

— Dacă nu eşti cuminte, ai să auzi foarte multe. Amândoi sunt tare 
curioşi să afle cine i-a vândut pontul lui Robert. 

— Santa Madona! e unde să știu eu?! 

Minerva avu un gest de plictiseală. 

— Le-am spus că vin să stau de vorbă cu tine. Presupunând că mi se 
întâmplă ceva, Pierre te găseşte și în gaură de şarpe. Înţelegi? 

— Încep să înţeleg, señora. 

— În sfârşit! Dă-mi un steinheger mic. 

Ropote de aplauze salutară apariţia lui Mademoiselle Daisy. Drapată în 
togă, cu un ulcior de Corint pe cap, femeia executa un număr de striptease 
cu oarecari pretenţii de bun gust. Lumina se reduse la un singur spot 
albastru concentrat. Daisy scoase din ulcior un tul de nylon enorm cu 
reflexe sidefii și ringul se transformă într-o cadă de spumă, îşi aruncă toga 
şi intră grațioasă în "apă". 

Totul era executat cu o măiestrie surprinzătoare. Şi nu surâdea... 

Minerva observă că barmanul turnase băutura cu o lipsă de îndemânare 
suspectă. Mirosi paharul și i-l întinse: 

— Bea! 

— Sunteţi foarte generoasă, señora... 

— Bea, Pedro! 

— Dacă señora insistă... am să beau, deși nu obișnuiesc. 

Apucă paharul cu o expresie de sacrificiu amar şi-l lăsă să-i cadă din 
mână. 

— Oh! S-a spart. Asta înseamnă că señora nu mi l-a oferit din toată 
inima. Ttt... 

— Ce era înăuntru? 

— Steinheger. O băutură nemţească tare. Nemţii se pricep la alcooluri. 

— Şi la chimie, sugeră Minerva. 

— Tot ce se poate. 

— Cianură? 

— Dacă señora îmi îngăduie, aş putea-o asigura că n-am ucis în viaţa 
mea. 

— Atunci? 

— Probabil, din greșeală, fireşte, am scăpat înăuntru un somnifer 
inofensiv. 


— Eşti candid, mon petit. Nu faci meserie... Pierre și Gorila abia 
aşteaptă să te încredinţeze de treaba asta. 

— Sunt nişte monsieurs foarte amabili... 

— Cât despre Îngeraşul... S-au n-ai auzit de el? 

— Bufnița de aur e un cabaret select, señora. Pe aici n-au ce căuta 
îngeraşii. 

— Cu cât i-ai vândut pontul lui Robert? 

— Pont?! Santa Madona! Ce înseamnă pont? 

— Când oferi viaţa unui copain pentru câteva sute de franci. Parcă 
începi să-ţi aminteşti, nu-i aşa? Eram de faţă. S-ar putea să-i povestesc lui 
Pierre cine i-a încurca socotelile. Dacă nu ies de aici va înţelege singur. 

Mexicanul medită câteva clipe. Ochii lui nu părăseau chipul Minervei. 
Șopti: 

— Cât? 

— Ce lipsă de gust, băiete! Nu fac șantaj ci un schimb onest de 
informaţii. 

— Vă stau la dispoziţie. 

— Până una alta, aş vrea să știu de ce ai încercat să-mi măsluieşti 
băutura. 

— Eu?! 

— Sau cine te-a sfătuit. 

— Credeţi-mă, señora, era un somnifer. Pe onoarea mea. 

— Onoare! Asta-i gluma cea mai bună pe care am auzit-o la Paris... În 
sfârşit, de ce mi l-ai dat? 

— Ca să câştig timp. Detest hotărârile pripite. 

— Iar eu improvizaţiile. Deci, fii te rog foarte atent: Cine e tipul cu 
sprâncene groase pentru care ai încasat alte două sute de franci ca să-i 
comunici întâlnirea de la Conciergerie? 

— N-am idee, señora. Ieri l-am văzut pentru prima oară în viaţă. 

Minerva riscă: 

— Şi pe Îngeraşul tot o singură dată în viaţă l-ai văzut? 

Pedro servi comanda unui chelner, apoi se întoarse. 

— La urma urmei, dacă îmi este îngăduit, aş putea să întreb cine mă 
asigură că nu v-a trimis chiar el? 

— Cu ce scop? 

— Ca să-mi probeze fidelitatea, e o vreme încoace, circulă zvonul 
nesănătos că aş fi deprins prostul obicei să ciripesc de dragul banilor... 


Clipi șiret adăugând: Vă daţi seama, señora, ce lucruri urâte se pot spune pe 
seama unui om ca mine, hein? 

Minerva îl privi din ochi. Vorbi rar: 

— Dispun de o singură dovadă. E suficient să fac un semn pentru ca în 
cinci minute Pierre şi Gorila să fie aici. Îl vezi pe tipul de colo? Unde te 
uiţi? Ala cât Tumul Eiffel. I-l indică pe Georgescu care surprinzându-le 
privirile, zâmbi ridicându-se ușor. Este omul lor... Doar gândul unei 
discuţii amicale cu persoana care l-a avertizat pe Robert, îl face să creadă că 
viaţa e frumoasă. 

Pedro luă un pahar de sub tejghea și-l bău dintr-o suflare, apoi se închină 
sărutând superstițios madona de aur ce-i atârna la gât: 

— Ce anume vă interesează? 

— Unde-l pot găsi pe Îngerașul. 

Pedro șopti aproape fără să-şi miște buzele. 

— Evitaţi barul l'Enfer. E un local deocheat frecventat de... Îngerii 
morţii. 

Minerva se ridică. 

— Señora! Aţi uitat să-mi achitaţi steinhegerul. 

— Mda! Cât face? 

— 200 de franci... Vi s-ar părea prea mult? 


* 


Dibuiră barul l'Enfer pe o stradă întunecoasă din Montmartre. 

Localul, ostentativ original, i se păru Minervei neserios și ilar. În 
cazanul uriaş din mijlocul ringului erau aruncați consumatorii care refuzau 
farmecele câtorva demoniţe de culoare. Din cazan ieșeau flăcări şi fum, un 
truc de mare efect fără consecinţe vestimentare. Scheletele agăţate pe pereţi 
îşi mişcau în permanență membrele. Un zgomot de nuci vârâte într-un sac. 
Orchestra de negri, îmbrăcaţi în verde fosforescent, urla fără întrerupere. 

Minerva îl văzu pe Îngeraşul bând singur la o masă. Atinse braţul 
inginerului cu o exclamaţie de mulţumire: 

— Splendid! Mi-a fost teamă că Pedro a minţi ; înapoiaţi-vă în stradă și 
angajaţi un taxi. În maximum zece minute vin şi eu. 

Rupse apoi o foaie din bloc-notes și scrise citeț: 

Credeai c-ai scăpat de mine? Condoleanţe pentru pierderea amicului 
Laurent. Presimt că din exces de prietenie — ești un îngeraș fidel și simţitor 


— o vei lua curând, curând pe urmele lui. 

Împături biletul şi-l înmână unei picoliţe împreună cu o bancnotă. 

— Du-l te rog peste cinci minute domnului care stă singur la masa din 
colţ. Spune-i că-i din partea doamnei cu... breton. 

Se retrase ascunzându-se în spatele unei draperii din apropierea 
telefonului. Câteva minute mai târziu, Îngeraşul ridică receptorul formând 
un număr. Nu-i răspunse nimeni. Impacientat părăsi localul în mare grabă. 

Peugeot-ul Îngerașului frână în faţa unei vile întunecate din Montreuil. 
Ocoli clădirea și deschise o ușă mică ce dădea spre parc. Curând, parterul fu 
inundat de lumină. 

Minerva și Georgescu parcurseră acelaşi drum, ajungând într-un living- 
room uriaș, decorat atât de spectaculos încât te puteai crede la Hollywood. 
Auzind pași, se refugiară într-un oficiu îngust. 

Îngeraşul coborî scara interioară înjurând, cercetă odăile de la parter 
apoi, nedumerit, părăsi vila. 

Un zgomot uşor le atrase atenţia. Cineva introducea cheia în broasca de 
la intrare. 

— Deci ne-am înţeles, șopti Minerva. Treceţi alături şi... 

— Știu, o întrerupse inginerul surâzând. Fără iniţiative proprii... 

Răsturnată în fotoliu, Minerva își căută o poziție mai comodă şi apăsă pe 
comutatorul lămpii de birou exact când domnul Laurent, în smoching și 
pantaloni reiaţi, uluit de lumina acare se aprindea singură, apăruse în prag. 

— Tu?! 

— Bună seara, mon choux. 

— Ce cauţi aici? 

— M-am gândit să răspund vizitei pe care ai avut amabilitatea să mi-o 
faci la hotel. Aşa cere eticheta, pretinde bunica mea din Zambia: Înainte de 
trei zile, înapoiezi vizita. 

— Ce cauţi aici? 

— Paşaportul. 

Omul cu sprâncene groase aruncă o privire iute, reflexă în direcţia 
seifului. 

— Mă plictiseam așteptându-te și m-am uitat niţel în puşculiţa dumitale, 
improviză Minerva. Ador amintirile de familie. Apropo, ar trebui să-şi 
procuri o casă de bani ca lumea. 

Cu mâinile la spate, domnul Laurent se rezemă de o consolă Regence. 


Minerva îi sesiză intenţia. Stinse lumina și se aruncă într-o parte. Două 
detunături sfredeliră întunericul compact. Pășind în vârful picioarelor, se 
ascunse în spatele draperiei. 

Se auzi zgomotul unui geam făcut ţăndări. 

"Bravo Georgescu!" îl felicită în gând Minerva. 

Laurent, izbindu-se de mobile, alergă în camera alăturată. Observă 
fereastra deschisă, plină de cioburi, și se aplecă în afară încercând să 
străpungă întunericul. 

Se întoarse după câteva clipe în living-room, bombănind cumplit în 
argou. Aprinse lustra, potrivi o cheie în seif şi începu să scotocească febril 
printre hârtii. 

Deodată, încremeni. Cineva, în spatele lui, râdea. Se răsuci fulgerător. 
Văzu braţul ridicat al Minervei, şi un jet fierbinte, iute, cumplit de dureros îi 
arse ochii. Cu un răcnet căzu în genunchi. 

Georgescu apăru în prag. Contemplă amuţit tabloul, apoi culese 
revolverul, smulse cordonul draperiei și în câteva minute domnul Laurent 
zăcea imobilizat pe parchet. 

— Când te gândeşti!... râse Minerva. Piper, sare, ardei iute... Clisma m- 
a costat şapte lei optzeci la Centrofarmul din Calea Victoriei. Colaboratorul 
meu, locotenentul Dobrescu se uita câș. Mă întreb ce-o fi crezut... 


* 


Îngenunche lângă domnul Laurent şi, sub privirea stupefiată a 
inginerului, îi puse o compresă de apă rece pe ochi. Gestul îi aminti cumva 
de condamnatul la scaunul electric care solicitase înainte de ceremonie o 
pedichiură. 

Deschise seiful. Într-o cutie de piele roşie găsi două microfilme. 
Cercetând fotogramele, Minerva încruntă uşor sprâncenele. Începea să 
înțeleagă... Recapitulă evenimentele petrecute la Paris și zâmbi: "Hm, 
diabolică treabă!" 

— Cine-i expeditorul? 

— Am uitat, răspunse indiferent Laurent. 

Ceva în glasul lui o făcu atentă. Tonalitatea particulară a ultimului atu, a 
armei camuflate pe care începi s-o simţi cu vârful degetului, a complicelui 
oportun şi avertizat, despre cate te aştepţi să deschidă ușa în orice clipă. 

— Trebuie să mai vină cineva, băieţaș? 


— Poliţia, rânji Laurent. 

— Pe asta o chem eu. 

Minerva luă cartea de telefon. O răsfoi apoi formă un număr. 

— Poliţia? Notaţi, vă rog: Vila domnului Laurent... Banlieue, ... Cu 
adevărat amabili... Nu vă dezminţiţi... 

Puse receptorul în furcă şi se trânti în fotoliu. Totul era cât se poate de 
amuzant... 

— Sunt foarte curios cum o să le explicaţi prezența voastră în această 
vilă... Și mai ales ce căutați aici. 

— Unul din păcatele dumitale, mon petit, este că habar n-ai pe ce lume 
trăieşti... În timpul detenţiunii — ani frumușei prin închisorile din sud — 
acordă o oarecare atenţie dreptului internațional contemporan. Poţi găsi 
acolo noţiuni interesante despre infracțiunile internaţionale comise de 
particulari. Ceea ce ai făcut dumneata este o trebușoară pentru care unii mai 
expeditivi recomandă scaunul electric. 

— M... scrâșni ireproductibil Laurent. 

— De ce te consumi, drăguță? Au feştelit-o ei până la urmă Al Capone, 
Dillinger... şi ăştia erau cineva în meseria voastră. Mi-amintesc de o 
apreciere pe care am făcut-o la prima noastră întâlnire, în vila din Sacré- 
Coeur. Mărturiseam atunci că ești un tip infatuat. Acum pot să completez 
fără riscul de a mă înșela: Și găgăuţă! Așa explică pe undeva rolul dumitale 
într-o afacere de asemenea anvergură. Numai un găgăuță îngâmfat n-ar 
pricepe de la bun început că nu el este rezidentul reţelei, ci omul de paie 
sortit să asigure acoperirea. 

— Ce?! 

— Imaginează-ţi, mon petit. i-au încredințat personajul pentru... 
aspectul dumitale exterior. Sprâncene groase, timbru baritonal, alură 
agresivă. Cam aşa trebuie să arate o hârtie de prins muşte. 

Se auziră bătăi în ușă: 

— Police! 

Patru bărbaţi pătrunseră în living-room. Minerva zâmbi amabil: 

— N-aţi întârziat de loc. Întinse mâna unuia dintre ei: Ce mai faci, mon 
colonel? 

Şoferul Paul Mercantier, fără să pară deloc surprins, îşi scoase pălăria şi 
sărută galant degetele Minervei. 


Minerva aluneca pe culoarul îngust. În urma ei, inginerul încerca să 
păşească fără zgomot. Regăsi cutia de chibrituri strivită care îi semnalase 
prezenţa la prima vizită în vilă, lângă ușa cu lambriurile crăpate. Pătrunseră 
în odaie. O clipă, Minerva vru să aprindă lumina dar se răzgândi. Mai mult 
ghici conturul canapelei din vecinătatea măsuţei cu băuturi pe care domnul 
Laurent desfăcuse mânerul valizei. Se apropie de antablamentul care-i 
atrăsese atenția. 

— Aici! Uitaţi-vă la trâmbiţă. 

Georgescu se urcă pe un scaun și aprinse lanterna. Cercetă goarna 
întârziind cu degetele în spatele buzei de ghips. 

— Aţi avut dreptate, spuse coborând. O privi în ochi: Nu vi se întâmplă 
niciodată să greşiţi? 

Minerva își scărpină bretonul: 

— Nu mai mult de șaptesprezece ori pe zi. În viaţă tot secretul e să ai 
simţul proporţiilor... 


Omul sări din mașină. Intră în vilă, reveni după zece minute, urcă la 
volan și demară furtunos. 

Minerva îi făcu semn șoferului să pornească: 

— Nu-l scăpa din ochi! 

Depășiră Montmartre cu străzile lui înguste și întortocheate apoi Louvre 
traversând Sena prin Pont du Carrousel. Necunoscutul parcă pe o alee 
dosnică intrând val-vârtej într-un imobil pe al cărui frontispiciu o firmă 
modestă avertiza: Întreprinderea TEX. 


— lată-ne la capătul drumului, declară Minerva. 

Inginerul o privi mirat: 

— Aşa de repede? 

— Slavă Domnului! Îi întinse o carte de vizită: O ultimă rugăminte! 
Telefonaţi la numărul ăsta şi comunicaţi-i colonelului Daladin că-l aştept. Îi 
explicaţi unde. Să aducă și nişte oameni! 

Inginerul zâmbi trist: 

— Trebuie să mă consider concediat? 

Minerva începu să râdă: 


— M-aţi ajutat enorm. Nici nu bănuiţi ce servicii ne-aţi adus. Nu putem 
însă profita de dumneavoastră la infinit. 

— Lăsaţi asta... Îi luă brusc mâna și i-o sărută: Îmi menţin invitaţia la 
Athenee Palace. 

Sări din maşină și dispăru după primul colț. 

Minerva rămase cu gura căscată. Își aminti de recomandarea constantă 
făcută locotenentului Dobrescu și o închise repede. 


* 


— Domnii? 

Omul era solid, cu o privire bănuitoare. Purta uniformă vişinie, fără 
exces de zorzoane. 

"Hm, reflectă Minerva. Nu e ăsta portar cum nu sunt eu Șeherezada”. 

Colonelul Daladin pocni din degete peste umăr și un agent mustăcios cu 
ochi blajini se postă în spatele individului. 

— Ce... 

— Nu-ţi bate capul, bătrâne, zâmbi agentul. Lasă să-ți priască biftecul. 

Minerva și Daladin, urmaţi de ceilalți oameni din echipă, pătrunseră într- 
un hol spaţios. În spatele unui perete de sticlă, o femeie de vreo 40 de ani 
— tipul clasic al secretarei serioase de vârstă mijlocie — nota ceva într-un 
registru. Când îi văzu, buzele i se crispară imperceptibil şi reflex puse mâna 
pe receptor. Nu reuși să-l ridice. O altă mână, mare, groasă ca o lopată, îi 
imobiliză degetele. 

— Prompţi băieţii dumitale, aprecie Minerva. Atinse braţul colonelului 
indicându-i cu bărbia o hartă uriaşă a Europei. În dreptul câtorva capitale 
erau fixate beculeţe mici, stinse. Nu-mi place instalaţia... 

Secretara zâmbi ironic: 

— TEX este o mare întreprindere. Harta precizează centrele unde avem 
sucursale. Când ne vizitează oaspeţi de seamă le aprindem. Face impresie. 

— Cu noi nu e cazul, mormăi Daladin, și făcu un semn scurt. 

Intrară într-un coridor îngust. Deasupra unei uși capitonate în piele roşie 
strălucea o firmă neagră: Direction. 

Colonelul apăsă brusc pe clanţă. Era o anticameră de dimensiuni reduse, 
obișnuit mobilată. O tânără suplă aranja nişte crizanteme într-o glastră 
japoneză. Deschise gura îngrozită. 

Daladin duse degetul la buze: 


— St! 
Sugestionată, fata își opri ţipătul. 
Minerva începu să râdă. Nu cunoştea trucul. 


Părea să aibă vreo 50 de ani. Un individ oarecare, subţire, cu o figură de 
şoarece. Pe nasul bârligat încălecau o pereche de ochelari modești, înrămaţi 
îngust în metal. Făcea impresia unui funcţionar mărunt pătruns clandestin în 
biroul directorului său. Pe degetul mic purta un inel urât, gros, cu o piatră 
greu de identificat. 

Încăperea, mobilată în stil american somptuos, epata. Cristal, nichel, 
piele, butoane, multă lumină. Unul din pereţi era tapetat cu o mătase de 
culoare închisă scoțând în evidenţă acvariul enorm. Peşti roșii de toate 
dimensiunile se fâțâiau în trafic neîntrerupt. 

Directorul întreprinderii TEX își camufla tresărirea încercă un zâmbet 
amabil. Daladin îi arătă legitimaţia. Omul o cercetă cu atenţie apoi i-o 
restitui politicos. Îşi scoase ochelarii, frecându-și ochii: 

— Vă ascult. 

— Am vrea să ştim care este profilul activităţii dumneavoastră. 

— Dar nu e un secret pentru nimeni. Se uită semnificativ la Minerva şi 
la ceilalți doi agenți: Să vă deranjați pentru atâta lucru... Vă puteam 
informa telefonic. 

Daladin surâse: 

— Nu ne-a trecut prin minte. 

— Cred că-ţi dai seama, colonele la ce te expui tulburând nejustificat 
liniştea unei persoane onorabile. 

— Am învăţat asta la scoală. Și-am mai învăţat să cântăresc 
onorabilitatea în procente...Deci... 

— Suntem specializați în desfacerea produselor de cosmetică. Propriu 
zis, intermediem raporturile dintre firmele furnizoare și cele beneficiare. 
Deschise un dulăpior roșu. Pe câteva rafturi de cristal erau expuse sticle de 
parfum la dimensiuni de reclamă: Dacă doamna ar vrea să-și aleagă ceva, 
am fi încântați să-i oferim o amintire. 

Scoase un flacon romboidal legat cu un şnur gros de aur: 

— Cel mai nou produs al casei: Lorry. Surâse: O doamnă distinsă nu se 
poate lipsi de el. 

Minerva îl privi lung: 


"Tipul e calm. Prea calm..." 

Daladin râse: 

— Nitroglicerină? 

— Ai haz, colonele! 

— Se munceşte pe-aici, nu glumă. Am constatat în toate birourile o 
activitate febrilă, deși e aproape 3 dimineaţa. 

— Plătim bine. Își privi ceasul: Vă mai pot fi de folos cu ceva? 

— Vorbiţi-ne despre funcţionarii dumneavoastră. Dacă nu aveţi nimic 
împotrivă, începeţi cu Robert Sage. 

— Sage? 

— Înî. Trebuie să-l ştiţi, ce naiba? Este recepționerul transporturilor 
speciale. Nu vă amintiţi? Are un frate ghid. 

— Şi un altul, probabil, scafandru. E absurd! 

Minerva începu să se plimbe prin încăpere cu mâinile la spate. Se oprea 
din când în când, privind un tablou ori câte o mobilă, așa cum ar fi procedat 
într-o expoziţie. 

— Nu, replică Daladin, atunci când este vorba despre oamenii de 
încredere ai firmei. Robert Sage, Îngeraşul, domnul Laurent... 

Directorul 'Tex-ului îşi ridică sprâncenele: 

— Îngeraşul? Asta-i probabil o poreclă. N-am auzit în viaţa mea de el. 
Se adresă iritat Minervei: Aveţi nevoie de ceva, doamnă? 

— O, nu vă ocupați de mine. Mă descurc singură. 

Se oprise lângă un tablou cu butoane camuflat de niște cactuși. Apăsa pe 
câte unul urmărind fascinată cum de fiecare dată elemente decorative 
inofensive deconspirau prin declanșarea unor resorturi ascunse un bar, un 
frigider, sau o colecție de nuduri. 

— Grozav! chicoti. Ca în filme! 

— Nici despre vila din Sacré-Coeur n-aţi auzit probabil nimic, sugeră 
colonelul. 

Directorul, cu ochii la Minerva, avu un gest de agasare. 

— Vă asigur că ați fost îndrumați pe o pistă falsă. Robert, Îngeraşul, 
Sacr6-Coeur ! Sună a poveste cu gangsteri. Nu vă daţi seama că la vârsta și 
situația mea nu te mai ţii de asemenea fleacuri? Începu să tipe: Sunt 
indignat, colonele! Îl cunosc pe Girardin, şeful dumitale și nimic nu mă va 
împiedica să-i adresez o plângere. 

Daladin fu de acord: 


— Sunt convins. Se aplecă brusc deasupra biroului dând la o parte un 
presse-papier masiv: Cu asta vă ocupați când am intrat? 

Ținea în mână o fotografie. Minerva se aplecă peste umărul lui. Exclamă 
încântată: 

— Salonul vilei din Sacré-Coeur! Monsieur Laurent, Robert Sage și în 
mijloc eu în vizită de curtoazie. Delicios! Putem spera că de astă dată 
domnul director și-a amintit de funcţionarii domniei sale?... 

Se întoarse la tabloul cu butoane. 

— Cum a ajuns fotografia în posesia dumneavoastră? 

Omul ridică din umeri: 

— Habar n-am! Am găsit-o de dimineaţă pe birou și tocmai mă întrebam 
cine mi-o fi lăsat-o şi de ce. 

— Hm, râse colonelul. N-am avut impresia că se intră așa uşor aici: 
celule fotoelectrice, colaboratori suspicioşi gata să vă avertizeze, la poartă 
un adevărat Dicke Bertha. 

O exclamaţie ușoară a Minervei le întoarse capetele. Apăsase pe un 
buton albastru şi o placă de lemn se deplasase ușor descoperind un ecran de 
televiziune uriaş. În imagine apăru silueta unui bărbat. 

— Îngerașul! remarcă încântată Minerva Suntem în familie. 

— L-ai recunoscut, Jouvet, nu-i aşa? se adresă Daladin agentului rămas 
lângă ușă. E sadicul din Marsilia. 

Îngeraşul formase un număr de telefon. Minerva luă toate butoanele la 
rând şi un glas inundă încăperea: 

"Robert, patronul a dispărut. E groasă!" 

"Aseară încă mai trăia”. 

"Nu fi idiot!" 

"Încerc din răsputeri”. 

"Părerea mea este să te dai la fund". 

Trânti receptorul şi dispăru din imagine. 

— Jouvet, ocupă-te dumneata de problema asta, spuse Daladin. 

Directorul TEX-ului îşi aprinse o havană. Râse încetişor: 

— Cu asta vă închipuiţi probabil că m-aţi dat gata. Ce copilărie! Peste 
câteva ore o să-ţi cam piară zâmbetul, domnule colonel! 

— lar mă ameninţi cu Girardin? De fapt, sunt obișnuit. În fiecare 
dimineaţă mă trage de urechi. Pretinde că asta-i aduce noroc... 

— Te-am avertizat. În sfârşit, mi-e profund dezagreabil, dar îmi dau 
seama că toată povestea se poate interpreta greşit. Îşi lăsă ochii în jos: 


Nevastă-mea... E o femeie frumoasă, tânără. Prea tânără pentru mine. Nu 
mi-am făcut niciodată iluzii dar credeam... În fine, pentru că am cules-o de 
pe stradă, mi-am imaginat că am dreptul la recunoştinţa ei. 

— Ce eroare! decretă Minerva. Se sprijinise de acvariu urmărind 
evoluția peștilor. Ce spuneaţi”? N-a fost recunoscătoare... și? 

— Am angajat un detectiv particular care m-a informat că trăieşte cu un 
oarecare Laurent, întâlnirile consumându-se într-o vilă din Sacre-Coeur. 

— Ca să vezi! 

Directorul clătină trist capul. 

— N-am vrut să cred şi am recurs la instalaţia asta. 

— Destul de costisitoare, observă colonelul. Se ridică. Domnule, vă 
asigur de întreaga mea compasiune. Aş fi în stare să vă ascult vreo 12 ore, 
povestiți fermecător, dar amicul nostru comun Girardin se cam strâmbă 
când întârzii. Vreau să văd registrele întreprinderii. 

Directorul îi întinse cheile: 

— Sunt în seif. 

Daladin deschise casa de bani — un tip destul de comun. Frunzări 
printre hârtii câteva minute apoi renunţă. 

— V-am spus? Bătrânul îşi recăpătase siguranța: Vă pierdeţi inutil 
vremea. Suntem o firmă serioasă. 

— Trebuie să mai fie ceva, şopti colonelul. 

— Aici! exclamă Minerva, încercând să dea la o parte o statuie de bronz 
lipită de acvariu. 

— Doamna are idei năstruşnice, observă directorul. 

Daladin se apropie. Minervei îi străluceau ochii. 

— Acvariul ăsta nu-mi place. Peştii se văd doar dacă-i priveşti de sus în 
jos. 

— Cum naiba?! I-am văzut de la cealaltă extremitate a încăperii. 

Directorul își căută o poziţie mai comodă în fotoliul din spatele biroului: 

— Doamna are halucinaţii! 

Minerva își lăsă colţurile gurii în jos. 

— Posibil, dar vreau să mă conving personal. Îl trase de mânecă pe 
Daladin. Fii atent! Nisipul, pietrişul, vegetaţia şi în general toată poezia asta 
are o înălțime de 25 de cm. Dacă te uiţi însă de sus bagi de seamă că 
grosimea e falsă. Peştii coboară în realitate mult mai jos. 

— Nu înţeleg! 


— Ei asta-i! Avu un gest de nerăbdare apoi își aminti că nu vorbește cu 
Dobrescu: Hai să-l urmărim de sus pe cel cu coada în evantai. 

— De acord. 

— Aşa! Acum aşează-te pe scaun și priveşte-l din flanc. 

— Nu mai văd nimic. 

— Firesc, interveni directorul. Vegetaţia e bogată. 

— Aş! exclamă Minerva. Măcar o picătură de roşu tot se zărea la un 
moment dat. Nu-l vezi pentru că peştele înoată acum chiar pe fundul 
acvariului. 

Daladin clipi des: 

— Şi ce-i cu asta? 

— Există, bănuiesc, un soi de cutie metalică — cam 20 de cm pe 15 — 
introdusă de-a lungul peretelui de sticlă, pe care o camuflează decorul 
subacvatic. Ajută-mă să dau statuia la o parte. 

În colţul acvariului, o placă mică de metal cu două broaște confirmă 
presupunerea Minervei. Se întoarse triumfătoare spre directorul TEX-ului: 

— Ei?! 

Omul zâmbi dispreţuitor: 

— Păstrăm acolo fondurile speciale. 

— Cheia! ceru scurt Daladin. 

— Poftim. Din păcate, nu vă poate fi de folos. 

Minerva îl privi atentă. 

— De ce? 

— După cum observați desigur, există două broaște. Rânji. N-am acces 
decât la una. 

— Şi la cealaltă? 

— Asociatul meu. Poimâine se întoarce de la Bruxelles. Micul seif a fost 
astfel conceput încât să nu poată fi deschis decât în prezenţa ambilor. 

— Aveţi încredere unul în altul nu glumă! Hein!? Tipi onorabili... 

— În afaceri nu poţi miza decât pe tine însuţi, afirmă sentenţios 
bătrânul. 

— Natural. Încercaţi totuşi, poate se deschide. 

— Mă rog! 

Directorul se apropie liniștit de acvariu şi introduse cheia pe rând în 
ambele orificii fără nici un rezultat. 

— Sunteţi mulţumiţi? 

— Nu! interveni Minerva. De ce lucraţi cu mâna stângă? E nefiresc. 


— Asta-i bună! 

— De ce cu stânga? De ce cu stânga? repetă încet Minerva privind 
intens mâinile bătrânului. Încercaţi şi cu dreapta! 

Daladin surâse: 

— Nu puteţi refuza o doamnă. 

Directorul ridică din umeri. Întinse mâna spre seif, cu o mișcare ciudată 
parcă înţepenită. 

— Acum ştiu! exclamă Minerva. Încă un truc. A întors piatra inelului 
spre palmă. De la început mi s-a părut ciudată. Un magnet, nu? Cele două 
broaște sunt prea apropiate. Exact distanţa dintre index şi degetul cel mic. 
Introducând cheia în prima broască, magnetul acţionează asupra unor 
lamele extrem de sensibile din cea de a doua broască. Ambele mecanisme 
se declanşează simultan. Pariez pe ce vreţi că nu mă înșel. 

Colonelul se întoarse: 

— Ce părere aveţi, domnule director? 


Caseta era lungă, despărțită în compartimente corespunzătoare 
diverselor țări indicate pe cartonașe verzi. 

Minerva întinse mâna. Îi tremura ușor. Luă tubul mic, câteva microfilme 
şi cele două mânere de valiză: 

— Astea mă interesează pe mine, colonele! 


* 


— Lorena e un local celebru în Paris. Aici şi-a scris Balzac faimoasele 
Illusions perdues. 

Era opt seara, ora cinei, oră sacră pentru toţi francezii. Minerva se miră 
încă o dată, raportând porţiile imense de mâncare la siluetele înfometate. 
Raport invers proporțional... 

Un chelner — al patrulea — întinse colonelului Daladin pe fundul 
paharului o mostră de vin dintr-o sticlă abia desfăcută. Colonelul îl gustă cu 
aerul acela de mare competenţă pe care bărbaţii sunt incapabili să-l ascundă 
şi înclină uşor capul. 

— Cum vine asta? întrebă Minerva. Nu e prea politicos... 

— La noi, zâmbi Daladin, vinul îl încearcă cel despre care se presupune 
că este mai bun cunoscător. În consecinţă, se oferă întâi bărbatului, apoi 


femeii, celui mai vârstnic, apoi tânărului. Ce-ai ales? 

— Zacuscă ă la Zingara. 

"În fond, reflectă, e stupid să mă întorc cu ceaiul de mentă la București”. 

Daladin își aprinse o ţigară. Avea o privire fixă care nu părăsea nici o 
clipă chipul Minervei. 

"Se uită la mine ca la televizor”. 

— Apoi? întrebă colonelul. 

Minerva trase adânc aer în piept. 

— Am rămas cu gura căscată când desfăcând mânerul valizei, domnul 
Laurent a recuperat satisfăcut un etu cu fotograme. Nu-mi venea să-mi cred 
ochilor. Eu cu mâna mea le scosesem la București! 

— Interesant! Cum ţi-ai explicat întâmplarea? 

— În nici un fel. Eram perplexă. Atât de perplexă încât, neatentă, am 
călcat pe o cutie de chibrituri goală... Așa au pus mâna pe mine. Nu mă 
puteam sustrage unui gând. Laurent, Îngeraşul şi Robert nu corespundeau, 
ca să zic aşa "misiunii" lor. Nu se înscriau pe coordonatele afacerii. Nişte 
brute grosolane, lipsite de inteligenţă. Desigur nu mă aşteptam la 
conversații academice, — apropo, tot 40 de scaune aveţi? — dar găinarii 
ăștia mă dezgustau. Trăiam vag sentimentul unei mascarade. Nu uita că tot 
timpul aveam în faţa ochilor ca termen de comparație omul meu din 
România. Situaţiile, metodele de lucru, acoperirea nu rimau. Acolo un as, la 
Paris — sfidând toată poliția voastră — niște hoţi de buzunare bine 
îmbrăcaţi. Natural, erau simple presupuneri. În timpul discuţiei amicale cu 
monsieur Laurent, mă izbise un element decorativ. 

— Adică? 

Colonelul părea foarte amuzat. 

—  Încăperea fusese ornată cândva cu panouri aurite. În partea 
superioară, foarte aproape de tavan, corespunzând antablamentului, artistul 
etalase câteva basoreliefuri. Bărbaţi şi femei despuiate, încadrând simetric 
fereastra ori uşa. Îşi întind mâinile și îşi oferă câte ceva. M-a izbit un 
detaliu: trâmbiţa din mâna unui bărbat. 

— Amănuntul în sine n-are nimic straniu, observă Daladin. Motivul 
revine des în vechile decoraţiuni. 

— De acord. Dar mișcarea era falsă. Poziţia, plecarea braţului, sugerau 
altceva. Mai limpede, obiectul nu corespundea mișcării. Nu ţine! Oferă să 
zicem o floare. Trompeta însă părea lipită. Repet, nu ca adaos 
neîndemânatic, ci ca o măsluire a intenţiei iniţiale. Individul din ghips își 


propune să fie galant şi drăgăstos, oferind mimoze sau orhidee, și când colo 
se trezește cu o trompetă înfiptă în gură. Cred că mă înţelegi. 

— Ce-ai dedus din asta? 

— Atunci nimic. Dar povestea mi-a rămas în minte. În sfârşit, urmez 
filiera până la capăt şi prin intermediul lui Pedro, barmanul de la Bufnița de 
aur, ajung în bârlogul lui Laurent din Montreuil. Mă uit prin casa de bani și 
de astă dată încep să înţeleg câte ceva. Filmele pe care le găsesc sunt aiureli 
fără valoare. Mă aflu deci în faţa unui joc dublu. Laurent e un om de paie, 
un fals rezident. Adevăraţii conducători ai TEX-ului se folosesc de acest 
paravan pentru a putea acţiona nestingheriți în spatele lui. Laurent e și el 
supravegheat. Nu pentru că s-ar îndoi de buna lui credință, ci pentru că 
urmărindu-l, pot repera pe cei ce — ca mine, de exemplu — au prins un fir 
şi vor să meargă până la capăt. Deci eu, poliţia franceză ori altcineva, atenţi 
să nu ne scape Laurent sau oamenii săi, suntem la rândul nostru urmăriţi, 
luaţi în obiectiv şi eventual imobilizați de către pionii autentici ai TEX-ului. 
Aşadar, autorii atentatului din faţa hotelului Paradis care încearcă să mă 
suprime nu sunt Laurent, Îngeraşul sau Robert. Socoteala realilor 
conducători TEX este exactă. În ultima analiză, cade o rețea fantomă. 
Amuzant e că Laurent habar n-are de chestia asta şi e gata să jure că face 
parte din clanul conducător al "Mafiei TEX-ane". În acelaşi timp, am înţeles 
şi un incident aparent fără importanță dar care explica metoda de lucru: 
când am sosit la hotel Paradis, mi-am instruit protejatul — inginerul 
Georgescu — să anunțe cu glas tare că va lipsi circa două ore. Am fost 
extrem de surprinsă: Robert, tipul care-i luase urma de la aeroport, nu s-a 
grăbit să urce în camera inginerului. A făcut-o abia după jumătate de oră. 

— E clar, observă Daladin. Astea erau instrucțiunile. I se oferea astfel 
timp realului om al TEX-ului să schimbe mânerele, lăsând pentru Robert 
fotograme fanteziste. Înseamnă că marea surpriză a mânerului gol au avut-o 
cei din culise. 

— Exact! În sfârşit, mai rămăsese problema recuperării materialului 
doctorului Lucaci. Mi-am amintit de trâmbiță. Plecând de la premisa că 
Laurent e supravegheat de șefii săi, am făcut o asociaţie de idei: probabil, în 
sediul bandei din Sacré-Coeur, microfoanele și alte șmecherii colcăie ca 
ploșniţele. Mi-am imaginat că trâmbiţa, prin poziţia avantajoasă aproape de 
tavan, ar fi putut ascunde o cameră minusculă de televiziune... Îţi spun 
sincer, aveam emoţii. Dacă lucrurile stăteau altfel? Mi-am luat rămas bun de 
la dumneata, predându-ţi-l pe Laurent şi m-am dus la sediu împreună cu 


inginerul Georgescu. Cheile le aveam de la amicul meu cu sprâncene 
groase. Făcu o pauză: Nu m-am înșelat. Trâmbiţa era măsluită. Am defectat 
aparatul. Scontam pe ideea că autenticii TEX-ani, impacientaţi de orbirea 
subită a camerei, nu vor întârzia să-şi trimită un om pentru a vedea ce se 
întâmplă. În ultimă analiză, să repare jucărioara. După aceea a fost simplu. 
L-am urmărit pe individ care m-a adus la sursa mamă: întreprinderea TEX. 
Apoi te-am avertizat... Făcu o pauză, completând modest: Trebuie să-ţi 
mulțumesc pentru concurs. Totuşi, datorită vouă, mi-am recuperat 
materialul. 

— Asta se cheamă umor românesc? se interesă calm Daladin. Ne-ai 
făcut un mare serviciu. Am avut ceva de furcă cu TEX-ul. 

— În fond cine se ascunde în spatele lui? întrebă Minerva. 

— Un trust fără precedent, finanțat de câţiva bancheri de diferite 
naționalități cu scopul de a monopoliza orice invenție indiferent de 
domeniu. Dotat cu o puternică școală de spionaj, trustul foloseşte, pentru a- 
şi atinge țelul, toate mijloacele: răpire, șantaj, crimă. Sucursala din Paris se 
ocupa de medicamente. Avea misiunea să procure clandestin şi, evident, 
înainte de brevetare, tot ce apărea nou în materie. Au acţionat în Anglia — 
dacă-ţi amintești scandalul cu antibioticul doctorului Woods — în Belgia, în 
R.F.G. În câţiva ani obţinuseră un monopol absolut iar întreprinderea luase 
proporţii îngrijorătoare. O societate fantomă dispunând de o armată de 
agenţi proprii ori recrutaţi ad-hoc în locurile unde acționau și despre care nu 
ştiam mai nimic. Cel mai grav era traficul de stupefiante în care se 
reprofilaseră băieţii... Zâmbi: Se pare că dumneata ai fost mai norocoasă: 
când ambasada română ne-a anunţat sosirea şi mai cu seamă misiunea 
dumitale, mărturisesc că am fost cam sceptici. Ştiam pe cine ai de înfruntat. 
În virtutea unei decizii superioare, ţi-am supravegheat fiecare pas, urmând 
să intervenim doar dacă ai fi avut absolută nevoie sau dacă ne-ai fi cerut-o. 
Se vehicula temerea ca banda să nu se sperie adulmecând prea mulţi flics. 
Sunt situaţii din acestea când un om reușește mai bine singur decât în 
echipă. Ce s-a întâmplat? Nu-ţi place zingaraua? 

— Ba da... 

În fond era cam decepţionată. Peşte cu zarzavat... 

Ciocniră. Un vin de Mosella, alb, uşor, spumos. 

— Când ţi-ai dat seama că nu sunt şoferul Mercantier? 

Minerva zâmbi: 


— Destul de curând. De bănuit, am bănuit ceva chiar la prima noastră 
întâlnire. Faptul că-l cunoșteai pe Îngerașul, că ai ţinut să mă avertizezi — 
insistând — ce soi de individ e, mi-a dat de gândit. Pe oameni din ăştia nu-i 
ştiu prea mulți. Voiai să mă pui în gardă. M-am convins însă, cu ocazia 
vizitei pe care ţi-am făcut-o acasă. 

— Cum? 

— Din câteva amănunte. De pildă, n-am apucat să sun bine și ai apărut 
în spatele meu. 'Ții minte, m-ai bătut pe umăr... 

— Putea fi o simplă coincidenţă. 

— Adică te întorseseşi chiar atunci? Dar de ce ai urcat ca o pisică? Paşii 
aceia neauziţi trădau polițistul. Deformaţie profesională... Apoi locuinţa 
conspirativă! Se vedea că nu ești la dumneata. Ai bâjbâit după 
medicamente, căutând în trei locuri. Și, mare greşeală de regie, scuză-mă... 

— Te rog, râse amuzat colonelul. 

— M-a izbit lipsa papucilor. Nu neapărat în carouri sau cu pompon de 
blană, dar ceva ar fi trebuit să existe. În antreu, baie ori bucătărie, oriunde, 
dar la îndemână. Coincidenţa a fost asociația dintre dumneata — un poliţist 
circulând sub firma șoferului Mercantier — și colonelul Yves Daladin. 
Citisem astă iamă, în Adam mi se pare, despre accidentul cunoscutului 
colonel în timpul unei curse de bob. Medicii preconizau ghipsul pentru cel 
puţin câteva luni... 

— Bine, dar nu se mai observă nimic. Nu şchiopătez! 

— Riguros exact. Un detaliu al încălțămintei însă te trădează. Flecul de 
la pantoful drept. Când stai într-o anumită poziţie, aşa cum s-a întâmplat 
atunci, în Rue Duranti, ţi se văd tălpile. Amănuntul m-a şocat. Îmi sugera o 
barză care a circulat tot timpul într-un singur picior. Un pantof uzat, celălalt 
aproape nou... M-am întrebat totuși de ce nu ţi-ai cumpărat altă pereche... 

— Sunt de principiul să nu arunc nimic atâta timp cât nu e strict necesar. 

— E, evident, încuviinţă Minerva. Eşti francez... 

Râseră amândoi. 

— Ce zici, întrebă colonelul. Unde luăm cafeaua? Rămânem aici sau 
încercăm pe Champs-Elysées. Poate la Lido... 

— Nu vreau să te ruinez. Își privi ceasul. Mâine pe vremea asta trebuie 
să fiu la Bucureşti... 

— Bine, dar dosarul s-a închis... 

— Pentru mine, nu. Agentul din România se află în libertate. 

— Ştii cine e? 


— Da. Ceea ce presupuneam mai demult s-a confirmat azi. Înainte de a 
expedia materialele doctorului Lucaci, le-am cercetat. 

— Doar nu s-o fi iscălit omul dumitale. 

— Într-un fel da. 

— Cum? râse Daladin. Mă faci curios... 

— Nu pot să-ţi spun. Aş exagera afirmând că o "anumită persoană" care 
se ocupă cu biografia mea mi-e foarte simpatică. Totuşi nu-i pot rata 
"pontul" final. N-ar fi prea sportiv, hein?! 

Colonelul Daladin conveni că într-adevăr gestul nu era elegant. 


Capitolul XVI 
Din nou Dobrescu rămâne cu gura căscată 


— Ghici, Dobrescule, ce ţi-am adus de la Paris? 

Locotenentul își lăsă prudent ochii în jos. Spuse moale: 

— Nu trebuia să vă deranjaţi... 

Trecu în revistă mai multe variante care ar fi putut oferi o idee de ce va 
să zică "atenţie" în capul Minervei. Darul trebuia să fie absurd, inutil, 
fantastic. Saxofon? Cursă de șoareci? Un cal? 

— Ce faci, nu ghicești? 

Dobrescu ar fi fost înclinat să mediteze un timp la slăbiciunea Minervei 
faţă de situaţiile penibile, dar amână pentru altă dată. 

— În fine... nu-mi trece prin minte. 

— Un tren electric! Asta ţi-am adus. 

Îl privi "ce zici?!" cu ochi scăpărând de satisfacţie sinceră. Locotenentul 
simți cum gura pleacă să se caște singură şi cu un efort substanţial se 
stăpâni în ultima clipă. Îngână aiurit: 

— Un tren electric?! 

— Îhî. Mi-am adus şi mie unul la fel. E colosal! Are gări, semafoare, 
viaduct. Tunelul face toţi banii... O să-ţi placă... Și își frecă mâinile. 

— Sunt sigur. Cum să vă spun... Nu trebuia... 

— Ei lasă, nu te fandosi! Ştiu că abia aştepţi să-l vezi. 

— Adevărat, îngână Dobrescu cu tonul omului care evoluează pe un 
teren alunecos. 

— Diseară, după... 

— După ce? 

— După ce o să isprăvim cu afacerea asta. 

— Care afacere? 

— Ai căpiat, băiete!? Vezi cum mă obligi să fiu brutală? Și nu stă în 
obiceiul meu! Îşi strânse buzele nemulțumită: Afacerea doctor Lucaci. 

— Aţi limpezit-o? 

— Ți-ar fi plăcut să-mi bat capul un cincinal? Fă rost de două locuri la 
concertul extraordinar al filarmonicii Carpaţi. Peste o săptămână pleacă în 
turneu la Paris... Vezi să iei bilete ca lumea! 

— Când e concertul? 

— Astă-seară la opt. 


Când o văzu pe Minerva în taior negru maxi, Dobrescu simţi 
literalmente că i se taie răsuflarea. Stupefacţia îl făcu să se clatine. 
Măsurându-l din cap până-n picioare, de la costumul bleumarin cu dungi 
fine, la cravata şi batista de un roșu stins, în motive florale, ea îl apostrofă 
scurt: 

— Ce te-ai gătit ca un ginerică?! 

Se aşezară în fotoliile adânci de pluş roşu. Sala era plină. Efluvii de 
parfum, coafuri îmbâcsite de fixativ, rumoare, omoplaţi goi, mătăsuri 
lucioase cu foşnet cald, hohote de râs discrete, podoabe aruncând semnale 
albăstrii, electrice. 

— Nouăzeci la sută, comentă Minerva, sunt veniţi de poezie. Nu-ţi 
deosebesc trompeta de un corn englezesc. Partidă elegantă de plictiseală... 
Să nu te prind că-ţi dau lacrimile la pizzicato că te omor! 

Dobrescu o privi şăgalnic: 

— Nu credeţi că asta e consolarea tuturor necunoscătorilor? 

— Ai nimerit alături, băiețaș. Pe când eram studentă, am luat lecţii de 
oboi. Vecinii mei vărsau lacrimi de fericire cam două ceasuri în fiecare zi. 
Nu pretind că m-am ales cu mare lucru, dar cel puţin am reţinut adresa 
Filarmonicii. 

Ropote de aplauze întâmpinară apariţia orchestrei, apoi a dirijorului, 
îndelung ovaţionat. Un bărbat rotund, lipsit de importanţă, într-un frac cu 
mânecile prea scurte. 

— Vezi cum te pot înșela aparențele? suflă Minerva la urechea 
locotenentului. Ai zice că ăsta e marele artist care așa și pe dincolo, azi aici, 
mâine la Metropolitan? Chiar și tu arăţi mai bine, adăugă sinceră, fără 
umbră de ironie. Când îi aud pe unii trăncănind despre expresii 
spiritualizate... 

— St! făcu scandalizat cineva din spate. Unde vă treziţi, la şedinţă?! 

Minerva, deşi admonestată, zâmbi. Îi plăcuse chestia cu şedinţa. Șopti: 

— Să fii atent! Persoana pe care o căutăm e aici. 

Se așeză apoi mai bine în scaun cu un aer profund concentrat. 

Răsunară primele acorduri ale concertului pentru pian și orchestră de 
Ceaikovski. Locotenentul, electrizat de muzica amplă, maiestuoasă, cu linie 
melodică certă, ușor reperabilă, îşi simţi sângele alergându-i mai repede 


prin vine. Fu inundat de un sentiment acut de fericire. Totul era frumos, 


Minerva se întorsese bine dispusă, trenulețul electric —  gentileţe 
adorabilă... 

Îşi aminti brusc, o dată cu partea a doua a concertului — pentru 
Dobrescu profan mai greu digerabil — de avertismentul Minervei: 


"Persoana e aici". 

Se întoarse discret. Nu zări nicăieri capul buclat al pictorului, profilul 
ferm al lui Radian, trăsăturile gelatinoase ale farmacistului. 

— Ce te tot foiești atâta? îl înghionti Minerva. Cască ochii la orchestră. 
Oftă: Păcat că nu-i și Fărâmiţă Lambru... 

Locotenentul tuşi ușor. Grăsunul, dezlănţuit, învârtea bagheta deasupra 
capului ca pe o măciucă și Dobrescu reflectă că în alte împrejurări n-ar găsi 
doi inși dispuşi să parieze un singur pol pentru "sănătatea" individului. 
Eforturile i se păreau cu atât mai nostime cu cât instrumentiștii, ignorându-l 
nu-și deslipeau ochii de pe partitură. Dar, evident, acestea erau amănunte pe 
care nu le-ar fi declarat în public... 

În ce revistă citise despre supermagazinul acela new-yorkez unde o dată 
cu tablourile vândute, direcţia îți împrumuta și un profesor de arte? Omul te 
învăţa fraze șablon de cel mai mare efect: "Ador albul lui Matisse" sau 
"Ceea ce mă impresionează mai mult după breakfast este tuşa lui Constable. 
Atâta prospeţime..." 

— Îţi place? se interesă Minerva. După mine, cel mai mult munceşte ăl 
cu ciocănelele... 

Îşi păstra aerul serios. Era genul de observaţii la care Dobrescu greu 
rezista să nu izbucnească în râs, tocmai pentru că nu trebuia să râdă, iar 
Minerva cunoștea foarte bine amănuntul. 

Locotenentul se amuză în surdină. Se uita la pianistă. O şatenă cu profil 
fin, îmbrăcată în alb. Mâinile delicate, suple, abia atingeau claviatura. 

"Ce s-ar putea discuta în intimitate cu o astfel de femeie..." 

Studie apoi mişcarea sincronizată a arcuşurilor, gustă plastic broderiile 
harpistei. Parcă ar lucra la gherghef... 

Târziu, îşi dădu seama că renunțase la reperarea omului din umbră. 
Simti o strângere de inimă. 

"Cine o fi?!" 


Părăsiră sala cu vreo zece minute înainte de terminarea concertului, 
stârnind indignarea spectatorilor: 

— Tttt! 

— Lasă-i să ţâţâie, spuse Minerva îndată ce ieşiră. Ăştia n-au treabă... 
Ei, te-ai prins? 

— Nu, mărturisi Dobrescu, lăsându-și fruntea în pământ. 

— Aş fi încercat cea mai mare surpriză din viaţa mea, dacă s-ar fi 
întâmplat contrariul. 

— Unde mergem? 

Ocoliră clădirea Filarmonicii, ajungând într-o străduță dosnică, puţin 
frecventată. 

— Ce naiba facem aici? întrebă locotenentul privind firma discretă: 
Intrarea artiștilor. Așteptăm să ne dea autografe? 

Minerva se proțăpi în faţa lui: 

— Dobrescu Vasile, comportă-te cuviincios! Îmi datorezi respect ca sex, 
vârstă și grad! Ştiam că nu-i pedagogic să-ți aduc cadouri! Adăugă brusc 
calmă, pe tonul obișnuit: Acuma să fii atent și te conjur, nu căsca gura! 

Traversară strada. Pianista șatenă, în rochie ușoară verde, cu braţele 
încărcate de flori, zâmbea de circumstanță unor admiratori. Îşi luă rămas 
bun grațios şi se îndepărtă. Minerva și locotenentul o ajunseră din urmă. 
Flancată, femeia întoarse surprinsă capul şi se opri locului. Păstra încă 
surâsul scenic. 

— Ai recunoscut-o, dragul meu, nu-i așa? întrebă Minerva pe tonul unei 
constatări mondene emisă undeva, în foaierul unui teatru. Vechea noastră 
cunoştinţă, domnișoara Elena Dimitriu... 


* 


Fata o privea ţintă. Afişa o curiozitate amuzată, puţin contrariată și, 
exceptând ținuta dezinvoltă, foarte sigură, era aceeași Elenă Dimitriu care-şi 
plimba filozofia morbidă la mănăstirea Domniței. Aceeaşi sobrietate, 
aceleași gesturi reținute, acelaşi zâmbet abia schiţat, luminându-i scurt 
obrazul. 

— S-o luăm cum scrie la carte, propuse Minerva într-o dispoziţie 
excelentă. Nume, vârstă, naționalitate, stare civilă, etc. 

Colonelul Ionaș își zise că așa cum sta, în spatele biroului, siluetă de 
cărbune în linii aspre profilată pe draperia galbenă, avea ceva din 


austeritatea călugărilor iezuiți... Se uită la Dobrescu. Locotenentul încă nu- 
Și revenise. 

Fata zâmbea. 

— V-ar conveni să mă numesc Elena Dimitriu? 

— Nu, darling! Nora Roman. Pianista Nora Roman. Vârsta? 

— 27. 

— 34, dar n-are importanță. Se întoarse spre Dobrescu: La femei, adaugi 
din oficiu între 5 şi 7 ani. Nu exagerezi niciodată îndeajuns. Naționalitatea! 

— Română. 

— Cu domiciliul stabilit în străinătate până la vârsta de 20 de ani. 
Ocupaţia! 

Nora Roman își încruntă vag sprâncenele. Minerva gândi că face parte 
din femeile care-și raționealizează mimica feţii. De aici chipul neted, 
amăgitoarea tinereţe feciorelnică, ajutată evident de o anume virginitate a 
trăsăturilor şi o îngrijire constantă a tenului. 

— Nu înţeleg ce sens are mascarada asta. Mă numesc Nora Roman şi 
sunt pianistă! 

— În subsidiar, o corectă Minerva. Ca, hai să-i zicem, violon d'Ingres, și 
o firmă în spatele căreia se desfășoară cealaltă activitate. Spioană excelent 
cotată printre șefii întreprinderii TEX. Să-ţi explic ce-i aia TEX, fetiţo? 

— Aveţi un remarcabil simţ al umorului, aprecie pianista. Vă asigur că l- 
am gustat şi la mănăstire... 

Minerva își arătă dinţii albi prea mari într-un zâmbet despre care 
Dobrescu ştia că se vrea fermecător. 

— Ai pretenția că mi-ai mirosit adevărata identitate încă de la 
mănăstire?! 

Femeia îşi clătină capul. Se juca cu medalionul de la gât plimbându-l în 
dreptul gurii pe toată lungimea lanţului. 

— Aş minţi dacă aş afirma că am avut cea mai vagă bănuială. 

Minerva își astâmpără un licăr scurt de triumf. O măsură lung. Colonelul 
cunoştea privirea aceea neagră, pierdută printre genele rigide, fals 
contemplativă, fals inertă. 

— Eşti o femeie frumoasă, începu ea cu voce stinsă. Frumoasă, 
inteligentă, talentată... De ce ţi-a trebuit tot balamucul ăsta? 

— Ce importanţă poate să aibă pentru dumneavoastră? 

Păru dintr-o dată obosită, îmbătrânită, ca şi cum i-ar fi căzut o mască. 

— Încerc să te înţeleg. 


Nora Roman se răsuci în fotoliu. Avea o gambă perfectă, superb 
evidenţiată de escarpenul decoltat din antilopă cu toc gros de cristal. 

— Vă propun un schimb, făcu pianista. Enigma Nora Roman contra 
misterul descoperirii Norei Roman. Nu-mi ascund curiozitatea. Faţă de 
măsurile de precauţie luate — probabil știți că nici unul din complici nu mă 
cunoaște — performanţa dumneavoastră mi se pare fantastică. De o oră sunt 
incapabilă să mă gândesc la altceva. Nu ştiu să fi comis vreo eroare. Ce 
anume v-a pus totuşi pe urmele mele? 

— Am să-ţi spun. Nu pentru că mă tentează propunerea dumitale. Ceea 
ce știu în momentul de față e de ajuns pentru ca dosarul să ajungă mâine pe 
masa procurorului. Cât despre "enigma Nora Roman", în materie de spionaj 
există trei variante. 1) Fanatism — ceea ce nu e cazul — Loin de lă, cum ai 
spune dumneata. E ridicul să-mi vorbeşti despre convingere, când procedezi 
ca un borfaș pentru a pune mâna pe formula unui nou medicament. Un 
anestezic pe care domnii de la TEX intenționau să-l folosească ca 
halucinogen speculându-i proprietățile destructive. 2) Banii. Hm, cine ştie, 
poate ai obsesii de acumulare. Am mai cunoscut un caz... Câştigi cât vrei 
— concerte în ţară și în străinătate, televiziune, radio... Greu digerabil. 
Cred mai de grabă într-o energie greșit canalizată. Legat poate şi de boala 
dumitale. Căci debilitatea pulmonară e singura trăsătură autentică din falsa 
Elena Dimitriu. Se pare că ftizicii sau doar candidaţii la ftizie duc o viaţă 
extrem de intensă. Încearcă să stoarcă de la fiecare minut de existenţă tot 
ceea ce poate oferi. E o reacție de sfidare spasmodică, adresată spectrului 
morţii care veghează în subconștientul bolnavului. Dumneata nu te-ai 
prostituat, n-ai devenit alcoolică, nici toxicomană. Ai ales alte senzaţii: 
aventura, jocul cu moartea, alta decât cea care găureşte plămânii, căci 
printr-o logică perversă moartea brutală, violentă, moartea datorată unui 
glonţ căpătat în faţa plutonului de execuţie ori aiurea pare mai dulce, mai 
acceptabilă. În sfârşit, pe-aici. 

Norei Roman îi luciră ochii: 

— Puteţi şti dumneavoastră ce înseamnă sentimentul pe care ţi-l dă 
riscul? 

— Imaginează-ţi că am idee, o întrerupse Minerva. Nu croşetez mănuși 
pentru orfani într-un azil de bătrâni. 

Nora Roman respiră adânc. După câteva clipe, reveni la vechea expresie. 
Placidă, rezervată. 


— Să recapitulăm! Materialul l-ai obţinut încă de la Bucureşti. Și totuși, 
îl urmezi pe Lucaci la mănăstire. Nu poate fi decât o singură explicaţie. 
Domnii de la Paris ţi-au atras atenţia că formulele sunt incomplete. Perfect! 
Prin intermediul lui Firu, ţi se precizează apoi că ceea ce lipseşte este cifrul 
lucrării. Subtilizezi agenda şi surprinsă asupra faptului îl lichidezi pe 
savant. Deși ştii că în mod firesc urmează ancheta crimei, continui să rămâi 
la mănăstire. Îţi dai seama că nu mi-a fost prea greu să înţeleg de ce: o 
spioană dată la fund, brună sau blondă, aşa ori pe dincolo, e căutată. 
Securitatea intră în alertă, frontierele sunt avertizate. lar peste două 
săptămâni, Nora urmează să treacă graniţa cu prilejul unui turneu. Există 
riscul să fie reţinută. În schimb, o femeie ucisă îţi sugerează instinctiv 
cuvântul "victimă". Deci spionul alias-asasin e căutat aiurea. În speţă, la 
mănăstire printre oamenii arhondaricului: Radian, Popescu, pictorul, Dabu. 
Şi aici — se uită spre Dobrescu — e cazul să fac anumite precizări: mediul 
ţi-a favorizat acţiunile. Fiecare din ei, e un mic suspect: Radian face 
exerciții supraomenești ca să-și învingă boala. Se ascunde pentru că e un 
orgolios, nu suportă compătimirea. lar eu îl văd în picioare. Ce concluzie se 
poate trage? În plus, găsesc în odaia Elenei Dimitriu asasinate, un indiciu 
care atestă clar că arhitectul a trecut pe acolo. Un clont mic de metal, de la 
şireturile lui Radian. Are pantofi italieneşti de antilopă gri-bleu care sar în 
ochi. Sar în ochi şi şireturile cu metal nichelat la vârfuri. Nimeni nu posedă 
o astfel de încălțăminte. lată-l pe Radian mai mult decât suspect. Popescu te 
ajută fără să vrea. Face parte din nefericita specie a impostorilor. Pentru a-şi 
da importanţă afirmă snob că e farmacist, calitate sub care cerem relaţii de 
la Fabrica de medicamente. Oamenii ne răspund că habar n-au de existența 
vreunui farmacist cu numele ăsta. Şi pe bună dreptate. Popescu lucrează ca 
magazioner. Corelaţia e dificilă din cauza numelui frecvent. Nimeni nu se 
gândeşte că mustăciosul de la mănăstire este magazionerul despre care 
cerem relaţii. Peste toate alea, băiatul mai e și hemofil. Îi curge sânge din 
nas. De teamă că nişte picături căzute pe pulover ar putea fi răstălmăcite, le 
arde cu ţigara... Dabu, — găinar — hoţ de buzunare, e căutat de miliţie, şi 
se ascunde naufragiind în postura de infirmier al arhitectului. Nici la 
mănăstire nu-și vede de treabă. Încearcă mici furtișaguri, îmi cotrobăieşte 
prin odaie, şterpeleşte ceasul profesorului, se agită. De ajuns ca să fie luat în 
obiectiv. Pe Zamfirescu îl închide în odaie pseudo-farmacistul. O glumă 
proastă dar care ne pune pe gânduri. Orice ne pune pe gânduri în astfel de 
împrejurări. Când îl omori pe Lucaci, încalţi bocancii mei. O concluzie se 


va impune... În general, te dai peste cap pentru a încurca ancheta, pentru a 
ne crea suspiciuni în legătură cu toți musafirii mănăstirii. Și atunci, pui la 
cale trucul cu moartea aparentă. Pentru ca să nu existe dubii, pentru ca ceea 
ce avea să urmeze să fie cât mai convingător, verosimil, "indiscutabil", ai 
simulat tentativa. Cuţitul înfipt în lambriu trebuia să certifice anumite 
intenţii criminale vizavi de dumneata, venite din afară. O tentativă nereușită 
nu exclude intenţia. Cu atât mai "indiscutabilă”, excluzând aprioric ideea de 
sinucidere, avea să fie moartea cauzată de o andrea înfiptă în inimă. Fireşte, 
în extremitatea stângă a pieptului. 

Făcu o pauză. Femeia zâmbea nedisimulându-și consterarea şi pe 
undeva o admiraţie sinceră. 


— In stânga, reluă Minerva, căci inima — datorită unei anomalii 
congenitale — o ai în dreapta. Greşesc? 
— Nu. 


Ionaș îi aruncă o privire locotenentului. Dobrescu urmărea demonstraţia 
Minervei cu sufletul la gură. 

— Nici un risc deci, pentru un om cu rutină în astfel de exerciţii. Ce mă 
deranjează azi, este că n-am sesizat chiar atunci nuanțele. Trebuia să-mi 
atragă atenția simulacrul cu atât mai mult cu cât nu este un an de când 
urmăream la televizor o emisiune de demonstraţii yoga. Protagonistul — un 
francez dacă nu mă înșel — își traversa gâtul cu o andrea de la un capăt la 
celălalt. Dumneata, având inima în dreapta, şi calculându-ţi atent unghiul ca 
să nu perforezi plămânul, nu periclitai nici un organ vital. După aceea, a 
fost simplu. Căzând prin același procedeu yoga în stare cataleptică, ai fost 
transportată la morgă. Râse: Se putea oare îndoi cineva de adevărul morţii 
dumitale? Aici intră în scenă... Se simți tentată să se întoarcă spre 
locotenent și să-l apostrofeze: "Încă n-ai ghicit cine, Dobrescule?" Dar astea 
erau chestiuni care îi priveau doar pe ei doi... Intră deci în scenă complicea 
dumitale maica Zenobia. 'Ți-e soră uterină, nu? 

— Da. A avut totdeauna o slăbiciune pentru mine. 

— Desăvârşită actriţă! Nici o asemănare la prima vedere. Şi totuşi există 
un amănunt care șochează o privire atentă. Aceeași ușoară asimetrie a 
nărilor. Dreapta mai sus, stânga mai jos. Am întâlnit mulţi fraţi care nu 
seamănă. Rămâne totuși ceva, un aer de familie. Mai greu de deslușit la 
femei din cauza machiajului și părului. Am dedus că sunteţi surori uterine și 
datorită unui element de natură mai mult psihologică. În general, sunt 
relativ legaţi doar copiii cu mamă comună. Fraţii vitregi din același tată se 


comportă în viață ca niște străini. Puteam să greşesc, desigur, dar se pare că 
intuiţia nu m-a înşelat. Deci maica Zenobia te ajută. Pune din timp ochii pe 
o tânără, stabilită de curând în Râmnicu-Vâlcea, adevărata Elena Dimitriu, 
care aduce vag cu dumneata. Douăzeci și opt de ani, înaltă, firavă, blondă, 
Fata trebuie asasinată cam la ora când dumneata îţi înfigi andreaua în piept. 
De asemenea e necesar ca sosirea la Morgă să fie relativ concomitentă, iar 
modalitatea de crimă identică. Maica Zenobia face oficiul lichidând-o pe 
adevărata Elena Dimitriu în timp ce aşteaptă, ca de obicei, pe şosea vreo 
ocazie care s-o ducă la Govora şi îi distruge actele. În felul acesta, fata 
devine un cadavru neidentificat. Autopsia nu are loc de îndată. Vă aflați 
amândouă întinse pe masă. Dumneata, să zicem, aveai numărul 12, dânsa 
— 20. În registru deci, în dreptul numărului 12, eşti trecută dumneata. La 
numărul 20 cadavrul neidentificat. Inversezi numerele şi dispari. Cine a 
dispărut? Evident, în conformitate cu datele din registru, a dispărut cadavrul 
neidentificat. Colaboratorul meu va afla câteva ore mai târziu că ţi s-a făcut 
autopsia... Confuzia e la îndemână. Amândouă tinere, blonde... Desigur, 
frapează volatilizarea unui cadavru. Dar până să faci legătura între două 
cazuri aparent distincte, până ce forurile competente vor descoperi care-i 
identitatea victimei de pe şosea "ce şi-a permis să dispară de la morgă" se 
scurge un timp. Mi-am ridicat pălăria nu atât în faţa combinației diabolice, 
cât a performanţei cataleptice. Să induci în eroare un medic legist, nu mai 
vorbesc de noi ceilalți, din momentul introducerii andrelei până ajungi la 
morgă, iar acolo să te trezeşti la ţanc și oportun, mi s-a părut fantastic... 

Nora Roman își dădu la o parte o şuviță de păr. 

— O chestiune de exerciţiu. Orice fachir indian consideră procedeul o 
jucărie. Acolo, pentru aşa ceva nu se mai plăteşte nici măcar un cent. E 
fumat! Fac yoga de la cinci ani. Tatăl meu, unul din foştii șefi legionari 
fugiţi în străinătate, mi-a decis de mult soarta. Copilăria şi adolescenţa mi- 
am petrecut-o în şcoli de spionaj. Exerciţii fizice, alternând cu altele de 
voinţă: judo, limbi străine, cunoștințe tehnice, yoga, câteva profesii... Râse: 
Nu e dificil să intri în somn cataleptic. Dificil e să te trezeşti. Dar am reușit 
cu o diferență de 12 minute faţă de ora propusă... Trase aer în piept: Veţi 
mai avea de furcă cu TEX. Sectorul "medicamente" face parte dintr-un 
angrenaj uriaş care vizează sectoarele cele mai diverse; metalurgie, 
siderurgie, industrie de avioane, cercetări nucleare și de orice fel, până și 
agricultură. 

Tăcu un timp, privind fără să vadă obiectele de pe birou: 


— Acum nu mai contează... Aş vrea să știu totuși în ce a constat 
greşeala... 

— Ai comis mai multe greșeli. Infinitesimale, dar mai multe... Să 
depănăm cronologic. 

Minerva avea tonul demonstrațiilor dezvoltate în faţa tablei negre. Totul 
era firesc, organizat. Matematicienii clasei nu conteneau să se mire cum 
cineva — şi la această rubrică intra şi Dobrescu — reuşeşte să nu-i 
înţeleagă explicaţiile. 

— Cronologic deci... M-au izbit inițial anumite neconcordanţe în 
personalitatea dumitale. Aceasta, în faza tatonărilor primare. Era limpede că 
minţi. Nu știam încă până unde, cât şi de ce. Prima întrebare pe care mi-am 
pus-o a fost de ce ascundeai că ești muzicantă profesionistă. Modestie? 
Disimulare de dragul disimulării? 

— Cum aţi sesizat? 

— Cântărind unele detalii. Fiecare în parte nu însemna mare lucru, dar 
împreună desemnau o individualitate. De pildă, unghiile tăiate adânc în 
came, la o femeie care e departe a a-și ignora aspectul fizic. Câteva expresii 
specifice "un stacato" pentru a desemna temperamentul lui Zamfirescu, ori 
acel "intermezzo" când am intrat la dumneata în odaie pentru prima dată și 
s-a auzit ţipătul cucuvelei. O anumită nervozitate a degetelor, în neîncetate 
arpegii atunci când nu te controlai. Nu tamburinarea nervoasă, frecventă la 
mulți. Uneori schiţai chiar fragmente de frază muzicală. Asta automat, pe 
aşternut, atunci când de pildă eu cu pătura în cap îţi ascultam poveştile 
înfricoşătoare. Certitudinea mi-ai oferit-o printr-o mică neglijenţă. Ultima 
fotogramă din filmul cu formulele profesorului expediat din Bucureşti 
cuprindea o înştiinţare pentru TEX. Biletul fotografiat se afla pe un teanc de 
note muzicale. Cadrând prea larg, aparatul a înregistrat și o frântură de frază 
muzicală. Era limpede! Numai că asta am observat-o la Paris, după 
recuperarea filmului. M-a intrigat şi vocabularul dumitale. Aveam tot timpul 
impresia că în ciuda unui accent impecabil românesc, traduci în permanenţă 
din altă limbă. Mai precis că gândești în franceză și simultan traduci. 
Specificul "am sentimentul" corespondent al lui j'ai le sentiment în loc de 
"am impresia", "de acord — d'accord — când ţi-am propus să nu stingem 
lumina, substituindu-l pe "bine", sau românescul "în regulă" , j'aime — 
iubesc, în loc de "îmi place", bons offices — bune oficii, je pense — 
gândesc și nu firescul "cred" iar exemplele sunt nenumărate. Şoca mai ales 


o anumită construcţie a frazei, o sintaxă specifică. Oftă: I-ai păcălit pe 
mulți... 

Dobrescu se roşi ca sfecla. Colonelul Ionaș reflectă că Minerva era 
incapabilă să uite că locotenentul nu mai poartă uniformă bleumarin cu 
număr matricol pe braţ... 

— Ti-au fost favorabile și împrejurările. O călugăriță somnambulă, 
umbră neagră care se plimba noaptea prin mănăstire, o cucuvaie aciuată 
oportun prin împrejurimi. Mai mult te-a pus în încurcătură Firu. Jucând 
descoperit, putea fi ușor reperat. Pierdeai un pion comod, care ştia totuşi 
câte ceva. De aceea ai riscat nebuneşte subtilizând schiţa pictorului și filmul 
lui Popescu. Se ridică în picioare: Apropo, complimente de la șefi. E 
nostim, dar aveţi destine simetrice. În momentul de faţă limpezesc afaceri în 
Quai des Orfevres. 

Nora Roman zâmbi: 

— Sunteţi un mare număr. Fără egal! 

— Vezi, remarcă Minerva cu ochi strălucitori: Din nou ai tradus: Un 
drôle de numéro... 


Pe la miezul nopţii Minerva încercă să încropească cina: supă în plic, 
măsline și un carton cu 12 cataifuri, cumpărate la Nestor, câteva minute 
înainte de închidere. 

Spiridon dădea târcoale mesei. Generoasă, Minerva îi puse trei prăjituri 
în farfurioara lui din porțelan de Sèvres. 

"Adicătelea, de ce n-ar mânca civilizat şi câinele?!" remarcase cândva 
spre stupefacţia locotenentului Dobrescu. 

Desfăcu pe covor jocul adus de la Paris. Era o jucărie minunată, și 
fiecare amănunt fusese redat cu minuţiozitate: acele coniferelor, cantoanele 
cu olane roşii, cărămizile tunelului. 

Înghiţind cu deliciu câte o lingură de frişcă, Minerva conchise că cel mai 
mult și mai mult îi plăceau semafoarele automate și funcţionarii ţepeni în 
uniforme strălucitoare. La trecerea trenului, apăreau înghiontiți parcă din 
spate, salutând. Cel burtos, cu mustață și pipă, era şeful de gară. Privindu-i 
doar obrazul emailat, cu nas stacojiu de amator de absint, puteai să-i 
imaginezi biografia. 

"Ai naibii, franţujii”... 


Întinse mâna după telefon şi cu aparatul în poală formă numărul 
locotenentului: 

— Te-ai culcat, Dobrescule? 

— Nu. Mă uitam la trenuleţ... 

— Și tu?! Minerva se înveseli grozav: Şi eu... Ei, cum merge al tău? 

— Colosal! Acum trece podul... 

— Dar de semafoare ce zici?! 

Ochii Minervei străluceau. Urmărea cu sufletul la gură trenul care 
trebuia să iasă din tunel. 

— Viaductul e cel mai tare, opină locotenentul. 

— Aşi! Tipul cu pipa! Scoate și fum... Mă întreb care-i chestia. 
Probabil... 

Trezit de zgomot, papagalul Keops începu să bombăne: 

— a plus b pătrat egal a pătrat minus 2 ab... 

— Nu prea e în progres băiatul, observă Dobrescu la celălalt capăt al 
firului. 

— Dacă ţi-am băgat ţie în cap formula, până la urmă o deprinde şi el... 

Luna cheală, gogonată ca o minciună, îşi vârâse capul pe fereastra 
Minervei. Trenuleţul traversa câmpii verzi, cu brazi din carton şi căsuțe de 
plexiglas cu olane roșii... 


NOTĂ 


{1} Mărturisesc cu regret că Minerva Tutovan nu mă agrează. Recent, 
mi-a comunicat telefonic că nu este de acord cu portretul pe care i l-am 
făcut, considerându-l tendenţios şi exagerat, și că personal mă sfătuieşte să 
mă ocup de croşetat, scrisul fiind o treabă subţire. N-aş putea afirma că a 
folosit un ton şi o terminologie prea duioase (n.a.). 


